
PRATARMĖ 


Nors iš pirmo žvilgsnio šio rinkinio straipsniai gvildena labai skirtingas 
temas, tikiuosi, kad skaitytojas greit suvoks, jog visi jie — apie glaudžiai 
susijusias problemas. Nors juose rašoma labai skirtingais moralės filosofijos ir 
socialinių mokslų metodologijos, ekonominės politikos ir grynosios ekonominės 
teorijos klausimais, visi šie klausimai daugelyje straipsnių traktuojami kaip 
vienos - centrinės - problemos aspektai. Šis jų ryšys bus lengviausiai 
pastebimas pirmuose šešiuose straipsniuose, tačiau ir trys tolesni apie 
socialistinę apskaitą irgi gali būti laikomi tos pačios idėjos taikymo atveju 
sprendžiant konkrečią problemą, nors tada, kai juos rašiau, dar nevisiškai 
suvokiau šį ryšį. Tik du paskutiniai straipsniai yra apie kiek kitokius teorijos 
ir politikos aspektus; tačiau kadangi manau, jog juose gvildenamos problemos 
taps dar svarbesnės ateityje nei buvo praeityje, pasinaudoju proga juos čia 
pateikti labiau prieinama forma. 

Kadangi neseniai išleidau populiaresnę knygą, kurioje rašau apie kai kurias 
iš čia nagrinėjamų problemų, turiu skaitytoją įspėti, jog ši knyga nepriklauso 
populiariųjų knygų kategorijai. Tik nedaugelis šio rinkinio straipsnių (1 ir 6 
skyrius, galbūt dar 4 ir 5 skyrius) iš dalies papildo tas praktiškai aktualias 
išvadas, kurias, jausdamas jų viešo paskelbimo būtinybę, išdėsčiau knygoje 
Kelias į vergovę. Visi kiti straipsniai adresuojami profesionalams ir yra gana 
techniško pobūdžio. Visi jie, pripažįstu, yra gana fragmentiški, atsiradę 
mėginant realizuoti tam tikrą tolimąjį tikslą, tad jie laikytini tik 
parengiamaisiais to tikslo realizavimo produktais. Turbūt derėtų pridurti, jog 
iš mano pastarojo laiko publikacijų tema, kuria parašyta dauguma šios knygos 
straipsnių, čia neįdėjau nė vieno straipsnio iš dviejų mano straipsnių serijų apie 


„Scientizmą ir visuomenės mokslą“ ir apie „Kontrrevoliuciją moksle“, nes jų 

pagrindu mėginu parengti išsamesnį sisteminį darbą; jo fragmentai yra 
paskelbti žurnalo Economica 1940, 1941-1945 metų numeriuose. 

Noriu išreikšti padėką žurnalų American Economic Review, Economica, Eco- 
nomic Journal, Elhics, ir New CommonwealHhi Ouarterly redaktoriams už leidimą 
ten pirmąkart išspausdintus darbus čia perspausdinti; taip pat leidyklos Gcorge 
RouHedge and Sons, Ltd. London savininkams už leidimą čia perspausdinti du 
straipsnius, kurie pirmąkart buvo paskelbti 1935 m. šios leidyklos išleistoje 
knygoje Collectivist Economic Planning. 

F. A. Hayek 


Londono ekonomikos mokykla 


INDIVIDUALIZMAS: 
TIKRASIS IR TARIAMAS 


Du dis-huitiėme siėcle et de la rėvolution, 
comme d'une source commune, ėtaient sortis 
deux fleuves: le premier conduisant les 
hommes aux institutions libres, tandis gue le 
second les menait au pouvoir absolu. 

Alexis de Tocgueville 


Šiandien skelbti kokius nors griežtus socialinės tvarkos principus be- 
veik neįmanoma neužsitraukiant kaltinimų dėl nepraktiško doktrinie- 
riškumo. Svarstant socialines problemas įprasta išmintingumo ženklu 
laikyti tai, kad nesilaikoma jokių apibrėžtų principų, kad bet kuris klau- 
simas sprendžiamas „atsižvelgiant į konkrečias aplinkybes“ ir kad, mė- 
ginant ieškoti kompromisų tarp priešingų pažiūrų, paprastai vadovau- 
jamasi vien praktiniais sumetimais. Tačiau principai įsitvirtina net tuo 
atveju, kai nėra eksplicitiškai pripažįstami, o tik implikuojami konkre- 
čiais sprendimais, arba kai egzistuoja tik miglotų idėjų apie tai, kas da- 
roma arba nedaroma, pavidalu. Antai ėmę vadovautis nuostata, kad 
mums nepriimtinas nei „individualizmas, nei socializmas“, mes faktiš- 
kai nuo laisvų individų visuomenės sparčiai judame prie visiškai ko- 
lektyvistinės. 

Čia mėginsiu ne tik apginti tam tikrą bendrą socialinės organiza- 
cijos principą, bet ir parodyti, jog bendrų principų vengimas ir tenki- 
nimasis padėtimi, kai sprendimai priimami vien atsižvelgiant į kaskart 

naujas konkrečias aplinkybes, yra išraiška tendencijos, kuri su „laips- 
niškumo neišvengiamumu“ stumia mus nuo tos socialinės tvarkos, 
kuri dabar remiasi tam tikrų bendrų principų pripažinimu, atgal prie 
sistemos, kurioje tvarka bus kuriama tiesioginiu komandavimu. 

Po pastarųjų trijų dešimtmečių patirties turbūt jau nebereikia spe- 
cialiai pabrėžti, kad, atsisakę principų, mes paprasčiausiai dreifuojame. 
Pragmatinė nuostata, vyravusi šiuo laikotarpiu, ne tik nesustiprino mū- 
sų galios kontroliuoti įvykių raidą, bet veikiau nustūmė mus į padėtį, 
kurios niekas nesiekė; ir vienintelis nesivadovavimo principais rezul- 
tatas, atrodo, yra tas, kad mus valdo tik įvykių logika, į kurią bergž- 
džiai mėginame nekreipti dėmesio. Dabar kyla ne klausimas, ar mums 
reikia principų gairių, bet veikiau tik klausimas, ar yra kokių nors vi- 
suotinai pritaikomų principų, kuriais galėtume vadovautis. Kur galė- 
tume rasti principų, kurie mums suteiktų aiškias gaires dorojantis su 
mūsų laikų problemomis? Ar egzistuoja kokia nors nuosekli filosofija, 
kuri mums siūlytų ne tik moralinius tikslus, bet ir adekvatų metodą 
jiems pasiekti? 

Tai, kad net pati religija nesuteikia reikiamų orientyrų, kaip šias pro- 
blemas išspręsti, liudija Bažnyčios pastangos išrutulioti savo bendrą so- 
cialinę filosofiją ir tos tarpusavyje visiškai nesuderinamos išvados, prie 
kurių daugelis Žmonių prieina pradėdami nuo tų pačių krikščioniško- 
sios doktrinos pagrindų. Nors Bažnyčios įtakos mažėjimas neabejoti- 
nai yra viena svarbiausių mūsų intelektinės ir moralinės orientacijos pra- 
radimo priežasčių, jos atgimimas nesumažintų bendrai pripažįstamų so- 
cialinės tvarkos principų poreikio. Mums vis vien reikėtų tam tikros po- 
litinės filosofijos, teikiančios specifiškesnius atsakymus nei tos bendros 
rekomendacijos, kurias siūlo religija arba moralė. 

Pavadinimas, kurį pasirinkau šiam skyriui, rodo, jog esu įsitikinęs, 
kad tokia filosofija egzistuoja ir kad ji teikia principus, implicitiškai glū- 
dinčius Vakarų, arba krikščioniškojoje, politinėje tradicijoje, nors jie jau 
negali būti vienareikšmiškai nusakyti kokia nors lengvai suvokiama for- 
mule. Tad prieš mėginant atsakyti į klausimą, ar jie vis dar gali būti mū- 
sų praktikos gairės, būtina šiuos principus naujai performuluoti. 

Problema, kuri čia iškyla, yra ne vien tas žinomas faktas, kad poli- 
tiniai terminai yra nevienareikšmiški ir kad tas pats terminas gali reikšti 
diametraliai priešingus dalykus skirtingoms žmonių grupėms. Susidu- 

riame su kur kas rimtesniu faktu, kad vienas ir tas pats žodis vienija 
žmones, kurie iš tikrųjų išpažįsta priešingus ir nesuderinamus idea- 
lus. Tokie terminai kaip „liberalizmas“ arba „demokratija“, „kapita- 
lizmas“ arba „socializmas“ šiandien jau neteikia nuorodos į jokias nuo- 
seklias idėjines sistemas. Jie nusako visiškai heterogeniškų principų ir 
faktų darinius, kuriuos istorinis atsitiktinumas susiejo su šiais žodžiais, 
nors jie neturi beveik nieko bendra, išskyrus nebent tai, kad skirtin- 
gais laikais šias idėjas arba vien tik jų pavadinimus skelbė tie patys 
žmonės. 

Joks kitas politinis terminas šiuo požiūriu nėra taip smarkiai nu- 
kentėjęs, kaip terminas „individualizmas“. Jis ne tik buvo neatpažįs- 
tamai sukarikatūrintas jo priešininkų (visada turime prisiminti, jog po- 
litinės sąvokos, kurios šiandieną nėra madingos, daugumai amžinin- 
kų yra žinomos tik iš priešininkų sukarikatūrintų jų vaizdinių), bet jis 
yra vartojamas ir kelioms skirtingoms pažiūroms į visuomenę apibū- 
dinti; tos pažiūros tarpusavyje tiek pat mažai panašios, kaip ir tos, ku- 
rios tradiciškai laikomos jo priešybe. Tiesą sakant, kai rašydamas šį 
straipsnį išnagrinėjau kai kuriuos standartinius „individualizmo“ api- 
būdinimus, ėmiau beveik gailėtis, kad idealus, kuriais tikiu, susiejau 
su terminu, kuris yra taip negailestingai iškraipomas ir taip klaidin- 
gai interpretuojamas. Tačiau kad ir kokios kitos prasmės dabar būtų 
siejamos su „individualizmu“, yra bent pora priežasčių, dėl kurių verta 
išsaugoti šį terminą ir būtent juo apibūdinti tą poziciją, kurią siekiu 
apginti: būtent ši pozicija visada buvo įvardijama šiuo terminu, kad ir 
kokių kitų prasmių jis turėjo įvairiais laikais; ir būtent šis terminas tu- 
ri tą privalumą, kad žodis „socializmas“ buvo sąmoningai sukurtas 
kaip individualizmo priešybė.! Mane čia domins toji sistema, kuri yra 
alternatyva socializmui. 


! Terminai „individualizmas“ ir „socializmas“ buvo sukurti Saint-Simono sekėjų, 
šiuolaikinio socializmo pradininkų. Pirmiausia jie sugalvojo terminą „individualizmas“, 
juo apibūdindami tą visuomeninę tvarką, kuri jiems buvo nepriimtina, vėliau išrado 
terminą „socializmas“, apibūdinantį centralizuotai planuojamą visuomenę, kurioje visa 
veikla vyksta pagal principą, kuriuo veikia atskira gamykla. Apie šių terminų kilmę 
žr. mano straipsnį „The Counter-Revolution of Science“, Economica, VIII (new ser., 
1941). 

Prieš paaiškindamas, ką turiu omeny kalbėdamas apie tikrąjį indi- 
vidualizmą, turbūt turiu nurodyti intelektinę tradiciją, kuriai tas termi- 
nas priklauso. Tikrasis individualizmas, kurį mėginsiu ginti, naujaisiais 
laikais savo ištakomis sietinas su Johnu Locke, ypač su Bernardu Man- 
deville'iu ir Davidu Hume'ų; savo išrutuliota forma jis pirmąkart pasi- 
reiškė Josiah Tuckerio, Adamo Fergusono ir Adamo Smitho darbuose, 
ir buvo išpažįstamas jų didžiojo amžininko, Edmundo Burke'o, apie ku- 
rį Adamas Smithas sakė, jog jis yra vienintelis iš jam žinomų mąstyto- 
jų, ekonomikos klausimais laikęsis lygiai tokios pat nuomonės, kaip jis 
pats, nors iki tol jie nepalaikė jokių ryšių.* XIX amžiuje jam, mano po- 
žiūriu, geriausiai atstovavo dviejų didžiųjų istorikų ir politinių filoso- 
fų darbai: turiu omenyje Alexisą de Tocgueville'į ir lordą Actoną. Ma- 
nau, kad šiedu autoriai sėkmingiausiai išplėtojo tai, kas buvo geriau- 
sia Škotų politinėje filosofijoje ir Burke'o bei anglų vigų darbuose; tuo 
tarpu XIX amžiaus klasikiniai ekonomistai, bent jau Benthamas ir jo se- 
kėjai, tarp jų ir vadinamieji filosofiniai radikalai, pamažu tapo visiškai 
kitokios individualizmo atmainos atstovais. 

Šiai antrajai ir visiškai kitokiai minties srovei, kuri irgi yra žinoma 
kaip individualizmas, yra atstovaujama daugiausia prancūzų ir kitų 
kontinentinių autorių, manau, dėl to, kad didžiausios įtakos jiems pa- 
darė dekartiškasis racionalizmas. Iškiliausi šios tradicijos atstovai yra 
enciklopedistai, Rousseau ir fiziokratai; šis racionalistinis individualiz- 
mas dėl priežasčių, kurias netrukus išdėstysiu, visada pavirsdavo sa- 
vo priešybe - socializmu arba kolektyvizmu. Tik pirmoji individualiz- 
mo atmaina yra visiškai nuosekli, tad jai ir skiriu tikrojo individualiz- 
mo vardą, tuo tarpu antroji atmaina veikiausiai laikytina tokiu pat šiuo- 
laikinio socializmo šaltiniu, kaip ir kitos grynai kolektyvistinės teorijos. 


? R. Bisset, Life of Edmund Burke (2nd ed., 1800), II, 429. Žr. taip pat W. C. Dunn, 
„Adam Smith and Edmund Burke: Complimentary Contemporaries,“ Southern Econo- 
mic Journal (University of North Carolina), vol. VII, No. 3 (January, 1941). 


* Carlas Mengeris, kuris vienas pirmųjų naujaisiais laikais sąmoningai mėgino gai- 
vinti Adamo Smitho ir jo mokyklos individualizmą, buvo bene pirmasis teoretikas, 

Vyraujančią painiavą dėl individualizmo prasmės bene geriausiai 
iliustruoja faktas, kad žmogus, kurį laikau vienu iškiliausių tikrojo in- 
dividualizmo atstovų —- Edmundas Burke'as — paprastai (ir pagrįstai) 
laikomas pagrindiniu Rousseau „individualizmo“ oponentu, nes jis bu- 
vo įsitikinęs, jog pastarojo teorijų įgyvendinimas visuomenę greit pa- 
verstų „individualumo trupiniais ir dulkėmis““, ir faktas, jog terminas 
„Individualizmas“ į anglų kalbą atėjo per kito didžiojo tikrojo indivi- 
dualizmo atstovo — Alexiso de Tocgueville'io - darbų vertimą. Savo 
knygoje Demokratija Amerikoje šį terminą jis vartoja apibūdinti nuosta- 
tai, kurią jis smerkia ir atmeta. Tačiau neabejotina, jog ir Burke'as, ir 
de Tocgueville'is visais esminiais požiūriais yra artimi Adamui Smit- 
hui, iš kurio niekas negali atimti individualisto titulo, tad „individua- 
lizmas“, kuriam jie oponuoja, yra kažkas visiškai kita nei Smitho indi- 
vidualizmas. 


įžvelgęs sąsajų tarp šių socialinės tvarkos projektų ir socializmo. Žr. jo kn. Untersu- 
Chungen iibėr die Methode der Sozialiwvissenschaften (1883), ypač kn. IV, 2 sk., kurio pa- 
baigoje jis kalba apie „pragmatizmą, kuris, nepaisant jo atstovų valios, neišvengiamai 
veda į socializmą.“ 

Svarbu tai, kad fiziokratai jau buvo nutolę nuo savo racionalistinio individualizmo 
ir labai priartėję prie socializmo (kurį nuosekliausiai išrutuliojo jų amžininkas Morelly 
kn. Le Code de la nature [1755], bei prie žiauriausio despotizmo propagandos: „L'Etat fait 
des hommes tout ce guil veut“, rašė Bodeu. 


* Edmund Burke, Reflections on He Revolution in France (1790), Works (World's Clas- 
sics ed.), IV, 105: „Tad per keletą kartų visuomenė subyrėtų į individualumo trupinius 
ir dangaus vėjų galiausiai būtų išsklaidyta.“ Tai, kad Burke'as (kaip parodo A. M. Os- 
bomas savo knygoje Rousseau and Burke [Oxford, 1940], p. 23) pirmiausia atakavo Rous- 
seau kraštutinį „individualizmą“, o vėliau jį puolė dėl kraštutinio kolektyvizmo, nėra 
nenuoseklumas, o tik vedinys fakto, jog Rousseau atveju, kaip ir visais kitais, raciona- 
listinis individualizmas neišvengiamai vedė į kolektyvizmą. 


> Alexis de Tocgueville, Democracy in America, trans. Henry Reeve (London, 1864), 
Vol. II, Bk. II, ch. 2, de Tocgueville'is individualizmą apibrėžia kaip „subrendimo ir pa- 
sitikėjimo jausmą, kuris kiekvieną visuomenės narį skatina atsiskirti nuo visuomenės ir 
užsisklęsti savo šeimos bei bičiulių rate; susikūręs tokį siaurą ratą jis nustoja rūpintis 
likusia visuomene.“ Pastaboje šiai pastraipai vertėjas atsiprašo už tai, kad į anglų kalbą 
įtraukia prancūziškąjį terminą „individualisme“ teisindamasis tuo, kad nežino „jokio an- 
glų kalbos žodžio, kuris jį tiksliai atitiktų“. Kaip pabrėžė Albertas Schatzas toliau mini- 
moje knygoje, de Tockeville'io vartojimas šio jau įsitvirtinusio prancūzų kalbos termino 
šia keista prasme yra niekuo nepagrįstas ir tik sukelia rimtą painiavą. 

Tad kokie yra esminiai tikrojo individualizmo bruožai? Visų pirma 
reikia pabrėžti, jog tai yra visuomenės teorija - mėginimas suprasti jė- 
gas, kurios lemia socialinį Žmogaus gyvenimą, ir tik išvestiniu būdu tai 
yra tam tikrų politinių maksimų visuma, grindžiama šiuo požiūriu į 
visuomenę. Vien šio fakto pakanka, kad galėtume atmesti naiviausius 
iš įprastų nesusipratimų, esą individualizmas postuluoja izoliuotų ar- 
ba nepriklausomų individų egzistavimą, užuot pradėjęs nuo prielaidos, 
kad žmonių prigimtį ir charakterį lemia jų egzistavimas visuomenėje.“ 
Jeigu taip būtų, tai individualizmas išties negalėtų ko nors duoti mums 
mėginant suprasti visuomenę. Tačiau jo pagrindinė idėja yra visiškai 
kitokia, o būtent, kad nėra kito būdo suprasti socialinius reiškinius, kaip 
tik mėginti suprasti individų veiksmus, skirtus kitiems Žmonėms, bei 
numatomą jų elgesį.? Ši tezė pirmiausia yra nukreipta prieš kolektyvis- 
tines visuomenės teorijas, kurios vaizduojasi galinčios tiesiogiai suvokti 
tokias socialines visumas, kaip visuomenė ir pan., kaip sui generis ob- 
jektus, egzistuojančius nepriklausomai nuo jas sudarančių individų. 
Antrasis individualistinės analizės žingsnis yra nukreiptas prieš racio- 
nalistinį pseudoindividualizmą, kuris praktiškai taip pat veda į kolek- 
tyvizmą. Tai yra tezė, kad, analizuodami jungtinius individualių veiks- 
mų padarinius, suvokiame, jog dauguma institucijų, nuo kurių priklau- 
so žmogiškosios veiklos sėkmė, atsiranda ir funkcionuoja be kokio nors 


6 Puikioje istorinėje individualistinių teorijų apžvalgoje velionis Albertas Schatzas 
teisingai pabrėžia: „nous voyons tout d'abord avec ėvidence ce gue V individualisme n'est 
pas. C'est prėcisėment ce gu'on croit communėment gu'il est: un systėme d'isolėment 
dans I'existence et une apologie de |'ėgoisme“ (L'Individualisme economigue et social [Pa- 
ris, 1907], p. 558). Ši knyga, kuri man daug davė, nusipelnė būti geriau žinoma, ir ne tik 
kaip svarus indėlis į pavadinime nusakytą temą, bet ir į ekonominės teorijos istoriją ap- 
skritai. 


7 Šiuo požiūriu, kaip tai išaiškino Karlas Pribramas, individualizmas yra būtinasis 
filosofinio nominalizmo vedinys; tuo tarpu kolektyvistinės teorijos remiasi „realistine“, 
arba (kaip ją tiksliau vadina K. R. Popperis) „esencialistine“, tradicija (Pribram, Die Ent- 
stėhung der individualisbischen Sozialphilosophie [Leipzig, 1912]). Šis „nominalistinis“ bruo- 
žas yra būdingas tik tikrajam individualizmui, o tariamasis Rousseau ir fiziokratų indi- 
vidualizmas, kuris kyla iš dekartiškųjų šaltinių, yra „realistinis“ arba „esencialistinis“. 

planuojančio ir diriguojančio proto; Adamo Fergusono žodžiais, „tau- 
tos atsitiktinai aptinka savo institucijas, kurios yra žmogiškojo veiks- 
mo, bet ne žmogiškojo sumanymo rezultatas“ ir kad spontaniško laisvų 
žmonių bendravimo eigoje atsiranda didesnių dalykų nei tie, kuriuos 
galėtų visiškai suvokti atskiras protas. Būtent tai yra didžioji tema, ku- 
rią svarsto Josiah Tuckeris ir Adamas Smithas, Adamas Fergusonas ir 


š Adam Ferguson, An Essay on the History of Civil Society (1st. ed., 1767), p. 187. Plg. 
taip pat ibid.: „Visuomenės formos kyla iš migloto tolimo šaltinio; dar prieš atsirandant 
filosofijai jos kyla iš žmonių instinktų, o ne spekuliacijų. ... Mes laikome sumanymo re- 
zultatu tai, kas buvo pažinta tik iš patirties, tai, ko joks žmogaus protas negalėjo numa- 
tyti ir ko joks autoritetas, be palaikančių savo amžiaus nuotaikų ir nuostatų, negalėtų 
pavesti atlikti atskiram individui“ (p. 187 ir 188). 


Įdomu palyginti šias ištraukas su panašiais teiginiais, kuriais Fergusono amžininkai 
reiškė tą pačią pamatinę XVIII a. britų ekonomistų idėją: 

Josiah Tucker, Elements of Commerce (1756), perspausdinta kn. Josiah Tucker: A Selec- 
tion from His Economic and Political Writings, ed. R. L. Schuyler (New York, 1931), p. 31, 
92: „Turime ne slopinti ir silpninti savimeilę, o veikiau turime pastūmėti ją tokia kryp- 
timi, kad siekdama savo tikslų ji kartu tarnautų bendram labui. ... Šio skyriaus tikslas — 
parodyti, jog visuotinė žmogiškosios prigimties judintoja - savimeilė - gali būti pastū- 
mėta šia kryptimi tuo atveju (ir kitais atvejais) taip, kad ji talkintų viešajam interesui 
tomis pastangomis, kurias ji panaudoja siekdama vien savo naudos.“ 

Adam Smith, Wealth of Nations (1776), ed. Cannan, I, 421: „Kreipdamas savo pastan- 
gas tokia linkme, kur jos gali sukurti didžiausią vertę, jis siekia tik naudos sau, tačiau 
šiuo atveju, kaip ir daugeliu kitų, jis yra vedamas nematomos rankos, kad įgyvendintų 
tikslą, kurio pats visai nesiekė. Ir visuomenei nėra blogiau dėl to, kad jis jo nesiekė. Siek- 
damas savo paties naudos jis dažnai duoda visuomenei didesnės naudos nei tada, kai 
sąmoningai mėgina jai pasitarnauti. Plg. taip pat The Theory of Moral Sentiments (1759), 
Part IV (9th ed., 1801), ch. i, p. 386. 

Edmund Burke, Thoughts and Details on Scarcity (1795), Works (World's Classics ed.), 
VI, 9: „Geravalis ir išmintingas visatos šeimininkas padeda žmonėms, vadovaujantis savo 
pačių asmeniniais interesais, savo asmeninę sėkmę susieti su visuomenės gerove, net jeigu 
jie patys to nesuvokia.“ 

Nors šie teiginiai buvo atmetami ir išjuokiami daugumos pastarojo šimtmečio auto- 
rių (neseniai C. E. Ravenas cituotąjį Burke 'o teiginį pavadino „pragaištingąja teze“ — Žr. 
jo Christian Socialism (1920), p. 34), įdomu pastebėti, jog vienas iškiliausių šiuolaikinio 
socializmo teoretikų dabar pripažįsta Adamo Smitho išvadas. Pasak A. P. Lernerio (The 
Economics of Control [New York, 1944), p. 67), esminė socialinė kainų mechanizmo nau- 
da visuomenei yra tai, kad „jį deramai taikydami kiekvienam visuomenės nariui, sie- 
kiančiam naudos sau, suteikiame paskatų atlikti tai, kas pasitarnauja socialiniam inte- 
resui. Būtent šią esminę tiesą atrado Adamas Smithas ir fiziokratai.“ 

Edmundas Burke'as ir tas didysis politinės ekonomijos atradimas, ta- 
pęs pagrindu, kuriuo remdamiesi aiškiname ne tik ekonominį gyveni- 
mą, bet ir daugumą kitų socialinių reiškinių. 

Skirtumas tarp požiūrio, kuris žmogiškųjų reikalų tvarką suvokia 
kaip neplanuotą individų veiksmų rezultatą ir požiūrio, kuris visą ste- 
bimą tvarką aiškina kaip tikslingo sumanymo rezultatą, yra pirmasis 
didysis kontrastas tarp XVIII a. britų mąstytojų tikrojo individualizmo 
ir tariamojo dekartiškosios mokyklos „individualizmo“.? Tačiau tai tė- 
ra aspektas dar didesnio skirtumo tarp požiūrio, kuris protui skiria pa- 
lyginti kuklų vaidmenį socialiniame žmonių gyvenime, kuris teigia, jog 
tai, ką Žmogus yra pasiekęs, yra pasiekta nepaisant fakto, jog jis tik iš 
dalies vadovaujasi protu, ir kad šis individo protas yra labai ribotas, 
netobulas, ir to požiūrio, pagal kurį Protas (iš didžiosios raidės) visada 
ir visa savo apimtimi yra vienodai prieinamas visiems žmonėms ir kad 
visi žmogaus laimėjimai tiesiogiai priklauso nuo individualaus proto, 
todėl yra jo valdomi. Galima net sakyti, jog pirmasis požiūris atsiran- 
da dėl individualaus proto ribotumų suvokimo, ir implikuoja tam tik- 
rą kuklaus nusižeminimo nuostatą dėl tų beasmenių ir anoniminių so- 
cialinių procesų, kurie individams padeda sukurti didesnius dalykus 
nei jie galėtų patys sugalvoti, o antrasis požiūris yra perdėto tikėjimo 
individualaus proto galiomis išraiška ir implikuoja niekinamą nuosta- 
tą dėl visų tų dalykų, kurie nėra jo sąmoningai suplanuoti arba nėra 
jam visiškai suprantami. 

Antiracionalistinis požiūris, kuris žmogų traktuoja ne kaip visiškai 
racionalią ir protingą, bet veikiau kaip labai iracionalią ir klystančią bū- 
tybę, kurios klaidos ištaisomos tik socialinio proceso eigoje, ir kuris sie- 
kia geriausiai panaudoti šią labai netobulą medžiagą, yra turbūt būdin- 


* Plg. Schatz, op. cit., p. 41-42, 81, 378, 568-569, ypač jo cituojamą ištrauką (p. 41, 
išn.) iš Alberto Sorelio straipsnio („Comment j'ai lu la 'Rėforme sociale“, leidinyje Rėforme 
sociale, November 1, 1906, p. 614): „Ouel gue fut mon respect, assez commandė et indi- 
rect encore pour le Discourse de la mėthode, je savais dėja, gue de ce fameux discours il 
etait sorti autant de dėraison sociale et d' aberrations mėtaphysigues, d'abstractions et 
d'utopies, gue de donnėes positives, gue s'il mėnait a Compte il avait aussie menė a 
Rousseau.“ Apie Descartes'o itaką Rousseau žr. taip pat P. Janet, Histoire de la science 
politigue (3 ed., 1887), p. 423; F. Bouillier, Histoire de la plilosophie cartėsienne (3 ed., 1868), 
p. 643; H. Michel, L 'Idče de Učtat (3 ed., 1898), p. 68. 

giausioji anglų individualizmo savybė. Šio požiūrio vyravimą anglų po- 
litinės minties tradicijoje veikiausiai nulėmė didžiulė Bernardo Mande- 
ville'io, pirmąkart aiškiai suformulavusio jo pagrindinę idėją, įtaka.!? 

Negalėčiau geriau pailiustruoti šio požiūrio kontrasto su dekartiš- 
kuoju, arba racionalistiniu, „individualizmu“ nei pacituodamas garsiąją 
pastraipą iš Samprotavimo apie metodą II dalies. Descartesas ten sako: „Pa- 
stebėjau, kad iš daugelio gabalų sudėti ar skirtingų rankų parašyti kū- 
riniai ne tokie tobuli kaip tie, kurie yra sukurti vieno kūrėjo.“ Toliau 
jis sako (svarbu, kad prieš tai jis pateikia architekto, kuriančio savo pro- 
jektą, pavyzdį): „Panašiai įsivaizduoju tautas, kadaise buvusias pusiau 
laukines ir tik pamažu tapusias civilizuotomis. Tų tautų įstatymai su- 
siklostė iš būtinybės dorotis su nusikaltimais ir rietenomis. Todėl jų san- 
tvarka yra mažiau tobula už santvarką tų tautų, kurios nuo savo atsi- 
radimo pradžios laikėsi išmintingo įstatymų leidėjo nurodymų.“ Pa- 
remdamas šią savo mintį Descartesas priduria: „Kadaise Sparta ypač 
suklestėjo, ir tai atsitiko ne todėl, kad kiekvienas jos įstatymas buvo 
geras ... bet todėl, kad jos įstatymai buvo vieno Žmogaus sugalvoti ir 
visi buvo skirti vienam tikslui.“!! 


1" Lemiamas Mandeville'io vaidmuo ekonomikos istorijoje, ilgą laiką nesuprastas ar- 
ba suprastas tik nedaugelio autorių (pirmiausia Edwino Cannano ir Alberto Schatzo), 
dabar pradedamas pripažinti pirmiausia dėl velionio F. B. Kaye atlikto nuostabaus Pa- 
sakėčios apie bites (Fable of the Bees) leidimo. Nors pagrindinės Mandeville'io darbų idėjos 
jau glūdi pirminėje 1705 m. poemoje, jos išsamiausiai rutuliojamos pateikiant darbo pa- 
sidalijimo, pinigų ir kalbos kilmės teoriją, 2-ojoje Pasakečios dalyje, kuri buvo išleista 1728 
m. (žr. Bernard Mandeville, The Fable of the Bees, ed. F. B. Kaye [Oxford, 1924], II, 142, 
287-288, 349-350). Čia turime vietos pacituoti tik esminę pastraipą iš darbo pasidaliji- 
mo kilmės aiškinimo, kur jis sako, jog „mes dažnai žmogaus genialumui ir įžvalgumui 
priskiriame dalykus, kuriuos iš tikrųjų lemia laiko tėkmė ir patirtis daugelio kartų, nė 
viena iš kurių ypač nesiskiria nuo kitų savo natūraliomis savybėmis ar sumanumu“ (ibid., 
p. 142). 

Tapo įprasta Giambattistą Vico su jo (dažnai klaidingai cituojama) formule homo non 
intelligendo fil omnia (Opere, ed. G. Ferrari [2nd. ed., Milan, 1854], V, 183) laikyti antira- 
cionalistinės socialinių reiškinių teorijos pirmtaku; tačiau Mandeville'is jį pranoko ir is- 
toriškai, ir teoriškai. 

Galbūt taip pat verta pabrėžti, jog ne tik Mandeville'is, bet ir Adamas Smithas daug 
prisidėjo prie kalbos teorijos, kurioje daugeliu požiūrių iškyla tos pačios problemos, kaip 
ir kituose socialiniuose moksluose. 


!! Rėnė Descartes, A Discourse on Method (Everyman's ed.), p. 10-11. 

Būtų įdomu išanalizuoti „visuomeninės sutarties“ idėja grindžiamo 
individualizmo arba „konstruktyvistinių“ (design) socialinių institucijų 
teorijų raidą: pradėti nuo Descarteso, Rousseau ir Prancūzijos revoliu- 
cijos ideologų ir baigti tebevyraujančiu inžineriniu požiūriu į socialines 
problemas.!? Tokia analizė parodytų, kad dekartiškasis racionalizmas 
buvo nuolatinis kliuvinys mėginant suprasti istorinius reiškinius ir kad 
būtent jis daugiausia skatino tikėjimą neišvengiamu istorinės raidos dės- 
ningumu ir šiuo tikėjimu grindžiamą šiuolaikinį fatalizmą." 

Tačiau čia mums svarbu parodyti tik tai, kad šis požiūris (nors jis 
taip pat yra įvardijamas kaip „individualizmas“) bent dviem esminiais 
aspektais yra visiška priešybė tikrajam individualizmui. Nors kalbant 
apie šį tariamąjį individualizmą galima pagrįstai teigti, jog „tikėti spon- 
taniniais socialiniais rezultatais buvo logiškai neįmanoma visiems tiems 
filosofams, kurie individualų žmogų laikė atskaitos tašku ir postulavo 
jo pajėgumą suformuoti visuomenę savo atskirą valią suvienijant su kito 
valia formaliu kontaktu,“!* tikrasis individualizmas yra vienintelė te- 
orija, kuri gali pretenduoti į tai, kad ji geba pateikti spontaninių socia- 
linių darinių paaiškinimą. Ir jeigu konstruktyvistinės (design) teorijos 
neišvengiamai veda prie išvados, kad socialiniai procesai gali būti pa- 
jungti Žmogaus tikslams tik tada, kai jie yra kontroliuojami individua- 
laus proto, o tai tiesiai veda į socializmą, tai tikrasis individualizmas, 
priešingai, taria, jog būdami laisvi žmonės pasieks daugiau nei galėtų 
sukonstruoti ar numatyti atskiro Žmogaus protas. 

Šis tikrojo, antiracionalistinio, ir tariamojo racionalistinio individu- 
alizmo kontrastas persmelkia visą socialinę mintį. Kadangi abi teorijos 
yra Žinomos vienu ir tuo pačiu vardu ir iš dalies todėl, kad klasikiniai 


'2 Apie būdingąjį inžinerinį požiūrį į ekonominius reiškinius žr. mano „Scientism 
and the Study of Society“, Economica, vols. IX-XI (new ser., 1942-1944), ypač XI, p. 34 ir 
toliau. 


"3 Po to, kai ši paskaita jau buvo paskelbta, perskaičiau pamokantį Jerome'o Rosent- 
halio straipsnį „Attitudes of Some Modern Rationalists to History“ (Journal of the Histo- 
ry of Ideas, IV, No. 4 |October, 1943], p. 429-456), kuris gana detaliai atskleidžia antiisto- 
rinę Descarteso, ir ypač jo mokinio Malebranche'o nuostatą ir pateikia įdomių pavyz- 
džių, liudijančių niekinantį Descarteso požiūrį į istorijos, kalbų, geografijos ir ypač kla- 
sikų studijas jo veikale Recherche de la verite par la lumiere naturelle. 


!* James Bonar, Philosophy and Political Economy (1893), p. 85. 

XIX amžiaus ekonomistai, ypač Johnas Stuartas Millis ir Herbertas 
Spenceris, buvo beveik vienodai veikiami tiek prancūzų, tiek anglų tra- 
dicijos, tam tikros sąvokos ir prielaidos, visiškai svetimos tikrajam in- 
dividualizmui, buvo pradėtos laikyti esminiais jų doktrinos elementais. 

Dabartinį nesusigaudymą dėl to, ką iš tikrųjų reiškia Adamo Smitho 
ir jo bendraminčių individualizmas, bene geriausiai iliustruoja vyraujan- 
tis įsitikinimas, kad jie sukūrė „ekonominio žmogaus“ vaiduoklį, ir kad 
esą jų išvadas diskredituoja jų išpažįstama visiškai racionalaus elgesio 
prielaida bei apskritai klaidinga racionalistinė psichologija. Tačiau jie 
tikrai nesirėmė tokiomis prielaidomis. Arčiau tiesos būtų teiginys, kad, 
jų požiūriu, žmogus iš prigimties yra tingus, neapdairus ir nerūpestin- 
gas ir kad tik aplinkybių verčiamas jis gali būti priverstas savo priemo- 
nes ekonomiškai derinti prie savo tikslų. Tačiau ir tai būtų labai supap- 
rastintas požiūris į jų kompleksinę ir realistinę Žmogiškosios prigimties 
traktuotę. Kadangi tapo madinga šaipytis iš Smitho ir jo amžininkų dėl 
jų tariamai klaidingos psichologinės teorijos, man galbūt verta pareikšti 
savo įsitikinimą, jog; visais praktiniais požiūriais Smitho „Tautų gerovė“ 
mums vis dar teikia daugiau žinių apie žmonių elgseną nei dauguma la- 
biau pretenzingų šiuolaikinės „socialinės psichologijos“ traktatų. 

Bet kuriuo atveju svarbiausias ir neginčijamas dalykas yra tai, kad 
Smithą pirmiausia domina ne tai, kokiomis sąlygomis geriausias Žmo- 
gus galėtų sukurti daugiausiai naudos, bet tai, kokiomis sąlygomis blo- 
giausias Žmogus turėtų mažiausia galimybių padaryti žalos. Turbūt 
neperdedant galima sakyti, jog Smitho ir jo amžininkų skelbto indivi- 
dualizmo privalumas yra tas, kad jis apibūdina sistemą, kuriai esant 
blogiausi žmonės gali padaryti mažiausiai žalos. Tai yra tokia sociali- 
nė sistema, kurios funkcionavimas nepriklauso nuo to, ar bus rasti geri 
žmonės, kurie ją tvarkytų, ir nuo to, ar žmonės taps geresni nei dabar; 
veikiau tai yra tokia sistema, kuri panaudoja visą Žmonių įvairovę — 
geresnius ir blogesnius, protingesnius ir kvailesnius. Jų tikslas buvo su- 
kurti tokią sistemą, kuriai esant būtų galima suteikti laisvę visiems, 
užuot suteikus ją tik „geriems ir protingiems“, kaip to siekė jų amži- 
ninkai prancūzai.!? 


5 A. W. Bennas savo kn. History of English Rationalism in He Nineteenth Century 
(1906) teisingai pabrėžia: „Anot Ouesnay, vadovautis prigimtimi, vadinasi, mėginti 

Didieji individualizmo teoretikai siekė atrasti tokias socialines insti- 
tucijas, kurios žmogų skatintų, vadovaujantis tais asmeniniais sprendi- 
mais ir motyvais, kurie lemia jo įprastą elgseną, kuo daugiau prisidėti 
prie kitų žmonių poreikių tenkinimo; ir jų atradimas buvo tai, kad priva- 
čios nuosavybės sistema, palyginti su visomis kitomis sistemomis, suku- 
ria daugiausia tokių paskatų. Tačiau jie neteigė, kad ši sistema negali 
būti tobulinama ar juo labiau, nors tai teigiama kai kuriose dabartinėse 
jų argumentų interpretacijose, kad egzistuoja „prigimtinė interesų har- 
monija“, nepriklausanti nuo jokių sukurtų institucijų. Jie puikiausiai su- 


išsiaiškinti tiriant aplinkinį pasaulį ir jo dėsnius, koks mūsų elgesys labiausiai palankus 
sveikatai ir laimei; o prigimtinės teisės jam reiškė laisvę elgtis taip nustatytu būdu. To- 
kią laisvę turi tik protingi ir geri Žmonės, ir ji gali būti suteikiama tik tiems, kuriuos tė- 
viška valstybės valdžia teikiasi tokiais laikyti. Tačiau anot Adamo Smitho ir jo sekėjų, 
prigimtis nusako įvairių potraukių ir instinktų, kurie valdo atskirus visuomenės narius, 
visumą; jų įsitikinimu, geriausia tvarka susiklosto tada, kai leidžiama laisvai reikštis šioms 
jėgoms, nes, jų įsitikinimu, tokios laisvės nesėkmė vienur bus daugiau nei kompensuo- 
jama sėkmės kitur, ir kad kiekvienam siekiant tik sau naudos geriausiai pasitarnaujama 
bendram visų labui.“ (I, 289). 

Plačiau šiuo klausimu žr. Elie Halėvy, The Growth of Philosophic Radicalism (1928), 
ypač p. 266-270. 

XVIII a. škotų filosofų kontrastą su jų prancūzų amžininkais taip pat išryškina Gla- 
dys Bryson neseniai paskelbtoje studijoje Man and Society: The Scottish Enguiry of the Eigh- 
teenth Century (Princeton, 1945), p. 145. Ji pabrėžia, jog, visi škotų filosofai „siekė išsiva- 
duoti nuo dekartiškojo racionalizmo su jo abstrakčiu intelektualizmu ir įgimtomis idė- 
jomis“ ir pakartotinai atkreipia dėmesį į „antiindividualistines“ Davido Hume'o tenden- 
cijas (p. 106, 155). „Individualizmo“ terminą vartoja ta prasme, kuria jį čia vartojame 
tariamam, racionalistiniam individualizmui pavadinti. Tačiau kartais ji daro įprastą klai- 
dą - juos vadina „tipiniais to šimtmečio minties atstovais“ (p. 176). Vis dar jaučiamas 
polinkis, nulemtas vokiškosios „Švietimo“ sampratos, visų XVIII a. filosofų pažiūras lai- 
kyti kaip iš esmės vienodas, nors daugeliu požiūrių tuometiniai anglų ir prancūzų filo- 
sofų pažiūrų skirtumai yra svarbesni už panašumus. Įprastas Adamo Smitho ir Oues- 
nay priskyrimas vienai rubrikai, grindžiamas įsitikinimu, jog Smithas daugeliu požiū- 
rių rėmėsi fiziokratais, turėtų būti nutrauktas dabar, kai šį įsitikinimą sugriovė W. R. 
Scotto naujieji atradimai (žr. jo Adam Smith as Student and Professor [Glasgow, 1937), p. 
124). Taip pat verta atkreipti dėmesį į tai, kad esama duomenų, jog Hume'as ir Smithas 
savo darbais siekė mesti iššūkį Montesguieu idėjoms. 

XVII a. britų ir prancūzų socialinių filosofų skirtumus gana įtaigiai aptaria Rudol- 
fas Goldenscheidas, Grundlinien zu einer Kritik der Willenskraft (Vienna, 1905), p. 32-37, 
nors šią analizę šiek tiek gadina autoriaus priešiškumas pirmųjų „ekonominiam libera- 
lizmui“. 

vokė individualių interesų konfliktiškumą ir būtent todėl pabrėžė „gerai 
sudarytų institucijų“ būtinybę, kurioms esant „konkuruojančių interesų 
derinimo ir kompromiso paieškos taisyklės bei principai“!* leistų kon- 
fliktuojančius interesus sutaikyti tokiu būdu, kuris jokiai atskirai grupei 
nesuteiktų galios primesti kitiems savo pažiūrų ir savo siekių. 


Kalbant apie šias pamatines psichologines prielaidas būtina nuodug- 
niau aptarti vieną jų aspektą. Kadangi įsitikinimas, jog individualizmas 
gina, palaiko ir skatina Žmonių savanaudiškumą, yra viena iš priežas- 
čių, dėl kurios daugeliui žmonių jis nepatinka, ir kadangi painiava šiuo 
klausimu kyla dėl realios intelektinės problemos, turime atidžiai išnag- 
rinėti šios prielaidos prasmę. Neabejotina, kad didžiųjų XVIII a. mąs- 
tytojų kalbėsenoje būtent žmogaus „savimeilė“ ar net jo „savanaudiški 
interesai“ buvo laikomi „visuotinu elgsenos motyvu“ ir kad vartoda- 
mi šiuos terminus jie apeliavo pirmiausia į tą moralinę nuostatą, kurią 
laikė vyraujančia. Tačiau šie terminai nereiškia egoizmo siaurąja pras- 
me, t.y. kad Žmonėms rūpi tik jų pačių tiesioginiai asmeniniai porei- 
kiai. Rūpinimasis savimi, žinoma, aprėpia rūpinimąsi savo šeima ir sa- 
vo draugais; tiesą sakant, pats argumentas visiškai nepriklauso nuo to, 
kuo Žmonės iš tikrųjų rūpinasi. 

Tačiau daug svarbesnis už šią moralinę nuostatą (kuri gali keistis) 
yra tas neginčijamas intelektinis faktas, kurio niekas negali pakeisti ir 
kuris pats savaime yra pakankamas pagrindas toms išvadoms, kurias 
darė individualizmo filosofai. O tai yra atskiro žmogaus žinių ir interesų 
esminio ribotumo faktas, t.y. faktas, jog jis negali pažinti daugiau nei tik 
menką visos visuomenės dalį ir todėl visa, kas gali jį motyvuoti, tėra tie- 
sioginiai jo veiksmų padariniai toje srityje, kurią jis pažįsta. Jokie gali- 
mi žŽMonių moralinių nuostatų skirtumai neturi didesnės reikšmės kal- 
bant apie jų įtaką socialinei organizacijai, palyginti su tuo faktu, kad 


'6 Edmund Burke, Thoughts and Details on Scarcity (1795), in Works (World's Clas- 
sics ed.), VI, 15. 

žmogaus protas gali suvokti tik gana siaurą faktų ratą, kurio centras yra 
jis pats; tad nepriklausomai nuo to, ar jis yra visiškas savanaudis egois- 
tas, ar nesavanaudiškiausias altruistas, Žmogiškieji poreikiai, kuriais jis 
gali veiksmingai pasirūpinti, yra nykiai mažas fragmentas, palyginti su 
visos visuomenės narių poreikiais. Todėl esminis klausimas yra ne tai, 
ar žmogus vadovaujasi (turi vadovautis) savanaudiškais motyvais, 0 tai, 
ar jam galima leisti savo veikloje vadovautis tais jo numatomais tiesio- 
giniais veiksmų padariniais, kuriuos jis gali žinoti ir kuriais gali pasirū- 
pinti, ar veikiau jis privalo arba turi būti priverstas daryti tai, kas atro- 
do tinkama kažkam kitam, apie kurį tariama, jog jis disponuoja plates- 
niu supratimu apie šių veiksmų poveikį visuomenei kaip visumai. 

Krikščioniškąją doktriną, kad žmogus turi būti laisvas ir moralės da- 
lykuose turi vadovautis savo sąžine, nes tik tada jo veiksmai gali turėti 
kokią nors moralinę vertę, ekonomistai papildė teze, kad jis gali lais- 
vai naudotis savo žiniomis ir gebėjimais, kad jam turi būti leista vado- 
vautis savo paties ribotais interesais siekiant konkrečių tikslų, kuriuos 
Jis žino ir kurie jan! rūpi, nes tik taip jis gali įnešti didžiausią indėlį re- 
alizuojant bendrus visuomenės tikslus. Jų pagrindinė problema buvo 
tai, kaip šie riboti interesai, faktiškai motyvuojantys žmonių veiksmus, 
gali būti paversti veiksmingomis paskatomis, motyvuojančiomis juos 
savanoriškai tenkinti poreikius, kurie peržengia jų pačių regos lauką. 
Ekonomistai buvo tie mąstytojai, kurie pirmąkart suprato, kad jau vei- 
kianti rinka yra efektyvus Žmonių įtraukimo į tam tikrą procesą būdas, 
į daug sudėtingesnį ir platesnį procesą, nei jį gali suvokti atskiras žmo- 
gus ir kad būtent per rinką jis yra skatinamas padėti „įgyvendinti tiks- 
lus, kurių pats nesiekė“. 

Buvo beveik neišvengiama, kad klasikiniai autoriai, aiškindami šią 
savo mintį, turėjo naudotis klaidinančia kalba, ir todėl jie įgijo savanau- 
diškumo gynėjų reputaciją. Galime tai nesunkiai paaiškinti performu- 
luodami jų argumentą paprasta kalba. Jeigu jį glaustai pateikiame kaip 
tezę, jog savo veiksmuose Žmonės vadovaujasi ir privalo vadovautis s1- 
vo interesais bei norais, tai tokia tezė iškart bus klaidingai perinterpre- 
tuota kaip teiginys, kad savo veiksmuose jie vadovaujasi ir privalo va- 
dovautis vien savo asmeniniais poreikiais arba savanaudiškais intere- 
sais, nors iš tikrųjų sakoma tik tai, kad jiems leistina siekti to, ką jie lai- 
ko siektinais dalykais. 

Kita klaidinanti frazė, vartojama pabrėžiant itin svarbią mintį, yra 
garsioji tezė, kad kiekvienas Žmogus pats geriausiai žino savo intere- 
sus. Šio pavidalo tezė nėra nei savaime įtikinama, nei būtina kaip prie- 
laida individualizmo išvadoms. Tikrasis jos pagrindas yra tai, kad nie- 
kas negali žinoti, kas juos žino geriausiai ir kad tai galime išsiaiškinti 
tik per socialinį procesą, kai kiekvienam leidžiama mėginant aiškintis, 
ką jis geba. Pamatinė prielaida, kuria čia remiamasi, yra beribė žmo- 
giškųjų talentų ir gebėjimų įvairovė ir iš to išplaukianti mintis, kad bet 
kuris atskiras individas nežino daugybės dalykų, kurie yra žinomi vi- 
siems kitiems visuomenės kaip visumos nariams. Arba, formuluojant 
šią pamatinę mintį kiek kitaip, žmogiškasis Protas (iš didžiosios raidės) 
egzistuoja ne atskiro žmogaus galvoje, kaip tai postuluoja racionalisti- 
nė nuostata, bet veikiau turi būti suvokiamas kaip tam tikras tarpas- 
meninių santykių procesas, kuriame kiekvieno individo indėlis yra tik- 
rinamas ir koreguojamas kitų individų. Šis argumentas nepostuluoja, 
kad visi žmonės yra lygūs savo įgimtais talentais ir gebėjimais; postu- 
luojama tik tai, kad joks žmogus nėra kompetentingas priimti galutinį 
sprendimą dėl to, kokiomis galiomis disponuoja kitas žmogus ar ko- 
kiomis galiomis jam leistina naudotis. 

Čia galbūt derėtų pabrėžti, jog tik todėl, kad žmonės faktiškai yra 
nelygūs, galime juos traktuoti kaip lygius. Jeigu žmonės būtų visiškai 
lygūs savo gebėjimais ir polinkiais, turėtume juos traktuoti nelygiai, kad 
sukurtume vienokią ar kitokią socialinę organizaciją. Laimei, jie nėra 
lygūs; ir būtent dėl to jų funkcijų diferenciacija nebūtinai turi būti nu- 
statoma savavališku kieno nors organizuojančios valios aktu; tad, su- 
kurdami formalią visiems vienodai taikomų taisyklių lygybę, kiekvie- 
nam individui galime palikti laisvę susirasti savo paties lygį. 

Lygus Žmonių traktavimas neturi jokio ryšio su žmonių sulyginimo 
mėginimais. Pirmoji nuostata yra laisvosios visuomenės sąlyga, o ant- 
roji, pasak de Tocgueville'io, išreiškia „naująją vergovės formą“! 


'7 Šią frazę de Tocgueville'is pakartotinai vartoja socializmo padariniams apibūdin- 
ti; žr. ypač jo Ouvres complėtes, IX (1886), 541, kur jis sako: „Si, en dėfinitive, javais a 
trouver une formule gėnėrale pour exprimer ce gue m'apparait le socialisme dans son 
ansemble, je dirais gue c'est une nouvelle formule de la servitude.“ Galbūt man bus leista 
pridurti, jog būtent ši de Tocgueville'io frazė man padėjo sugalvoti pavadinimą nese- 
niai išleistai mano knygai. 

Iš suvokimo, jog kiekvieno individo žinios yra ribotos ir iš fakto, jog 
joks asmuo ar atskira asmenų grupė negali žinoti visko, ką kas nors Ži- 
no, individualizmas daro savo pagrindinę praktinę išvadą, kad griež- 
tai turi būti ribojama bet kokia prievartinė galia. Pasisakoma tik prieš 
prievartą kuriant organizacijas arba asociacijas - ne prieš pačią organi- 
zavimosi ar asocijavimosi idėją. Individualizmo idėja ne tik nepriešta- 
rauja savanoriško asocijavimosi idėjai, ji net implikuoja, kad daugelis 
dalykų, apie kuriuos dažnai manoma, kad jie gali būti pasiekti tik tiks- 
lingo valdymo priemonėmis, priešingai, kur kas lengviau yra pasiekiami 
individams savanoriškai ir spontaniškai bendradarbiaujant. Tad nuo- 
seklus individualistas turi būti entuziastingas savanoriško bendradar- 
biavimo šalininkas, nebent toks bendradarbiavimas išsigimsta į žmo- 
nių prievartavimą ir išskirtinių galių prisiėmimą. 

Tikrasis individualizmas, žinoma, nėra anarchizmas, kuris tėra dar 
vienas racionalistinio pseudoindividualizmo produktas. Jis neneigia 
prievartinės galios būtinybės, o tik siekia apriboti jos taikymą toms sri- 
tims, kur ji yra vienintelis būdas užkirsti kelią kitų naudojamai prie- 
vartai; taip sumažinamas prievartos mastas iki minimumo. Nors visi 
individualistiniai filosofai veikiausiai sutaria dėl šios bendros formu- 
lės, reikia pripažinti, jog jie ne visada gerai žino, kaip ji taikoma speci- 
finiais atvejais. Nei Iaissez faire frazė, kuria dažnai piktnaudžiaujama ir 
kurios prasmė dažnai iškraipoma, nei dar senesnė formulė „gyvybės, 
laisvės ir nuosavybės apsauga“ — nė viena jų nėra pakankamai infor- 
matyvios. Tiesą sakant, kadangi abi frazės įtaigauja, jog paprasčiausiai 
galime palikti visa taip, kaip buvo, toks atsakymas gali būti blogesnis 
už atsakymo nebuvimą; nė viena iš tų frazių nepasako, kurios yra pa- 
geidautinos arba būtinos valdžios veikimo sritys. Tačiau atsakymas į 
klausimą, ar individualistinė filosofija gali būti mūsų praktinė vadovė, 
galiausiai priklauso nuo to, ar ji mums padeda suprasti, kas priklauso 
ir kas nepriklauso valdžios kompetencijai. 

Kai kurios bendros ir plačiai taikytinos šios pobūdžio taisyklės, man 
rodos, tiesiogiai išplaukia iš pamatinių individualizmo postulatų. Kad 
kiekvienas Žmogus, siekdamas tikslų, kurie jami rūpi, naudotųsi savo 

konkrečiomis žiniomis bei gebėjimais ir kad taip veikdamas jis kuo dau- 
giau prisidėtų prie poreikių, plytinčių už jo žinojimo ribų, tenkinimo, 
yra akivaizdžiai būtina: pirma, kad jis turėtų aiškiai apibrėžtą atsako- 
mybės sritį ir antra, kad santykinė vertė, kurią jis teikia skirtingiems 
galimiems savo veiksmų rezultatams, turi atitikti tą santykinę vertę, ku- 
rią kiti žmonės teikia tolesniems ir jam pačiam nežinomiems jo veiks- 
mų padariniams. 

Pirmiausia panagrinėkime atsakomybės ribų apibrėžimo problemą. 
Kad žmogus laisvai galėtų naudotis savo žiniomis arba gebėjimais, at- 
sakomybės ribų apibrėžimas neturi nustatyti jokių konkrečių tikslų, ku- 
rių jam būtų privalu siekti. Tai būtų veikiau specifinės pareigos prime- 
timas, o ne atsakomybės srities apibrėžimas. Jis negali būti ir toks, kad 
kokio nors autoriteto valia jam būtų paskiriami specifiniai ištekliai, nes 
tada, kaip ir tuo atveju, kai jam paskiriamos specifinės užduotys, iš jo 
būtų atimta pasirinkimo laisvė. Kad žmogus galėtų naudotis savo ge- 
bėjimais, jo paties planavimo ir veiklos rezultatai turi apibrėžti jo atsa- 
komybės ribas. Šios problemos sprendimas, prie kurio žmonės pamažu 
priėjo ir kuris yra ankstesnis už valdžią šiuolaikine šio žodžio prasme, 
yra tam tikrų formalių principų, „pastovios taisyklės, galiojančios kiek- 
vienam visuomenės nariui“!š, pripažinimas - visų pirma tų taisyklių, 
kurios žmonėms leidžia skirti „mano“ nuo „tavo“ ir kurios kiekvienam 
parodo, kas yra jo paties ir kas yra kito žmogaus atsakomybės sritis. 

Pastaruoju laiku pagrindinis skirtumas tarp valdymo, grindžiamo 
taisyklėmis, informuojančiomis individą apie atsakomybės sritį, kurios 
ribose jis turi tvarkyti savo gyvenimą, ir valdymo, grindžiamo įsakais, 
primetančiais specifines pareigas, tapo toks miglotas, kad jį būtina ap- 
tarti šiek tiek išsamiau. Čia yra esminė takoskyra tarp laisvės teisės vir- 
šenybės sąlygomis (freedom under the law) ir tokio naudojimosi įstaty- 
mų leidybos mechanizmu - demokratiniu ar nedemokratiniu, kuris nai- 
kina laisvę. Svarbiausia čia yra ne tai, kad valdžia savo veikloje vado- 
vautųsi tam tikru bendru principu, o tai, kad valdžia apsiribotų tuo, 


18 John Locke, Two Treatises of Government (1690), Book II, ch. 4, $ 22: „Valdžią tu- 
rinčių žmonių laisvė yra laisvė gyventi laikantis pastovios taisyklės, kuri galioja kiek- 
vienam visuomenės nariui ir kuri nustatyta jos įstatymų leidimo valdžios.“ 

jog priverstų individus laikytis tam tikrų principų, kuriuos šie žino ir į 
kuriuos atsižvelgia priimdami savo sprendimus. Be to, tai, ką individas 
gali arba ko negali daryti, arba tai, kokių savo bendrapiliečių veiksmų 
jis gali tikėtis, turi priklausyti ne nuo tolimų ir netiesioginių galimų jo 
veiklos rezultatų, bet nuo tiesioginių ir lengvai atpažįstamų aplinky- 
bių, kurias (kaip tariame) jis žino. Individui reikia turėti taisykles, ga- 
liojančias tipinėmis situacijomis, apibrėžtas jam žinomais terminais, ne- 
priklausomas nuo tolimų tokios taisyklės taikymo padarinių konkre- 
čioje situacijoje, taisykles, kurios (jeigu jų bus nuolat laikomasi) dau- 
guma atvejų duos gerų rezultatų, net jeigu tokių rezultatų jos neduotų 
tais kraštutiniais atvejais, kuriuos nusako posakis „sunkios bylos kuria 
blogą teisę“. 

Bendriausias principas, kuriuo grindžiama individualistinė sistema, 
yra tai, kad visuotinis bendrų principų pripažinimas joje naudojamas 
kaip priemonė socialinių santykių tvarkai kurti. Jos priešybė yra tokios 
valdymo sistemos, kurias iliustruoja, pavyzdžiui, vienas neseniai pa- 
skelbtas valdomos ekonomikos projektas, pagal kurį „pagrindinis or- 
ganizacijos principas ... reikalauja, kad bet kuriuo konkrečiu atveju pir- 
menybė būtų teikiama toms priemonėms, kurios tarnauja visos visuo- 
menės tikslams. ''* Nors čia kalbama apie principus, tačiau faktiškai tei- 
giama ne principų, 0 tik pragmatinių sumetimų viršenybė - kai viskas 
priklauso nuo to, ką valdžia paskelbs „visuomenės tikslais“. Principai 
yra priemonės, užkertančios kelią skirtingų interesų konfliktams, ir jie 
nenusako jokių konkrečių tikslų. Turime paklusti bendriems princi- 
pams, nes savo praktinėje veikloje negalime vadovautis tobulo mūsų 
veiksmų padarinių pažinimo ir įvertinimo prielaida. Kol žmonės nėra 
visažiniai, tol vienintelis būdas, kuriuo individui gali būti suteikta lais- 
vė, yra tas, kad nustatomos bendros taisyklės, apibrėžiančios tą sritį, 
kur jis gali priimti savo sprendimus. Individo laisvė negalima ten, kur 
valdžios neriboja specifinės jos veiklos sritys ir kur ji turi teisę savo 
galią panaudoti bet kuriuo būdu, kad pasiektų savo specifinius tiks- 
lus. Kaip seniai pastebėjo lordas Actonas: „Jeigu koks nors atskiras tiks- 
las - kurios nors klasės interesai, šalies saugumas arba jos galia, didžiau- 
sia laimė didžiausiam žmonių skaičiui ar kokios nors spekuliatyvios idė- 


S Lerner, op. cit., p. 5. 

jos įgyvendinimo siekis - padaromas aukščiausiu Valstybės tikslu, Vals- 
tybė neišvengiamai tampa absoliučia.“?0 


Nors pagal bendrąją mūsų išvadą individualistinė tvarka turi rem- 
tis abstrakčiais principais, o ne specifiniais įsakais, ji palieka atvirą klau- 
simą, kokio pobūdžio bendrų taisyklių mums gali prireikti. Prievarti- 
nių galių naudojimą ji apriboja specifine užduotimi, tačiau beveik ne- 
ribotą erdvę palieka žmogaus išradingumui kuriant efektyviausią tai- 
syklių aibę; ir nors geriausi konkrečių problemų sprendimai daugeliu 
atvejų atrandami remiantis patirtimi, bendrieji individualizmo princi- 
pai daug ką pasako apie pageidautiną šių taisyklių pobūdį ir jų turinį. 
Vienas iš individualizmo vedinių yra tai, kad taisyklės, kadangi turi 
funkcionuoti kaip gairės individams formuojant savo veiksmų planus, 
turi būti konstruojamos taip, kad galiotų ilgą laiką. Liberalioji, arba in- 
dividualistinė, politika iš esmės turi būti ilgalaikė; dabartinė tendenci- 
ja telkti dėmesį į trumpalaikius politikos padarinius ir ją teisinti nuo- 
rodomis į Keyneso frazę, kad „ilgalaikėje perspektyvoje visi būsime mi- 
rę“, neišvengiamai veda prie tokios tvarkos, kur vadovaujamasi įsakais, 
priklausančiais nuo konkrečių dabartinio momento aplinkybių, o ne tai- 
syklėmis, apibrėžtomis tipinių situacijų terminais. 

Tačiau mums, konstruojant tinkamą teisinę tvarką, reikia daug kon- 
kretesnių gairių; jas nurodo pamatiniai individualizmo principai. Sie- 
kis Žmogaus asmeninius interesus suderinti su kitų Žmonių poreikiais 
veda ne tik prie bendrojo „privačios nuosavybės“ principo; jis padeda 
nustatyti ir specifinį nuosavybės taisyklių turinį skirtingiems nuosavy- 
bės objektams. Kad priimdamas savo sprendimus individas atsižvelg- 
tų į visus fizinius savo sprendimų padarinius, būtina, kad aptartoji „at- 
sakomybės sritis“ kuo plačiau aprėptų visus tuos tiesioginius padari- 
nius, kuriuos jo veiksmai gali turėti tiems žmonėms, kurių poreikiai ten- 


20 Lord Acton, „Nationality“ (1862), perspausdinta kn. The History of Freedom and 
Other Essays (1907), p. 288. 

kinami jam disponuojant tam tikra nuosavybe. Šis tikslas paprastai pa- 
siekiamas vadovaujantis paprasčiausia nuosavybės sąvoka, nusakančia 
išimtinę teisę naudotis konkrečiu daiktu ir kur esame susiję su tuo, ką 
teisininkai vadina „kilnojamuoju turtu“. Sudėtingesnių problemų iškyla 
nagrinėjant žemės nuosavybės klausimą, kur privačios nuosavybės pri- 
pažinimas nedaug ką reiškia, kol nežinome, kokias konkrečias teises ir 
pareigas tokia nuosavybė aprėpia. O jeigu kalbame apie tokias šiuolai- 
kines problemas kaip oro erdvės arba elektros energijos kontrolė, arba 
apie išradimus ar literatūros ir meno kūrinius, tai tik atsižvelgdami į 
nuosavybės institucijos tikslą galime nuspręsti, kas tokiais atvejais lai- 
kytina individo atsakomybės sritimi. 

Čia negaliu toliau gilintis į labai įdomią efektyvios individualisti- 
nės teisinės tvarkos tematiką ar plačiau aptarti įvairių papildomų funk- 
cijų, tokių kaip informacijos sklaida ar išvengiamo netikrumo šalini- 
mas! kurias atlikdama valdžia gali smarkiai padidinti individų veik- 
los efektyvumą. Šiuo dalykus miniu tik norėdamas pabrėžti, jog šalia 
civilinės ir baudžiamosios teisės įtvirtinimo užduočių egzistuoja ir ki- 
tos (neprievartinės) valdžios funkcijos, kurios yra visiškai pateisinamos 
individualizmo principų pagrindu. 

Tačiau yra dar vienas dalykas, apie kurį jau buvau užsiminęs, bet 
jis yra toks svarbus, kad verta prie jo grįžti. Bet kuri praktiškai įgyven- 
dinama individualistinė tvarka turi būti konstruojama taip, kad tie san- 
tykiniai atlygiai, kurių individas gali tikėtis už skirtingą savo sugebėji- 
mų ir išteklių panaudojimą, ne tik atitiktų santykinę jo pastangų rezul- 


2! Klausimas, kokių veiksmų valdžia gali imtis mėgindama sumažinti realiai išvėn- 
giamą netikrumą individų veikloje, yra sukėlęs tokią painiavą, kad turiu bent trumpai 
pakomentuoti šią teksto vietą. Reikalo esmė yra tai, kad nesunku apsaugoti atskirą in- 
dividą arba grupę nuo praradimų, kuriuos gali atnešti nenumatyti pokyčiai, tačiau ka- 
dangi taip Žmonės išlaisvinami nuo būtinybės atsižvelgti į įvykusius pokyčius, praradi- 
mams neužkertamas kelias, jie tėra perkeliami ant kitų žmonių pečių. Antai jeigu kapi- 
talas, investuotas į labai brangią gamyklą, apsaugomas nuo nuvertėjimo uždraudžiant 
toje gamykloje diegti naujus išradimus, tai, žinoma, tokios gamyklos savininkų saugu- 
mas padidėja, tačiau visuomenė netenka naujų išradimų teikiamos naudos. Kitaip sa- 
kant, netikrumas visuomenei kaip visumai nesumažėja, jeigu Žmonių elgesį padarome 
labiau numatomą, kai išvaduojame juos nuo būtinybės adaptuotis prie nenumatomų jų 
žinių apie pasaulį pokyčių. Vienintelis tikrasis netikrumo mažinimo šaltinis yra visuo- 
menės Žinių didėjimas, o ne mėginimai drausti žmonėms naudotis naujomis žiniomis. 

tatų naudą kitiems, bet kad šie atlygiai atitiktų ir objektyvius jo pastan- 
gų rezultatus, o ne vien subjektyvų tų pastangų vertinimą. Konkuren- 
cinė rinka tenkina abu šiuos reikalavimus. Tačiau antruoju atveju mū- 
sų subjektyvus teisingumo jausmas dažnai priešinasi beasmeniams rin- 
kos nuosprendžiams. Vis dėlto, jeigu norime išlaikyti individo pasirin- 
kimo laisvę, jis neišvengiamai turi prisiimti visą riziką, susijusią su to- 
kiu pasirinkimų; tad jis bus atlyginamas ne pagal gerus ar blogus keti- 
nimus, 0 tik pagal jo pastangų rezultato vertę kitiems. Turime pripa- 
žinti faktą, jog individo laisvės išlikimas yra nesuderinamas su visiška 
paskirstomojo teisingumo idėjų realizacija. 


Nors individualizmo teorija gali mums pasitarnauti konstruojant tin- 
kamą teisinę sistemą ir tobulinant spontaniškai atsiradusias instituci- 
jas, pirmiausia jos dėmesys telkiamas į faktą, jog toji socialinės tvarkos 
dalis, kuri gali arba turi būti sąmoningai panaudojamo žmogaus proto 
produktas, tėra nedidelė visų visuomenės galių dalis. Kitaip sakant, 
valstybė, kaip sąmoningai organizuojamos ir tikslingai taikomos galios 
įkūnijimas, yra tik dalis daug sudėtingesnio organizmo, vadinamo „vi- 
suomene“; ji tik nustato tam tikrus rėmus, kuriuose laisvas (ir todėl ne 
„sąmoningai valdomas“) Žmonių bendradarbiavimas turi maksimalią 
reiškimosi erdvę. 

Tai implikuoja tam tikras išvadas, kurios dar kartą išryškina tikrojo 
individualizmo nesuderinamumą su racionalistinio tipo individualiz- 
mu. Pirmoji yra tai, kad tikslingai organizuojama valstybė, viena, ir at- 
skiras individas, kita, ne tik nėra laikytini vieninteliais realiais veiks- 
niais ir ne tik nekeliamas tikslas panaikinti visų tarpinių formacijų bei 
asociacijų, kaip to siekė Prancūzijos revoliucija, bet veikiau tariama, kad 
neprievartinės socialinės sąveikos konvencijos turi esminės reikšmės iš- 
laikant darnų žmogiškosios visuomenės funkcionavimą. Antroji išva- 
da yra tai, kad dalyvaudamas socialiniuose procesuose individas turi 
būti pasirengęs adaptuotis prie pokyčių ir kartu pripažinti tam tikras 
konvencijas, Kurios nėra sąmoningai sukurtos, kurių prasmė konkre- 

čiose situacijose jam gali būti nevisiškai akivaizdi ir kurios jam dažnai 
gali atrodyti nesuprantamos ir iracionalios. 

Pirmuoju klausimu galiu apsiriboti tik keliomis pastabomis. Pakan- 
ka pabrėžti, jog tikrasis individualizmas pripažįsta šeimos vertybę, jis 
pripažįsta ir nedidelių bendruomenių bei grupių jungtinių pastangų 
svarbą, jis pasitiki vietos autonomija ir savanoriškomis asociacijomis, 
ir, tiesą sakant, viena jo pagrindinių tezių yra tai, kad daugelis dalykų, 
kurių paprastai siekiama pasitelkus prievartinę valstybės galią, leng- 
viau pasiekiami savanoriškai bendradarbiaujant. Turbūt negali būti ryš- 
kesnio kontrasto šiai nuostatai už tariamojo individualizmo nuostatą, 
reikalaujančią šias mažesnes grupes skaidyti į atomus, neturinčius jo- 
kių tarpusavio ryšių, išskyrus valstybės jiems primetamas prievartines 
taisykles; be to, ši nuostata siekia visus socialinius ryšius padaryti pri- 
klausomus nuo valstybės nurodymų, vietoje to, kad pačią valstybę trak- 
tuotų kaip individų gynimo priemonę nuo atskirų grupių uzurpuoja- 
mos prievartinės galios. 

Individualistinės visuomenės funkcionavimui ne mažiau svarbu yra 
tai, kad šias mažesnes žmonių bendruomenes apibrėžia tam tikros tra- 
dicijos ir konvencijos, kurios natūraliai klostosi laisvoje visuomenėje ir 
kurios, kad ir nebūdamos įtvirtintos įstatymu, nustato lanksčias, bet pa- 
prastai paisomas taisykles, kurios Žmonių elgesį padaro gana numato- 
mą. Pasirengimas paklusti tokioms taisyklėms ne tik tada, kai suvokia- 
ma jų prasmė, bet ir tada, kai paprasčiausiai nėra apibrėžto pagrindo 
jų nepaisyti, yra esminė socialinės sąveikos taisyklių laipsniško evoliu- 
cionavimo ir tobulėjimo sąlyga; pasirengimas paklusti socialinio pro- 
ceso produktams, kurių niekas nesukonstravo ir kurių prasmė gali bū- 
ti niekam nesuprantama, taip pat yra būtinoji sąlyga tam, kad turėtu- 
me galimybę išsiversti be prievartos.?ž Tai, kad bendrų konvencijų bei 


22 Skirtumus tarp racionalistinio ir tikrojo individualistinio požiūrio atskleidžia skir- 
tingos prancūzų autorių pažiūros į tariamą anglų socialinių institucijų iracionalumą. Jei- 
gu, pavyzdžiui, Henris de Saint-Simonas joms meta priekaištą: „cent volumes in folio, 
du caractėre plus fin, ne suffraient pas pour rendre compte de toutes les inconsėguen- 
ces organigue gui exitent en Angleterre“ (Ouvres de Saint-Simon et d'Enfantin |Paris, 1865- 
78], XXXVIII, 179), tai de Tocgueville'is atkerta: „gue ces bizarreries des Anglais pus- 
sent avoir guelgues rapports avec leurs libertės, c'est ce gui ne lui tombe point dans I'esp- 
rit“ (L'Ancien rėgime et la rėvolution [7 leid., Paris, 1866], p. 103). 

tradicijų egzistavimas Žmonių grupėje leidžia jiems darniau ir efekty- 
viau bendradarbiauti, nes čia reikia mažiau formalios organizacijos ir 
prievartos nei grupėje be tokių bendrų nuostatų, yra, žinoma, triviali 
tiesa. Tačiau šios tiesos antroji pusė, nors ir mažiau Žinoma, yra vei- 
kiausiai ne mažiau teisinga - kad minimali prievarta gali išlikti tik toje 
visuomenėje, kur konvencijos ir tradicijos Žmogaus elgseną padaro ga- 
na numatomą.* 

Tai mus veda prie antrosios idėjos: kiekvienoje bent kiek sudėtin- 
gesnėje visuomenėje, kurioje kiekvieno veiksmų padariniai nusidriekia 
toli už jo regos lauko ribų, individas turi paklusti anoniminėms ir aiš- 
kiai iracionalioms visuomenės jėgoms, ir šis klusnumas turi reikšti ne 
tik elgesio taisyklių pripažinimą nesiaiškinant, ką konkrečiu atveju le- 
mia jų laikymasis, bet ir asmens pasirengimą taikytis prie pokyčių, ku- 
rie gali turėti rimtų padarinių jo galimybėms bei sėkmės šansams ir ku- 
rių priežastys jam gali būti visiškai nesuprantamos. Būtent prieš šiuos 
padarinius šiuolaikinis žmogus yra linkęs maištauti, nebent jam būtų 
parodyta, kad jų būtinybė remiasi „aiškiu ir kiekvienam individui įro- 
domu pagrindu“. Tačiau būtent čia natūralus noras suprasti sukuria 
iliuzinių reikalavimų, kurių negali patenkinti jokia sistema. Sudėtingoje 
visuomenėje žmogus neturi kito pasirinkimo, kaip tik arba mėginti pri- 
sitaikyti prie to, kas jam atrodo aklos socialinio proceso jėgos, arba pa- 
klusti vyresnybės įsakams. Kol jis žino tik griežtą rinkos discipliną, jam 
gali atrodyti, kad geriau būtų, jeigu tam procesui vadovautų koks nors 
žmogiškasis protas; tačiau pamėginęs žengti šiuo keliu greit suvokia, 
kad pirmuoju atveju jam vis dar lieka tam tikra pasirinkimo laisvė, o 
antruoju jos nelieka, ir kad vis dėlto geriau turėti pasirinkimą iš kelių 
nemalonių alternatyvų negu būti priverstam tenkintis vienintele alter- 
natyva. 


23 Galbūt reikia dar kartą pacituoti Edmundą Burke'ą, kad skaitytojui primintume, 
kokia esmine laisvos visuomenės galimybės sąlyga jis laikė moralės taisyklių laikymąsi. 
Jis rašė: „Žmonės pribręsta pilietinei laisvei būtent tiek, kiek jie išmoksta savo norus pa- 
jungti moralės reikalavimams; tiek, kiek jų meilė teisingumui tampa stipresnė už jų go- 
dumą; tiek, kiek jų sveikas protas ir sprendimų pagrįstumas pakyla virš asmens tušty- 
bės ir savimanos; tiek, kiek jie yra labiau linkę klausyti protingų ir dorų Žmonių, o ne 
pasiduoti niekšų pataikavimui“ (A Letter to a Member of He National Assembly [1791], Works 
[World's Classics ed.], IV, 319). 

Nenoras toleruoti arba gerbti tas socialines jėgas, kurios nėra žmo- 
giškojo sumanymo rezultatas, tas nenoras, kuris yra toks svarbus da- 
bartinio polinkio į visuotinį planavimą veiksnys, yra, tiesą sakant, tik 
atskiras bendresnės tendencijos aspektas. Tą pačią tendenciją stebime 
moralės bei konvencijų srityje, ją rodo noras egzistuojančias kalbas pa- 
keisti dirbtine kalba ir požiūris į procesus, valdančius pažinimo raidą. 
Įsitikinimas, kad tik sintetinė moralės sistema, tik dirbtinė kalba arba 
tik dirbtinė visuomenė gali būti pateisinama mokslo amžiuje, ir neno- 
ras paklusti moralės taisyklėms, jeigu jų naudingumas nėra racionaliai 
įrodytas arba laikytis konvencijų, kurių prasmė nėra suprantama - vi- 
sa tai rodo tą pačią pamatinę nuostatą, kai bet kokią socialinę veiklą 
norima matyti kaip atpažįstamą vieningo bendrojo plano dalį. Visa tai 
kyla iš to paties racionalistinio „individualizmo“, kuris visur nori ma- 
tyti sąmoningo individualaus proto pastangų rezultatą. Tačiau tokia 
nuostata tikrai nėra tikrojo individualizmo vedinys ir net gali būti, kad 
ji apsunkina arba daro negalimą laisvos ir išties individualistinės siste- 
mos funkcionavimą. Tiesą sakant, didžioji pamoka, kurios mus moko 
individualistinė filosofija, yra tai, kad nors gali būti nesunku sugriauti 
spontanines formacijas, kurios yra būtinasis laisvos civilizacijos pagrin- 
das, kartą sugriovę jos pagrindus galime nepajėgti tokią civilizaciją są- 
moningai rekonstruoti. 


Mintį, kurią čia mėginu suformuluoti, iliustruoja tas tariamas para- 
doksas, kad vokiečiai, nors paprastai laikomi labai klusnia tauta, taip 
pat dažnai apibūdinami kaip kraštutiniai individualistai. Neatsitiktinai 
būtent į šį vadinamąjį vokiškąjį individualizmą dažnai nurodoma kaip 
į vieną iš priežasčių, paaiškinančių, kodėl vokiečiams niekada nepavy- 
ko susikurti laisvų politinių institucijų. Vokiečių intelektinė tradicija, pa- 
brėždama „originalios“ asmenybės ugdymo svarbą ir originalumą su- 
vokdama racionalistine individo savikūros prasme, išties yra labiau „in- 
dividualistinė“ nei daugelis kitų. Puikiai prisimenu, kaip buvau nuste- 

bintas ir net šokiruotas, kai, būnant dar studentu, pirmąkart teko ben- 
drauti su savo amžininkais anglais ir amerikiečiais, tada pastebėjau jų 
polinkį visuose išoriniuose dalykuose laikytis įprastų konvencijų, o ne 
mėginti (tai man atrodė natūralu) visaip pabrėžti savo originalumą. Jei- 
gu abejojate tokios asmeniškos patirties svarba, tai jos patvirtinimą ga- 
lite rasti, pavyzdžiui, vokiečių diskusijose apie anglų viduriniojo mokslo 
sistemą - jas parodo žinoma Dibeliuso knyga apie Angliją.** Nuolat ma- 
tysite tokį pat jo stebėjimąsi dėl šio polinkio į savanorišką konformiz- 
mą, kuris taip kontrastuoja su jaunųjų vokiečių pretenzijomis į „asme- 
nybės originalumą“, išreiškiantį tai, ką jie siejo su tiesa ir teisingumu. 
Šis ypatingos ir išskirtinės asmenybės kultas, žinoma, turi gilias šaknis 
vokiečių intelektinėje tradicijoje, ir dėl kai kurių savo žymiausių atsto- 
vų įtakos peržengė Vokietijos ribas, kaip tai aiškiai matyti J. 5. Millio 
rašinyje Apie laisvę. 

Šios rūšies „individualizmas“ ne tik nieko bendra neturi su tikruo- 
ju individualizmu, jis net gali būti rimta kliūtis sklandžiam individua- 
listinės sistemos funkcionavimui. Lieka atviras klausimas, ar galėtų sėk- 
mingai funkcionuoti laisva individualistinė visuomenė, jeigu žmonės 
būtų „individualistai“ šia prasme, jeigu jie nenorėtų savanoriškai pa- 
klusti tradicijoms bei konvencijoms ir jeigu atsisakytų pripažinti bet ką, 
kas nėra sąmoningai sukonstruota arba kas negali būti racionaliai įro- 
dyta bet kuriam individui. Bent jau suprantama, kodėl šios rūšies „in- 
dividualizmo“ įsivyravimas daugeliui geros valios žmonių dažnai at- 
imdavo viltį, kad laisvoje visuomenėje galima pasiekti tvarką arba net 
skatindavo juos šauktis diktatoriškos valdžios, galinčios visuomenei pri- 
mesti tvarką, kurios ji nesusikuria pati. 

Vokietijoje šį sąmoningo organizavimo aukštinimą ir atitinkamą 
spontaninių ar nekontroliuojamų procesų niekinimą skatino dar ir cen- 
tralizavimo tendencijos, susiklosčiusios kovoje dėl šalies suvienijimo. 
Šalyje, kur turėtosios tradicijos buvo iš esmės tik vietinės, tokio suvie- 
nijimo siekis beveik visiems spontaniniams dariniams implikavo siste- 
minį priešiškumą ir norą keisti juos dirbtiniais konstruktais. Todėl mū- 
sų neturėtų taip stebinti faktas, jog, kaip sako dabartinis istorikas, „des- 


22 W. Dibelius, England (1923), p. 464—468; 1934 m. vertimas į anglų kalbą. 

peratiškai siekdami surasti tradiciją, kurios neturėjo“, vokiečiai pri- 
ėjo prie to, kad sukūrė totalitarinę valstybę, kuri jiems primetė tai, ko 
jie jautė neturį. 


Jeigu tiesa, kad stiprėjanti tendencija centralizuotai kontroliuoti vi- 
sus socialinius procesus yra neišvengiamas vedinys nuostatos, reika- 
laujančios, kad viskas būtų nuodugniai planuojama ir kad viskas liu- 
dytų tam tikrą atpažįstamą tvarką, tai tiesa yra ir tai, kad ši tendencija 
kuria sąlygas, kurioms esant niekas, išskyrus visagalę centrinę valdžią, 
negali išlaikyti tos tvarkos ir stabilumo. Visų sprendimų koncentracija 
valdžios rankose savaime sukuria padėtį, kai bet kokia visuomenės 
struktūra yra primetama iš viršaus, o individai tampa tarpusavyje pa- 
keičiamais vienetais, kurių nesieja jokie kiti apibrėžti arba tvarūs san- 
tykiai, išskyrus tuos, kuriuos nustato visa apimančios organizacijos rei- 
kalavimai. Kalbant šiuolaikinių sociologų Žargonu, tokia visuomenė 
tampa „masine“, nors tai yra šiek tiek klaidinantis pavadinimas, nes 
būdingieji šios visuomenės bruožai yra ne vien skaičių padarinys, o vei- 
kiau yra nulemti to, kad joje nesama jokių spontaninių struktūrų, kad 
visos jos struktūros jai primetamos sąmoningos organizacijos būdu, kad 
ji nėra pajėgi diferencijuotis savaime ir todėl priklauso nuo ją tikslin- 
gai formuojančios valdžios. Ryšys su skaičiais egzistuoja tik ta prasme, 
kad didelėse šalyse centralizacijos procesas daug greičiau pasiekia taš- 
ką, kur sąmoningas organizavimas iš viršaus nuslopina spontanines for- 
macijas, grindžiamas kur kas artimesniais ir glaudesniais kontaktais nei 
tie, kurie gali egzistuoti didelėje sistemoje. 

Nė kiek nekeista, kad XIX amžiuje, kai šios tendencijos pirmąkart 
tapo aiškiai pastebimos, priešinimasis centralizacijai buvo vienas svar- 
biausių individualizmo filosofų rūpesčių. Šį priešinimąsi aiškiausiai ro- 
do dviejų didžiųjų istorikų - de Tocgueville'io ir lordo Actono - ku- 


23 E. Vermeil, Germany's Three Reichs (London, 1944), p. 224. 

riuos jau minėjau kaip iškilius tikrojo individualizmo atstovus, darbai; 
jis reiškiasi jų simpatijomis mažoms šalims ir federacinei didelių šalių 
santvarkai. Šiuo metu turime dar daugiau pagrindo manyti, jog netru- 
kus mažos šalys gali tapti paskutinėmis laisvos visuomenės oazėmis. 
Jau gali būti per vėlu sustabdyti lemtingą stiprėjančios centralizacijos 
tendenciją didesnėse šalyse, kurios žengia keliu, sukursiančiu tas ma- 
sines visuomenes, kur galiausiai paaiškės, jog despotizmas yra vienin- 
telis išsigelbėjimas. Klausimas, ar mažos šalys išvengs šios lemties, pri- 
klausys nuo to, ar joms pavyks neužsikrėsti nacionalizmo liga, kuri yra 
ir paskata, ir rezultatas to paties siekio sąmoningai iš viršaus organi- 
Zuoti visuomenę. 

Individualizmo požiūrį į nacionalizmą, kuris yra socializmo brolis 
dvynys, reikėtų aptarti atskirai. Čia tik galiu pabrėžti, jog pagrindinis 
skirtumas tarp to, kas anglosaksų pasaulyje buvo laikoma liberalizmu, 
ir to, kas šiuo vardu buvo vadinama Europos kontinente, glaudžiai sie- 
jasi su jų kilme, atitinkamai, iš tikrojo individualizmo ir tariamojo, ra- 
cionalistinio, individualizmo. Tik liberalizmas angliškąja prasme pa- 
prastai priešinosi centralizmui, nacionalizmui ir socializmui, o konti- 
nente vyraujantis liberalizmas visiems trims buvo palankus. Tačiau tu- 
riu pridurti, jog šiuo ir daugeliu kitų požiūrių Johnas Stuartas Millis 
bei jo paveikti vėlesnieji anglų liberalai priklauso ir kontinentinei, ir an- 
gliškajai tradicijai; ir nežinau labiau įžvalgios šių skirtumų analizės nei 
toji, kurią pateikia lordas Actonas kritikuodamas Millio nuolaidas na- 
cionalistinėms kontinentinio liberalizmo tendencijoms.?6 


10 


Yra dar du dviejų individualizmo atmainų skirtumai, kuriuos taip 
pat geriausiai parodo lordo Actono ir de Tocgueville'io pozicija demo- 
kratijos ir lygybės atžvilgiu. Tikrasis individualizmas ne tik pripažįsta 
demokratiją, bet net gali teigti, jog demokratijos idealai kyla iš pamati- 


26 Lord Acton, „Nationality“ (1862), perspausdinta kn. The History of Freedom, p. 270- 
300. 

nių individualizmo principų. Ir nors individualizmas teigia, kad bet ko- 
kia valdžia turi būti demokratinė, jis nesiremia prietaringu tikėjimu dau- 
gumos sprendimų visagalybe, konkrečiai - jis atsisako pripažinti, kad 
„absoliuti valdžia, jeigu ji kyla iš tautos pasirinkimo, gali būti tokia pat 
teisėta, kaip ir konstitucinė laisvė“. Jo požiūriu, demokratinėje, kaip ir 
bet kurioje kitoje santvarkoje, „jėga įtvirtinamų įsakų sritis turi būti 
griežtai apribota';** ypač jis priešinasi pavojingiausiam iš visų šiuolaiki- 
nių demokratijos prietarų - įsitikinimui, kad daugumos pažiūras turime 
pripažinti kaip teisingas ir privalomas ateities raidai. Nors demokratija 
grindžiama konvencija, kad jungtinį veiksmą turi lemti daugumos nuo- 
monė, tačiau tai nereiškia, kad šiandieną vyraujanti nuomonė turi tapti 
visuotinai pripažinta, net jeigu tai būtina daugumai siekiant realizuoti 
savo tikslus. Priešingai, pats demokratijos pagrindimas remiasi tuo, kad 
tai, kas šiandien yra nedidelės mažumos nuomonė, ilgainiui gali tapti 
daugumos nuomone. Tiesą sakant, esu įsitikinęs, kad vienas svarbiausių 
klausimų, kuriuos netrukus turės spręsti politinė filosofija — tai rasti de- 
markacijos liniją tarp sričių, kur daugumos nuomonė turi būti visiems 
privaloma, ir sričių, kur, priešingai, turi būti leidžiama imti viršų mažu- 
mos nuomonei, jeigu ji gali duoti rezultatus, kurie geriau tenkina visuo- 
menės reikalavimus. Pavyzdžiui, esu įsitikinęs, kad ten, kur klausimas 
susijęs su atskiros verslo šakos interesais, daugumos nuomonė visada 
bus reakcinga bei statiška, ir kad konkurencijos privalumas yra būtent 
tai, jog ji mažumai suteikia laimėjimo šansą. Kur ji gali jį realizuoti nesi- 
griebdama prievartos, ten jai visada turi būti suteikiama tokia teisė. 
Negalėčiau šios tikrojo individualizmo nuostatos demokratijos at- 
žvilgiu nusakyti geriau nei dar kartą cituodamas lordą Actoną: „Tikra- 
sis demokratijos principas, kad niekam neleistina tautos pajungti savo 
galiai, interpretuojamas kaip principas, kad niekam neleistina riboti tau- 
tos galios. Tikrasis demokratijos principas, kad tautai neleistina primesti 
to, ko ji nenori, interpretuojamas kaip principas, kad iš tautos niekada 
negali būti reikalaujama toleruoti to, kas jai nepatinka. Tikrasis demo- 
kratijos principas, kad kiekvieno Žmogaus valia būtų kuo mažiau ribo- 


2 Lord Acton, „Sir Erskine May's Democracy in Europe“ (1878), perspausdinta kn. 
The History of Frecdom, p. 78. 


28 Lord Acton, Lectures 01 Modern History (1906), p. 10. 

jama, interpretuojamas kaip principas, kad tautos kaip kolektyvo lais- 
va valia negali būti kaip nors ribojama.“*? 

Kalbant apie lygybę reikia iškart pasakyti, jog tikrasis individualiz- 
mas nėra egalitarinis šiuolaikine šio žodžio prasme. Jis nemato jokio 
pagrindo, kodėl mėginti žmones sulyginti, o ne vien lygiai juos trak- 
tuoti. Nors individualizmas atmeta bet kokias įstatymo galia garantuo- 
jamas privilegijas ar teises, kurios nėra grindžiamos visiems vienodai 
galiojančiomis taisyklėmis, jis atmeta ir valdžios teisę riboti tai, ką ga- 
būs arba sėkmės lydimi individai gali pasiekti. Jis taip pat priešinasi 
bet kokiems mėginimams įstatymais riboti tai, kokią padėtį visuome- 
nėje individai gali užimti nepriklausomai nuo to, ar tokia įstatymų ga- 
lia naudojama nelygybei įtvirtinti, ar lygybei įvesti. Jo pagrindinis prin- 
cipas yra tai, kad joks žmogus ar žmonių grupė negali turėti teisės spręs- 
ti, koks turi būti kito Žmogaus statusas, ir jis tai laiko esmine laisvės 
sąlyga, kuri negali būti aukojama tariamam teisingumo jausmui ar pa- 
prasčiausiam pavydui tenkinti. 

Individualizmo požiūriu, nėra jokio pagrindo net mėginti visiems 
individams sudaryti lygių starto sąlygų ir neleisti kai kuriems iš jų nau- 
dotis pranašumais, kurių jie nėra kaip nors nusipelnę - tokiais kaip gi- 
mimas šeimoje, kurios tėvai yra protingesni ar darbštesni nei vidutinė 
šeima. Čia individualizmas iš tikrųjų yra mažiau „individualistinis“ nei 
socializmas, nes jis šeimą pripažįsta kaip teisėtą vienetą, lygia greta su 
individu; tas pat pasakytina apie kitas grupes, tokias kaip kalbinės ar 
religinės bendruomenės, kurios savo jungtinėmis pastangomis kartais 
geba ilgai išlaikyti specifinius savo narių materialinius arba moralinius 
standartus, kitokius nei visų kitų gyventojų standartai. De Tocguevil- 
le'is ir lordas Actonas šiuo požiūriu laikėsi tos pačios nuomonės. De 
Tocgueville'is rašė: „Demokratija ir socializmas neturi nieko bendra, iš- 
skyrus vieną žodį - lygybė. Tačiau atkreipkime dėmesį į skirtumą: jei- 
gu demokratija siekia laisvės lygybės, tai socializmas siekia suvaržy- 
mų ir vergavimo lygybės.“*? Actonas jam pritaria teigdamas, jog „gi- 
liausia priežastis, dėl kurios Prancūzijos revoliucija turėjo tokių pra- 


22 Lord Acton, „Sir Erskine May's Democracy in Europe“, perspausdinta kn. The His- 
tory Of Freedom, p. 93-94. 


0 Alexis de Tocgueville, Ouvrės complėtes, IX, 546. 

gaištingų padarinių laisvei, buvo jos išpažįstama lygybės teorija'*! ir 
kad „puikiausia žmonijos išsivadavimo proga liko neišnaudota, nes ly- 


11 32 


gybės geismas pavertė niekais laisvės viltį“. 


11 


Galima būtų dar ilgai kalbėti apie ypatybes, skiriančias šias dvi min- 
ties tradicijas, kurios yra įvardijamos tuo pačiu žodžiu, nors iš esmės jos 
vadovaujasi skirtingais principais. Tačiau negaliu per daug nukrypti nuo 
savo užduoties aiškindamas šios painiavos šaltinį ir parodydamas, jog 
egzistuoja tam tikra nuosekli tradicija, kuri (nepriklausomai nuo to, ar 
skaitytojas su manimi sutiks, kad ji išreiškia „tikrąjį“ individualizmą) bet 
kuriuo atveju yra vienintelė individualizmo atmaina, kurią esu pasiryžęs 
ginti ir net tikiu, kad tik šią jo atmainą galima sistemiškai apginti. Tad 
baigdamas grįžtu prie to, ką sakiau pradžioje: pamatinė individualizmo 
nuostata yra - nuolankus pripažinimas tų procesų, kuriems vykstant 
žmonija pasiekė tokių rezultatų, kurių niekas neplanavo ir kurių neįsten- 
gė suprasti (suvokti) joks atskiras individas, tačiau jie išties pranoksta vi- 
sas individualių protų galias. Tad didysis dabar iškylantis klausimas yra 
tai, ar Žmogaus protui bus leista toliau tobulėti šio proceso kontekste, ar 
veikiau žmogaus protas save surakins savo paties grandinėmis. 

Individualizmas mus moko, jog visuomenė yra kažkas daugiau nei 
pavieniai individai tik tuo atveju, kai tie individai yra laisvi. Kiek visuo- 
menė yra kontroliuojama arba valdoma, tiek jos galias apriboja tos ga- 
lios, kuriomis disponuoja ją kontroliuojantys arba valdantys individai. 
Jeigu šiuolaikinis protas, dėl kurio savimanos negerbiama niekas, kas 
nėra sąmoningai kontroliuojama individualaus proto, laiku nesuvoks, 
kur jam būtina nusibrėžti ribas, tai mums, kaip įspėjo Edmundas Bur- 
ke'as, gali tekti „patirti, kaip viskas aplink mus pamažu sunyks, ir ga- 
liausiai visi mūsų rūpesčiai apsiribos vien mūsų pačių sąmonės turiniu“. 


31 Lord Acton, „Sir Erskine May 's Democracy in Europe“, perspausdinta kn. The His- 


tory of Freedom, p. 88. 


32 Lord Acton, „The History of Freedom in Christianity“ (1877), perspausdinta kn. 
The History of Freedom, p. 57. 

EKONOMIKA IR PAŽINIMAS* 


Šio straipsnio pavadinimo dviprasmiškumas nėra atsitiktinis. Pagrin- 
dinė jo tema, žinoma, bus tai, kokią vietą ekonominėje analizėje užima 
prielaidos apie tai, kokių Žinių turi skirtingi visuomenės nariai. Tačiau 
ši tema gali būti siejama ir su kitu klausimu, kuris galėtų būti svarsto- 
mas tuo pačiu pavadinimu - būtent su klausimu, kiek formalioji eko- 
nominė analizė mums teikia žinių apie tai, kas vyksta realiame pasau- 
lyje. Tiesą sakant, mano pagrindinė tezė bus tai, kad tos tautologijos, iš 
kurių ir susideda formalioji ekonominės pusiausvyros analizė, gali bū- 
ti paverstos teiginiais, kažką mums aiškinančiais apie priežastingumą 
realiame pasaulyje, tik tuo atveju, jeigu sugebėsime tas formalias tau- 
tologijas užpildyti konkrečiais teiginiais, kaip tos žinios įgyjamos ir per- 
duodamos. Žodžiu, mėginsiu parodyti, kad empirinį ekonominės teori- 
jos komponentą, liečiantį ne vien loginės implikacijos santykius, bet ir 
priežastinius ryšius, ir todėl vedantį prie išvadų, kurios bent jau iš prin- 
cipo gali būti verifikuotos!, sudaro teiginiai apie Žinių įgijimą. 

Galbūt pirmiausia reikėtų priminti įdomų faktą, jog daugelis dabar- 
tinių mėginimų įvairiose ekonomikos teorijos srityse pasistūmėti toliau 
už tradicinę pusiausvyros analizę greit atranda, kad jų problemų spren- 
dimas priklauso nuo prielaidų apie dalyką, kuris, kad ir nebūdamas 
tapatus mano temai, vis dėlto bent iš dalies jai priklauso - būtent nuo 
prielaidų apie numatymo galimybes. Manau, kad sritis, kurioje prie- 
laidos, liečiančios numatymo galimybes, pirmąkart sulaukė rimto dė- 


* Pranešimas, skaitytas Londono ekonomikos klube, 1936 metų lapkričio 10 dieną. 
Perspausdintas leidinyje Economica, IV (new ser., 1937), p. 33-54. 


! Arba falsifikuotos (žr. K. R. Popper, Logik der Forschung [Vienna, 1935], passim). 

mesio, ir buvo, kaip to ir galima buvo tikėtis, rizikos teorija.? Tas po- 
veikis, kurį šiuo požiūriu padarė Franko H. Knighto darbai, mano 
manymu, dar peržengs jo specifinės temos ribas. Šiek tiek vėliau pa- 
aiškėjo, jog vienokios ar kitokios prielaidos numatymo galimybių klau- 
simu yra esminės sprendžiant netobulos konkurencijos, duopolijos ir 
monopolijos teorijos paradoksus. Nuo tada darosi vis aiškiau, kad 
sprendžiant „dinamiškesnius“ monetarinės politikos ir ekonominių cik- 
lų teorijos klausimus prielaidos apie numatymą ir „lūkesčius“ atlieka 
ne mažiau svarbų vaidmenį ir konkrečiai - visos tos sąvokos, kurios į 
šias sritis atkeliavo iš grynosios pusiausvyros analizės, tokios kaip pu- 
siausvyrinė palūkanų norma, gali būti adekvačiai apibrėžtos tik pasi- 
telkus tam tikrų prielaidų dėl numatymo galimybių. Situacija čia atro- 
do taip, tarsi prieš paaiškindami, kodėl žmonės daro klaidų, pirmiau- 
sia turime paaiškinti, kodėl jie išvis kada nors gali neklysti. 

Apskritai atrodo, kad pasiekėme tašką, kai visi suvokiame, jog pati 
pusiausvyros sąvoka gali būti aiškiai apibrėžta ir paaiškinta tik remian- 
tis tam tikromis prielaidomis dėl numatymo galimybių, nors galbūt dar 
nesutariame dėl konkretaus šių esminių prielaidų turinio. Būtent šis 
klausimas toliau ir bus svarstomas šiame straipsnyje. Prieš tai tik no- 
riu parodyti, jog dabartinėje teorijos raidos stadijoje, kai siekiame api- 
brėžti ekonominės statikos ribas arba mėginame ją peržengti, negali- 
me išvengti įkyraus klausimo apie tai, kokią konkrečią vietą prielaidos 
apie numatymo galimybes turi užimti mūsų samprotavimuose. Ar tai 
yra tik atsitiktinė problema? 

Kaip jau sakiau, mano požiūriu, čia iškyla specifinis daug platesnės 
problemos aspektas - tai problema, į kurią mums derėjo atkreipti dė- 
mesį daug anksčiau. Juk panašūs klausimai kyla visada, kai tik mėgi- 
name savo tautologijų sistemą - sistemą teiginių, kurie yra visada tei- 
singi tik todėl, kad jie tėra transformacijos tų prielaidų, kuriomis remia- 
mės ir kurios sudaro pagrindinį pusiausvyros analizės turinį - taikyti 
pavienių ir nepriklausomų individų visuomenei. Jau kuris laikas, kaip 
jaučiu, jog pati pusiausvyros sąvoka ir visi tie metodai, kuriuos taiko- 


2 Išsamesnę apžvalgą proceso, kurio metu lūkesčių veiksnys pamažu buvo įtrauk- 
tas į ekonominę analizę, veikiausiai derėtų pradėti nuo Irvingo Fisherio knygos Appre- 
ciaHon and Interest (1896). 

me grynojoje analizėje, turi aiškią prasmę tik tada, kai apsiribojame at- 
skiro individo veiklos analize ir kad jų pagrindu mėgindami aiškinti 
daugelio skirtingų individų sąveiką faktiškai įžengiame į visiškai kitą 
sritį ir į savo samprotavimus tylomis įtraukiame visiškai naują elementą. 
Esu tikras, kad daugeliui atrodo įtartina ir nepriimtina toji tendencija, 
kuri būdinga visai šiuolaikinei pusiausvyros analizei, kai ekonomika pa- 
verčiama grynosios logikos atmaina, tam tikra savaime akivaizdžių tei- 
ginių aibe, kuriai, panašiai kaip matematikai arba geometrijai, netaiky- 
tini jokie patikrinimo metodai, išskyrus vidinio neprieštaringumo krite- 
rijų. Tačiau atrodo, jog šis procesas, pasistūmėjęs pakankamai toli, pats 
rastų reikiamų vaistų. Iš mūsų samprotavimų apie ekonominio gyveni- 
mo faktus išdistiliavę tuos komponentus, kurie yra išties aprioriniai, mes 
ne tik izoliuojame vieną mūsų mąstymo elementą kaip Grynąją pasirinki- 
mo logiką, bet kartu izoliuojame ir iškeliame kitą svarbų elementą, ku- 
riam iki šiol buvo skiriama nepakankamai dėmesio. Mano priekaištas 
dabartinėms tendencijoms vis labiau formalizuoti ekonomikos teoriją 
yra ne tai, kad jos nužengė per toli, bet tai, kad jos mūsų dar nenuvedė 
taip toli, kad būtų izoliuota ši logikos atmaina ir kartu atkurta teisėta 
vieta priežastinių procesų tyrimams, kaip įrankį naudojantiems forma- 
liąją ekonominę teoriją - panašiai kaip yra naudojama matematika. 


Prieš mėgindamas įrodyti savo tezę, jog tautologiniai grynosios pu- 
siausvyros analizės teiginiai savaime negali būti tiesiogiai taikomi aiš- 
kinant socialinius santykius, pirmiausia turiu parodyti, jog pati pusiau- 
svyros sąvoka turi aiškią ir apibrėžtą prasmę, kai ją taikome aiškinda- 
mi atskiro individo veiksmus. Gali būti paprieštarauta, jog būtent šiuo 
atveju pusiausvyros sąvoka neturi prasmės, nes jeigu mėgintume ją čia 
taikyti, tai visa, ką galėtume pasakyti, būtų tik tai, jog izoliuotas indi- 
vidas visada yra pusiausvyroje. Tačiau šis teiginys, kad ir trivialus, ne- 
parodo nieko daugiau, kaip tik tai, kaip paprastai yra iškraipoma pu- 
siausvyros sąvoka. Svarbu ne tai, ar individas yra arba nėra pusiausvy- 
roje, bet tai, kuriuos jo veiksmus sieja pusiausvyros santykiai. Visi pu- 

siausvyros analizės teiginiai, tokie kaip teiginys, kad santykinės vertės 
atitinka santykinius kaštus arba kad individas siekia išlyginti bet ku- 
rio gamybos faktoriaus skirtingai jį panaudojant ribines sangrąžas, yra 
teiginiai apie veiksmų santykius. Apie individo veiksmus galima pasa- 
kyti, jog jie yra pusiausvyroje, jeigu gali būti interpretuojami kaip vie- 
ningo plano sudedamosios dalys. Tik tuo atveju, jeigu visi šie veiksmai 
buvo suplanuoti vienu metu ir atsižvelgiant į tą pačią aplinkybių aibę, 
mūsų teiginiai apie jų sąveikas, kuriuos dedukuojame iš mūsų prielai- 
dų apie individo žinias ir preferencijas, turi pritaikymo galimybę. Svar- 
bu prisiminti, kad vadinamieji „duomenys“, kuriais remdamiesi prade- 
dame šio pobūdžio analizę, yra faktai, pateikti tam individui, t.y. da- 
lykai, kuriuos jis (tariamai) žino, nors griežtąja prasme tai nėra jokie ob- 
jektyvūs faktai. Būtent tik dėl to mūsų dedukuojami teiginiai yra aprio- 
riškai teisingi, o mūsų argumentacija - logiškai neprieštaringa? 
Pateikiu dvi pagrindines šio apmąstymo išvadas: pirma, pusiausvy- 
ros santykiai tarp nuoseklių individo veiksmų egzistuoja tik tiek, kiek jie 
priklauso paties plano įgyvendinimo tvarkai; bet koks individo tam tik- 
rų Žinių pasikeitimas, t.y. bet koks pokytis, lemiantis jo plano pasikeiti- 
mą, griauna tą veiksmų pusiausvyrą, kuri buvo iki jo žinių pasikeitimo. 
Kitaip sakant, pusiausvyros santykiai jo veiksmams galioja tik tais laiko 
tarpsniais, kai jo lūkesčiai pasitvirtina. Antra, kadangi pusiausvyra yra 
santykis tarp veiksmų ir kadangi vieno individo veiksmai neišvengia- 
mai yra nuoseklūs laike, tai akivaizdu, jog būtent laiko tėkmė suteikia 
prasmę pusiausvyros sąvokai. Tai svarbu pabrėžti vien todėl, kad, kaip 
atrodo, daugelis ekonomistų savo pusiausvyros analizėje nesugeba su- 
rasti vietos laiko veiksniui ir todėl taria, kad pusiausvyra turi būti suvo- 
kiama kaip belaikė. Mano supratimu, tokia prielaida yra beprasmė. 


Nepaisant to, ką sakiau apie abejotiną pusiausvyros teorijos pras- 
mingumą šia prasme, jeigu ji yra taikoma konkurencinės visuomenės 


3 Žr. šiuo klausimu Ludwig von Mises, Grundprobleme der Nationalėkonomie (Jena, 
1933), p. 22 ir toliau, p. 160 ir toliau. 

analizei, aš, žinoma, neneigiu, kad pati ši sąvoka pirmiausia buvo pra- 
dėta vartoti mėginant apibūdinti skirtingų individų veiksmų eigoje su- 
siklostančią pusiausvyrą. Iki šiol teigiau tik tai, kad pusiausvyros są- 
voka ta prasme, kuria ją vartojame vieno ir to paties individo skirtingų 
veiksmų tarpusavio priklausomybei apibūdinti, negali būti tiesiogiai tai- 
koma aiškinant skirtingų individų veiksmų santykius. Keliu klausimą, 
ką faktiškai darome, kai ja naudodamiesi kalbame apie konkurencinės 
sistemos pusiausvyrą. 

Pirmasis atsakymas, kuris, kaip atrodo, turėtų išplaukti iš mano pa- 
ties koncepcijos, yra tai, kad pusiausvyra šia prasme egzistuoja tada, 
kai visų visuomenės narių veiksmai tam tikru laiku yra jų atitinkamų 
individualių planų, parengtų to laikotarpio pradžioje, realizavimas. Ta- 
čiau Mėginant toliau aiškintis, ką konkrečiai tai reiškia, paaiškėja, jog 
šis atsakymas iškelia daugiau problemų nei pasiūlo sprendimų. Jokių 
ypatingų problemų neiškyla, jeigu abstrakčiai kalbame apie izoliuotą 
individą (arba individų grupę, valdomą vieno iš jų), kuris tam tikrą lai- 
ką veikia pagal iš anksto nustatytą planą. Tokiu atveju planas, kad jo 
įgyvendinimas būtų galimas, neturi tenkinti jokių specifinių kriterijų. 
Jis, žinoma, gali būti grindžiamas klaidingais pradiniais įsitikinimais 
apie išorinius faktus ir todėl gali būti keičiamas. Tačiau visada egzis- 
tuoja numatoma išorinių įvykių aibė, kuri teikia galimybę planą reali- 
zuoti taip, kaip jis buvo sumanytas. 

Tačiau padėtis yra visiškai kitokia tada, kai turime reikalų su pla- 
nais, kuriuos vienu metu, tačiau nepriklausomai vienas nuo kito, pri- 
ima skirtingi individai. Pirma, kad šie skirtingi planai galėtų būti re- 
alizuoti, būtina, kad jie remtųsi vienodais išorinių įvykių lūkesčiais, nes 
jeigu skirtingi žmonės savo planus grįstų konfliktuojančiais lūkesčiais, 
tai jokia išorinių įvykių aibė negalėtų būti suderinta su šių planų rea- 
lizavimo galimybe. Antra, visuomenėje, kurioje vyrauja mainų santy- 
kiai, jų planuose figūruos įvairūs veiksmai, numatantys atsakomuosius 
kitų individų veiksmus. Tai reiškia, jog skirtingų individų planai tu- 
ri būti suderinti labai specifine prasme tam, kad egzistuotų bent ga- 
limybė visus juos realizuoti.* Arba, išreiškiant tą pačią mintį kitais Žo- 


+ Mane nuo seno stebina tai, kad, mano žiniomis, sociologijoje nėra jokių sisteminių 
mėginimų individų siekius ir norus analizuoti jų tarpusavio atitikimo ir neatitikimo, su- 
derinamumo ir nesuderinamumo kategorijomis. 

džiais, kadangi kai kurie iš tų duomenų, kurių pagrindu atskiras in- 
dividas grindžia savo planus, išreiškia jo viltį arba lūkestį, kad kiti 
žmonės elgsis specifiškai, skirtingų planų suderinamumui būtina, kad 
atskiro individo planuose būtų numatomi būtent tokie veiksmai, ku- 
rie yra kito individo planuose. 

Tradicinėje pusiausvyros analizėje bent jau ši problemos dalis, kaip 
atrodo, yra apeinama vadovaujantis prielaida, kad visi duomenys (pa- 
klausos grafikų pavidalu), atspindintys individų skonius ir techninius 
faktus, yra vienodai duoti visiems individams ir jiems veikiant tų pa- 
čių prielaidų pagrindu jų planai vienaip ar kitaip susiderina. Kad tai 
iš tikrųjų neišsprendžia problemos, atsirandančios dėl to, jog vieno in- 
divido veiksmai yra kito individo duomenys, ir kad toks argumentas 
iš esmės sukasi ydingame rate, ne kartą buvo pabrėžta įvairių auto- 
rių. Tačiau dalykas, kuris iki šiol liko nepastebėtas, yra tai, kad visa 
ši procedūra remiasi bendresnio lygmens painiava ir kad minėtoji pro- 
blema tėra specifinis tos painiavos atvejis - būtent painiavos, atsiran- 
dančios dėl termino „duomenys“ vartojimo dviprasmybės. Duomenys, 
kurie čia laikomi objektyviais ir visiems žmonėms vienodais faktais, 
akivaizdžiai nėra tapatūs tiems duomenims, kurie teikia atspirties taš- 
ką Grynosios pasirinkimo logikos tautologinėms transformacijoms. Pas- 
tarieji „duomenys“ nusako tik tuos faktus, kurie atsiskleidžia veikian- 
čiojo individo sąmonei, ir tik ši subjektyvioji „duomenų“ prasmė lei- 
džia šiuos teiginius laikyti būtinomis tiesomis. „Duomenys“ yra tai, 
kas individui yra duota, arba žinoma. Tačiau nuo individo veiklos 
analizės pereinant prie padėties visuomenėje analizės ši sąvoka klas- 
tingai pakeičia savo prasmę. 


Painiava dėl „duomenų“ sąvokos sukelia daug problemų šioje sri- 
tyje, todėl ją būtina panagrinėti išsamiau. Suprantama, kad „duome- 
nys“ yra tai, kas duota, tačiau klausimas, į kurį lieka neatsakyta ir į ku- 
rį socialiniai mokslai gali teikti du skirtingus atsakymus, yra klausi- 
mas, kami tie faktai yra duoti. Atrodo, kad ekonomistai pasąmonėje vi- 

sada jautė nerimą dėl šio klausimo ir suvokdami, jog patys nevisiškai 
supranta, kam tie faktai yra duoti, tenkinosi pabrėždami patį duoty- 
bės faktą - net vartojo tokį pleonazmą kaip „duotieji duomenys“. Ta- 
čiau tai neduoda atsakymo į klausimą, ar minėtieji faktai yra duoti 
ekonomistui, ar individui, kurio veiksmus jis mėgina paaiškinti; jeigu 
pastarajam, tai ar tariama, kad tie patys faktai yra žinomi visiems skir- 
tingiems socialinės sistemos individams, ar veikiau tariama, kad skir- 
tingų asmenų „duomenys“ gali būti skirtingi. 

Negali būti abejonių, kad šios dvi „duomenų“ sąvokos, viena, duo- 
menys kaip objektyvūs realūs faktai, kuriuos žino individų veiksmus 
aprašantis ekonomistas ir, kita, duomenys subjektyviąja prasme, kaip 
dalykai, kurie yra žinomi tiems individams, kurių elgseną mėginame 
paaiškinti - iš esmės yra skirtingos ir turi būti rūpestingai skiriamos. 
Ir, kaip matysime, klausimas, kodėl duomenys subjektyviąja šio termi- 
no prasme apskritai kada nors gali atitikti duomenis objektyviąja pras- 
me, yra viena svarbiausių spręstinų problemų. 

Šio atskyrimo nauda tampa akivaizdi sprendžiant klausimą, ką tu- 
rime omenyje sakydami, kad tam tikru metu visuomenė yra pusiau- 
svyros padėtyje. Akivaizdu, kad galima dviem prasmėmis sakyti, jog 
subjektyvūs skirtingų individų duomenys bei iš jų išplaukiantys indi- 
vidualūs planai yra tarpusavyje suderinami. Galime turėti omenyje pa- 
prasčiausiai tai, kad šie planai neprieštarauja vieni kitiems ir todėl eg- 
zistuoja galima išorinių įvykių aibė, leidžianti visiems Žmonėms įgy- 
vendinti savo planus nesukeliant kitų Žmonių planų žlugimo. Jeigu šio 
intencijų tarpusavio suderinamumo nebūtų ir todėl jokia išorinių įvy- 
kių aibė negalėtų patenkinti visų lūkesčių, tai, žinoma, galėtume saky- 
ti, jog tai nėra pusiausvyros padėtis. Tokiu atveju turime situaciją, kur 
bent kai kurių Žmonių planai neišvengiamai turės būti keičiami arba 
(vartojant terminą, kuris anksčiau turėjo gana miglotą prasmę, nors 
šiuo atveju jis visiškai tinka) turime situaciją, kur „endogeninių“ sutri- 
kimų bus neįmanoma išvengti. 

Tačiau lieka kitas klausimas - ar individualios subjektyvių duome- 
nų aibės atitinka objektyvius duomenis ir atitinkamai ar tie lūkesčiai, 
kuriais buvo grindžiami planai, yra patvirtinami faktinės padėties. Jei- 
gu pusiausvyrai reikėtų duomenų atitikimo šia prasme, tai visada tik 

retrospektyviai, tik pasibaigus laikui, kuriam Žmonės rengė savo pla- 
nus, galima būtų pasakyti, ar pradžioje visuomenė buvo pusiausvyroje. 
Atrodo, kad tokiais atvejais pusiausvyra, apibrėžiama pirmąja prasme, 
yra sutrikdoma nenumatyto (objektyvių) duomenų pasikeitimo, ir to- 
dėl tai galime apibūdinti (vartodami įsitvirtinus; terminą) kaip „egzo- 
geninį“ sutrikimą. Tačiau faktiškai atrodo, kad beveik neįmanoma su- 
teikti kokios nors apibrėžtos prasmės įprastai (objektyvių) duomenų 
kaitos idėjai, jeigu nenubrėžiame skirtumo tarp išorinės raidos, sude- 
rinamos su šiais lūkesčiais, ir raidos, su jais nesuderinamos, ir „kaitą“ 
apibrėžiame kaip bet kokį realios raidos nukrypimą nuo lauktosios, ar- 
ba tikėtosios, raidos, nepriklausomai nuo to, ar tai išreiškia „kaitą“ ku- 
ria nors absoliučiąja prasme. Jeigu, pavyzdžiui, staiga nutrūktų įpras- 
toji sezonų kaita ir nuo tam tikros dienos orai taptų visiškai pastovūs, 
tai, Žinoma, turėtume duomenų pasikeitimą mūsų prasme, t.y. pasikei- 
timą lūkesčių atžvilgiu, nors absoliučiąja prasme tai būtų ne kaitos, o 
veikiau kaitos nebuvimo atvejis. Tačiau visa tai reiškia, kad apie duo- 
menų pasikeitimą galime kalbėti tik tada, kai egzistuoja pusiausvyra 
pirmąja prasme, t.y. jeigu visi lūkesčiai yra tarpusavyje suderinami. Jei- 
gu jie konfliktuotų, tai bet kuri išorinių įvykių raida tenkintų vienų in- 
dividų lūkesčius ir nuviltų kitų individų lūkesčius, tad negalėtume pa- 
sakyti, kas yra objektyvių duomenų kaita.“ 


Tad galime kalbėti apie visuomenės pusiausvyros padėtį tam tikru 
momentu - tačiau tai reiškia tik tai, jog skirtingi ją sudarančių indi- 
vidų veiklos planai yra tarpusavyje suderinami. Ir kartą atsiradusi ši 
pusiausvyra išliks tol, kol išoriniai duomenys atitiks visų visuomenės 
narių lūkesčius. Tad pusiausvyros padėties tąsa šia prasme nepriklau- 
so nuo to, ar objektyvūs duomenys išlieka pastovūs absoliučiąja pras- 
me, ir ji nebūtinai reiškia statinę padėtį. Pusiausvyros analizė tampa 


5 Žr. mano straipsnį „The Maintenance of Capital“, Economica, II (new ser., 1935), p. 
265; perspausdinta kn. Profits, Interest, and Investment (London, 1939). 

iš principo pritaikoma besivystančiai visuomenei ir tiems intertempo- 
raliniams kainų santykiams, kurie pastaruoju metu mums kėlė tiek 
daug rūpesčių.“ 

Šie svarstymai šiek tiek aiškesnį padaro pusiausvyros ir numaty- 
mo santykio klausimą - klausimą, dėl kurio pastaruoju metu kilo ga- 
na karštų ginčų.? Atrodo, jog pusiausvyros sąvoka paprasčiausiai iš- 
reiškia tai, kad skirtingų visuomenės narių numatymas yra teisingas 
tam tikra specifine prasme. Numatymas turi būti teisingas ta prasme, 
kad kiekvieno individo planas grindžiamas lūkesčiais, jog kiti žmonės 
veiks būtent taip, kaip jie ir planuoja veikti, ir kad visi šie planai bus 
grindžiami tos pačios išorinių įvykių raidos lūkesčiais, tad tam tikro- 
mis sąlygomis niekas neturės pagrindo keisti savo planų. Taigi numa- 
tymo teisingumas nėra, kaip kartais manoma, išankstinė sąlyga, be ku- 
rios pusiausvyra būtų nepasiekiama. Jis yra veikiau skiriamasis pusiau- 
svyros būklės bruožas. Toks numatymas nebūtinai turi būti tobulas ta 
prasme, kad aprėpia visą ateitį ar kad kiekvienas viską numato teisin- 


6 Šis pusiausvyros sąvokos atsiskyrimas nuo statinės būklės man atrodo neišvengia- 
mas vedinys proceso, kuris vyksta jau gana ilgai. Kad šių dviejų sąvokų sąsaja nėra es- 
minė, O tik istoriškai susiklosčiusi, šiandien jau gana aiškiai suvokiama. Jeigu jos dar 
nėra viena nuo kitos galutinai atskirtos, tai tik todėl, kad nėra pasiūlyta alternatyvaus 
pusiausvyros būklės apibrėžimo, leidžiančio formuluoti tuos bendrosios pusiausvyros 
teorijos teiginius, kurie iš esmės nėra nuo statinės būklės priklausomos sąvokos. Vis dėlto 
akivaizdu, kad dauguma pusiausvyros teorijos teiginių nėra laikomi taikytinais tik sta- 
tinei būklei, kuri veikiausiai apskritai negali būti realizuota. Šis atskyrimo procesas, kaip 
atrodo, prasidėjo nuo Marshallo mėginimo skirti ilgalaikę ir trumpalaikę pusiausvyrą. 
Pavyzdžiui, jis sako: „Pačios pusiausvyros ir jos priežasčių pobūdis priklauso nuo to, 
kokio ilgio periodas analizuojamas“ (Principles [7th ed.], I, 330). Idėja, kad pusiausvy- 
ros būklė nebūtinai yra statinė būklė, jau buvo keliama mano straipsnyje „Das intertem- 
porale Gleichgewichtssystem der Preise und die Bewegung des Geldwertes“, Weltwirt- 
schafliches Archiv, vol. XXVIII (June, 1928), ir ji, žinoma, turi esminės reikšmės, jeigu sie- 
kiame pusiausvyros teorijos aparatą naudoti aiškindami tuos reiškinius, kuriuos apibū- 
dina „investavimo“ sąvoka. Daug istorinės informacijos šiuo klausimu teikia E. Schrams, 
„Komparative Statik“, Zeitschrift fiir Nationalokėnomie, II, No. 1 (1930). Žr. taip pat F. H. 
Knight, The Ethics of Competition (London, 1935), p. 175 išn.; apie vėlesnę šios problema- 
tikos raidą po šio straipsnio pasirodymo žr. mano Pure Theory of Capital (London, 1941), 
2 sk. 


7 Žr. ypač Oskar Morgenstern, „Vollkommene Voraussicht und wirtschaftliches 
Gleichgewicht“, Zeitschrift fiir Nationalėkonomie, VI (1934), 3. 

gai. Veikiau reikėtų sakyti, kad pusiausvyra truks tol, kol numatymai 
bus teisingi, ir kad jie turi būti teisingi tik tais požiūriais, kurie yra svar- 
būs individų sprendimams. Klausimą, kas yra šis svarbumas, aptarsi- 
me vėliau. 

Prieš žengiant toliau turbūt verta trumpam sustoti ir konkrečiu pa- 
vyzdžiu pailiustruoti tai, ką čia kalbėjau apie pusiausvyros būklę ir 
apie tai, kaip ji gali būti sutrikdyta. Pasvarstykime, pavyzdžiui, paruo- 
šiamuosius darbus, kurie vyksta statant namus. Plytų gamintojai, san- 
technikai ir kiti teiks medžiagas, kurių kiekis kiekvienu atveju tiksliai 
atitiks tam tikrą statomų namų skaičių. Panašiai galime įsivaizduoti 
potencialius namų pirkėjus, kurie kaupia pinigus, už kurios tam tikru 
momentu galės nusipirkti tam tikrą namų skaičių. Jeigu visa ši veikla 
išreiškia pasiruošimą pagaminti (ir įsigyti) tam tikrą namų skaičių, tai 
galime sakyti, jog ji yra pusiausvyroje ta prasme, kad visi žmonės, ku- 
rie ja užsiima, iš principo gali realizuoti savo planus.š Tačiau tai nėra 
būtina tiesa, nes kitos aplinkybės, kurios nėra jų veiksmų plano dalis, 
gali pasirodyti esančios kitokios nei jie tikėjosi. Dalis paruošų gali bū- 
ti sunaikinta dėl nelaimingo atsitikimo, orų sąlygos gali priversti nu- 
traukti statybą, o naujas išradimas gali pakeisti skirtingų gamybos fak- 
torių paklausos proporcijas. Visa tai yra vadinamieji (išorinių) duome- 
nų pokyčiai, kurie sutrikdo buvusią pusiausvyrą. Tačiau jeigu skirtin- 
gi planai yra nesuderinami nuo pat pradžių, tai kad ir kas vyktų, kai 
kurių individų planai bus neišvengiamai suardyti ir turės būti keičia- 


5 Kitas, bendresnio pobūdžio, pavyzdys būtų, žinoma, atitikimas tarp „investavi- 
mo“ ir „taupymo“ - tarp tos proporcijos (santykinių sąnaudų terminais), kuria tam tik- 
ru periodu verslininkai tieks gamintojų ir vartotojų gėrybes bei proporcijos, kuria tuo 
pačiu periodu vartotojai išleis savo pajamas gamintojų ir vartotojų gėrybėms įsigyti (Žr. 
mano straipsnius „Price Expectations, Monetary Disturbances, and Malinvestment“ 
[1933], perspausdinta kn. Profit, Interest, and Investment [London, 1939], p. 135-156; „The 
Maintenance of Capital“, ten pat, p. 83-134). Čia galbūt galiu pabrėžti, kad nagrinėda- 
mas tą pačią problematiką, kuri mane atvedė prie šių spekuliacijų, t.y. ekonominių kri- 
zių teoriją, didysis prancūzų sociologas G. Tarde'as atkreipia dėmesį į „contradiction 
de croyances“, arba „contradiction de jugements“, arba „contradiction de espėrances“, 
kaip pagrindinę šių reiškinių priežastį (Psychologie ėconomiguv (Paris, 1902), II, 128-129; 
žr. taip pat N. Pinkus, Das Problem des Normalen in der Nationalėkonomie [Leipzig, 1906), 
p. 252 ir 275). 

mi, tad ir visuma veiksmų per tą laiką nepasižymės tais bruožais, ku- 
riais ji pasižymėtų, jeigu visi kiekvieno individo veiksmai galėtų būti 
suvokti kaip vieningo nuo pat pradžių sudaryto individualaus plano 
vykdymo dalys? 


Pabrėždamas skirtumą tarp paprasto individualių planų suderina- 
mumo"“ ir to, kad jie atitinka išorinius faktus, arba objektyvius duo- 
menis, aš, žinoma, nenoriu pasakyti, kad subjektyvus suderinamumas 
nėra vienaip ar kitaip nulemtas išorinių faktų. Be abejo, nebūtų jokio 
pagrindo skirtingų Žmonių subjektyvių duomenų tarpusavio atitiki- 
mui, jeigu jie nebūtų nulemti tų pačių objektyvių faktų patyrimo. Ta- 
čiau grynajai pusiausvyros analizei nerūpi, kaip šis atitikimas gauna- 
mas. Aprašydama egzistuojančią pusiausvyros būklę ji paprasčiausiai 
postuluoja, kad subjektyvūs duomenys atitinka objektyvius faktus. Pu- 
siausvyros santykiai negali būti paprasčiausiai dedukuoti iš objekty- 
vių faktų, nes žmonių būsimųjų veiksmų analizė gali prasidėti tik nuo 
prielaidų apie tai, kas jiems yra žinoma. Pusiausvyros analizė negali 
paprasčiausiai prasidėti ir nuo subjektyvių duomenų, nes subjektyvūs 
skirtingų Žmonių duomenys arba derėtų, arba nederėtų tarpusavyje, 


* Įdomus klausimas, kurio čia negaliu svarstyti, yra tai, ar norėdami kalbėti apie pu- 
siausvyrą turime tarti, kad kiekvienas atskiras individas vadovaujasi teisingais įsitikini- 
mais, ir ar nepakanka tarti, kad įvairioms klaidoms neutralizuojant vienai kitą į rinką 
ateinančių skirtingų prekių kiekiai būtų tie patys, kaip ir tuo atveju, jeigu kiekvienas 
individas vadovautųsi teisingais įsitikinimais. Man atrodo, jog pusiausvyra griežtąja pras- 
me reikalauja, kad būtų patenkinta pirmoji sąlyga; tačiau pripažįstu, kad platesnė pu- 
siausvyros sąvoka, reikalaujanti tik antrosios sąlygos, taip pat kartais gali būti naudin- 
ga. Šią problemą aptariant plačiau reikėtų iškelti klausimą, kodėl kai kurie ekonomistai 
(tarp jų ir Pareto) šiame kontekste teikia tokią reikšmę didžiųjų skaičių dėsniui. Apie tai 
žr. P. N. Rosenstein-Rodan, „The Coordination of the General Theories of Money and 
Price“, Economica, August, 1936. 


10 Kadangi dėl tautologinio Grynosios pasirinkimo teorijos pobūdžio „individualūs pla- 
nai“ ir „subjektyvūs duomenys“ vartojami sinonimiškai, galima kalbėti apie skirtingų 
individų subjektyvių duomenų suderinamumą. 

o tai reiškia, kad jie determinuotų atsakymą į klausimą, ar pusiausvy- 
ra egzistuoja. 

Čia nepažengsime bent kiek toliau į priekį, jeigu nemėginsime išsiaiš- 
kinti, kodėl mums taip rūpi ši fiktyvi (o jos fiktyvumą visi pripažįsta) 
pusiausvyros būklė. Kad ir ką kartais pasako pernelyg gryni ekonomis- 
tai, atrodo neabejotina, jog vienintelis šios sąvokos naudojimo pateisini- 
mas yra tai, kad postuluojame tendencijos į pusiausvyrą egzistavimą. 
Tik teigdama, kad tokia tendencija egzistuoja, ekonomikos teorija nusto- 
ja būti vien grynosios logikos pratybomis ir tampa empiriniu mokslu; 
tad dabar turime žengti prie ekonomikos kaip empirinio mokslo. 

Remdamiesi pateikta pusiausvyros būklės sąvokos analize nesun- 
kiai galime paaiškinti, kokią realią prasmę turi teiginys, kad egzistuoja 
pusiausvyros tendencija. Jis negali reikšti nieko kito, kaip tik tai, jog tam 
tikromis sąlygomis skirtingų visuomenės narių žinios ir planai darosi 
vis labiau suderinami arba, kalbant konkrečiau, žmonių ir ypač versli- 
ninkų lūkesčiai tampa vis labiau patikimi. Šioje formuluotėje tezė apie 
pusiausvyros tendencijos egzistavimą yra akivaizdžiai empirinis teigi- 
nys, t.y. iš principo verifikuojamas teiginys apie tai, kas vyksta realia- 
me pasaulyje. Ir jis mūsų abstrakčiai tezei suteikia apčiuopiamesnę pras- 
mę. Tačiau vis dar neturime aiškaus supratimo apie (a) sąlygas, kurioms 
esant toji tendencija tariamai pasireiškia ir apie (b) pobūdį proceso, ku- 
riam vykstant keičiasi individo žinios. 


Atrodo, jog įprastoje pusiausvyros analizėje paprasčiausiai vaizduo- 
jamasi, kad klausimai, kaip susiklosto pusiausvyra, jau yra išspręsti. Jei- 
gu į reikalą žvelgiame atidžiau, greit paaiškėja, jog šie tariami sprendi- 
mai tėra jau postuluotų dalykų rutuliojimas.! Priemonė, kuria šiam tiks- 


!! Tai yra implicitiškai pripažįstama, nors kažin ar sąmoningai suvokiama, kai pas- 
taruoju metu dažnai pabrėžiama, jog pusiausvyros analizė aprašo tik pusiausvyros są- 
lygas ir nemėgina pusiausvyros padėties dedukuoti iš duomenų. Pusiausvyros analizė 
šia prasme būtų, žinoma, tik grynoji logika, nieko neteigianti apie realų pasaulį. 

lui paprastai naudojamasi, yra tobulosios rinkos modelis, pagal kurį bet 
koks įvykis iškart tampa žinomas kiekvienam visuomenės nariui. Čia 
būtina prisiminti, jog tobuloji rinka, kurią būtina postuluoti tenkinant 
pusiausvyros analizės prielaidas, neapsiriboja atskirų prekių rinkomis; 
visa ekonominė sistema turi būti įsivaizduojama kaip vieninga tobulo- 
ji rinka, kurioje kiekvienas žino viską. Tad tobulosios rinkos prielaida 
reiškia, kad visi bendruomenės nariai, net jeigu jie nelaikomi absoliu- 
čiais visažiniais, bent jau žino visa tai, kas jiems svarbu priimant savo 
sprendimus. Tad atrodo, jog „ekonominio žmogaus“ pamėklė, mūsų 
mėginta išvyti maldomis ir pasninkavimu, beveik visažinio individo pa- 
vidalu grįžo pro užpakalines duris. 

Teiginys, kad Žmonės, žiną viską, yra pusiausvyros padėtyje, yra tei- 
singas paprasčiausiai todėl, kad taip apibrėžiame pusiausvyrą. Šia pras- 
me tobulosios rinkos prielaida tėra pusiausvyros egzistavimo tezės pa- 
rafrazė, tačiau ji neteikia jokio paaiškinimo apie tai, kada ir kaip tokia 
pusiausvyra susiklosto. Akivaizdu, kad teigdami, jog tam tikromis są- 
lygomis žmonės pasieks tokią padėtį, turime paaiškinti ir tai, kokiam 
procesui vykstant jie įgis reikiamų žinių. Be abejo, bet kuri tezė apie 
faktinį Žinių įsigijimą šiame procese taip pat bus tik hipotetinė. Tačiau 
tai nereiškia, kad visos tokios tezės bus lygiavertės. Čia turime reikalų 
su teiginiais apie priežastinius ryšius, tad mūsų prielaidos turi išreikš- 
ti ne vien tai, kas gali būti (šio reikalavimo netenkina net Žmonių visa- 
žinybės prielaida), bet ir tai, kas tikėtinai bus; ir turi būti galima, bent 
iš principo, parodyti, jog jos yra teisingos konkrečiais atvejais. 

Svarbiausia čia yra tai, kad būtent šios tariamai tik pagalbinės hi- 
potezės, arba prielaidos, kad žmonės mokosi iš patyrimo, kad taip jie 
įgyja Žinių - nusako mūsų teiginių apie tai, kas vyksta realiame pasau- 
lyje, empirinį turinį. Jos paprastai pasirodo užslėptu ir neišbaigtu pa- 
vidalu, kaip apibūdinimai to tipo rinkų, kurioms taikytini mūsų teigi- 
niai; tačiau tai yra tik vienas, nors galbūt svarbiausias, bendresnės ži- 
nių įgijimo ir komunikavimo problemos aspektas. Dalykas, kurio, kaip 
atrodo, daugelis ekonomistų dažnai nesuvokia, yra tai, kad šių hipote- 
zių prigimtis daugeliu požiūrių labai skiriasi nuo tų bendrųjų prielai- 
dų, kuriomis remiasi Grynoji pasirinkimo teorija. Mano požiūriu, svar- 
biausieji yra šie du skirtumai: 

Pirma, prielaidos, kuriomis remiasi Grynoji pasirinkimo teorija, yra tie 
faktai, kurie, kaip žinome, apibūdina žmogiškąjį mąstymą. Jos gali bū- 
ti laikomos aksiomomis, apibrėžiančiomis sritį, kurios ribose esame pa- 
jėgūs suprasti arba mintyse rekonstruoti kitų žmonių mąstymo proce- 
sus. Tad jos visuotinai galioja mus dominančioje srityje, nors, žinoma, 
kaip in concreto nubrėžiamos šios srities ribos, yra empirinis klausimas. 
Tos prielaidos nusako tam tikrą žmogiškųjų veiksmų tipą (kuris papras- 
tai vadinamas „racionaliu“ ar bent jau „sąmoningu“, skiriant jį nuo „ins- 
tinktyvių“ veiksmų), bet jos nieko nesako apie konkrečias sąlygas, ku- 
riomis tokių veiksmų imamasi. Tačiau tos prielaidos, arba hipotezės, 
kurias turime priimti, kad paaiškintume socialinius procesus, liečia in- 
divido mąstymo santykį su išoriniu pasauliu, kitaip sakant, jos liečia 
tai, kaip ir kokiu mastu jo turimos žinios atitinka išorinius faktus. Ir šios 
hipotezės būtinai turi būti formuluojamos kaip teiginiai apie priežasti- 
nius ryšius, apie tai, kaip patyrimas kuria Žinojimą. 

Antra, jeigu Grynosios pasirinkimo logikos srityje mūsų analizė gali būti 
visiškai išsami, nes čia galime sukurti formalų aparatą, aprėpiantį vi- 
sas įsivaizduojamas situacijas, tai papildomos hipotezės neišvengiamai 
turi būti selektyvios; kitaip sakant, iš daugybės galimų situacijų įvai- 
rovės turime atsirinkti tokius idealius tipus, kuriuos laikome specifiš- 
kai svarbiais kalbant apie sąlygas realiame pasaulyje.!? Žinoma, taip pat 
galėtume rutulioti atskirą mokslą, kurio objektas per definitionem apsi- 
ribotų „tobuląja rinka“ ar kokia nors analogiška konstrukcija, panašiai 
kaip Pasirinkimo logika taikoma tik tiems individams, kurie susiduria su 
ribotų priemonių paskirstymo skirtingiems tikslams problema. Taip api- 
brėžtai sričiai mūsų teiginiai vėl taptų aprioriškai teisingi, tačiau tokiai 
procedūrai neturėtume pagrindo, jeigu tariame, kad situacija pasauly- 
je yra tokia, kokią ją tariame esant. 


1? Čia nubrėžiamas skirtumas gali padėti išspręsti senąjį ekonomistų ir sociologų ne- 
sutarimą dėl to vaidmens, kurį ekonominėje teorijoje atlieka „idealūs tipai“. Sociologai 
paprastai pabrėždavo, jog įprastoji ekonominės teorijos procedūra reikalauja postuluoti 
tam tikrus specifinius idealius tipus, tačiau ekonomikos teoretikai atsikirsdavo, kad jų 
svarstymai yra tokie abstraktūs, jog juose nebūtina remtis kokiais nors „idealiais tipais“. 
Turbūt galima sakyti, jog Grynosios pasirinkimo logikos srityje, kuria ekonomistas labiau- 
siai domisi, jis yra teisus tai teigdamas, tačiau jeigu jis mėgina ją panaudoti socialinio 
proceso aiškinimui, tai jis turi remtis vienokiu ar kitokiu „idealiuoju tipu“. 

Dabar turiu pereiti prie klausimo, kas yra tos konkrečios hipotezės 
apie sąlygas, kuriomis žmonės įgyja reikiamų žinių ir tą procesą, kuriam 
vykstant jų įgyja. Jeigu būtų aišku, kokiomis hipotezėmis čia paprastai 
naudojamasi, tai turėtume jas išnagrinėti dviem požiūriais: reikėtų išsi- 
aiškinti, ar jos yra būtinos ir pakankamos aiškinant tendenciją į pusiau- 
svyrą, ir parodyti, kokiu mastu tikrovė jas patvirtina. Tačiau bijau, kad 
dabar pasiekiu stadiją, kur nepaprastai sunku pasakyti, kas iš tikrųjų yra 
tos prielaidos, kurių pagrindu teigiame, jog; egzistuoja tendencija į pu- 
siausvyrą ir tariame, jog mūsų analizė gali būti pritaikyta realiam pasau- 
liui.* Negaliu pasigirti, kad labai toli pasistūmėjau spręsdamas šį klau- 
simą. Todėl visa, ką galiu padaryti, tai iškelti keletą klausimų, į kuriuos 
turime rasti atsakymus, jeigu norime suvokti šio mūsų argumento svarbą. 

Vienintelė būtinoji pusiausvyros susiklostymo sąlyga, dėl kurios eko- 
nomistai daugmaž sutaria, yra „duomenų pastovumas“. Tačiau po to, 
kai išsiaiškinome „duomenų“ sąvokos dviprasmiškumą, pagrįstai kyla 
įtarimas, jog tai mums nedaug duos. Net jeigu tariame (o tai, matyt, 
turime tarti), kad čia tas terminas vartojamas objektyviąja prasme (ap- 
rėpdamas, kaip prisimename, ir skirtingų individų preferencijas), toli 
gražu nėra akivaizdu, kad tai yra būtina ar pakankama sąlyga žmo- 
nėms įgyti reikiamų žinių ir ar tai yra teikiama kaip sąlyga, kuriai esant 
jų įgytų. Svarbu veikiau yra tai, kad bet kuriuo atveju kai kurie auto- 
riai jaučia būtinybę kaip papildomą ir atskirą sąlygą pridurti „tobulo 
žinojimo“ sąlygą.“ Tiesą sakant, matysime, kad objektyvių duomenų 


13 Senesnieji ekonomistai dažnai aiškiau nei dabartiniai suvokdavo šią problemą. Plg., 
pavyzdžiui, Adamas Smithas (Wealth of Nations, ed. Cannan, I, 116) rašo: „Tačiau tam, 
kad susiklostytų ši [atlyginimų] lygybė su visais jos privalumais ir trūkumais, reikia tri- 
jų dalykų net ten, kur egzistuoja visiška laisvė. Pirma, užimtumo galimybės turi būti 
žinomos ir įtvirtintos nuo seno ...“; arba Davidas Ricardo (Letters to Malthus, October 
22, 1811, p. 18): „Man nedera teigti, jog žmonės nežino, kas yra geriausias arba pigiau- 
sias jų verslo įgyvendinimo ar skolų grąžinimo būdas, nes tai yra fakto, o ne mokslo 
klausimas; remiantis tokia prielaida galima būtų ginčyti beveik kiekvieną politinės eko- 
nomijos teiginį. 

14 Žr. N. Kaldor, „A Classificatory Note on the Determinateness of Egulibrium“, Re- 
view of Economic Studies, I, No. 2 (1934 ), 123. 

pastovumas nėra nei būtina, nei pakankama sąlyga. Kad jis negali būti 
būtinoji sąlyga, išplaukia iš fakto, jog, pirma, niekas nenori jos inter- 
pretuoti ta absoliučiąja prasme, kad pasaulyje niekada neturi nieko vykti 
ir, antra, kad jeigu norime įtraukti pokyčius, kurie vyksta periodiškai 
ar galbūt net pokyčius, kurie vyksta vienoda sparta, tai, kaip matėme, 
vienintelis būdas, kuriuo galime apibrėžti pastovumą, bus tas, kuris tei- 
kia nuorodą į lūkesčius. Tad visa, ką ši sąlyga reiškia, tėra tai, kad pa- 
saulyje turi egzistuoti tam tikras atpažįstamas reguliarumas, kuris tei- 
singą numatymą daro galimą. Nors to aiškiai nepakanka įrodymui, jog 
žmonės išmoks teisingai numatyti įvykius, faktiškai tas pat pasakytina 
net apie duomenų pastovumą absoliučiąja prasme. Bet kuriam atski- 
ram individui duomenų pastovumas visiškai nereiškia visų nuo jo ne- 
priklausomų faktų pastovumo, nes, kaip yra žinoma, tik kitų Žmonių 
skoniai, o ne veiksmai šia prasme gali būti laikomi pastoviais. Kadan- 
gi visi šie kiti žmonės, įgydami daugiau žinių apie išorinius faktus ir 
kitų Žmonių veiksmus keis savo sprendimus, nėra pagrindo tarti, jog 
šie kaitos procesai kada nors baigsis. Šios problemos yra gerai žinomos," 
ir apie jas čia kalbu tik norėdamas skaitytojui priminti, kaip mažai iš- 
ties žinome apie sąlygas, kurioms esant kada nors būtų pasiekta pu- 
siausvyra. Tačiau nesiruošiu toliau rutulioti šios temos ne todėl, kad 
šis klausimas apie empirinę tikimybę, jog žmonės mokysis (t.y. jų sub- 
jektyvūs duomenys pradės vis labiau atitikti vienas kitą ir objektyvius 
faktus), nekeliamas neišspręstose ir labai įdomiose problemose, o vei- 
kiau todėl, kad, mano nuomone, yra galimas kitas, vaisingesnis požiū- 
ris į pagrindinę problemą. 


Mūsų aptartieji klausimai dėl sąlygų, kuriomis žmonės gali įgyti rei- 
kiamų žinių ir dėl proceso, kurio dėka jų įgytų, jau yra sulaukę teore- 
tikų ekonomistų dėmesio. Tačiau yra ir kitas klausimas, kuris man at- 
rodo ne mažiau svarbus, bet kuris nesulaukė jokio dėmesio - būtent, 


5 Ibid., passim. 

kiek ir kokių Žinių skirtingiems individams reikia turėti, kad būtų ga- 
lima kalbėti apie pusiausvyrą. Akivaizdu, kad ši sąvoka gali turėti em- 
pirinę prasmę tik tuo atveju, jeigu nesuponuojama, jog kiekvienas žino 
viską. Turėdamas omenyje žinias, kurios yra svarbios konkrečiam in- 
dividui, jau buvau priverstas vartoti neapibrėžtą terminą „reikiamos ži- 
nios“. Tačiau kas yra šios reikiamos žinios? Tai negali būti paprasčiau- 
siai tos žinios, kurios faktiškai turėjo įtakos jo veiksmams, nes jo spren- 
dimai galėjo būti kitokie ne tik tuo atveju, jeigu jos, pavyzdžiui, būtų 
buvusios veikiau teisingos, o ne klaidingos, bet ir jeigu jis būtų turėjęs 
žinių apie visiškai kitas sritis. 

Čia susiduriame su žinių pasidalijimo!'* problema, kuri yra analogiš- 
ka darbo pasidalijimo problemai ir ne mažiau svarbi. Tačiau jeigu pas- 
taroji buvo viena iš pagrindinių temų nuo pat mūsų mokslo pradžios, 
tai pirmoji buvo visiškai ignoruojama, nors man atrodo, kad iš tikrųjų 
ji yra pagrindinė ekonomikos kaip socialinio mokslo problema. Proble- 
ma, kurią mėginame spręsti, yra tai, kaip spontaninė daugelio žmonių, 
iš kurių kiekvienas disponuoja tik žinių fragmentais, sąveika sukuria 
padėtį, kai kainos atitinka sąnaudas ir t.t. - padėtį, kuri galėtų būti kieno 
nors sukurta sąmoningo valdymo pastangomis tik tuo atveju, jeigu toks 
asmuo disponuotų visomis visų šių individų žiniomis. Mūsų patyrimas 
liudija, kad toks procesas išties vyksta, o empirinis pastebėjimas, kad 
kainos turi tendenciją atitikti sąnaudas, davė pradžią pačiam mūsų 
mokslui. Tačiau savo analizėje užuot parodę, kokia informacija turi dis- 
ponuoti skirtingi individai, kad susiklostytų toks rezultatas, mes fak- 
tiškai nusiritame atgal prie prielaidos, kad kiekvienas žino viską, ir to- 
dėl net nemėginame ieškoti realaus problemos sprendimo. 

Prieš imdamasis nagrinėti šį žinių pasidalijimą tarp skirtingų indi- 
vidų, turiu paaiškinti, kokio pobūdžio žinios šiame kontekste turi reikš- 
mės. Ekonomistai įprato pabrėžti tik informacijos apie kainas būtiny- 
bę, atrodo, todėl, kad, painiojant subjektyvius ir objektyvius duomenis, 
yra postuluojamas tobulas objektyvių faktų pažinimas. Pastaruoju me- 


6 Plg. L. V. Mises, Gemeinwirtšchaft (2 leid., Jena, 1932), p. 96: „Die Verteilung der 
Verfūgungsgewalt ūber die wirtschaftlichen Gūter der arbeitsteilig wirtschaftenden So- 
zialwirtschaft auf viele Individuen bewirkt eine Art geistige Arbeitsteilung, ohne die Pro- 
duktionsrechnung und Wirtschaft nicht mėglich ware.“ 

tu net einamųjų kainų žinojimas laikomas tokiu savaime suprantamu 
dalyku, kad vienintelis kontekstas, kuriame žinių klausimas dar laiko- 
mas probleminiu, yra būsimųjų kainų numatymo kontekstas. Kaip jau 
pabrėžiau šio straipsnio pradžioje, būsimųjų kainų numatymas ir net 
einamųjų kainų pažinimas tėra labai nedidelė žinių problemos, kaip aš 
ją suvokiu, dalis. Platesnis mane dominančios žinių problemos aspek- 
tas yra žinios apie pamatinį faktą, kaip gali būti įgyjamos ir panaudo- 
jamos skirtingos prekės, ir tai, kokiomis sąlygomis jos faktiškai yra įgy- 
jamos ir panaudojamos, t.y. bendrasis klausimas, kodėl subjektyvūs 
skirtingų Žmonių duomenys atitinka objektyvius faktus. Mus čia do- 
minanti žinių problema yra būtent šio atitikimo faktas, kuris dabarti- 
nėje pusiausvyros teorijoje paprasčiausiai postuluojamas, nors jį turė- 
tume paaiškinti, jeigu siekiame parodyti, kodėl teiginiai, kurie yra bū- 
tinai teisingi kalbant apie individo nuostatas dėl dalykų, kuriems jis pri- 
skiria tam tikrų savybių, gali būti teisingi kalbant apie visuomenės 
veiksmus dėl dalykų, kurie arba turi šių savybių, arba kurie dėl tam 
tikrų paaiškintinų priežasčių visuomenės narių paprastai laikomi tu- 
rinčiais šių savybių.!š 


17 Žinios šia prasme yra kažkas daugiau nei tai, kas paprastai vadinama įgūdžiais, 
o Žinių pasidalijimas, apie kurį čia kalbame, yra kažkas daugiau nei darbo pasidaliji- 
mas. Kalbant glaustai, „įgūdžiai“ yra tik tos žinios, kuriomis individas naudojasi savo 
versle, o kitos jo žinios, apie kurias turime kai ką Žinoti, kad galėtume ką nors pasakyti 
apie visuomenėje vykstančius procesus, yra alternatyvių veiksmo galimybių, kurių jis 
tiesiogiai neišnaudoja, žinojimas. Galima pridurti, kad žinojimas, čia vartojamas šio ter- 
mino prasme, yra tapatus numatymui tik tiek, kiek bet koks žinojimas teikia numaty- 
mo galimybę. 


Iš Kad visi ekonominės teorijos teiginiai kalba apie dalykus, kurie yra apibrėžiami 
žmogiškųjų nuostatų terminais, t.y. kad „cukrus“, apie kurį ekonominė teorija kartais 
prabyla, yra apibrėžiamas ne jo „objektyvių“ savybių, bet to fakto, kad žmonės jį laiko 
priemone, tam tikru būdu tarnaujančia tam tikriems jų poreikiams - ši aplinkybė yra 
daugybės problemų ir nesusipratimų šaltinis, ypač dėl vadinamosios „verifikacijos“ pro- 
blemos. Ir, žinoma, būtent dėl šio ryšio ypač krinta į akis kontrastas tarp versteliende so- 
cialinio mokslo ir bihevioristiškai orientuotų koncepcijų. Nesu tikras, ar bihevioristai so- 
cialiniuose moksluose aiškiai suvokia, kiek daug iš tradicinio paveldo jiems tektų atmesti, 
jeigu jie būtų nuoseklūs arba kokią menką jo dalį jie galėtų pripažinti, net jeigu to norė- 
tų. Jų pozicija implikuoja, kad, pavyzdžiui, pinigų teorijos teiginių referentas yra „ap- 
skriti metaliniai diskai su tam tikru įspaudu“ arba panašiai apibrėžiamas fizinis objek- 
tas ar grupė objektų. 

Grįžtant prie specifinės problemos, liečiančios žinių (arba „reikšmin- 
gos“ informacijos) kiekį, kuriuo kiekvienas individas turi disponuoti, 
kad susiklostytų pusiausvyra, reikia pasakyti, kad pajudėsime atsaky- 
mo link, jeigu prisiminsime, kaip gali išaiškėti, kad pusiausvyros nėra 
arba kad ji trikdoma. Matėme, kad pusiausvyros ryšiai bus sutrikdyti, 
jeigu bet kuris individas pakeis savo planus dėl to, kad pasikeis jo sko- 
niai (šio dalyko čia neliečiame) arba jis sužinos naujų faktų. Tačiau yra 
du skirtingi būdai, kuriais jis gali sužinoti naujų faktų, skatinančių jį 
keisti savo planus, ir šie būdai turi visiškai skirtingą prasmę mūsų svars- 
tymo kontekste. Naujų faktų jis gali sužinoti, taip sakant, atsitiktinai, 
t.y. tokiu būdu, kuris nėra būtinasis jo mėginimų realizuoti pirmykštį 
planą padarinys; tačiau gali būti neišvengiama, kad šių savo pastangų 
eigoje jis atras, jog faktai yra kitokie nei jis tikėjosi. Akivaizdu, jog tam, 
kad jis galėtų veikti pagal planą, jo Žinios turi būti teisingos tik tuose 
taškuose, kuriuose jos bus neišvengiamai patvirtinamos arba paneigia- 
mos planą realizuojant. Tačiau jis apie dalykus gali neturėti jokių Ži- 
nių, kurios, jeigu jis jų turėtų, neabejotinai paveiktų jo planą. 

Tad turime padaryti išvadą, jog reikšmingos žinios, kuriomis jis turi 
disponuoti, kad galėtų susiklostyti pusiausvyra, yra tos, kurias jis įgytų 
atsižvelgiant į jo pirmykštę situaciją ir į joje sudarytus planus. Be abejo, 
tai nėra visos žinios, kurios, jeigu jų atsitiktinai įgytų, būtų jam naudin- 
gos ir paskatintų keisti planą. Todėl gali būti, kad pusiausvyros situaciją 
turime tik todėl, kad kai kurie žmonės neturi šansų sužinoti tokių faktų, 
kuriuos žinodami jie veikiausiai keistų savo planus. Arba, kitaip sakant, 
tik santykyje su žiniomis, kurias individas įgytų mėgindamas įgyven- 
dinti savo pirmykštį planą, yra tikėtinas pusiausvyros susiklostymas. 

Nors tokia padėtis tam tikra prasme yra pusiausvyros padėtis, ji, Ži- 
noma, nėra pusiausvyra ta specifine prasme, kuria pusiausvyra laiko- 
ma tam tikro optimumo padėtimi. Kad individualių žinių fragmentų 
jungimo rezultatas prilygtų visažinio diktatoriaus valdymo rezultatui, 
turi būti patenkintos kai kurios papildomos sąlygos." Nors turi būti ga- 


"9 Šios sąlygos paprastai apibūdinamos kaip „trinties“ nebuvimas. Neseniai išspaus- 
dintame straipsnyje („Ouantity of Capital and the Rate of Interest“, Journal of Political 
Economy, XLIV, No. 5, 638) Frankas H. Knightas teisingai pabrėžia, kad „ekonominiuo- 
se svarstymuose 'suklydimas" yra tipinis trinties pavyzdys“. 

lima apibrėžti žinių kiekį, kuriuo individai turėtų disponuoti, kad su- 
siklostytų šis rezultatas, nežinau jokių darbų, kur būtų mėginta šį klau- 
simą spręsti. Viena tokia sąlyga veikiausiai būtų tai, kad kiekvienas iš 
alternatyvių bet kurios rūšies išteklių panaudojimo būdų yra žinomas 
tokių išteklių savininkui, faktiškai jį naudojančiam kitokiam tikslui, ir 
kad todėl visi skirtingi šių išteklių naudojimo būdai yra tiesiogiai arba 
netiesiogiai susiję tarpusavyje.?? Atkreipiu dėmesį į šią sąlygą tik kaip 
į pavyzdį, iliustruojantį tai, kad dauguma atvejų pakanka to, kad tam 
tikroje srityje kai kurie žmonės kolektyviai disponuoja visomis reikia- 
momis žiniomis. Tai būtų įdomi ir labai svarbi tolesnio nagrinėjimo te- 
ma, tačiau ji peržengia šio straipsnio ribas. 

Nors tai, ką pasakiau šiuo klausimu, daugiausia buvo tik kritinės 
pastabos, nenorėčiau atrodyti pernelyg pesimistiškas dėl to, ką jau esa- 
me pasiekę. Nors esame praleidę esminę mūsų argumentacijos grandį, 
vis dėlto manau, kad bent jau implicitiniu savo argumentacijos turiniu 
ekonomikos teorija labiau nei bet kuris kitas socialinis mokslas priartė- 
jo prie atsakymo į svarbiausią visų socialinių mokslų klausimą: „Kaip 
gali žinių fragmentų, kuriais disponuoja skirtingi protai, junginys su- 
kurti rezultatus, kurie, jeigu jų būtų siekiama sąmoningai, iš vadovau- 
jančio proto reikalautų tokių žinių, kuriomis negali disponuoti joks at- 
skiras protas?“ Sugebėjimas parodyti, kad spontaniniai individų veiks- 
mai (tam tikromis sąlygomis, kurias galime apibrėžti) sukuria tokią iš- 
teklių pasiskirstymo tvarką, kuri atrodo taip, tarsi būtų kuriama vado- 
vaujantis vieningu planu, nors jos niekas neplanavo, mano požiūriu, 


20 Tai būtų viena, veikiausiai dar nepakankama sąlyga, kad esamomis paklausos 
sąlygomis skirtingų gamybos veiksnių skirtinguose panaudojimuose ribinis naudin- 
;umas susilygintų ir šia prasme būtų pasiekta gamybos pusiausvyra. Nėra būtina, nors 
taip gali atrodyti, kad kiekvienas galimas alternatyvus bet kurios rūšies ištekliaus pa- 
naudojimas būtų žinomas bent vienam iš tokių išteklių, naudojamų specifiniu tikslu, 
savininkui, nes alternatyvos, kurios yra žinomos specifiniu būdu naudojamų išteklių 
savininkams, atsispindi šių išteklių kainose. Todėl gali pakakti tokių išskaidytų Žinių 
apie alternatyvius tam tikro ištekliaus panaudojimus tikslams ii, n, 0, ... y, z, kai A, 
kuris naudoja savo turimą šių išteklių kiekį tikslui 11, žino jų panaudojimo tikslui 1 
alternatyvą, B, kuris jį naudoja tikslui m, žino tik m alternatyvą, C, kuris jį naudoja tiks- 
lui 0, žino tik 1 alternatyvą ir t. t. - kol galiausiai pasiekiame L, kuris jį naudoja tiks- 
lui z ir Žino tik y alternatyvą. 

išties būtų atsakymas į tą problemą, kuri kartais metaforiškai apibūdi- 
nama kaip „socialinio proto“ problema. Tačiau mūsų neturėtų stebinti 
tai, kad tokio paaiškinimo pretenzijos paprastai atmetamos, nes jas grin- 
dėme netinkamomis prielaidomis. 

Yra dar vienas dalykas, į kurį norėčiau atkreipti dėmesį. Jeigu ten- 
dencija į pusiausvyrą, kurios egzistavimą teigiame remdamiesi empi- 
riniais faktais, yra tendencija į pusiausvyrą tik atžvilgiu žinių, kurias 
žmonės įgis vykdydami savo ekonominę veiklą, ir jeigu visa kita Žinių 
kaita įprastąja šio termino prasme turi būti laikoma „duomenų kaita“, 
kuri nepriklauso pusiausvyros analizės sričiai, tai tokiu atveju pusiau- 
svyros analizė mums iš tikrųjų nieko negali pasakyti apie tokios Žinių 
kaitos reikšmę, ir tai bent iš dalies paaiškina tą faktą, jog grynoji anali- 
zė stebėtinai mažai turi ką pasakyti apie tokias institucijas kaip spau- 
da, kurių tikslas - žinių sklaida. Tai net gali paaiškinti faktą, kodėl kon- 
centruodami dėmesį į grynąją analizę dažnai nepastebime to vaidmens, 
kurį realiame gyvenime atlieka tokios institucijos kaip reklama. 


10 


Šiomis gana padrikomis pastabomis apie temas, kurias reikėtų kur 
kas nuodugniau analizuoti, turiu baigti šių problemų apžvalgą. Noriu 
pridurti tik keletą pastabų. 

Pirma, pabrėždamas empirinį pobūdį tų teiginių, kuriais turime rem- 
tis norėdami, kad formalus pusiausvyros analizės aparatas padėtų pa- 
aiškinti realų pasaulį, ir pabrėždamas, kad teiginiai apie tai, jog šiame 
kontekste žmonės semiasi reikšmingų Žinių, savo prigimtimi iš esmės 
skiriasi nuo formaliosios analizės teiginių. Aš nenoriu pasakyti, kad čia 
ir dabar mums atsiveria plati empirinio tyrimo sritis. Labai abejoju, ar 
toks tyrimas mums duotų ką nors nauja. Veikiau noriu pabrėžti, jog 
mums būtina suvokti tai, nuo kokių faktinių tiesų priklauso mūsų ar- 
gumentacijos pritaikomumas realiam pasauliui, arba, kitaip sakant, ku- 
riame taške mūsų argumentacija, taikoma realiam pasauliui, gali tapti 
verifikacijos objektu. 

Antra, nenoriu pasakyti, kad problemų, kurias čia aptariau, nežinojo 
ankstesniųjų kartų ekonomistai. Vienintelis priekaištas, kurį jiems ga- 
lima pareikšti, yra tai, kad jie taip į viena suplakė apriorinius ir empi- 
rinius mūsų mokslo komponentus, jog dažnai neįmanoma nustatyti, ku- 
riam iš tų komponentų priklauso jų konkretūs teiginiai. Naujesniuose 
darbuose tokių klaidų nebedaroma, tačiau tik tokia kaina, jog vis men- 
kesnis tampa jų ryšys su realaus pasaulio reiškiniais. Visa, ką čia mė- 
ginau padaryti — tai grįžti prie mūsų analizės realios prasmės, kurią, 
bijau, tolydžio vis labiau prarandame, nes analizė darosi vis rafinuo- 
tesnė. Skaitytojui net gali atrodyti, jog dauguma mano sakytų dalykų 
tėra trivialybės. Vis dėlto kartkartėmis mums turbūt verta atitrūkti nuo 
techninių argumentacijos subtilybių ir iškelti naivų klausimą: „Kam viso 
to reikia?“ Jeigu man pavyko parodyti ne tik tai, kad kai kuriais atžvil- 
giais atsakymas į šį klausimą nėra akivaizdus, bet ir tai, kad kartais ne- 
suvokiame net paties klausimo, tai savo tikslą būsiu pasiekęs. 


III 


SOCIALINIŲ MOKSLŲ FAKTAI* 


Šiandien neturime bendrai pripažinto termino, apibūdinančio tą dis- 
ciplinų grupę, kurią aptarsime šiame straipsnyje. Terminas „moraliniai 
mokslai“ ta prasme, kuria jį vartojo Johnas Stuartas Millis, daugmaž 
tiksliai nusako šią sritį, tačiau jis jau seniai nebemadingas ir dabar dau- 
geliui skaitytojų siejasi su nepriimtinomis konotacijomis. Tad nors dėl 
to pavadinime tenka naudotis žinomu „socialinių mokslų“ terminu, tu- 
riu iš karto pabrėžti, jog ne visos disciplinos, tiriančios socialinio gyve- 
nimo reiškinius, tiria tas specifines problemas, kurias čia svarstysime. 
Antai statistika arba užkrečiamųjų ligų plitimo tyrimai neabejotinai ti- 
ria socialinius reiškinius, tačiau ten neiškyla mus dominančių specifi- 
nių klausimų. Tokios disciplinos yra gamtamokslinės visuomenės stu- 
dijos, jeigu taip galima jas pavadinti, ir iš esmės niekuo nesiskiria nuo 
kitų gamtos mokslų. Tačiau visai kas kita yra kalbos, rinkos, teisės ir 
daugelio kitų žmogiškųjų institucijų studijos. Noriu aptarti būtent šių 
disciplinų grupę, kurią apibūdindamas esu priverstas naudotis šiek tiek 
klaidinančiu „socialinių mokslų“ terminu. 

Kadangi kelsiu tezę, jog patyrimo vaidmuo šiose pažinimo srityse 
iš esmės skiriasi nuo jo vaidmens gamtos moksluose, man turbūt derė- 
tų prisipažinti, kad pradėdamas studijuoti savo discipliną buvau visiš- 
kai įsitikinęs gamtos mokslų metodų universalumu. Ne tik mano pir- 
minis specialus išsilavinimas buvo daugiausia gamtamokslinis, bet ir 


* Paskaita, skaityta Kembridžo universiteto Moralinių mokslu klube, 1942 m. 
lapkričio 19 d. Perspausdinta iš leidinio Etlics, LIV, No. 1 (October, 1943), 1-13. Kai kurie 
šiame straipsnyje keliami klausimai plačiau aptariami mano straipsnyje „Scientism and 
the Study of Society“, kuris trimis dalimis pasirodė žurnale Economica, 1942-1945. 

tos negausios žinios, kurias įgijau iš filosofijos arba mokslo metodolo- 
gijos, buvo smarkiai veikiamos Ernsto Macho mokyklos ir vėlesnių lo- 
ginių pozityvistų. Tačiau visa tai tik skatino mano suvokimą, ilgainiui 
vis aiškesnį, kad bent jau ekonomikos teorijoje tie autoriai, kurie yra 
visuotinai laikomi minties korifėjais, nuolat pažeidžia pripažintus moks- 
linio metodo kanonus, sukurtus gamtos mokslų praktikos pagrindu, ir 
kad net patys gamtamokslininkai, ėmęsi svarstyti socialinius reiškinius, 
paprastai (bent jau tiek, kiek jie siekia išlikti sveiko proto ribose) juos 
lygiai taip pat nuolat pažeidinėja; ir kad tais retais atvejais, kai gamtos 
mokslų atstovas rimtai mėgina savo profesinius mąstymo įgūdžius tai- 
kyti spręsdamas socialines problemas, jų rezultatai beveik neišvengia- 
mai yra katastrofiški, t.y. tokie, kuriuos visi profesionalūs atitinkamos 
srities tyrinėtojai laiko visiška nesąmone. Ir nors nesunku parodyti dau- 
gumos mėginimų socialinius mokslus padaryti labiau „moksliškais“ ab- 
surdiškumą, toli gražu nėra lengva apginti mūsų pačių metodus, ku- 
rie, kad ir tenkindami daugumą žmonių konkrečiose jų naudojimo sri- 
tyse, vis dėlto, žvelgiant į juos kritiškai, yra įtartinai panašūs į tai, kas 
paprastai vadinama „viduramžių scholastika“. 


Tačiau įvadinių pastabų pakanka. Iškart imkimės mūsų pagrindinės 
temos ir iškelkime klausimą, kokios rūšies faktai mus paliečia socialinių 
mokslų srityje. Šis klausimas kelia kitą klausimą, kuris daugeliu požiū- 
rių yra esminis mano problemai: Ką turime omenyje kalbėdami apie 
„tam tikros rūšies faktus“? Ar jie mums duoti kaip tam tikros rūšies fak- 
tai, ar veikiau tokiais padarome juos specifiškai traktuodami? Be abejo, 
visos mūsų žinios apie išorinį pasaulį kyla iš juslinio suvokimo, taigi iš 
fizikinių faktų pažinimo. Bet ar tai reiškia, kad visos mūsų Žinios apsi- 
riboja fizikinių faktų pažinimu? Atsakymas į šį klausimą priklauso nuo 
to, ką turime omenyje kalbėdami apie skirtingas „faktų rūšis“. 

Mėgindami paaiškinti šią poziciją pasinaudokime analogija su gam- 
tos mokslais. Visi svertai ir švytuoklės, kuriuos tik galime įsivaizduoti, 
turi tam tikrų cheminių ir optinių savybių. Tačiau, kalbėdami apie sver- 

tus arba švytuokles, kalbame ne apie chemijos ar optikos faktus. Tai, 
kas tam tikrus individualius daiktus paverčia tam tikros rūšies faktais, 
yra tie jiems priskiriami atributai, kuriuos pasirenkame traktuodami 
juos kaip tam tikros klasės elementus. Žinoma, tai yra triviali tiesa. Tai 
reiškia, kad nors visi socialiniai reiškiniai, kuriuos paprastai pajunta- 
me, gali turėti fizikinių atributų, tačiau nebūtinai jie turi būti laikomi 
fizikiniais faktais. Vienokia ar kitokia jų traktuotė priklausys nuo to, ar 
mums patogu vienaip ar kitaip juos klasifikuoti sprendžiant problemas. 
Ar stebimieji žmogiškieji veiksmai ir šių veiksmų objektai yra tos pa- 
čios rūšies dalykai dėl to, kad jie mums, stebėtojams, atrodo fiziškai pa- 
našūs, ar dėl kurios nors kitos priežasties? 

Visų socialinių mokslų objektas yra žmonių santykis su savo aplin- 
ka - su kitais žmonėmis ir daiktais - arba veikiau turėčiau sakyti, kad 
būtent jie yra tie elementai, iš kurių socialiniai mokslai konstruoja žmo- 
nių santykių schemas. Kaip, norėdami paaiškinti ir suprasti jų veiks- 
mus, turėtume apibrėžti arba klasifikuoti jų veiklos objektus? Ar mė- 
gindami juos paaiškinti žvelgiame į fizinius tų objektų atributus (tai, 
ką mes juose atrandame juos tyrinėdami), ar juos klasifikuojame kokiu 
nors kitu pagrindu? Panagrinėkime keletą pavyzdžių. 

Pagalvokime apie tokius dalykus kaip įrankiai, maistas, vaistai, gin- 
klai, žodžiai, sakiniai, susisiekimo priemonės arba gamybos aktai, ar- 
ba bet kurį konkretų jų pavyzdį. Manau, kad tai yra tipiniai žmogiško- 
sios veiklos objektai, su kuriais nuolat turime reikalų socialiniuose 
moksluose. Nesunku suprasti, jog visos šios sąvokos (tas pat pasakyti- 
na ir apie konkrečius jų pavyzdžius) nusako ne kokias nors objekty- 
vias šių daiktų savybes arba ką stebėtojas juose gali atrasti, bet veikiau 
išreiškia žmogaus požiūrį į šiuos daiktus. Šie objektai negali būti net 
apibrėžti fiziniais terminais, nes nėra jokios bendros fizinės savybės, ku- 
ria turi pasižymėti bet kuris šių klasių elementas. Tačiau šios sąvokos 
nėra ir to pobūdžio abstrakcijos, kuriomis naudojamės fizikos moksluo- 
se ir kurios abstrahuojasi nuo visų fizinių savybių. Jos yra tai, kas kar- 
tais vadinama „teleologinėmis sąvokomis“, t.y. jos gali būti apibrėžtos 
tik nurodžius santykį tarp trijų elementų: tikslo subjekto, turinčio tą tiks- 
lą, ir objekto, kurį jis laiko tinkama priemone šiam tikslui pasiekti. Jei- 
gu norime, galime sakyti, kad visi šie objektai apibrėžiami ne savo „rea- 

lių“ savybių, bet Žmonių įsitikinimų apie juos terminais. Žodžiu, so- 
cialiniuose moksluose daiktai yra tokie, kokiais juos laiko žmonės. Pi- 
nigas yra pinigas, žodis yra žodis, kosmetika yra kosmetika, jeigu bent 
kažkas mano, jog jie tokie yra. 

Kad tai nėra labai akivaizdu, paaiškinama ta aplinkybe, jog mūsų 
gyvenamame pasaulyje daugumos žmonių žinios yra daugmaž pana- 
šios į mūsų žinias. Dalykas išryškėja labiau, jeigu įsivaizduojame žŽmo- 
nes, kurių įsitikinimai skiriasi nuo mūsų įsitikinimų, pavyzdžiui, žmo- 
nes, tikinčius magija. Kad talismanas gali apsaugoti jo turėtojo gyvybę 
arba ritualas, kurį atliekant siekiama užsitikrinti gerą derlių — visi to- 
kie dalykai akivaizdžiai gali būti suvokti tik žmonių įsitikinimų švie- 
soje. Tačiau loginis statusas tų sąvokų, kuriomis privalome naudotis mė- 
gindami interpretuoti žmonių veiksmus, išlieka tas pats nepriklauso- 
mai nuo to, ar jų įsitikinimai sutampa su mūsiškiais. Individo veiksmų 
aiškinimo kontekste klausimas, ar vaistas yra vaistas, priklauso tik nuo 
to, ar tas individas jį laiko vaistu, ir nepriklauso nuo to, ar mes, stebė- 
tojai, su tuo sutinkame, ar nesutinkame. Kartais būna gana sunku aiš- 
kiai galvoje išlaikyti šį skirtumą. Pavyzdžiui, tėvo ir vaiko santykį esa- 
me linkę laikyti „objektyviu“ faktu. Tačiau naudojantis šia sąvoka šei- 
mos gyvenimui tyrinėti svarbu ne tai, kad x yra y palikuonis, o tai, kad 
kuris nors arba abu yra tuo įsitikinę. Reikšmingoji situacijos aplinkybė 
nesiskiria nuo tos situacijos, kai x ir y tiki tarp jų esant dvasiniam ry- 
šiui, kuriuo mes, stebėtojai, netikime. Galbūt šį skirtumą aiškiausiai iš- 
reiškia bendras teiginys, kad jokios pranašesnės žinios, kuriomis apie 
objektą disponuoja stebėtojas, bet kuriomis nedisponuoja veikiantis in- 
dividas, negali mums padėti suprasti jo veiksmų motyvų. 

Tad socialinių mokslų tikslų požiūriu žmogiškosios veiklos objek- 
tai yra tos pačios rūšies arba skirtingų rūšių, priklauso tai pačiai klasei 
arba skirtingoms klasėms ne pagal tai, ką mes, stebėtojai, Žinome apie 
tuos objektus, bet pagal tai, ką, mūsų manymu, apie juos žino stebi- 
mas individas. Mes stebimam individui priskiriame (remdamiesi pa- 
grindais, kuriuos netrukus aptarsiu) tam tikras žinias. Tačiau prieš kel- 
damas klausimą, kuo remdamiesi jam priskiriame tam tikras Žinias apie 
objektą, ką tai reiškia ir kas išplaukia iš fakto, jog šitaip apibrėžiame 
žmogiškojo veiksmo objektus, norėčiau trumpai aptarti antrąjį elemen- 
tą, su kuriuo turime reikalų socialiniuose moksluose: ne aplinką, ku- 

rios atžvilgiu žmogiškosios būtybės imasi tam tikrų veiksmų, bet patį 
žmogiškąjį veiksmą. Nagrinėdami skirtingų veiksmų rūšių klasifikaci- 
ją, kuria turime naudotis aiškindami tikslingą Žmogiškąjį elgesį, atsi- 
duriame tokioje pat situacijoje, į kokią buvome patekę nagrinėdami 
žmogiškosios veiklos objektų klasifikaciją. Iš anksčiau mano pateiktų 
pavyzdžių paskutiniai keturi — žodžiai, sakiniai, susisiekimo priemo- 
nės ir gamybos aktai - priklauso šiai kategorijai. Kas lemia dviejų to 
paties žodžio pasirodymų arba dviejų to paties gamybos aktų priklau- 
somybę tos pačios rūšies veiksmui? Žinoma, ne kokios nors bendros 
fizinės savybės. Ne todėl, kad žinau, kokiomis bendromis fizinėmis sa- 
vybėmis pasižymi skirtingų Žmonių skirtingais laikais vartojamas Žo- 
dis „jovaras“, bet todėl, kad žinau, jog x arba y šiais fiziškai skirtingais 
garsais arba ženklais siekia išreikšti tą pačią prasmę, todėl laikau juos 
tos pačios klasės elementais. Ne remdamasis kokiu nors objektyviu ar 
fiziniu panašumu, bet veikiančia individo intencija (priskiriama) skir- 
tingus jo veiksmus skirtingose aplinkybėse laikau tuo pačiu gamybos 
aktu, pavyzdžiui, verpimu. 

Turiu pabrėžti, jog kalbėdamas apie skirtingus žmogiškosios veik- 
los objektus arba apie skirtingas pačios veiklos rūšis neteigiu, jog jų fi- 
zinės savybės visai nesvarbu klasifikacijos procese. Veikiau teigiu, kad 
jokios fizinės savybės negali figūruoti eksplicitiniame kurios nors iš šių 
klasių apibrėžime, nes šių klasių elementai nebūtinai turi pasižymėti 
kokiais nors bendrais fiziniais atributais ir mums net nebūtina sąmo- 
ningai arba eksplicitiškai žinoti, kokios yra tos fizinės savybės, iš kurių 
bent vieną turėtų turėti objektas, kad taptų tam tikros klasės elementu. 
Šią situaciją galime apibūdinti schematiškai, teigdami, kad žinome, jog 
objektai a, b, c, ..., kurie fiziškai gali būti visiškai nepanašūs ir kurių nie- 
kada negalime galutinai išvardyti, yra tos pačios rūšies objektai todėl, 
kad individas X juos traktuoja vienodai. Tačiau tas faktas, kad indivi- 
do X nuostata jų atžvilgiu yra vienoda, vėlgi gali būti apibrėžtas tik tei- 
giniu, kad jis į juos reaguotų veiksmais a, J, y, ..., kurie vėlgi gali būti 
fiziškai visiškai nepanašūs ir kurių niekada negalėtume galutinai išvar- 
dyti, nors paprasčiausiai žinome, kad jie „reiškia“ tą patį dalyką. 

Šis refleksijos apie mūsų praktiką rezultatas, žinoma, šiek tiek glu- 
mina. Tačiau man atrodo, jog negali kilti abejonių dėl to, kad jis nusa- 
ko ne tik mūsų praktiką tiek kasdieniame gyvenime, tiek socialiniuose 


66 INDIVIDUALIZMAS IR EKONOMINĖ TVARKA 


moksluose interpretuojant kitų Žmonių tikslingą veiklą, bet ir parodo, 
jog tai yra vienintelis būdas apskritai „suprasti“, ką daro kiti žmonės; ir 
kad todėl nagrinėdami visa tai, ką suvokiame kaip specifiškai žmogiš- 
kąją, arba tikslingą, veiklą, turime kliautis šio pobūdžio samprotavimais. 
Visi žinome, kas turima omenyje, kai sakoma, jog žmogus „žaidžia“ ar- 
ba „dirba“, kad jis kažką daro „tikslingai“, kad žmogaus veidas atro- 
do „draugiškas“ arba kad žmogus yra „išsigandęs“. Tačiau net jeigu 
galime paaiškinti, kaip konkrečiu atveju atpažįstame šiuos dalykus, esu 
tikras, kad niekas iš mūsų ir joks mokslas nėra pajėgus pasakyti, bent 
kol kas, kokiais skirtingais fiziniais simptomais remdamiesi atpažįsta- 
me šiuos dalykus. Tad bendrieji atributai, kuriuos turi šių klasių ele- 
mentai, yra ne fiziniai atributai, bet kažkas kita. 

Tas faktas, jog interpretuodami žmogiškąjį veiksmą (kasdieniame 
gyvenime arba socialinių mokslų kontekste) kaip tikslingą, arba pras- 
mingą, tiek žmogiškosios veiklos objektus, tiek skirtingas tos veiklos 
rūšis turime apibrėžti ne fizikiniais, bet veikiančių individų įsitikini- 
mų bei intencijų terminais, implikuoja kai kuriuos labai svarbius ve- 
dinius, būtent, netgi tai, kad iš objektų sąvokų galime daryti kai ku- 
rias analitines išvadas apie veiksmus, kurių bus imamasi. Jeigu objek- 
tą apibrėžiame individo nuostatų terminais, tai, žinoma, kartu nusa- 
kome ir individo elgseną jo atžvilgiu. Kai sakome, jog tam tikras indi- 
vidas turi maisto arba pinigų, arba kad jis ištaria Žodį, tai, be kita ko, 
turime omenyje, jog jis žino, kad vienas iš tų daiktų gali būti suvalgy- 
tas, kitas panaudotas ką nors perkant, o trečiasis - gali būti suprastas. 
Klausimas, ar ši implikacija yra išties reikšminga, t.y. ar ją eksplikuo- 
dami praplečiame savo žinias, priklauso nuo to, ar teigdami, kad in- 
dividas atlieka vienokį ar kitokį veiksmą, ar kad tam tikras daiktas yra 
maistas arba pinigas, tik konstatuojame stebimus faktus, ar implikuo- 
jame kažką daugiau. 

Kaip apskritai galime žinoti, kad individas laikosi tam tikrų įsitiki- 
nimų savo aplinkos atžvilgiu? Ką turime omenyje sakydami, kad žino- 
me, jog jis laikosi tam tikrų įsitikinimų, kai sakome, jog žinome, kad 
šiuo daiktu jis naudojasi kaip įrankiu arba kad jo gestas arba garsas reiš- 
kia tam tikrą pranešimą? Ar turime omenyje vien tai, ką faktiškai ma- 
tome konkrečiu atveju, pavyzdžiui, kramtant ir ryjant maistą, mosuo- 
jant kūju arba girdime tariant tam tikrus garsus? Ar veikiau tada, kai 

sakome, jog „suprantame“ individo veiksmą, kai aiškiname, „kodėl“ jis 
daro tą ar aną, jam visada priskiriame kažką daugiau nei tai, ką mato- 
me - bent jau daugiau nei matome konkrečiu atveju? 

Svarstant paprasčiausius atvejus, kur iškyla ši problema, žinoma, 
greit paaiškėja, kad aptardami tai, ką laikome kitų Žmonių sąmonin- 
gais veiksmais, jų veiksmus visada interpretuojame remdamiesi savo 
supratimu: jų veiksmus ir jų veiksmų objektus skirstome į klases arba 
kategorijas, kurias pažįstame iš savo pačių sąmonės. Tariame, kad jie 
turi tokių pat, kaip ir mes, tikslo, įrankio, ginklo ar maisto idėjų, pana- 
šiai kaip tariame, jog jie, kaip ir mes, skiria tas pačias spalvas arba for- 
mas. Tad kito asmens veiksmų savybes visada papildome tam asme- 
niui priskirdami mums žinomų objektų klasifikacijos sistemą, ir tai da- 
rome ne remdamiesi kitų Žmonių stebėjimu, bet todėl, kad būtent šios 
klasifikacijos terminais suvokiame save. Jeigu, pavyzdžiui, stebime žŽmo- 
gų, bėgantį per gatvę ir vikriai išsisukinėjantį nuo važiuojančių auto- 
mobilių, tai žinome (arba tariamės žiną) daug daugiau nei matome. Tas 
pat pasakytina ir stebint Žmogaus elgesį mums visiškai nepažįstamoje 
fizinėje aplinkoje. Jeigu matau nuo kalno riedant didžiulį akmenį arba 
akmenų griūtį ir matau nuo to sprunkantį žmogų, tai puikiausiai su- 
prantu jo veiksmus, nes žinau, ką pats daryčiau tokiu atveju. 

Neabejotina, kad visi nuolat veikiame vadovaudamiesi prielaida, jog 
kitų Žmonių veiksmus galime interpretuoti analogiškai savo pačių su- 
pratimui, ir ši prielaida dauguma atvejų pasiteisina. Vis dėlto niekada ne- 
galime būti visiškai tikri. Stebėdami keletą žmogaus judesių arba išgir- 
dę keletą jo žodžių darome išvadą, jog jis yra sveiko proto, o ne pami- 
šėlis, ir todėl atmetame galimybę, kad jis elgsis kokiais nors „keistais“ 
būdais, kurių nė vienas iš mūsų negalėtų įvardyti ir kurie netelpa į to, 
ką laikome protingu elgesiu, rėmus. Tai reiškia tik tai, jog tokie veiks- 
mai negalėtų būti interpretuojami remiantis mūsų pačių sąmone. Mes 
negalime nei tiksliai paaiškinti, kaip praktiškai nustatome, jog žmogus 
yra sveiko proto, 0 ne pamišėlis, nei atmesti galimybės, kad vieną kar- 
tą iš tūkstančio galime klysti. Panašiai iš kelių pastebėjimų galiu daryti 
išvadą, jog žmogus duoda ženklą, medžioja, meilinasi arba baudžia kitą 
žmogų, nors niekada nesu matęs šių dalykų šiuo specifiniu būdu; ir vis 
dėlto mano išvada visais praktiniais požiūriais bus gana patikima. 

Svarbus čia iškylantis klausimas yra tai, ar mokslinės analizės kon- 
tekste leistina naudotis šiomis sąvokomis, kurios nusako „intuityviai“ 
suvokiamus faktus ir kuriomis ne tik nedvejodami naudojamės kasdie- 
niame gyvenime, bet kuriomis yra grindžiama ir visa socialinė sąveika, 
visa žmonių tarpusavio komunikacija, ar veikiau turime to vengti, nes 
negalime apibrėžti jokių fizinių sąlygų, iš kurių galėtume patikimai de- 
dukuoti, kad postuluojamieji faktai realiai egzistuoja konkrečiu atveju 
ir kad todėl niekada negalime būti tikri, ar tas atvejis išties yra kalbamo- 
sios klasės elementas - net jeigu visi sutariame, kad dauguma atvejų 
mūsų diagnozė bus teisinga. Abejonės, kurios šiuo klausimu kyla, pa- 
aiškinamos tuo, kad tokios procedūros naudojimas socialiniuose moks- 
luose atrodo nesuderinamas su šiuolaikine mokslinės minties raidos ten- 
dencija. Tačiau ar išties čia yra nesuderinamumas? Tendencija, apie ku- 
rią čia kalbu, pagrįstai apibūdinama kaip pastanga iš fizikos mokslų pa- 
šalinti visus „antropomorfinius“ aiškinimus. Ar tai išties reiškia, kad tu- 
rime atsisakyti „antropomorfinio“ požiūrio į žmogų, ar veikiau tai, kad 
taip formuluojama šios tendencijos ekstrapoliacija būtų absurdiška? 

Čia, žinoma, nemėginsiu kelti klausimų, susijusių su biheviorizmo 
programa, nors sistemiškesnėje šios temos apžvalgoje tai būtų neišven- 
giama. Tiesą sakant, klausimas, kurį čia svarstome, ir yra klausimas, 
ar socialiniai mokslai galėtų apskritai spręsti savo problemas naudo- 
damiesi vien bihevioristinėmis sąvokomis ir net ar apskritai galimas ne- 
prieštaringas biheviorizmas. 

Santykį tarp griežtai empirinio komponento ir to komponento, ku- 
rį, interpretuodami kito veiksmus, išskiriame iš savo sąmonės, galbūt 
galima išreikšti naudojantis (šiek tiek ginčytinu) denotacijos ir konota- 
cijos sąvokų skirtumu. Tai, ką konkrečiomis aplinkybėmis suvokiu kaip 
„Araugišką veidą“ (sąvokos denotatą), iš esmės yra patyrimo objektas. 
O tai, ką turiu omenyje sakydamas, kad tai yra „draugiškas veidas“, 
man negali atskleisti joks išorinis patyrimas įprastąja šio termino pras- 
me. Tai, ką turiu omenyje kalbėdamas apie „draugišką veidą“, nepri- 
klauso nuo skirtingų konkrečių atvejų fizinių savybių, nes tie atvejai 
gali neturėti nieko bendra. Tačiau aš išmokstu juos atpažinti kaip tos 
pačios klasės narius - tai, kas juos daro tos pačios klasės nariais, yra ne 
kokios nors jų fizinės savybės, bet priskirtoji prasmė. 

Šio skirtumo svarba didėja peržengiant mums pažįstamos aplinkos 
ribas. Kol bendrauju su savo aplinkos žmonėmis, tai galbūt pakanka 
akivaizdžių fizinių banknoto ar revolverio savybių, kad padaryčiau iš- 
vadą, jog asmeniui, kuris juos laiko rankoje, jie reiškia pinigą arba gin- 
klą. Jeigu matau laukinį, rankoje laikantį kriauklę arba ilgą, ploną vamz- 
dį, tai fizinės to daikto savybės man veikiausiai nesako nieko. Tačiau 
stebėjimai, kurie man leistų spėti, jog tos kriauklės jam yra pinigai, o 
vamzdis - ginklas, suteiktų daug informacijos apie tuos objektus - kur 
kas daugiau nei tie patys stebėjimai galėtų duoti, jeigu aš nežinočiau 
pinigo arba ginklo sąvokos. Atpažindamas tuos daiktus kaip pinigą arba 
kaip ginklą imu suvokti žmonių elgesį. Jau galiu jį įtraukti į „prasmin- 
gų“ veiksmų schemą, nes dabar jį laikau ne daiktu su tam tikromis fi- 
zinėmis savybėmis, bet tokios rūšies daiktu, kuris telpa į mano paties 
tikslingo veiksmo schemą. 

Jeigu, kalbėdami apie kito asmens veiksmų supratimą, iš tikrųjų kal- 
bame apie tai, jog stebimus faktus įkomponuojame į schemas, esančias 
mūsų pačių sąmonėje, tai iš čia, žinoma, išplaukia, kad suprasime tuo 
mažiau, kuo labiau nuo mūsų skirsis tos būtybės, kurias mėginame su- 
prasti. Iš čia taip pat išplaukia, kad ne tik neįmanoma pažinti, bet net 
beprasmiška kalbėti apie protą ar sąmonę, visiškai kitokią nei mūsų pro- 
tas ar sąmonė. Kalbėdami apie kitą sąmonę turime omenyje tai, kad pra- 
smingai galime susieti stebimus elgesio faktus, nes jie atitinka mūsų pa- 
čių mąstymo būdą. Tačiau ten, kur šios interpretacijos pagal analogiją 
su mūsų pačių sąmone galimybės netenkama, kur jau negalime „su- 
prasti“ — ten apskritai beprasmiška kalbėti apie sąmonę; tada turime 
tik fizinius faktus, kuriuos galime grupuoti ir klasifikuoti tik pagal ma- 
tomas fizines savybes. 

Šia proga įdomu pažymėti, jog judant nuo mums gerai pažįstamų 
žmonių veiksmų interpretacijos prie visiškai kitokios aplinkos žmonių 
interpretacijos interpretuojant žmonių veiksmus pirmiausia savo efek- 
tyvumą praranda konkrečiausios sąvokos, o bendriausios, arba abstrak- 
čiausios, išlieka naudingos ilgiausiai. Žinios apie mane supančius kas- 
dienius daiktus, apie specifinius būdus, kuriais reiškiame savo mintis 
bei emocijas, nedaug man padėtų interpretuojant Ugnies žemės gyven- 
tojų elgesį. Tačiau mano supratimas apie tai, kas yra priemonė tikslui 

pasiekti, kas yra maistas arba ginklas, žodis arba ženklas, mainai arba 
dovana, bus naudingas ir net nepakeičiamas man mėginant suprasti, 
ką jie daro. 


Iki šiol apsiribojome klausimu, kaip, svarstydami socialinius reiški- 
nius, klasifikuojame individualius veiksmus ir jų objektus. Dabar turiu 
pereiti prie klausimo, kokiam tikslui naudojame šią klasifikaciją. Net jei- 
gu socialiniuose moksluose klasifikacija iš mūsų atima daug energijos, 
tiek daug, kad, pavyzdžiui, ekonomika vieno žinomiausio šiuolaikinio 
šios disciplinos kritiko buvo pavadinta grynai „taksonominiu“ mokslu - 
ji nėra mūsų galutinis tikslas. Kaip ir klasifikacija kituose moksluose, ji 
tėra patogus faktų sutvarkymo būdas, kai norima paaiškinti vienokį ar 
kitokį dalyką. Tačiau prieš imdamasis šios temos pirmiausia turiu paša- 
linti iš kelio vieną įprastąjį nesusipratimą ir, antra, paaiškinti tezę, kuri 
dažnai keliama dėl šio klasifikacijos proceso - tezę, kuri kiekvienam, ga- 
vusiam gamtamokslinį išsilavinimą, skamba labai įtartinai, tačiau vis 
dėlto natūraliai išplaukia iš mūsų nagrinėjamojo objekto prigimties. 

Nesusipratimas yra tai, kad socialiniai mokslai siekia paniškinti in- 
divido elgesį ir kad mūsų naudojamas sudėtingas klasifikavimo pro- 
cesas teikia tokį paaiškinimą arba jam tarnauja. Socialiniai mokslai nieko 
panašaus nesiekia. Jeigu sąmoningas veiksmas gali būti „paaiškintas“, 
tai ši užduotis tenka psichologijai, bet ne ekonomikai, lingvistikai, ju- 
risprudencijai ar bet kuriam kitam socialiniam mokslui. Mes papras- 
čiausiai išskiriame individualaus elgesio tipus, kuriuos galime supras- 
ti klasifikuodami, žodžiu, mūsų medžiagoje mėgindami įvesti tam tik- 
rą tvarką, nes to reikia mūsų tolesnei užduočiai. Ekonomistai, o veikiau- 
siai ir kitų socialinių mokslų atstovai, paprastai šiek tiek gėdijasi pri- 
pažinti, kad ši jų užduoties dalis yra „tik“ tam tikra logikos atmaina. 
Manau, kad jiems būtų protingiausia šį faktą pripažinti atvirai ir su juo 
susitaikyti. 

Mano tezė tiesiogiai išplaukia iš šios pirmosios mūsų užduoties da- 
lies, kaip taikomosios logikos, apibūdinimo. Iš pradžių ji skamba gana 

neįtikinamai. Ji teigia, kad iš savo pačių sąmonės pažinimo „apriori- 
niu“, „dedukciniu“ arba „analitiniu“ būdu galime gauti (bent jau iš 
principo) išsamią visų galimų tikslingo elgesio formų klasifikaciją. Bū- 
tent ši tezė (o ji retai atvirai keliama, nors visada implikuojama) yra kri- 
tikos taikinys tada, kai apie ekonomistus niekinamai sakoma, jog visos 
jų Žinios tėra jų pačių vaizduotės padarinys. Tačiau kai suvokiame, jog 
svarstydami tikslingą elgesį svarstome veiksmus, kuriuos galime inter- 
pretuoti tik pagal analogiją su savo pačių sąmone, tezė praranda nejiti- 
kinamumo pobūdį ir virsta trivialia tiesa. Jeigu suprasti galime tik tai, 
kas turi panašumų su mūsų pačių sąmone, tai iš čia būtinai išplaukia, 
jog visa, ką galime suprasti, turime sugebėti atrasti savo pačių sąmo- 
nėje. Žinoma, teigdamas, kad iš principo galime gauti išsamią visų gali- 
mų tikslingo elgesio formų klasifikaciją, turiu omenyje ne tai, kad ne- 
galime atrasti, jog interpretuodami žmogiškąją veiklą naudojamės mąs- 
tymo procesais, kurių patys dar nesame eksplicitiškai išanalizavę. Mes 
jais naudojamės nuolat. Turiu omenyje tai, kad jeigu svarstome speci- 
finę tikslingų veiksmų klasę, apibrėžiamą kaip tam tikrą rūšį mano var- 
tojama šio termino prasme, tai galime (šiose ribose) pateikti išsamią visų 
šios srities veiksmo formų klasifikaciją. Pavyzdžiui, jeigu ekonominius 
veiksmus apibrėžiame kaip pasirinkimo aktus, kurių būtinybę lemia 
priemonių mūsų tikslams stygius, tai galime galimas situacijas žings- 
nis po žingsnio suskirstyti į griežtas alternatyvas taip, kad jokiame 
žingsnyje nelieka trečios galimybės: duotoji priemonė gali pasitarnauti 
arba vienam tikslui, arba daugeliui tikslų; duotasis tikslas gali būti pa- 
siekiamas arba tik vienu būdu, arba keliais skirtingais būdais; skirtin- 
gos priemonės gali būti reikalingos pasiekti duotajam tikslui alternaty- 
viu arba kumuliatyviu būdu ir t.t. 

Tačiau dabar turiu palikti tai, ką pavadinau pirmąja mūsų užduo- 
ties dalimi, ir pereiti prie klausimo, kam socialiniuose moksluose mums 
reikia šios sudėtingos klasifikacijos. Glaustas atsakymas būtų toks: taip 
klasifikuojamas skirtingas individualaus elgesio rūšis naudojame kaip 
elementus kurti hipotetiniams modeliams, rekonstruojantiems mus su- 
pančio pasaulio socialinių santykių struktūras. Kyla klausimas, ar tin- 
ka taip aiškinti socialinius reiškinius. Ar šios struktūros nėra pačios sa- 
vaime tam tikri socialiniai faktai, kuriuos galime stebėti ir matuoti, kaip 

stebime ir matuojame fizikinius faktus? Ar čia neturėtume semtis savo 
žinių iš stebėjimo ir patyrimo, užuot „konstravę modelius“ iš elemen- 
tų, randamų mūsų pačių sąmonėje? 

Labai paplitęs įsitikinimas, kad nuo individo veiksmų pereidami prie 
socialinių kolektyvų stebėjimo iš miglotų ir subjektyvių spekuliacijų sri- 
ties įžengiame į objektyvių faktų sritį. Juo vadovaujasi visi tie, kurie įsi- 
vaizduoja socialinius mokslus galį padaryti „moksliškesnius“, jei imi- 
tuos gamtos mokslų modelį. Intelektinius šio įsitikinimo pamatus padėjo 
Auguste'as Comte'as, „sociologijos“ pradininkas, iškėlęs garsųjį teiginį, 
kad socialinių reiškinių srityje, kaip ir biologijoje, „objektas kaip visu- 
ma yra neabejotinai geriau žinomas ir prieinamas“ nei jo sudedamosios 
dalys.! Mokslas, kurį jis mėgino kurti, vis dar remiasi šiuo įsitikinimu. 

Mano nuomone, įsitikinimas, kad socialiniai kolektyvai, tokie kaip 
„Visuomenė“, „valstybė“, socialinė institucija ar socialinis reiškinys, ku- 
ria nors prasme yra objektyvesni nei tikslingi individų veiksmai, yra 
pagrįstas gryna iliuzija. Mėginsiu parodyti, jog tai, ką vadiname „so- 
cialiniais faktais“, nėra jokie faktai ta specifine prasme, kuria šis termi- 
nas vartojamas fizikos moksluose, kaip nėra faktai individų veiksmai 
ir jų objektai; šie tariami „faktai“ savo pobūdžiu yra tokie pat minti- 
niai modeliai, mūsų konstruojami iš elementų, randamų mūsų pačių 
sąmonėje, kaip ir teorinių socialinių mokslų kuriami modeliai; tad tai, 
ką darome šiuose moksluose, logine prasme yra tas pat, ką visada da- 
rome kalbėdami apie valstybę arba bendruomenę, kalbą arba rinką, nors 
juose eksplicitiškai išdėstome tai, kas kasdienėje kalbėsenoje išlieka pa- 
slėpta ir miglota. 

Negaliu to pagrįsti bet kurio teorinio socialinio mokslo pavyzdžiu, 
ar net to mokslo, kuriame jaučiuosi kompetentingas, būtent - ekono- 
mikos pavyzdžiu. Tam tektų skirti daugiau laiko techniniams dalykams, 
o čia to negaliu daryti. Tad galbūt bus net geriau, jeigu dėmesį sutelk- 
siu į bene labiausiai aprašomąją ir tam tikra prasme labiausiai empiri- 
nę socialinės srities discipliną, būtent - į istoriją. Ypač svarbu suprasti 
„Istorinių faktų“ prigimtį, nes socialinių mokslų atstovams nuolat pa- 
tariama (tų, kurie nori socialinius mokslus padaryti labiau „moksliš- 


1 Cours, IV, 258. 

kais“) semtis savo faktų iš istorijos ir naudotis „istoriniu metodu“ kaip 
eksperimentinio metodo pakaitalu. Tiesą sakant, net už pačių sociali- 
nių mokslų ribų (ir, kaip atrodo, ypač tarp logikų)? jau beveik įsivyra- 
vo doktrina, kad istorinis metodas yra teisėtas bendrų tiesų apie socia- 
linius reiškinius paieškos būdas.? 

Ką turime omenyje kalbėdami apie istorijos „faktą“? Ar Žmonijos 
istorijos faktams teikiame tik fizinių faktų prasmę, ar ir kokią nors ki- 
tą? Kokios rūšies objektas yra Vaterlo mūšis, Prancūzijos režimas Liud- 
viko XIV laikais arba feodalinė sistema? Galbūt atsakymą bus lengviau 
rasti, jeigu, užuot kėlę tokius klausimus tiesiogiai, iškelsime klausimą, 
kuo remdamiesi nusprendžiame, kad tam tikras informacijos fragmen- 
tas priklauso, pavyzdžiui, Vaterlo mūšio „faktui“. Ar žmogus, aręs sa- 
vo lauką prie pat kairiojo Napoleono pulkų sparno, buvo sudedamoji 
Vaterlo mūšio dalis? Ar riteris, kuriam išgirdus apie Bastilijos šturmą 
iš rankų iškrito tabakinė, buvo Prancūzijos revoliucijos dalis? Keliant 
šio pobūdžio klausimus išaiškėja bent vienas dalykas: istorinio fakto ne- 
galime apibrėžti vien erdvės ir laiko koordinačių terminais. Ir tai, kas 
vyksta vienu metu, ir tai, kas vyksta vienoje vietoje, gali ir nebūti to 
paties istorinio fakto dalimi, ir ne visos to paties istorinio fakto dalys 
turi priklausyti tam pačiam laikui ar tai pačiai vietai. Senoji graikų kal- 
ba, Romos legionų organizacija, XVIII amžiaus prekyba Baltijos regio- 
ne, bendrosios teisės evoliucija ar kurios nors kariuomenės manevrai — 
visa tai yra istoriniai faktai, tačiau jokie fizikiniai kriterijai negali mums 
pasakyti, kas yra sudedamosios tokio fakto dalys ir kaip jos siejasi tar- 
pusavyje. Mėginant juos apibrėžti neišvengiamai reikia atlikti mintinę 
rekonstrukciją, sukurti modelį, kurio elementai yra sąmoningos atski- 
rų individų nuostatos. Be abejo, daugeliu atvejų tas modelis bus labai 
paprastas ir jo dalių sąsajos bus gana akivaizdžios; tad nebus pagrin- 


2 Žr. pavyzdžiui, L. 5. Stebbing, A Modern Introduction to Logic (2nd ed., 1933), p. 383. 


3 Manau, kad man nebūtina dėti ypatingų pastangų apsidraudžiant nuo nepama- 
tuoto kaltinimo, jog, tai, ką čia kalbėsiu apie istorijos ir teorijos santykį, kaip nors su- 
menkina istorijos svarbą. Norėčiau net pabrėžti, kad net nuodugniausios teorinės Žinios 
mums duoda labai mažai naudos, jeigu neturime nuodugnių istorinio pobūdžio žinių. 
Tačiau iš tikrųjų tai neturi nieko bendra su čia svarstoma tema, kuri liečia „istorinių fak- 
tų“ prigimtį ir tuos vaidmenis, kuriuos istorija ir teorija atlieka jų analizėje. 

do tokį modelį pagerbti kaip „teoriją“. Jeigu istorinis faktas yra toks pat 
kompleksinis reiškinys kaip kalba arba rinka, visuomeninė santvarka 
ar žemdirbystės būdas, tai dalykas, kurį vadiname istoriniu faktu, yra 
pasikartojantis procesas arba kompleksinė struktūra pastovių santykių, 
kurie nėra duoti kaip „stebiniai“, o veikiau yra tai, ką sunkiomis pa- 
stangomis rekonstruojame - ir juos galime rekonstruoti tik todėl, kad 
jų sudedamosios dalys (santykiai, kuriais remdamiesi modeliuojame 
struktūrą) yra mums žinomos ir suprantamos. Išsireiškiant šiek tiek pa- 
radoksaliau, visa tai, ką vadiname istoriniais faktais, iš tikrųjų yra te- 
orijos, kurios (metodologine prasme) savo pobūdžiu nesiskiria nuo abst- 
raktesnių arba bendresnių modelių, konstruojamų teorinių visuomenės 
mokslų. Mūsų situacija nėra tokia, kad pirmiausia išnagrinėjame „duo- 
tus“ istorinius faktus ir vėliau galbūt randame jų apibendrinimą. Vei- 
kiau tam tikra teorija naudojamės jau tada, kai iš visų turimų žinių apie 
tam tikrą periodą atsirenkame tam tikras dalis kaip susietas mums su- 
prantamais ryšiais ir sudarančias vieną ir tą patį istorinį faktą. Nieka- 
da tiesiogiai nestebime nei valstybės, nei valdžios, nei mūšių, nei ko- 
mercinės veiklos, nei tautos kaip visumos. Vartodami šiuos terminus 
visada remiamės tam tikra schema, pagal kurią atskirus individų veiks- 
mus pagal tam tikrus prasminius santykius siejame į vieną visumą. Ki- 
taip sakant, naudojamės teorija, kuri apibrėžia, kas priklauso ir kas ne- 
priklauso mūsų nagrinėjamajam objektui. Padėties nekeičia tas faktas, 
kad šį teoretizavimo darbą vietoje mūsų atlieka žinių tiekėjas arba ki- 
tas šaltinis, kuris kažką konstatuodamas kaip faktą vartoja tokius ter- 
minus kaip „valstybė“ arba „miestas“, nors jie negali būti apibrėžti fi- 
zikiniais terminais, o veikiau nusako tam tikrą santykių kompleksą, ku- 
ris, jei būtų eksplikuotas, taptų nagrinėjamojo objekto „teorija“. 

Tad socialinė teorija ta prasme, kuria vartoju šį terminą, loginiu po- 
žiūriu turi prioritetą istorijos atžvilgiu. Ji paaiškina sąvokas, kuriomis 
turi naudotis istorija. Tai, žinoma, nėra nesuderinama su faktu, kad is- 
torijos studijos teoretikus dažnai priverčia modifikuoti savo konstruk- 
cijas arba siūlyti naujų, galinčių paaiškinti gaunamą informaciją. Jeigu 
istorikas kalba ne tik apie individualius tam tikros žmonių grupės na- 
rių veiksmus, bet ir apie tai, kas vienaip ar kitaip gali būti laikoma so- 
cialiniais reiškiniais, tai jo teikiami faktai gali būti aiškinami kaip tam 

tikros rūšies faktai tik atsižvelgiant į teoriją, kuria jis vadovaujasi sie- 
damas šiaip jau atskirus faktus. Socialinių faktų kompleksai (socialiniai 
dariniai) niekada nėra duoti ta prasme, kuria yra duotos stebimos pa- 
stovios augalijos ar gyvūnijos pasaulio struktūros. Juos sukuria pats jų 
tyrinėtojas konstravimo arba interpretavimo proceso eigoje, nors šis kon- 
stravimas paprastai vyksta spontaniškai, be rafinuotos teorijos ramsčių. 
Tačiau kai kuriais atvejais, susidūrus su tokiais reiškiniais kaip kalba, 
ekonominė sistema arba teisinė tvarka, tos struktūros yra tokios kom- 
plikuotos, kad be daugiau ar mažiau rafinuotos teorinės konstrukcijos 
jos apskritai negali būti suvoktos be grubių klaidų ar be vidinių prieš- 
taravimų. 

Tai yra visa, ko siekia socialinių mokslų teorijos. Jų objektas nėra so- 
cialinės visumos; jos nepretenduoja remdamosi šių visumų stebėjimu 
atrasti empirinius jų elgsenos arba kaitos dėsnius. Veikiau jos, teikda- 
mos struktūrinių santykių schemas, kuriomis gali pasinaudoti istorikas, 
mėgindamas į vieną prasmingą visumą susieti visus jo atrastus elemen- 
tus, siekia to, ką pavadinčiau šių visumų konstituavimu. Istorikas nega- 
li nesinaudoti vienokiomis ar kitokiomis socialinėmis teorijomis. Gali 
būti, kad jis jomis naudojasi nesąmoningai, ir tose srityse, kur sociali- 
nės sąveikos nėra pernelyg sudėtingos, vadovaudamasis savo instink- 
tu jis gali prieiti prie teisingų išvadų. Tačiau ėmęs nagrinėti sudėtin- 
gesnius reiškinius, tokius kaip kalba, teisė arba ekonomika, nesidaudo- 
damas teoretikų siūlomais modeliais, jis beveik neišvengiamai „įklimps- 
ta“. Šį jo „įklimpimą“ pademonstruos teoretikas, jam parodęs, jog sa- 
vo samprotavimuose jis arba prieštarauja pats sau, arba remiasi tokiais 
„priežastingumo“ ryšiais, kurie negali būti pagrįsti jo prielaidomis, jei- 
gu šios aiškiai ir griežtai formuluojamos. 

Iš čia išplaukia dvi svarbios išvados, kurias čia galime pateikti tik 
labai glaustai. Pirmoji yra tai, kad socialinių mokslų teorijų nesudaro 
„dėsniai“, jeigu dėsnius laikome empirinėmis taisyklėmis, nusakančio- 
mis fizikiniais terminais apibrėžtų objektų elgseną. Visa, ką mėgina duo- 
ti socialinių mokslų teorija, yra tik tam tikra samprotavimo technika, 
padedanti susieti pavienius faktus; panašiai kaip logika arba matema- 
tika, ji nėra teorija apie faktus. Todėl (tai yra antroji išvada) ji negali 
būti verifikuota arba falsifikuota remiantis faktais. Visa, ką galime ir 

privalome verifikuoti — tai tos mūsų prielaidos, kuriomis remiamės kon- 
krečiu atveju. Jau užsiminėme apie sunkumus ir problemas, kurios šiuo 
atveju iškyla. Čia išties kyla „fakto klausimas“, nors į jį dažniausiai bus 
taip pat neįmanoma atsakyti patikimai, kaip gamtos mokslų atveju. Ta- 
čiau pati teorija, arba mintinė interpretacijos schema, niekada negali būti 
„verifikuota“, o tik tikrinama vidinio neprieštaringumo požiūriu. Ji gali 
būti netinkama dėl to, kad sąlygos, apie kurias ji kalba, neegzistuoja; 
jos gali nepakakti dėl to, kad ji neatsižvelgia į visas reikšmingas sąly- 
gas. Tačiau panašiai kaip logikos arba matematikos atveju, jokie faktai 
negali jos paneigti. 

Vis dėlto išlieka klausimas, ar šios rūšies „kompozicinė“ (compositi- 
ve) teorija (taip norėčiau ją pavadinti), kuri „konstituoja“ socialines „vi- 
sumas“ kurdama modelius iš mums suprantamų elementų, yra vienin- 
telė socialinio teoretizavimo forma ir ar negalėtume taip pat siekti em- 
pirinių apibendrinimų apie tų visumų kaip visumų elgseną. Pavyzdys 
gali būti kalbų arba institucijų kaitos dėsniai, kaip juos tariamai teikia 
„Istorijos metodas“. 

Čia nesigilinsiu į tą keistą prieštaravimą, į kurį paprastai įklimpsta 
šio metodo šalininkai, kai pirmiausia pabrėžia visų istorinių reiškinių 
unikalumą arba singuliarumą, o paskui vaizduojasi, kad jų tyrimai lei- 
džia daryti apibendrinimus. Veikiau noriu atkreipti dėmesį į tai, kad 
jeigu iš visos tos neaprėpiamos reiškinių įvairovės, kuri yra kiekvieno- 
je konkrečioje situacijoje, tik tie reiškiniai, kuriuos galime susieti tarpu- 
savyje mūsų mintinių modelių pagrindu, yra laikytini vieno objekto da- 
limi, tai objektas negali turėti jokių kitų atributų, išskyrus tuos, kurie 
gali būti dedukuoti iš mūsų modelių. Žinoma, galime konstruoti mo- 
delius, taikomus vis konkretesnėms situacijoms ir vartoti sąvokas su to- 
lydžio turtingesnėmis konotacijomis. Tačiau kaip tam tikros klasės na- 
riai, kaip panašūs elementai, apie kuriuos galime daryti apibendrini- 
mus, šie modeliai niekada negali turėti jokių savybių, kurių nesame 
jiems priskyrę arba kurios deduktyviai neišplaukia iš mūsų priimtų 
prielaidų. Patyrimas niekada negali mums parodyti, jog tam tikra struk- 
tūra turi savybių, kurios neišplaukia iš jos apibrėžimo (ar būdo, kuriuo 
ją konstruojame). Taip yra paprasčiausiai dėl to, kad šios visumos, ar- 
ba socialinės struktūros, mums niekada nėra duotos kaip natūralūs vie- 

netai, jos nėra stebėjimo objektai ir dėl to, kad mes niekada nesusidu- 
riame su pačia tikrove, o tik su tam tikrais jos aspektais, sukurtais pa- 
gal mūsų modelius.“ 

Čia neturiu vietos išsamiai „istorinių faktų“ ar istorijos objektų pri- 
gimties problemos analizei, tačiau vis dėlto norėčiau paliesti klausimą, 
kuris kad ir nebūdamas tiesiogiai susijęs su mano tema, yra gana svar- 
bus. Turiu omenyje madingą „istorinio reliatyvizmo“ doktriną - įsiti- 
kinimą, kad skirtingi amžiai arba skirtingos kartos neišvengiamai lai- 
kosi skirtingų požiūrių į tuos pačius istorinius faktus. Manau, kad ši 
doktrina kyla dėl jau minėtos iliuzijos, esą istoriniai faktai mums yra 
duoti, o nėra to, ką laikome tarpusavyje susijusiais įvykiais, tikslingos 
atrankos rezultatas - iliuzijos, kuri, mano supratimu, atsiranda dėl įsi- 
tikinimo, jog istorinį faktą galima apibrėžti, jei fizikiniais terminais nu- 
sakysime jo laiko bei erdvės koordinates. Tačiau taip apibrėžiamas da- 
lykas, pavyzdžiui, „Vokietija tarp 1618 ir 1648 m.“, paprasčiausiai nėra 
vienas istorinis objektas. Taip apibrėžtame laiko ir erdvės kontinuume 
galime atrasti daugybę įdomių socialinių reiškinių, kurie istorikui bus 
visiškai skirtingi objektai: dinastijos X istorija; spaudos atsiradimas; tei- 
sės institucijų kaita ir t.t., kurie gali būti susiję arba nesusiję tarpusavy- 
je, tačiau vieno ir to paties socialinio fakto dalimis jie gali būti laikomi 
ne daugiau nei bet kurie du žmonijos istorijos įvykiai. Šis konkretus ir 
bet kuris kitas periodas savaime nėra joks apibrėžtas „istorinis faktas“, 
joks atskiras istorinis objektas. Priklausomai nuo mūsų interesų galime 
kelti įvairius klausimus apie šį periodą, ir, Žinoma, gausime skirtingus 
atsakymus ir konstruosime skirtingus tarpusavyje susijusių įvykių mo- 
delius. Būtent taip istorikai ir elgiasi, nes skirtingais laikotarpiais juos 
domina skirtingi klausimai. Kadangi būtent klausimas išskiria iš bega- 
linės socialinių įvykių įvairovės, su kuria susiduriame kiekviename kon- 


* Tiesą sakant, nesu tikras, ar šis socialinių mokslų bruožas juos realiai atskiria nuo 
gamtos mokslų. Tačiau manau, kad jeigu atsakymas į šį klausimą būtų neigiamas, tai 
gamtos mokslų atstovai klystų manydami, kad jie kada nors gali turėti reikalų su tikrovės 
visuma, O ne vien su atsirinktais jos „aspektais“. Vis dėlto visa ši problema - ar apskritai 
galime mąstyti ir suvokti objektą, kuris mums yra duotas grynai demonstratyviai ir 
šia prasme yra individas, o ne „vieno elemento klasė“ (t.y. yra konkretybė, o ne abs- 
trakcija) —- nuvestų mus pernelyg toli nuo mūsų čia svarstomos temos. 

krečiame laiko ir erdvės taške, tą specifinę tarpusavyje susijusių įVvy- 
kių aibę, kuri gali būti apibrėžiama kaip atskiras istorinis faktas, tas fak- 
tas, jog skirtingi Žmonės skirtingai atsako į skirtingus klausimus, žino- 
ma, neįrodo, kad jie skirtingai traktuoja tuos pačius istorinius faktus. 
Kita vertus, nėra jokio pagrindo tarti, jog skirtingų laikotarpių istori- 
kai, disponuojantys ta pačia informacija, į tą patį klausimą teiktų skir- 
tingus atsakymus. Tačiau tik tokiu atveju galima būtų pagrįsti tezę apie 
neišvengiamą istorinio pažinimo reliatyvumą. 

Apie tai kalbu todėl, kad šis istorinis reliatyvizmas yra tipinis vadi- 
namojo „istoricizmo“ produktas (jis faktiškai yra scientizmo prietarų 
taikymo istoriniams reiškiniams produktas), kylantis dėl įsitikinimo, kad 
socialiniai reiškiniai mums yra duoti ta pačia prasme, kokia yra duoti 
gamtos reiškiniai. Socialiniai reiškiniai mums yra prieinami tik todėl, 
kad galime suprasti, ką kiti žmonės mums sako, ir juos galime suprasti 
tik interpretuodami kitų žmonių ketinimus bei planus. Tai nėra fiziniai 
faktai, nes elementai, kuriais remdamiesi juos rekonstruojame, yra vi- 
sada mums žinomos mūsų sąmonės kategorijos. Jeigu negalėtume sa- 
vo turimų žinių apie kitus žmones interpretuoti pagal analogiją su sa- 
vo pačių sąmone, istorija nustotų būti žmonijos istorija; tada išties tu- 
rėtume remtis grynai bihevioristinėmis sąvokomis, t.y. tokiomis, kurio- 
mis remiamės aprašydami, pavyzdžiui, skruzdėlyno istoriją arba ku- 
riomis remdamiesi stebėtojai iš Marso galėtų rašyti žmonijos istoriją. 

Jeigu ši socialinių mokslų interpretacija jums atrodo tarsi apverstas 
pasaulis, kur visi daiktai yra ne savo vietose, tai primygtinai prašau pri- 
siminti, jog šie mokslai yra susiję su pasauliu, į kurį, mano supratimu, 
neišvengiamai žvelgiame kitaip nei žvelgiame į gamtos pasaulį. Pasi- 
naudodamas metafora galiu pasakyti: į gamtos pasaulį žvelgiame iš iš- 
orės, 0 į žmonijos pasaulį žvelgiame iš vidaus; jeigu gamtos mokslų at- 
veju mūsų sąvokos kalba apie faktus ir turi būti derinamos prie faktų, 
tai žmonijos pasaulyje kai kurios mums suprantamiausios sąvokos yra 
būtent toji medžiaga, iš kurios susideda šis pasaulis. Bendros mąsty- 
mo struktūros egzistavimas, kuris yra mūsų tarpusavio susikalbėjimo 
sąlyga, ir šio mano teksto jūsų supratimo sąlyga - kartu tai yra tas pa- 
grindas, kuriuo remdamiesi interpretuojame visas tas kompleksines 
struktūras, kurias atrandame ekonominiame gyvenime, teisėje, kalboje 
ir papročiuose. 

Kokią problemą norime išspręsti bandydami konstruoti racionalios 
ekonominės tvarkos idėją? Jeigu remiamės įprastomis prielaidomis, tai 
atsakymas yra gana paprastas. Jeigu turime visą reikiamą informaciją, 
jeigu mums yra duota tam tikra preferencijų sistema ir jeigu žinome vi- 
sas turimas tų preferencijų tenkinimo priemones, tai mums lieka vien 
loginė problema. Kitaip sakant, atsakymas į klausimą, kaip geriausiai 
panaudoti turimas priemones, jau glūdi mūsų prielaidose. Sąlygos, ku- 
rias turi tenkinti šios optimumo problemos sprendimas, jau yra išsa- 
miai išnagrinėtos ir geriausiai gali būti išreikštos matematiškai: glaus- 
tai ją reziumuojant ji sako, kad bet kokių dviejų prekių arba gamybos 
faktorių ribinė pakeičiamumo norma turi būti ta pati visuose skirtin- 
guose jų panaudojimuose. 

Tačiau reikia pabrėžti, jog tai nėra toji ekonominė problema, kuri iš- 
kyla visuomenei. Ekonominio skaičiavimo metodai, mūsų sukurti šiai 
loginei problemai spręsti, gali tik padėti spręsti visuomenės ekonomi- 
nę problemą, tačiau patys savaime jos neišsprendžia. Taip yra todėl, 
kad „duomenys“, kuriais remiasi šie ekonominiai skaičiavimai, nieka- 
da nėra ir negali būti „duoti“ vienam protui, galinčiam išsiaiškinti vi- 
sas jų implikacijas. 

Specifinį racionalios ekonominės tvarkos problemos pobūdį lemia 
būtent tas faktas, jog Žinios apie sąlygas, į kurias turime atsižvelgti, nie- 
kada nebūna koncentruotos arba integruotos, nes jos mus pasiekia tik 
kaip išskaidytos nuotrupos neišsamių ir dažnai prieštaringų žinių, ku- 


* Perspausdinta iš American Economic Review, XXXV, No. 4 (September, 1945), 
p. 519-530. 

riomis disponuoja atskiri individai. Todėl visuomenės ekonominė pro- 
blema nėra vien tai, kaip paskirstyti „duotus“ išteklius, jeigu „duotus“ 
suprantame kaip duotus vienam protui, sprendžiančiam šių „duome- 
nų“ keliamą problemą. Veikiau tai yra problema, kaip rasti tą geriau- 
sią išteklių panaudojimą, kurį žino kuris nors visuomenės narys, tiems 
tikslams, kurių santykinę vertę Žino tik šie individai. Arba, glaustai, tai 
yra žinių, kurios savo visuma nėra duotos jokiam atskiram individui, 
panaudojimo problema. 

Deja, daugelis šiuolaikinių ekonominės teorijos patobulinimų, ypač 
besiremiančių matematika, veikiau nustūmė į šešėlį, o ne nušvietė šią 
pamatinę problemą. Nors šiame straipsnyje pirmiausia nagrinėsiu ra- 
cionalios ekonominės tvarkos problemą, nuolat turėsiu pabrėžti jos glau- 
dų ryšį su tam tikromis metodologijos problemomis. Tiesą sakant, dau- 
gelis mano čia keliamų tezių yra išvados, prie kurių netikėtai priėjau 
žengdamas įvairiais mąstymo keliais. Tačiau, kaip dabar suvokiu šias 
problemas, tai nebuvo atsitiktinumas. Man atrodo, jog daugelis dabar- 
tinių ginčų tiek ekonominės teorijos, tiek ekonominės politikos klausi- 
mais kyla dėl to, kad klaidingai interpretuojama visuomenės ekonomi- 
nės problemos prigimtis. Savo ruožtu ši klaidinga interpretacija kyla 
dėl to, kad į visuomeninių reiškinių analizę nepagrįstai perkeliami mąs- 
tymo įpročiai, įgyti tyrinėjant gamtos reiškinius. 


Kasdienėje kalboje žodis „planavimas“ nusako tam tikrą visumą 
sprendimų, kaip paskirstyti turimus išteklius. Šia prasme visa ekono- 
minė veikla yra planavimas; ir bet kurioje visuomenėje, kur bendradar- 
biauja daugelis žmonių, šis planavimas (kad ir kas jį vykdytų) bus bent 
iš dalies grindžiamas žiniomis, kurios pirmiausia yra duotos ne pačiam 
planuotojui, bet kažkam kitam, ir todėl vienaip ar kitaip turi būti per- 
teiktos planuotojui. Klausimas, kaip žmonėms yra perteikiamos tos žŽi- 
nios, kuriomis remdamiesi jie planuoja savo veiklą, yra esminė proble- 
ma bet kuriai ekonominio proceso teorijai, o klausimas, kaip geriausiai 
gali būti panaudojamos žinios, kurios yra išsklaidytos tarp daugelio 

žmonių, yra viena svarbiausių ekonominės politikos, arba efektyvios 
ekonominės sistemos kūrimo, problema. 

Atsakymas į šį klausimą glaudžiai siejasi su kitu čia iškylančiu klau- 
simu: kas turi būti planuotojas? Būtent aplink šį klausimą sukasi visi 
ginčai dėl „ekonominio planavimo“. Tai nėra ginčas dėl to, ar planavi- 
mo reikia. Tai yra ginčas dėl to, ar planavimą reikia vykdyti centrali- 
zuotai — tai darytų vienas visos ekonominės sistemos valdymo orga- 
nas, ar jį reikia išsklaidyti - jį vykdytų atskiri individai. Planavimas ta 
specifine prasme, kuria šis žodis vartojamas dabartinėse diskusijose, 
reiškia centralizuotą planavimą - visa ekonominė sistema valdoma pa- 
gal vieną bendrą planą. Konkurencija, priešingai, reiškia decentralizuotą 
daugelio atskirų individų vykdomą planavimą. Vidurio kelias tarp šių 
alternatyvų, apie kurį taip daug kalbama, tačiau kuriuo ne itin džiu- 
giai žengiama praktiškai, yra planavimo funkcijos delegavimas orga- 
nizuotoms verslo struktūroms, kitaip sakant - monopoliams. 

Atsakymas į klausimą, kuri iš šių sistemų yra efektyvesnė, iš esmės 
priklauso nuo atsakymo į klausimą, kuri iš jų leidžia plačiau naudotis 
esamomis žiniomis. O tai savo ruožtu priklauso nuo atsakymo į klau- 
simą, ar daugiau laimėtume perdavę centriniam valdymo organui ga- 
lią disponuoti tomis žiniomis, kurių jam reikia, bet kurios paprastai eg- 
zistuoja tik išsklaidytu pavidalu tarp daugelio skirtingų individų, ar vei- 
kiau suteikę tiems individams tik tų papildomų žinių, kurių jiems rei- 
kia derinant savo pačių planus su kitų individų planais. 


Akivaizdu, jog šiuo klausimu pozicijos skirsis priklausomai nuo to, 
apie kokios rūšies žinias kalbama. Tad atsakymas į mūsų klausimą pir- 
miausia priklausys nuo to, kokia santykinė svarba teikiama skirtingoms 
žinių rūšims: ar toms, kuriomis paprastai disponuoja atskiri individai, 
ar toms, kuriomis, kaip tikimės, disponuoja valdžia, remdamasi tinka- 
mai pasirinktais ekspertais. Jeigu šiandien beveik visuotinai manoma, 
kad būtent pastarieji turės pranašesnę padėtį, tai šią nuostatą paaiški- 
na tas faktas, jog tam tikros rūšies žinios, būtent mokslo žinios, visuo- 

menės sąmonėje užima tokį iškilų vaidmenį, kad mes net nesuvokia- 
me, jog tai nėra vienintelės svarbios žinios. Galima pripažinti, jog jeigu 
turime reikalų su moksliniu pažinimu, tai deramai pasirinkti ekspertai 
gali mums suteikti visas reikiamas žinias, nors, žinoma, ir šiuo atveju 
žinių surinkimo problema paprasčiausiai pakeičiama ekspertų pasirin- 
kimo problema. Noriu parodyti, jog net tarus, kad ši problema gali bū- 
ti nesunkiai išspręsta, ji tėra mažytė daug platesnės problemos dalis. 

Šiandien būtų beveik erezija sakyti, kad mokslinės žinios nėra vi- 
sos žinios. Tačiau pamąsčius nesunku suvokti, jog egzistuoja klodai la- 
bai svarbių, bet neorganizuotų žinių, kurių negalima vadinti moksli- 
nėmis ta prasme, kad jos išreiškia tam tikras universalias tiesas - tu- 
riu omenyje žinias apie konkrečias laiko ir erdvės aplinkybes. Būtent 
šiuo požiūriu beveik kiekvienas individas turi tam tikrų pranašumų 
prieš visus kitus, nes jis disponuoja unikalia informacija, kurią gali pel- 
ningai panaudoti, tačiau tik tuo atveju, jeigu ja paremti sprendimai bus 
priimami jo paties arba jam aktyviai dalyvaujant tokių sprendimų pri- 
ėmimo procese. Pakanka prisiminti, kiek daug mums dar tenka mo- 
kytis įgijus reikiamą bet kurios profesijos teorinį pasirengimą, kokią 
didelę savo profesinio gyvenimo dalį skiriame tam, kad išmoktume at- 
likti konkretų darbą, ir tai, kokią didžiulę vertę visose gyvenimo sri- 
tyse turi žmonių, vietos sąlygų ir specifinių aplinkybių pažinimas. Pa- 
žinti ir sugebėti geriau panaudoti įprastu būdu naudojamą mechaniz- 
mą, pastebėti nepanaudotus kito žmogus sugebėjimus, žinoti atsargi- 
nius išteklius, kuriuos galima pritraukti sutrikus tiekimui - visos to- 
kios žinios socialiai yra ne mažiau naudingos nei Žinios apie geresnes 
alternatyvias technologijas. Ekspeditorius, kuris užsidirba pragyveni- 
mui naudodamasis tuščiais arba pustuščiais garlaivių reisais; nekilno- 
jamojo turto agentas, kurio visa veikla remiasi beveik vien žiniomis 
apie trumpalaikius konjunktūros svyravimus; arba spekuliantas, ku- 
ris pelnosi iš vietos kainų skirtumų - visi jie, vadovaudamiesi konkre- 
čių aplinkybių pažinimu, kokio neturi niekas kitas, atlieka socialiai la- 
bai naudingas funkcijas. 

Keista, bet šiandien tokios žinios paprastai yra niekinamos, o žmo- 
gus, naudodamasis tokiomis žiniomis įgijęs pranašumą prieš kitą, te- 
oriškai ir techniškai geriau pasirengusį žmogų, traktuojamas beveik kaip 

sukčius. Pelnas, gaunamas iš geresnio ryšių ar susisiekimo priemonių 
pažinimo, kartais laikomas beveik nesąžiningu, nors faktas, kad visuo- 
menėje yra išnaudojamos šio pobūdžio galimybės, yra ne mažiau svar- 
bus už faktą, kad joje išnaudojami naujausi moksliniai atradimai. Šis 
prietaras labai paveikė visuomenės požiūrį į prekybą apskritai, paly- 
ginti su jos požiūriu į gamybą. Net ekonomistai, kurie tariasi visiškai 
atsikratę senojo grubaus materializmo klaidų, nuolat daro tą pačią klai- 
dą ten, kur aptariama veikla, skirta tokioms praktinėms žinioms įsigy- 
ti — veikiausiai dėl to, kad jų teorinėse schemose visas toks žinojimas 
postuluojamas kaip „duotas“. Atrodo, jog dabar vyrauja įsitikinimas, 
kad visos tokios Žinios turi būti laisvai prieinamos visiems, ir todėl esa- 
ma ekonominė tvarka smerkiama kaip iracionali būtent dėl to, kad prie 
jų negali visi laisvai prieiti. Tačiau tie, kurie laikosi šio įsitikinimo, ne- 
suvokia, jog klausimas, kaip šios žinios galėtų būti kuo plačiau paskleis- 
tos, yra būtent tas klausimas, kurį dar turime išspręsti. 


Niekinantis požiūris į Žinias apie konkrečias vietos ir laiko aplinky- 
bes glaudžiai siejasi su tuo, kad dabar mažiau reikšmės teikiama kaitai 
apskritai. Tiesą sakant, nedaug yra tokių problemų, kurių sprendimo 
klausimu „planuotojų“ prielaidos (paprastai tik implicitinės) taip smar- 
kiai skirtųsi nuo jų oponentų prielaidų, kaip tos problemos, kur liečia- 
mas klausimas, kiek yra svarbūs ir dažni tie pokyčiai, dėl kurių būtina 
iš esmės peržiūrėti gamybinius planus. Žinoma, jeigu būtų galima iš 
anksto sudaryti detalius ilgalaikius ekonomikos planus ir paskui nuo- 
sekliai jais vadovautis nepriimant jokių svarbių naujų ekonominių 
sprendimų, tai bendro visos ekonominės veiklos plano sudarymo už- 
duotis nebūtų tokia sudėtinga. 

Tačiau reikia pabrėžti, jog visada ekonominės problemos kyla tik 
kaip kaitos padariniai. Kol viskas vyksta taip, kaip vyko anksčiau, ar 
bent jau taip, kaip tikėtasi, tol nekyla jokių naujų problemų, reikalau- 
jančių naujų sprendimų ir nereikia kurti naujų planų. Įsitikinimas, kad 
kaita ar bent jau nedideli kasdieniai pokyčiai šiais laikais nebeturi bu- 

vusios reikšmės, implikuoja idėją, kad ir pačios ekonominės problemos 
tapo mažiau svarbios. Būtent todėl įsitikinimo, kad kaitos reikšmė ma- 
žėja, paprastai laikosi tie patys žmonės, kurie skelbia, jog ekonominių 
argumentų svarbą nustelbia didėjanti technologinių žinių svarba. 

Ar tiesa, kad veikiant sudėtingam šiuolaikinės gamybos mechaniz- 
mui ekonominių sprendimų būtinybė iškyla tik kartkartėmis, po ilgų 
pertraukų, kai, pavyzdžiui, sprendžiamas klausimas, ar statyti naują ga- 
myklą arba ar pradėti naują gamybos procesą? Ar tiesa, kad tokią ga- 
myklą pastačius toliau viskas vyksta daugmaž mechaniškai, ir tai le- 
mia tik jos gamybos pobūdis, tačiau nieko iš esmės nereikia keisti tai- 
kantis prie nuolat besikeičiančių aplinkybių? 

Man atrodo, jog gana plačiai paplitęs įsitikinimas, kad atsakymas į 
šiuos klausimus yra teigiamas, negali būti pagrįstas jokia praktine ver- 
slininko patirtimi. Bent jau konkurencingose pramonės šakose (tik jose 
gali būti patikrinti tokie įsitikinimai) būtinybė stabdyti ir mažinti kaš- 
tų augimą reikalauja nepaliaujamų pastangų, kurios suryja didžiąją va- 
dybininko energijos dalį. Kad labai lengva netikusiam vadybininkui iš- 
švaistyti visus tuos privalumus, nuo kurių priklauso pelnas, ir kad su 
tais pačiais technologiniais pajėgumais galima gaminti produktą labai 
skirtingais kaštais — visa tai yra banalios verslo patirties tiesos; tačiau 
neatrodo, kad jas lygiai taip pat Žino ekonomikos teoretikas. Jau vien 
noras, kurį nuolat garsiai reiškia gamintojai ir inžinieriai - kad jiems 
būtų leidžiama veikti nepriklausomai nuo piniginių kaštų primetamų 
apribojimų - akivaizdžiai liudija, kiek šis veiksnys apsunkina jų kas- 
dienį darbą. 

Vienas iš paaiškinimų, kodėl ekonomistai vis labiau pamiršta atsi- 
žvelgti į visus tuos nuolatinius nežymius pokyčius, kurie ir sukuria ben- 
drąjį ekonomikos vaizdą, veikiausiai yra jų padidėjęs domėjimasis sta- 
tistiniais agregatais, kurie pasižymi kur kas didesniu stabilumu nei tai, 
kas vyksta žemesniame lygmenyje. Tačiau santykinis agregatų stabilu- 
mas negali būti paaiškintas apeliuojant (kaip kartais tai daro statisti- 
kai) į „didžiųjų skaičių dėsnį“ arba į tai, kad įvairūs atsitiktiniai poky- 
čiai atsveria ir neutralizuoja vienas kitą. Skaičius elementų, su kuriais 
turime dorotis, nėra toks didelis, kad tokios atsitiktinumo jėgos sukur- 
tų stabilumą. Nepaliaujamas prekių ir paslaugų srautas yra palaikomas 

nuolatinėmis korekcijomis, kasdien priimant naujus sprendimus pagal 
aplinkybes, kurios nebuvo žinomos anksčiau. Net didžiausios ir labiau- 
siai mechanizuotos gamyklos išlieka tik dėka aplinkos, kuri gali paten- 
kinti įvairius nenumatytus jos poreikius: parūpinti čerpių prakiurusiam 
stogui, pateikti raštinės priemonių ir dar tūkstantį įvairių įrenginių bei 
priemonių, be kurių ji negalėtų autonomiškai funkcionuoti; visi šie da- 
lykai turi būti postuluojami kaip nesunkiai gaunami rinkoje planuojant 
gamyklos veiklą. 

Šiame kontekste derėtų pabrėžti ir tą faktą, kad žinios, kurios mane 
čia domina, dėl savo prigimties negali tapti statistikos duomeninis ir 
todėl statistiniu pavidalu negali būti perteiktos centrinei valdžiai. Sta- 
tistika, kuria turėtų naudotis centrinė valdžia, būtų gaunama abstra- 
huojantis būtent nuo visų tokių nežymių skirtumų, kaip tos pačios rū- 
šies išteklius į bendrą krūvą suverčiant dalykus, kurie skiriasi savo 10- 
kalizacija, kokybe ir kitais specifiniais bruožais, būtent tais bruožais, ku- 
rie gali turėti lemiamos reikšmės priimant specifinius sprendimus. Iš 
čia išplaukia, kad centralizuotas valdymas, kuris remiasi vien statisti- 
ne informacija, iš principo tiesiogiai negali atsižvelgti į visas šias kon- 
krečios vietos bei laiko aplinkybes, tad centrinis planuotojas turės ieš- 
koti būdų, kaip tuos sprendimus, kurie priklauso nuo šių konkrečių ži- 
nių, galima būtų palikti „Žmogaus vietoje“ nuožiūrai. 


Jeigu galime pripažinti, kad ekonominė visuomenės problema pir- 
miausia yra spartaus prisitaikymo prie besikeičiančių laiko ir vietos ap- 
linkybių problema, tai iš čia, atrodo, išplaukia, jog; teisė priimti galuti- 
nius sprendimus turi būti palikta žmonėms, kurie pažįsta šias aplinky- 
bes, tiesiogiai pajunta pokyčius ir žino, kokiomis turimomis priemonė- 
mis jie gali su jais dorotis. Negalime tikėtis, kad ši problema bus išspręs- 
ta visą šią informaciją perdavus kokiai nors centrinei tarybai, kuri šią 
informaciją apibendrinus ir integravus skelbs savo įsakus. Ji turi būti 
sprendžiama decentralizuotai. Tačiau tai yra tik dalis atsakymo į mū- 
sų problemą. Decentralizacijos reikia todėl, kad tik taip galime ga- 

rantuoti, jog žinios apie konkrečias laiko ir vietos aplinkybes bus efek- 
tyviai panaudotos. Tačiau „žmogus vietoje“ negali savo sprendimų pri- 
imti remdamasis vien siauromis žiniomis apie savo tiesioginę aplinką. 
Išlieka problema, kaip jam perteikti visą tą papildomą informaciją, ku- 
rios jam reikės derinant savo sprendimus prie pokyčių platesnėje eko- 
nominėje sistemoje. 

Kiek žinių jam reikia, kad galėtų sėkmingai susidoroti su šia užduo- 
timi? Kurie įvykiai, vykstantys už jo akiračio ribų, turi įtakos jo tiesio- 
giniam sprendimui ir ką jis turi apie juos Žinoti? 

Turbūt nėra pasaulyje įvykio, kuris negalėtų turėti jokios reikšmės 
jo priimamiems sprendimams. Tačiau jam nebūtina žinoti nei pačių 
įvykių, nei visų jų padarinių. Jam nesvarbu, kodėl konkrečiu momen- 
tu prisireikia vienokio, o ne kitokio dydžio varžtų, kodėl popieriniai 
krepšiai tampa labiau prieinami nei brezentiniai arba kodėl kartais 
sunku gauti tam tikros kvalifikacijos darbo paslaugų arba tam tikrų 
mechaninių įrenginių. Jam svarbu tik tai, kiek sunkiau arba lengviau ta- 
po juos įsigyti, palyginti su kitais jam taip pat rūpimais dalykais, ar- 
ba kiek daugiau ar mažiau tampa paklausūs alternatyvūs daiktai, ku- 
riuos jis gamina arba vartoja. Jam turi reikšmės tik santykinė jam rū- 
pimų daiktų svarba, o priežastys, dėl kurių kinta ši santykinė svarba, 
jį domina tik tiek, kiek tos priežastys tiesiogiai veikia šiuos konkrečius 
daiktus jo aplinkoje. 

Būtent šiame kontekste tai, ką pavadinau „ekonominiu skaičiavimu“ 
(arba Grynąja pasirinkimo logika), mums padeda suvokti, bent jau ana- 
logijos būdu, kaip šią problemą gali išspręsti ir faktiškai išsprendžia kai- 
nų sistema. Joks atskiras vadovaujantis protas, net disponuodamas vi- 
sais nedidelės uždaros ekonominės sistemos duomenimis, nesugebėtų 
(kiekvieną kartą, kai atliekamas net nedidelis išteklių paskirstymo ko- 
regavimas) eksplicitiškai aprėpti visų tų santykių tarp tikslų ir priemo- 
nių, kurie gali būti paveikti. Didysis Grynosios pasirinkimo logikos laimė- 
jimas yra būtent tai, jog ji įrodė, kad net toks atskiras protas šios rūšies 
problemą galėtų išspręsti tik konstruodamas ir naudodamas lygiaver- 
tiškumo proporcijas („vertes“ arba „ribinio pakeičiamumo normas“), 
t. y. kiekvienam ištekliui priskirdamas skaitmeninį rodiklį, kuris nega- 
li būti dedukuotas iš kokios nors to ištekliaus savybės, bet kuris atspindi 

jo santykinę svarbą visoje tikslų ir priemonių struktūroje. Bet kokio pa- 
kyčio atveju jam pakanka atsižvelgti vien į šiuos kiekybinius rodiklius 
(arba „vertes“), kuriuose koncentruojama visa reikiama informacija; pa- 
lygindamas šiuos dydžius jis atitinkamai gali pertvarkyti savo planus 
ir nespręsti viso galvosūkio ab initio, kiekviename žingsnyje mintimi ap- 
rėpdamas jį visą su visomis jo implikacijomis. 

Sistemoje, kur Žinios apie reikšmingus faktus yra išskaidytos tarp 
daugelio žmonių, kainos gali koordinuoti skirtingų Žmonių veiksmus 
iš esmės taip pat, kaip subjektyvios vertės padeda individui koordinuoti 
savo plano dalis. Verta pasvarstyti paprastą ir kasdienį kainų mecha- 
nizmo funkcionavimo pavyzdį, kuris aiškiai rodo, ką tas mechanizmas 
mums duoda. Tarkime, kad kažkur pasaulyje atrandama nauja tam tik- 
ros žaliavos, pavyzdžiui, alavo pelningo panaudojimo galimybė arba 
kad išseko vienas iš alavo gavybos šaltinių. Mums visai nesvarbu (ir 
tai itin svarbu), dėl kurios iš šių priežasčių alavo sunkiau gauti. Alavo 
vartotojams pakanka žinoti, kad dalis anksčiau jų gaunamo alavo da- 
bar yra pelningiau panaudojama kitur ir todėl jiems tenka jį taupyti. 
Daugumai jų nebūtina žinoti, kur atsirado naujas alavo poreikis ar į kie- 
no naują poreikį jiems dabar tenka atsižvelgti. Jeigu kai kurie iš jų tie- 
siogiai žino, kur iškilo nauja paklausa, ir permeta jai tenkinti savo iš- 
teklius, o kai kurie kiti žmonės, pastebėję naujai atsiradusią spragą, sa- 
vo ruožtu ją užpildo iš kitokių šaltinių, tai pasikeitimo poveikis greitai 
pasklis per visą ekonominę sistemą ir atsilieps ne tik alavo naudojimo 
būdams, bet ir jo pakaitalų naudojimui, visų alavinių daiktų bei jų pa- 
kaitalų pasiūlai ir t.t.; ir visa tai vyks daugumai šios kaitos dalyvių nieko 
nežinant apie pirminę jos priežastį. Visuma šių Žmonių veikia kaip vie- 
na rinka ne todėl, kad kuris nors iš jų aprėpia visą rinkos horizontą, 
bet todėl, kad jų riboti horizontai bent iš dalies susisiekia ir taip per 
daugelį tarpinių grandžių reikiama informacija pasiekia visus. Jau vien 
tas faktas, kad bet kuri prekė turi vieną kainą arba, tiksliau, faktas, kad 
vietos kainų skirtumai siejasi tarpusavyje apibrėžtu būdu, kurį nusako 
transportavimo kaštai ir t. t., duoda tą sprendimą, kurį galėtų atrasti 
(o tai yra tik loginė galimybė) koks nors atskiras protas, realiai dispo- 
nuojantis visa ta informacija, kuri faktiškai yra išsklaidyta tarp daugy- 
bės žmonių, dalyvaujančių šiame procese. 

Į kainų sistemą turime žvelgti kaip į informacijos perdavimo me- 
chanizmą, jeigu norime suprasti jos tikrąją funkciją, tą funkciją, kurią 
ji, žinoma, atlieka tuo blogiau, kuo nelankstesnės yra kainos. (Tačiau 
net kainoms tapus visiškai nelanksčiomis, tos jėgos, kurios reikštųsi per 
kainų svyravimus, dar reiškiasi ir per kitų kontrakto sąlygų pasikeiti- 
mus.) Svarbiausias šios sistemos bruožas yra žinių, kuriomis remdamasi 
ji funkcionuoja, ekonomija, t.y. kiek nedaug individualiems jos daly- 
viams reikia žinoti, kad jie galėtų veikti sėkmingai. Perteikiama tik pa- 
ti esmingiausia informacija (glaustu, simboliniu pavidalu) ir tik tiems, 
kuriems jos reikia. Kainų sistemą beveik nemetaforiškai galima apibū- 
dinti kaip kaitos registracijos mechanizmą arba kaip telekomunikacijų 
sistemą, leidžiančią individualiems gamintojams, stebint vos kelių ro- 
diklių kaitą (tarsi inžinieriui stebint vos kelių skalių parodymus) savo 
veiklą priderinti prie pokyčių, apie kuriuos jie gali nežinoti nieko dau- 
giau, kaip tik tai, kas atsispindi kainų kaitoje. 

Žinoma, šis prisiderinimas niekada nėra „tobulas“ ta prasme, kaip 
jį suvokia ekonomistas pusiausvyros analizėje. Tačiau bijau, kad mūsų 
teorinis įprotis svarstant šią problemą postuluoti beveik tobulą kiekvie- 
no rinkos dalyvio informuotumą mums trukdo suvokti tikrąją kainų 
mechanizmo funkciją ir verčia vadovaujantis abejotinais kriterijais ver- 
tinti jos efektyvumą. Nuostabą turi kelti tai, kaip kažkur pristigus, tar- 
kime, alavo, dešimtys tūkstančių žmonių, kurių tapatybės nenustaty- 
tume ir per mėnesį tyrimo, be jokių įsakymų, tik saujelei Žmonių Ži- 
nant to stygiaus priežastį, priverčiami taupiau naudoti alavą ir jo pro- 
duktus, tai yra žengti teisinga kryptimi. Tai kelia nuostabą, net jeigu 
kintančiame pasaulyje ne visiems pavyksta savo pelną išlaikyti tame 
pačiame ar bent jau „normaliame“ lygmenyje. 

Sąmoningai vartoju žodį „nuostaba“, nes noriu sugriauti mūsų įpras- 
tąją nuostatą, kai į šio mechanizmo funkcionavimą žvelgiame taip, tar- 
si tai būtų savaime suprantamas dalykas. Esu įsitikinęs, kad jeigu jis 
būtų Žmogaus sąmoningos kūrybos produktas ir jeigu žmonės, kurie 
vadovaujasi kainų pokyčiais, suvoktų, kad jų sprendimai turi padari- 
nių, nusidriekiančių toli už jų pačių tiesioginių tikslų, tai šio mecha- 

nizmo sukūrimas būtų laikomas vienu didžiausių Žmogaus proto trium- 
fų. Deja, jis nėra sąmoningo sumanymo produktas, o žmonės, kurie juo 
vadovaujasi, paprastai nežino, kodėl jie yra verčiami daryti tai, ką da- 
ro. Tačiau tie, kurie šaukiasi „sąmoningo valdymo“, ir kurie negali pa- 
tikėti, kad dalykas, atsiradęs be žmogaus tikslingų pastangų (ir jam net 
nesuprantamas), gali išspręsti problemą, kurios negalėtume išspręsti są- 
moningomis pastangomis, turi prisiminti štai ką: mūsų problema yra 
būtent tai, kaip galima išteklių panaudojimo galimybių suvokimo ri- 
bas išplėsti toliau to suvokimo, kuriuo gali disponuoti bet kuris atski- 
ras protas; taigi kaip galima sąmoningai nekontroliuojant sukurti tokias 
individų veiklos paskatas, kurios kreiptų jų pastangas pageidautina lin- 
kme niekam neįsakinėjant, ką jie turi daryti. 

Problema, čia iškylanti, nėra išimtinai ekonomikos mokslo proble- 
ma, nes ji iškyla svarstant beveik visus socialinius reiškinius (kalbą ir 
beveik visą mūsų kultūrinį paveldą) ir ji iš tikrųjų yra pagrindinė te- 
orinė visų socialinių mokslų problema. Kaip sakė Alfredas Whitehea- 
das, „klaidingiausia trivialybė, kurią kartoja visi vadovėliai ir kurią Žy- 
mūs žmonės skelbia viešuose pasisakymuose, yra tai, kad turime lavinti 
įprotį mąstyti apie tai, ką darome. Tačiau tikroji padėtis yra visiškai prie- 
šinga. Civilizacijos pažanga vyksta būtent todėl, kad vis daugiau svar- 
bių dalykų galime padaryti apie tai nemąstydami.“ Tai turi esminės 
reikšmės socialinėje srityje. Mes nuolat naudojamės formulėmis, sim- 
boliais ir taisyklėmis, kurių prasmės nesuprantame, nors jų dėka nau- 
dojamės žiniomis, kurių patys individualiai neturime. Ši mūsų prakti- 
ka susiklostė pagrindu tų papročių ir institucijų, kurios savo gyvybin- 
gumą įrodė atitinkamose srityse, ir kartu tapo mūsų sukurtos civiliza- 
cijos pagrindu. 

Kainų sistema yra viena iš tų formacijų, kuriomis žmogus išmoko 
naudotis (nors dar neišmoko naudotis geriausiai) po to, kai jas aptiko 
jų nesuprasdamas. Jos dėka tapo galimas ne tik darbo pasidalijimas, 
bet ir koordinuotas išteklių naudojimas, grindžiamas analogišku Žinių 
pasidalijimo principu. Tie, kurie šaiposi iš šio argumento, paprastai iš- 
kraipo jo logiką teigdami, kad jis remiasi idėja, jog tik kažkokio stebuk- 
lo dėka spontaniškai atsirado būtent labiausiai šiuolaikinei civilizaci- 
jai tinkama sistema. Priešingai, žmonės galėjo sukurti tą darbo pasida- 

lijimo sistemą, kuria grindžiama mūsų civilizacija, todėl, kad aptiko 
tam tikrą metodą, kuris tą sistemą padarė galimą. Jeigu nebūtų jo ap- 
tikę, jie galbūt būtų sukūrę visiškai kitą civilizacijos tipą (ką nors pa- 
našaus į termitų „valstybę“) arba mūsų net neįsivaizduojamą civiliza- 
ciją. Galime pasakyti tik tai, kad dar niekam nepavyko sukonstruoti 
alternatyvios sistemos, išlaikančios tuos esamos sistemos bruožus, ku- 
riuos brangina net aršiausi jos kritikai — pirmiausia tą veiklos pasirin- 
kimo laisvę, kuria disponuodamas individas gali pelnytis iš savo ži- 
nių ir sugebėjimų. 


Laimei, ginčas dėl kainų mechanizmo būtinumo bet kurioje ekono- 
minėje sistemoje jau nevyksta vien tarp priešiškų politinių stovyklų. Te- 
zė, kad be kainų mechanizmo negalėtų išlikti jokia visuomenė, grindžia- 
ma to paties masto darbo pasidalijimu, kuriuo grindžiama mūsų visuo- 
menė, buvo sutikta pašaipų choro tada, kai prieš dvidešimt penkerius 
metus ją pirmąkart iškėlė von Misesas. Šiandien tos kliūtys, dėl kurių 
kai kuriems žmonėms ši tezė vis dar nėra priimtina, jau nėra vien po- 
litinės, ir tai sukuria kur kas palankesnę atmosferą racionaliai diskusi- 
jai. Skaitydami apie tai, kad Leonas Trockis pripažįsta, jog „ekonomi- 
nė apskaita negalima be rinkos santykių“, arba apie tai, kad profeso- 
rius Oscaras Lange marmurinėje būsimos Centrinio planavimo tarybos 
pastato salėje ketina pastatyti profesoriaus von Miseso statulą; ir ma- 
tydami, kad profesorius Abba P. Lerneris naujai atranda Adamą Smit- 
hą pabrėždamas esminį vaidmenį kainų sistemos, kurios dėka vien sa- 
vo naudos siekiančiam individui suteikiamos paskatos kartu pasitar- 
nauti visuomenės naudai, šių nesutarimų jau negalime laikyti vien po- 
litinių prietarų padariniu. Išliekančius nesutarimus turbūt paaiškina 
grynai intelektiniai, tiksliau, metodologiniai nesutarimai. 

Josepho Schumpeterio teiginys neseniai išėjusioje jo knygoje Kapita- 
lizmas, socializmas ir demokratija aiškiai atskleidžia vieną iš tų metodo- 
loginių nesutarimų, kuriuos čia turiu omenyje. Jos autorius yra vienas 
žymiausių tarp tų ekonomistų, kurie į ekonominius reiškinius žvelgia 

iš pozityvistinės perspektyvos. Todėl šie reiškiniai jam atrodo kaip ob- 
jektyviai duoti prekių kiekiai, bemaž tiesiogiai sąveikaujantys tarpusa- 
vyje, beveik be jokio žmogiškosios sąmonės įsikišimo. Tik tokios prie- 
laidos šviesoje galiu suprasti toliau cituojamą (man itin keistą) teiginį. 
Profesorius Schumpeteris teigia, kad racionalios apskaitos galimybę, ne- 
sant gamybos faktorių rinkos, teoretikas dedukuoja „iš elementarios 
prielaidos, kad vartotojai, įvertindami vartojimo gėrybes (sukurdami jų 
„paklausą“) ipso facto, įvertina gamybos priemones, kurios yra naudo- 
jamos šioms gėrybėms gaminti.“! 

Šis teiginys, interpretuojamas tiesiogine prasme, paprasčiausiai yra 
klaidingas. Galbūt profesoriaus Schumpeterio „ipso facto“ čia reiškia, 
kad gamybos faktorių įvertinimas yra implikuotas arba būtinai išplau- 
kia iš vartojimo gėrybių įvertinimo. Tačiau ir tai nėra tiesa. Implika- 
cija yra loginis santykis, kuris gali prasmingai sieti tik mintis, vienu 
metu duotas tai pačiai sąmonei. Tačiau akivaizdu, kad gamybos fak- 
torių vertė priklauso ne vien nuo vartojimo gėrybių vertinimo, bet ir 
nuo įvairių gamybos faktorių pasiūlos sąlygų. Tik tai sąmonei, kuriai 
visi šie faktai būtų Žinomi vienu metu, atsakymas logiškai išplauktų 
iš jai duotų faktų. Tačiau praktinė problema iškyla būtent dėl to, kad 
šie faktai niekada nėra duoti vienai atskirai sąmonei ir todėl ieškant 
sprendimo turi būti panaudojamos žinios, kurios yra išskaidytos tarp 
daugelio žmonių. 

Taigi problema jokiu būdu nėra išspręsta tada, kai galime parodyti, 
jog šių faktų visuma, jeigu ji būtų duota vienai sąmonei (šią duotybę 


! Capitalism, Socialism, and Democracy (New York: Harper and Bros., 1942), p. 175. 
Man atrodo, būtent profesorius Schumpeteris paleido mitą apie tai, kad Pareto ir Baro- 
ne „išsprendė“ socializmo ekonominės apskaitos problemą. Daugiausia, ką jie, kaip ir 
daugelis kitų, padarė - tai tik apibrėžė sąlygas, kurias turi tenkinti racionalus išteklių 
paskirstymas, ir parodė, kad jos iš esmės yra tos pačios, kaip ir konkurencinės rinkos 
pusiausvyros sąlygos. Tačiau tai toli gražu neparodo, kaip toks išteklių paskirstymas gali 
būti realizuotas praktikoje. Pats Pareto (iš kurio Barone pasisavino beveik viską, ką tu- 
rėjo pasakyti) ne tik nepretendavo išspręsti šios praktinės problemos, bet eksplicitiškai 
neigė, kad ji gali būti išspręsta be rinkos. Žr. jo Manuel d'čeonomie pure (2 leid., 1927), 
p. 233-234. Atitinkamą ištrauką cituoju savo straipsnio „Socialist Calculation: The Com- 
petitive 'Solution'“, Economica, VIII, No. 26 (new ser., 1940) pradžioje; jis čia perspaus- 
dintas kaip VIII skyrius. 

hipotetiškai priskiriame jas tiriančiam ekonomistui), tai ji unikaliai api- 
brėžtų sprendimą; turime veikiau parodyti, kaip tas sprendimas atran- 
damas sąveikaujant žmonėms, kiekvienas iš kurių disponuoja tik dali- 
mi žinių. Postuluoti, kad visos šios žinios yra duotos atskirai sąmonei 
taip pat, kaip, tarkime, jos yra duotos ekonomistui teoretikui, vadina- 
si, atsisakyti spręsti tą problemą ir nekreipti dėmesio į visa tai, kas svar- 
bu realiame pasaulyje. 

Tas faktas, kad net toks iškiliausias ekonomistas, kaip profesorius 
Schumpeteris, patenka į spąstus, kuriuos visiems neapdairiems teore- 
tikams paspendžia žodžio „duomenys“ dviprasmybė, vargiai ar gali 
būti paaiškintas kaip vien paprastas suklydimas. Veikiau kyla įtarimas, 
kad fundamentaliai ydingas yra pats požiūris, neatsižvelgiantis į es- 
minį mus dominančio reiškinio aspektą - į neišvengiamą Žmogaus ži- 
nių netobulumą ir iš to išplaukiančią būtinybę remtis procesu, garan- 
tuojančiu, kad bus nuolat perduodamos ir gaunamos visos reikiamos 
žinios. Toks požiūris, kuris yra ypač būdingas matematinei ekonomi- 
kai su jos simultaninėmis lygtimis ir kuris remiasi prielaida, jog žmo- 
nių žinios atitinka objektyvius situacijos faktus, sistemiškai neatsižvel- 
gia į mums svarbiausią paaiškintiną dalyką. Jokiu būdu neteigiu, kad 
mano sistemoje pusiausvyros analizė neatlieka jokios naudingos funk- 
cijos. Tačiau kai ji pradeda klaidinti net mūsų iškiliausius mąstytojus 
įteigdama, kad jos aprašomos situacijos turi tiesioginės reikšmės mums 
sprendžiant savo praktines problemas, tada jau būtina priminti, jog ji 
apskritai nepaliečia socialinio proceso esmės ir tėra pagrindinės pro- 
blemos analizės įžanga. 


V 


KONKURENCIJOS REIKŠMĖ* 


Esama ženklų, liudijančių, kad ekonomistai ima suvokti, jog tai, ką 
jie pastaruoju metu diskutavo „konkurencijos“ klausimu, nėra tas pats 
dalykas, kuris šiuo vardu vadinamas kasdienėje kalboje. Nors buvo 
drąsių mėginimų diskusiją grąžinti prie žemiškų dalykų ir realaus gy- 
venimo problemų (žr. J. M. Clark ir F. Machlup)!, tebevyrauja įsitiki- 
nimas, kad tikroji konkurencijos sąvoka yra ta, kuria operuoja ekono- 
mistai, o ne verslininkai, kurie esą iškreipia šią sąvoką. Atrodo, jog vy- 
rauja požiūris, kad vadinamoji „tobulosios konkurencijos“ teorija tei- 
kia adekvatų modelį, pagal kurį galime vertinti realiame gyvenime 
vykstančios konkurencijos efektyvumą ir kad tokiu mastu, kokiu rea- 
lioji konkurencija skiriasi nuo šio modelio, ji yra nepageidautina ir net 
žalinga. 

Mano supratimu, šis požiūris nėra pagrįstas. Mėginsiu parodyti, kad 
tai, ką diskutuoja tobulosios konkurencijos teorija, beveik nieko bendra 
neturi su tuo, ką galima vadinti „konkurencija“, ir kad jos išvados ne- 
teikia jokių aiškių gairių politikai. Manau, jog tai paaiškinama tuo, kad 
ši teorija postuluoja kaip jau esamą tą padėtį, kuri, ankstesnės teorijos 
požiūriu, gali (turi tendenciją) susiklostyti tik vykstant pačiai konku- 
rencijai ir kad jeigu padėtis, kurią postuluoja tobulosios konkurencijos 


* Šis skirsnis iš esmės pakartoja paskaitą, skaitytą 1946 m. gegužės 20 d. Princetono 
universitete. 


'J. M. Clark, „Toward a Concept of Workable Competition“, American Economic Re- 
view, Vol. XXX (June, 1940); F. Machlup, „Competition, Pliopoly, and Profit“, Economi- 
ca, Vol. IX (new ser.; February and May, 1942) 

teorija, išvis kada nors egzistuotų, tai ji ne tik nepaliktų pakankamos 
erdvės tai veiklai, kurią apibūdina žodis „konkuruoti“, bet ir padarytų 
ją apskritai neįmanomą. 

Jeigu klausimas liestų tik žodžio „konkurencija“ vartoseną, tai ga- 
lėtume jam neteikti ypatingos reikšmės. Tačiau atrodo, jog griebdamie- 
si šios keistos žodžio vartosenos ekonomistai mėgina save įtikinti, jog, 
svarstydami „konkurencijos“ klausimą jie pasako kažką svarbaus ir 
reikšmingo apie procesą, kuriam vykstant susiklosto toji padėtis, ku- 
rią jie paprasčiausiai postuluoja kaip egzistuojančią, nors faktiškai ši 
varančioji ekonominio gyvenimo jėga lieka jų beveik nepastebėta. 

Čia nenoriu gilintis į priežastis, dėl kurių konkurencijos teorija at- 
sidūrė šioje keistoje padėtyje. Kaip jau aiškinau kitur“ tautologinis 
metodas, kuris yra visiškai tinkamas ir nepakeičiamas metodas ana- 
lizuojant individų veiksmus, neteisėtai yra taikomas sprendžiant pro- 
blemas, susijusias su socialiniu procesu, kur daugelio individų spren- 
dimai daro įtaką vienas kitam ir neišvengiamai vyksta vienas po ki- 
to laike. Ekonominio skaičiavimo logika (arba Grynoji pasirinkimo lo- 
gika), sprendžianti pirmąją problemą, mums suteikia galimų Žmogiš- 
kųjų nuostatų klasifikavimo aparatą ir tam tikrą techniką aprašant tai, 
kaip sąveikauja atskiros vieningo veiksmų plano dalys. Išvadas impli- 
kuoja jos prielaidos: norai ir žinios, kurias ji postuluoja kaip vienu me- 
tu duotas atskirai sąmonei, determinuoja unikalų sprendimą. Šio tipo 
analizė nagrinėja grynai loginius santykius, ir jai rūpi vien tos išva- 
dos, kurias racionaliai planuojantis individas dedukuoja iš turimų 
prielaidų. 

Jeigu turime reikalų su situacija, kai skirtingi individai mėgina kurti 
savo atskirus planus, tai jau negalime tarti, kad visi duomenys bus ta- 
patūs visiems planuojantiems individams. Kyla problema, kaip skir- 
tingų individų „duomenis“, kuriais jie grindžia savo planus, suderin- 
ti su objektyviais jų aplinkos faktais (ir su kitų Žmonių veiksmais). Nors 
spręsdami šio pobūdžio problemą vis dar galime naudotis ta techni- 
ka, kuri mums padeda atskleisti tam tikros duomenų aibės implikaci- 
jas, čia jau turime reikalų ne vien su skirtingų individų skirtingomis 


2 Žr. 2-ąjį ir 4-ąjį skyrius. 

duomenų aibėmis, bet ir, kas yra daug svarbiau, su procesu, kuriam 
vykstant neišvengiamai kinta skirtingų individų duomenys. Kaip jau 
sakiau anksčiau, priežastinis veiksnys čia pasireiškia kaip skirtingų in- 
dividų naujai įgyjamos žinios ir jų tarpusavio kontaktų nulemta duo- 
menų kaita. 

Šio veiksnio reikšmė mano keliamai problemai išryškėja tada, kai 
prisimename, jog šiuolaikinė konkurencijos teorija domisi vien vadina- 
mąja „konkurencine pusiausvyra“, t.y. padėtimi, kur postuluojama, jog 
skirtingų individų duomenys tarpusavyje yra visiškai suderinami, nors 
problema, reikalaujanti paaiškinimo, yra būtent tai, kokiam procesui 
vykstant šie duomenys tampa tarpusavyje suderinamais. Kitaip sakant, 
konkurencinės pusiausvyros aprašyme net nesistengiama pasakyti, jog 
esant tokioms ir tokioms sąlygoms bus tokie ir tokie padariniai, o apsi- 
ribojama tokiu sąlygų apibrėžimu, kuris jau implikuoja norimas išva- 
das, ir nors tos sąlygos gali egzistuoti, teorija mums nieko nepasako, 
kaip jos gali atsirasti. Arba, užbėgant už akių su mūsų pagrindine iš- 
vada, galima sakyti, kad konkurencija savo prigimtimi yra dinaminis 
procesas, kurio esmines savybes į šešėlį nustumia tos prielaidos, ku- 
riomis grindžiama statinė analizė. 


Tai, kad šiuolaikinė konkurencinės pusiausvyros teorija kaip jau esa- 
mą postuluoja tą situaciją, kurios egzistavimas turi būti paaiškintas kaip 
konkurencijos proceso padarinys, geriausiai atsiskleidžia nagrinėjant pa- 
žįstamą sąlygų sąrašą, pateikiamą bet kuriame šiuolaikiniame ekono- 
mikos vadovėlyje. Beje, dauguma tų sąlygų postuluojamos ne tik „to- 
bulosios“ konkurencijos analizėje, bet ir įvairių „netobulų“, arba „mo- 
nopolistinių“, rinkų analizėje, kur paprastai postuluojamos tam tikros 
nerealistinės „tobulybės“? Tačiau mūsų tiesioginiams tikslams naudin- 
giausia bus panagrinėti tobulosios konkurencijos teoriją. 


3 Ypač išskirtinos prielaidos, kad tam tikros prekės kaina turi būti visą laiką vienoda 
visoje rinkoje ir kad pardavėjai žino paklausos kreivės formą. 

Nors skirtingi autoriai teikia šiek tiek skirtingus esminių tobulosios 
konkurencijos sąlygų sąrašus, toliau pateikiamo jų sąrašo visiškai pa- 
kaks mūsų tikslams, nes, kaip matysime, šios sąlygos iš tikrųjų nėra ne- 
priklausomos viena nuo kitos. Tad, vyraujančiu požiūriu, tobuloji kon- 
kurencija suponuoja šias sąlygas: 

1. Tam tikra homogeninė prekė parduodama ir perkama daugybės 
santykinai smulkių pardavėjų ir pirkėjų, iš kurių nė vienas savo 
veiksmais nesitiki padaryti kokio nors apčiuopiamo poveikio 
kainai. 

2. Įsitraukimas į rinką ir pasitraukimas iš jos yra laisvas, ir nėra jo- 
kių kliūčių kainų kaitai ar išteklių judėjimui. 

3. Visi rinkos dalyviai disponuoja tobulomis žiniomis apie visus rin- 
kai svarbius veiksnius. 


Kol kas nekelsime klausimo, kokiam tikslui postuluojamos šios sąly- 
gos ar kokias išvadas galima daryti tarus, kad jos yra patenkintos. Ta- 
čiau labiau turime įsigilinti į jų prasmę, o šiuo požiūriu esminė ir itin 
miglota yra trečioji sąlyga. Akivaizdu, kad standartas čia negali būti tai, 
jog kiekvienas rinkos dalyvis tobulai žino viską, kas gali daryti kokią 
nors įtaką rinkai. Čia nekalbėsiu apie tą žinomą paradoksą, kad išties to- 
bulas žinojimas ir numatymas paralyžiuojamai paveiktų veiksmą.“ Taip 
pat akivaizdu, kad nieko neišsprendžiame, jeigu paprasčiausiai postu- 
luojame, jog kiekvienas žino viską, nes tikroji problema yra veikiau ta, 
kaip galima situacija, kur maksimaliai panaudojamos visos turimos Ži- 
nios. Tad konkurencinėje visuomenėje kyla ne klausimas, kaip galime 
„Surasti“ Žmones, žinančius daugiausiai, bet veikiau klausimas, kokios 
institucinės sandaros reikia tam, kad nežinomi Žmonės, disponuojantys 
tik tomis žiniomis, kurios turi reikšmės jų konkretiems tikslams, galėtų 
padėti realizuoti šį tikslą. Tačiau dar geriau turime išsiaiškinti, kas yra 
tos žinios, kuriomis, kaip tariama, turi disponuoti rinkos dalyviai. 

Jeigu tam tikrų galutinio vartojimo gėrybių rinką pradedame nag- 
rinėti nuo jų gamintojų arba pardavėjų situacijos, tai atrandame, pir- 
ma, kad tariama, jog jie žino, kokiais mažiausiais kaštais toji gėrybė gali 


3 Žr. O. Morgenstern, „Vollkommene Voraussicht und wirtschaftliches Gleichge- 
wicht“, Zeitschrift fiir Nationalėkonomie, vol. VI (1935). 

būti pagaminta. Tačiau žinojimas, čia tariamas kaip duotas, iš tikrųjų 
yra vienas iš svarbiausių taškų, kur tik pats konkurencijos procesas gali 
atskleisti reikiamus faktus. Man atrodo, jog konkurencinės pusiausvy- 
ros teorija čia paprasčiausiai postuluoja tai kaip išspręstą pagrindinį 
klausimą, į kurį atsakymą gali duoti tik pats konkurencijos procesas. 
Ši padėtis yra šiek tiek panaši į padėtį, kai kalbame apie antrąjį gamin- 
tojų visiško informuotumo aspektą: kai jiems yra žinomi vartotojų no- 
rai bei pageidavimai ir tai, kokių prekių bei paslaugų jie geidžia ir ko- 
kias kainas yra pasirengę už tai mokėti. Visi šie dalykai iš tikrųjų ne- 
gali būti laikomi duotais faktais: veikiau jie laikytini problemomis, ku- 
rias gali išspręsti tik konkurencijos procesas. 

Tas pat pasakytina apie vartotojus arba pirkėjus. Ir čia žinios, ku- 
riomis jie, kaip tariama, disponuoja konkurencinės pusiausvyros sąly- 
gomis, negali būti jiems priskiriamos teisėtai prieš prasidedant konku- 
rencijos procesui. Jie gauna žinių apie turimas alternatyvas iš rinkoje 
vykstančių įvykių; visa rinkos sistema tarnauja sklaidai tos informaci- 
jos, kuria vadovaujasi pirkėjas. 

Tobulosios konkurencijos teorijos prielaidų keistumas labai aiškiai 
išryškėja tada, kai iškeliame klausimą, kurios iš tų veiklos formų, pa- 
prastai apibūdinamų žodžiu „konkurencija“, vis dar būtų galimos, jei- 
gu būtų patenkintos visos šios prielaidos. Galbūt verta priminti, kad, 
pasak dr. Johnsono, konkurencija yra „mėginimas įgyti tai, ką tuo pa- 
čių metu siekia įgyti kitas“. Tad kokios priemonės, kurių kasdieniame 
gyvenime paprastai imamasi šiam tikslui pasiekti, vis dar būtų priei- 
namos pardavėjui tokioje rinkoje, kur vyrauja „tobuloji konkurencija“? 
Manau, tiksliausias atsakymas būtų toks: neliktų jokių. Reklama, kai- 
nų mažinimas, siūlomų prekių ar paslaugų kokybės tobulinimas („di- 
ferencijavimas“) - visa tai atmetama pagal apibrėžimą: „tobuloji“ kon- 
kurencija iš tiesų reiškia bet kokios konkurencinės veiklos nebuvimą. 

Šiame kontekste ypač stebina tai, kad tobulosios konkurencijos te- 
orija visiškai neatsižvelgia į kokius nors asmeninius rinkos dalyvių san- 
tykius.? Realiame gyvenime tas faktas, kad mūsų neišsamias žinias apie 


5 Žr. G. J. Stigler, Tie Theory of Price (1946), p. 24: „Ekonominiai santykiai niekada 
nėra tobulai konkurenciniai, jeigu juose pasireiškia kokie nors asmeniniai ryšiai“. (Žr. 
taip pat ibid., p. 226). 

siūlomas prekes ar paslaugas kompensuoja mūsų asmeninis jas teikian- 
čių asmenų ar įmonių pažinimas, kad konkurencija daugiausia vyksta 
dėl reputacijos ir gero vardo, yra vienas svarbiausių faktų, mums lei- 
džiančių spręsti savo kasdienes problemas. Čia konkurencijos funkcija 
yra būtent tai, kad jos dėka išsiaiškiname, kas mums teikia geriausią pa- 
slaugą: kuri parduotuvė ar kelionių agentūra, kuris prekybos centras 
ar viešbutis, kuris gydytojas ar advokatas gali mums pasiūlyti priimti- 
niausią kurios nors mūsų problemos sprendimą. Akivaizdu, kad viso- 
se šiose srityse konkurencija gali būti labai intensyvi būtent dėl to, kad 
skirtingų asmenų ar įmonių teikiamos paslaugos niekada nėra visiškai 
vienodos, ir būtent tokios konkurencijos dėka mes galime tikėtis koky- 
biškų paslaugų. Tai, kad šių sričių konkurencija yra apibūdinama kaip 
netobula, išties neturi nieko bendra su šių žmonių konkurencine veik- 
la; priežastis slypi pačių prekių ar paslaugų prigimtyje. Jeigu nėra dviejų 
visiškai vienodų gydytojų, tai dar nereiškia, kad gydytojų tarpusavio 
konkurencija yra mažiau intensyvi; tai tik reiškia, kad jų tarpusavio kon- 
kurencija duoda ne tuos pačius rezultatus, kuriuos ji duotų, jeigu jie 
teiktų visiškai vienodas paslaugas. Tai nėra tik kabinėjimasis prie Žžo- 
džių. Kalbėti apie konkurencijos netobulumą ten, kur iš tikrųjų kalba- 
ma apie neišvengiamus prekių ir paslaugų skirtumus, vadinasi, įsivel- 
ti į rimtą painiavą, kuri kartais veda prie absurdiškų išvadų. 

Nors iš pirmo žvilgsnio tobulo rinkos dalyvių informuotumo prielai- 
da gali pasirodyti labiausiai neįtikima ir dirbtinė iš visų tobulosios kon- 
kurencijos teorijos prielaidų, faktiškai galbūt ji tėra vedinys kitos jos pos- 
tuluojamos prielaidos. Jeigu tariame, kad daug žmonių gamina tą pa- 
čią prekę ir disponuoja tokiomis pat objektyviomis priemonėmis bei ga- 
limybėmis, tada išties galima įtikinamai argumentuoti (nors, mano ži- 
niomis, niekas nemėgino to daryti), kad ilgainiui jie išsiaiškins visus fak- 
tus, kurie gali būti svarbūs tos prekės rinkai. Kiekvienas gamintojas iš 
savo patirties žinos ne tik tuos faktus, kuriuos žino kiekvienas kitas, bet 
ir tai, ką Žino kiti, tad jis žinos ir savo prekės paklausos elastingumo 
laipsnį. Padėtis, kai skirtingi gamintojai gamina identišką produktą 
identiškomis sąlygomis, yra bene palankiausia tam, kad susiklostytų tas 
jų informuotumo lygmuo, kurio reikalauja tobuloji konkurencija. Galbūt 
tai reiškia tik tai, kad prekės gali būti identiškos ta prasme, kuri vienin- 
telė yra svarbi mėginant suprasti žmogiškąjį veiksmą, būtent, kad žmo- 

nės jos atžvilgiu laikosi tų pačių pažiūrų, nors turi būti galima nusakyti 
ir tam tikrą aibę fizinių sąlygų, kurios Žinių įgijimo požiūriu yra palan- 
kios visiems tiems, kuriuos sieja glaudžiai susijusių veiklų aibė. 

Kad ir kaip ten būtų, faktai, žinoma, ne visada bus taip palankūs 
šiam rezultatui, kaip jie yra palankūs tuo atveju, kai daug žmonių bent 
iš principo gali gaminti tą patį produktą. Galiausiai pati idėja, kad eko- 
nominė sistema gali būti suskirstyta į atskirų prekių rinkas, iš esmės 
tėra ekonomisto vaizduotės kūrinys, ir ji tikrai negali būti be išlygų tai- 
koma pramonės ir paslaugų srityje, į kurią paprastai apeliuojama svars- 
tant konkurencijos klausimus. Tiesa sakant, jokie dviejų gamintojų pro- 
duktai niekada nebūna visiškai panašūs jau vien dėl to, kad iškeliau- 
dami iš gamyklos jie atsiduria skirtingose vietose. Šie skirtumai yra dalis 
faktų, kurie kelia ekonominę problemą, ir, žinoma, negalime jos išspręsti 
tarę, kad jie neegzistuoja. 

Tikėjimas tobulosios konkurencijos privalumais jos entuziastus daž- 
nai sugundo idėja, kad būtų pasiektas efektyvesnis išteklių naudojimas, 
jeigu esama produktų įvairovė būtų dirbtinai mažinama privalomos stan- 
dartizacijos priemonėmis. Be abejo, daugelyje sričių galima pateikti sva- 
rių argumentų už standartus, siūlomus kaip rekomendacijas, arba už 
standartus, kurie galiotų visais atvejais, nebent kontraktuose eksplici- 
tiškai būtų numatoma kitokių reikalavimų. Tačiau tai visiškai skiriasi 
nuo reikalavimo tų, kurie mano, jog galima nepaisyti žmonių skonių 
įvairovės ir leistina slopinti nuolatinį eksperimentavimą su naujovėmis, 
kad atsirastų tariamų tobulosios konkurencijos pranašumų. Akivaizdu, 
kad nepadarytume nieko gero, jeigu siekdami tobulos būstų rinkos sta- 
tytume visiškai vienodus namus; tas pat galioja daugumoje kitų sričių, 
kur dėl individualių produktų skirtumų konkurencija niekada negali 
tapti tobula. 


Turbūt daugiau sužinosime apie konkurencijos proceso prigimtį ir 
svarbą, jeigu trumpam užmiršime tas dirbtines prielaidas, kuriomis re- 
miasi tobulosios konkurencijos teorija, ir iškelsime klausimą, ar kon- 

kurencijos reikšmė bent kiek sumažėtų, jeigu, pavyzdžiui, nebūtų dviejų 
visiškai vienodų prekių. Būtų verta kiek smulkiau aptarti tą atvejį, kai 
prekės negali būti lengvai suskirstytos į griežtai atskiras grupes, bet kai 
turime reikalų su tolyginėmis artimų pakaitalų klasėmis, kurių kiekvie- 
nas elementas šiek tiek skiriasi nuo kito, tačiau ne taip smarkiai, kad ne- 
galima būtų kalbėti apie tolygumą. Analizuodami konkurenciją tokioje 
situacijoje labiau priartėjame prie realaus gyvenimo sąlygų nei analizuo- 
dami konkurenciją atskiroje pramonės šakoje, gaminančioje homogeninį 
produktą, griežtai išsiskiriantį iš visų kitų. Arba, jeigu dviejų visiškai pa- 
našių prekių atvejis atrodo dirbtinis, galime apsvarstyti atvejį, kur nė 
vienas iš dviejų gamintojų negamina tiksliai tokios pat prekės, kaip tai 
faktiškai esti ne tik paslaugų srityje, bet ir daugelio pramoninių gaminių 
rinkose, pavyzdžiui, knygų arba muzikinių instrumentų rinkoje. 

Man čia nebūtina nuodugniai analizuoti tokio pobūdžio rinkų, pa- 
kanka iškelti klausimą, kokį vaidmenį jose atliktų konkurencija. Nors 
rezultatas, žinoma, būtų apibrėžtas gana plačiose ribose, vis dėlto rin- 
koje susiklostytų tokios kainos, jog kiekviena prekė būtų parduodama 
gana pigiai, kad nurungtų savo potencialius artimus pakaitalus - bū- 
tent tai yra itin svarbus rezultatas, atsižvelgiant į tuos neįveikiamus sun- 
kumus, kai atrandama tokia kainų sistema kokiais nors kitokiais meto- 
dais, nei pačios rinkos mėginimų ir klaidų metodas, jos individualiems 
dalyviams pamažu įgyjant žinių apie svarbias aplinkybes. Žinoma, tiesa, 
kad tokioje rinkoje kainų ir ribinių kaštų atitikimas bus tikėtinas tik tiek, 
kiek atskirų prekių paklausos elastingumas bus priklausomas nuo to- 
bulosios konkurencijos teorijos postuluojamų sąlygų arba jeigu skirtin- 
gų prekių tarpusavio pakeičiamumo elastingumo laipsnis sieks bega- 
lybę. Tačiau esminis dalykas yra tai, kad šiuo atveju šis tobulumo stan- 
dartas, arba siekiamybė, neturi jokios reikšmės. Atskaitos taškas, pagal 
kurį turi būti vertinami konkurencijos rezultatai, negali būti įsivaizduo- 
jamoji situacija, kuri visiškai skiriasi nuo objektyvių faktų ir kuri nega- 
li būti sukurta jokiomis žinomomis priemonėmis. Atskaitos taškas turi 
būti situacija, kuri egzistuotų, jeigu nebūtų leidžiama veikti konkuren- 
cijai. Kriterijus turi būti ne nepasiekiamas ir beprasmis idealas, bet pa- 
gerinimas tos padėties, kuri egzistuotų konkurencijos nesant. 

Kuo skirtųsi padėtis, kur konkurencija yra „laisva“ tradicine pras- 
me, nuo padėties, kur, pavyzdžiui, tik kai kuriems žmonėms valdžia 

leidžia gaminti tam tikrus produktus, arba kur kainos yra nustatomos 
valdžios, arba kur egzistuoja abi šios sąlygos? Žinoma, nebūtų jokios 
tikimybės, kad skirtingus produktus gamins tie, kurie geriausiai išma- 
no jų gamybą ir todėl geba juos gaminti mažiausiais kaštais, bet nebū- 
tų ir jokios tikimybės, kad bus gaminami visi tie produktai, kuriems 
pirmenybę teiktų vartotojai, jeigu tik jie turėtų pasirinkimo laisvę. Ne- 
būtų jokio apibrėžto ryšio tarp kainų ir mažiausių kaštų, kuriais kas 
nors geba pateikti į rinką šiuos produktus; tiesą sakant, pačios alterna- 
tyvos, iš kurių galėtų rinktis tiek gamintojai, tiek vartotojai, būtų visiš- 
kai kitokios nei tos, kurios egzistuoja konkurencijos sąlygomis. 

Tad mūsų tikroji problema yra ne tai, ar gausime duotas prekes ar 
paslaugas duotais ribiniais kaštais, bet pirmiausia tai, kokiomis prekė- 
mis ir paslaugomis pigiausiai gali būti patenkinti žmonių poreikiai. 
Šiuo požiūriu, visuomenės ekonominės problemos sprendimas visada 
yra kelionė į nežinomybę, mėginimas rasti naujų ir veiksmingesnių 
tikslų realizavimo būdų, palyginti su ankstesniais. Ši padėtis išlieka, 
kol apskritai egzistuoja spręstinos ekonominės problemos, nes visas 
ekonomines problemas sukuria nenumatomi pokyčiai, reikalaujantys 
prisitaikymo. Tik tai, ko nesame numatę ir kam nesame pasirengę, rei- 
kalauja naujų sprendimų. Jeigu nereikėtų šio pobūdžio prisitaikymo, 
jeigu Žinotume, kad visa kaita baigėsi ir viskas amžinai tęsis taip, kaip 
vyksta dabar, tai neliktų jokių problemų dėl to, kaip turi būti naudo- 
jami ištekliai. 

Individas, išskirtinai disponuojantis tam tikromis žiniomis ar gebė- 
jimais, kurie jam leidžia perpus sumažinti produkto gamybos kaštus, 
įsitraukęs į jo gamybą ir jo kainą sumažinęs bent ketvirčiu, padaro di- 
džiulę paslaugą visuomenei - ne tik dėl sumažėjusios kainos, bet ir dėl 
papildomai sumažintų kaštų. Tačiau tik esant konkurencijai galime tarti, 
jog šie kaštai mažės. Net jeigu kiekvienu atveju kainos būtų tik tiek že- 
mos, kad neleistų į rinką ateiti gamintojams, nedisponuojantiems šiais 
arba analogiškais pranašumais taip, kad kiekviena prekė būtų gami- 
nama kuo pigesniu būdu, net jeigu daugelis jų galėtų būti parduoda- 
mos kainomis, smarkiai viršijančiomis jų kaštus, šis rezultatas veikiau- 
siai būtų toks, kurio negalėtų pasiekti joks kitas metodas, išskyrus lais- 
vąją konkurenciją. 

Tai, kad realiame gyvenime dviejų gamintojų situacija beveik nie- 
kada nėra vienoda, yra lemiama tų faktų, į kuriuos tobulosios konku- 
rencijos teorija neatsižvelgia, nes visą savo dėmesį telkia į ilgalaikės pu- 
siausvyros padėtį, kurios nuolat kintančiame pasaulyje apskritai neįma- 
noma pasiekti. Bet kuriuo konkrečiu momentu atskiros įmonės turimos 
įrangos pobūdis yra nulemtas istorinio atsitiktinumo, ir jos problema 
yra tai, kaip geriausia dabar panaudoti turimą įrangą (ir personalo įgy- 
tus įgūdžius), o ne tai, ką jai reikėtų daryti, jeigu jos laikas būtų neri- 
botas adaptuojantis prie nuolatinių sąlygų. Jeigu sprendžiamas senkan- 
čio ištekliaus geriausio panaudojimo klausimas, tai ilgalaikės pusiau- 
svyros kaina, apie kurią kalba tobulosios konkurencijos teorija, ne tik 
nėra bereikšmė, bet ir tos viešosios politikos išvados, kurios daromos 
šiuo pagrindu, yra visiškai klaidingos ir net pavojingos. Idėja, kad „to- 
bulosios“ konkurencijos sąlygomis kainos turi atitikti ilgalaikius kaš- 
tus, dažnai naudojama palaikyti tokioms antisocialinėms priemonėms 
kaip „tvarkingos konkurencijos“ reikalavimai, kurie keliami, nes mė- 
ginama užsitikrinti įdėto kapitalo grąžą. Žavėjimasis tobulosios konku- 
rencijos teorija stebėtinai dažnai eina išvien su monopolių palaikymu 
praktikoje. 

Tačiau tai tėra vienas iš daugelio taškų, kur laiko elemento nepai- 
symas teorinėje tobulosios konkurencijos konstrukcijoje ją daro tokią to- 
limą visam tam, kas yra svarbu mėginant suprasti konkurencijos pro- 
cesą. Jeigu įjį žvelgiame, kaip ir dera, kaip į įvykių seką, tai tampa dar 
labiau akivaizdu, kad realiame gyvenime bet kuriuo momentu paprastai 
bus tik vienas gamintojas, gebantis pateikti duotąjį produktą mažiau- 
siais kaštais ir faktiškai galintis jį pardavinėti žemesne nei savo artimiau- 
sio konkurento kaina, tačiau jam plečiant savo rinką dažnai jis vis dėl- 
to bus įveikiamas dar kito gamintojo, kuriam savo ruožtu neleis įsitvir- 
tinti visoje rinkoje dar kitas ir t. t. Akivaizdu, kad tokia rinka niekada 
nepasieks tobulosios konkurencijos padėties, tačiau konkurencija joje ga- 
li būti labai intensyvi, ir būtent ji garantuoja, kad duotasis produktas 
bet kuriuo laiko momentu bus vartotojui pateikiamas pigiausiai, kaip 
tik gali pasiūlyti kuris nors iš žinomų metodų. 

Tokią „netobulą“ rinką lygindami su santykinai „tobulesne“ rinka, 
pavyzdžiui, su javų rinka, galime išryškinti vieną skirtumą, kuriuo re- 
miasi visa ši problemos aptartis - skirtumą tarp objektyvių situacijos 
faktų, kurių žŽmogiškoji veikla negali pakeisti, ir konkurencinės veik- 
los, kurios dėka Žmonės prisitaiko prie šios situacijos. Kur, kaip šiuo 
atveju, turime labai organizuotą daugelio gamintojų teikiamo standar- 
tizuoto produkto rinką, ten lieka nedaug vietos konkurencinei veiklai, 
nes situacija yra tokia, kad sąlygos, kurias ši veikla galėtų sukurti, fak- 
tiškai jau yra patenkintos. Paprastai geriausias produkto gaminimo bū- 
das, jo savybės ir panaudojimo galimybės yra daugmaž vienodai žino- 
mos visiems rinkos dalyviams. Žinios apie svarbius pokyčius pasklin- 
da ir prie jų prisitaikoma taip greitai, kad paprastai net nekreipiame 
dėmesio į tai, kas vyksta šiais trumpais pereinamaisiais periodais ir ap- 
siribojame palyginimu dviejų daugmaž pusiausvirų padėčių, egzistuo- 
jančių iki ir po tokių pokyčių. Tačiau būtent per šį trumpą ir paprastai 
nepastebimą intervalą labiausiai pasireiškia konkurencijos jėgos ir jei- 
gu norime „paaiškinti“, kaip galiausiai atsiranda pusiausvyra, turime 
nagrinėti būtent įvykius šiame intervale. 

Tik ten, kur rinka prisitaiko lėtai, palyginti su pokyčių tempais, kon- 
kurencijos procesas vyksta nuolat. Ir nors lėtas prisitaikymas gali būti 
aiškinamas kaip konkurencijos silpnumo rezultatas, pavyzdžiui, tuo, 
kad specialios kliūtys neleidžia įsitraukti į tam tikrą verslą arba tuo, kad 
pasireiškia tam tikrų natūralių monopolių bruožų, lėtas prisitaikymas 
nebūtinai reiškia konkurencijos silpnumą. Esant didelei artimų pakai- 
talų įvairovei, kai daug laiko netenkama aiškinantis turimų alternaty- 
vų santykinius privalumus arba kur visos tam tikros gėrybių ar paslau- 
gų klasės paklausa kinta nereguliariai ir nevienodais intervalais, prisi- 
taikymas bus lėtas net esant didelei ir aktyviai konkurencijai. 

Objektyvių situacijos faktų painiojimas su žmogiškosiomis reakci- 
jomis į tuos faktus dažnai nuo mūsų nuslepia tą svarbią aplinkybę, jog 
konkurencija yra tuo svarbesnė, kuo sudėtingesnės arba „netobulesnės“ 
yra objektyvios sąlygos, kuriomis jai tenka veikti. Tiesą sakant, esu lin- 
kęs teigti, kad konkurencija yra naudinga netgi ne tada, kai ji yra „to- 
bula“, bet kad jos poreikis niekur nėra toks didelis kaip tose srityse, kur 
dėl produktų arba paslaugų pobūdžio apskritai neįmanoma sukurti 

tobulos rinkos teorine prasme. Neišvengiamas realios konkurencijos ne- 
tobulumas nėra rimtas argumentas prieš konkurenciją, panašiai kaip 
sunkumai siekiant tobulo bet kokios užduoties sprendimo nėra argu- 
mentas prieš mėginimus jo siekti arba kaip netobula sveikata nėra ar- 
gumentas prieš sveikatą. 

Tomis sąlygomis, kai niekada negalime turėti daugybės Žmonių, tei- 
kiančių tą patį homogeninį produktą arba paslaugą, dėl to, kad mūsų 
poreikiai ir žinios nuolat kinta arba dėl to, kad žmogiškųjų gebėjimų ir 
talentų įvairovė yra begalinė, idealioji situacija negali būti apibrėžia- 
ma kaip toji, kur tiekiama daugybė tokių identiškų produktų ir paslau- 
gų. Ekonominė problema - tai geriausio mūsų turimų išteklių panau- 
dojimo problema, o ne klausimas, ką turėtume daryti, jeigu mūsų situ- 
acija būtų kitokia nei ji iš tikrųjų yra. Beprasmiška kalbėti apie išteklių 
panaudojimą taip, „tarsi“ egzistuotų tobula rinka, jeigu tai reiškia, kad 
ištekliai būtų kitokie nei jie yra, arba aptarinėti, kaip elgtųsi tobulai in- 
formuoti žmonės, jeigu mūsų užduotis — rasti geriausią tų Žinių, ku- 
riomis disponuoja realūs žmonės, panaudojimą. 


Konkurenciją pagrindžiantis argumentas nepriklauso nuo sąlygų, 
kurios egzistuotų, jeigu konkurencija būtų tobula. Nors ten, kur objek- 
tyvūs faktai leistų konkurencijai priartėti prie tobulumo, ir garantuo- 
tų efektyviausią išteklių naudojimą ir nors visada galima pagrįstai rei- 
kalauti, kad žmogaus sukurtos kliūtys konkurencijai būtų šalinamos, 
tai nereiškia, kad konkurencija (ten, kur ji negali būti tobula) negaran- 
tuoja tokio išteklių naudojimo efektyvumo, kurio negalima būtų pa- 
siekti jokiomis kitomis žinomomis priemonėmis. Net ten, kur įsitrau- 
kimo į rinką laisvė garantuoja tik tai, kad bet kuriuo laiko momentu vi- 
sos gėrybės ir paslaugos, kurioms egzistuotų efektyvi paklausa, jeigu jos 
būtų prieinamos, yra faktiškai gaminamos mažiausiomis einamosiomis“ 


* „Einamieji“ kaštai šiame kontekste neapima negrįžtamųjų išlaidų, bet, žinoma, ap- 
ima „vartotojo kaštus.“ 

išteklių sąnaudomis, kuriomis konkrečioje istorinėje situacijoje jos ga- 
li būti gaminamos, ir net jeigu kaina, kurią vartotojas yra priverstas už 
jas mokėti, yra daug aukštesnė už tas sąnaudas ir tik šiek tiek Žemes- 
nė už kaštus, kuriais jo poreikiai galėtų būti patenkinti naudojant ma- 
žiau efektyvų metodą - vis dėlto teigiu, kad nieko geresnio negalime 
tikėtis iš jokios kitos mums žinomos sistemos. Esminė tebėra pamati- 
nė idėja, kad labai mažai tikėtina, jog be dirbtinių kliūčių konkurenci- 
jai (kurias valdžia gali pastatyti arba pašalinti) kokia nors prekė ar pa- 
slauga bent kiek ilgiau bus prieinama tik ta kaina, kuriai esant naujai 
į sritį įsitraukiantys rinkos dalyviai gali tikėtis ne didesnio nei norma- 
lus pelno. 

Praktinė visų šių pastabų išvada, manau, būtų ta, kad mums derė- 
tų rūpintis ne tiek tuo, ar konkrečiu atveju konkurencija yra tobula, o 
pirmiausia tuo, ar ji apskritai egzistuoja. Mūsų kuriami teoriniai atskirų 
verslo šakų modeliai nuo mūsų nuslepia faktą, jog praktikoje daug gi- 
lesnė praraja konkurenciją skiria nuo jos nebuvimo, negu tobulą kon- 
kurenciją nuo netobulos. Tačiau dabartinėse diskusijose šiuo klausimu 
vyrauja tendencija kritikuoti konkurencijos netobulumus ir tylomis 
apeiti konkurencijos slopinimo faktus. Vis dar turbūt apie tikrąją kon- 
kurencijos reikšmę daugiau galime sužinoti nagrinėdami įprastus są- 
moningo konkurencijos slopinimo padarinius, negu telkdami savo dė- 
mesį į realios konkurencijos trūkumus, palyginti su tuo jos idealu, ku- 
ris neturi jokio ryšio su faktine padėtimi. Neatsitiktinai kalbu apie „są- 
moningo konkurencijos slopinimo“, o ne vien apie jos nebuvimo atve- 
jus, nes pagrindiniai konkurencijos veiksniai vis vien paprastai pasi- 
reiškia, nors galbūt lėčiau, jeigu ji nėra tiesiogiai slopinama valstybės 
arba jeigu valstybė toleruoja jos slopinimą. Kaip rodo patyrimas, tos 
blogybės, kurios yra įprastas konkurencijos slopinimo padarinys, yra 
kur kas rimtesnės už tas blogybes, kurios gali kilti dėl konkurencijos 
netobulumo. Pirmuoju, valstybės ginamo monopolio, atveju, kainos ne 
tik gali neatitikti ribinių kaštų, jos veikiausiai būtų daug aukštesnės 
nei būtina. Tuo tarpu monopolis, atsiradęs didesnio efektyvumo pa- 
grindu, daro palyginti nedaug žalos, jeigu išlieka galimybė, kad jis iš- 
nyks, kai tik atsiras kas nors kitas, sugebantis efektyviau patenkinti var- 
totojų poreikius. 

Baigdamas norėčiau trumpai grįžti prie minties, nuo kurios pradė- 
jau, ir svarbiausią išvadą performuluoti bendresniu pavidalu. Konku- 
rencija iš esmės yra nuomonių formavimo procesas: skleisdama infor- 
maciją ji kuria tą ekonominės sistemos vienybę ir darną, kurią postu- 
luojame suvokdami ją kaip vieną rinką. Ji formuoja Žmonių požiūrį į 
tai, kas geriausia ir pigiausia, ir būtent jos dėka žmonės gali pažinti bent 
jau tas savo galimybes ir alternatyvas, kurias faktiškai ir pažįsta. Taigi 
ji yra procesas, kuriam vykstant dorojamasi su nepaliaujama duome- 
nų kaita ir kurio reikšmė lieka visiškai nesuvokta bet kurios teorijos, 
postuluojančios šių duomenų pastovumą. 


VI 


„LAISVAS VERSLAS 
IR KONKURENCINE TVARKA* 


Per artimiausius kelerius metus, tai yra per tą laikotarpį, kuris tik ir 
rūpi praktiškai orientuotiems politikams, beveik neišvengiamai tikra, 
kad didžiojoje pasaulio dalyje vyks nepaliaujama slinktis valdžios kon- 
trolės galių didėjimo link. Tai pirmiausia vyks dėl to, kad jai besiprie- 
šinančios grupės neturi realios programos arba, tiksliau, nuoseklios fi- 
losofijos. Padėtis yra netgi blogesnė už tą, kurią lemtų vien programos 
stoka, nes beveik visur grupės, skelbiančios savo priešiškumą socializ- 
mui, palaiko tokias politines programas, kurios, jeigu būtų nuosekliai 
realizuoti jų principai, mus nuvestų į socializmą lygiai taip pat, kaip 
atvirai socialistinės programos. Kaltinimai dėl to, kad „laisvojo verslo“ 
gynėjai faktiškai tėra savo privilegijų ir jiems palankios valdiškos pro- 
tekcijos gynėjai, o ne visų privilegijų priešininkai, bent jau iš dalies yra 
visiškai pagrįsti. Konservatyviųjų grupių pramoninis protekcionizmas, 
kartelizavimas ir žemės ūkio politika iš esmės nesiskiria nuo tų radi- 
kalesnių ekonominio gyvenimo reguliavimo projektų, kuriuos kelia so- 
cialistai. Konservatyviųjų intervencionistų tikėjimas, jog jie valstybinę 
reglamentaciją sugebės apriboti sritimis, kuriose jie patys jai pritaria, 
tėra iliuzija. Bent jau demokratinėje visuomenėje, kartą pripažinus prin- 
cipą, kad valstybė turi prisiimti atsakomybę už atskirų socialinių gru- 
pių statusą ar padėtį, bus neišvengiama, kad ši reglamentacinė kontro- 
lė plėsis tenkinant plačiųjų masių norus ir prietarus. Jokios vilties nėra 
susigrąžinti laisvesnę sistemą, kol sąjūdžio prieš valdžios galių plėtrą 


* Šis straipsnis buvo įvadas diskusijai tuo pačiu pavadinimu konferencijoje Mont- 
pelerene, Šveicarijoje, 1947 m. balandį. 

vadai patys nepaklus tai konkurencinės rinkos disciplinai, kurią jie siūlo 
masėms. Padėties beviltiškumą bent jau artimiausiai ateičiai lemia tas 
faktas, kad niekur nėra jokios organizuotos politinės grupės, ginančios 
išties laisvąją sistemą. 

Žvelgdami į situaciją iš savo praktinės perspektyvos politikai yra vi- 
siškai teisūs, nes esant dabartiniam viešosios nuomonės klimatui jokia 
kita alternatyva praktiškai negali būti įgyvendinama. Tačiau tai, kas yra 
viešosios nuomonės nubrėžtos praktiškumo ribos politikams, nebūtinai 
tokios pat yra ir mums. Viešoji nuomonė šiais klausimais buvo sufor- 
muota į mus panašių žmonių - kelių pastarųjų kartų ekonomistų ir po- 
litinių filosofų, sukūrusių būtent tą politinį klimatą, kuriame dabar ten- 
ka veikti mūsų politikams. Nedažnai sutinku su velionio lordo Keyne- 
so idėjomis, tačiau jis niekada nepasakė teisingesnio teiginio už tą, kai 
rašydamas tema, kur dėl savo asmeninės patirties galėjo pareikšti kom- 
petentingiausią nuomonę, jis pasakė: „Ekonomistų ir politinių filosofų 
idėjos — tiek teisingos, tiek klaidingos, turi kur kas didesnę galią, nei 
paprastai manoma. Tiesą sakant, būtent jos iš esmės valdo pasaulį. Be- 
pročiai valdžioje, girdintys balsus iš dangaus, savo beprotybės semiasi 
iš kelerių metų senumo akademinio rašeivos. Esu tikras, kad grupinių 
interesų galia smarkiai pervertinama palyginti su įsivyraujančių idėjų 
galia. Tiesa, ji pasireiškia ne iškart, o tik po tam tikro laiko; nes ekono- 
mikos ir politinės filosofijos srityse yra nedaugelis žmonių, kuriems da- 
rytų įtaką naujos teorijos jiems sulaukus dvidešimt penkerių ar trisde- 
šimties metų amžiaus; todėl mažai tikėtina, kad idėjos, kuriomis remiasi 
viešieji pareigūnai, politikai ar net agitatoriai, bus pačios naujausios. Ta- 
čiau galiausiai anksčiau ar vėliau būtent idėjos, 0 ne grupiniai intere- 
sai yra grėsmingiausia tiek gėrio, tiek blogio jėga.“" 

Būtent iš šios ilgalaikės perspektyvos turime žvelgti į mūsų užduo- 
tį. Siekdami išsaugoti arba atkurti laisvą visuomenę turime skleisti idėjas 
nesirūpindami, ar šiuo metu jos gali būti praktiškai įgyvendintos. Ir nors 
turime išsivaduoti nuo to pataikavimo vyraujantiems prietarams, be ku- 
rio negali išsiversti politikai, turime blaiviai vertinti tai, ką gali pasiek- 


! J. M. Keynes, The General Theory of Employment, Interest, and Money (London, 1936), 
p. 383—384. 

ti įtikinėjimas ir aiškinimas. Nors galime tikėtis, kad naudotinų prie- 
monių bei metodų atžvilgiu visuomenė bent iš dalies pasiduoda racio- 
naliai argumentacijai, turbūt turime pripažinti, kad daugelis jos pama- 
tinių vertybių ir etinių standartų išlieka nepajudinami kur kas ilgiau, o 
kai kuriais požiūriais apskritai lieka už racionalumo ribų. Iš dalies net 
čia galime mėginti parodyti, jog tikslai, keliami mūsų kartos, yra nesu- 
derinami tarpusavyje ir mėginimas kai kuriuos iš jų realizuoti sukels 
grėsmę dar didesnėms mūsų vertybėms. Tačiau turbūt taip pat atrasi- 
me, jog kai kuriais požiūriais per pastarąjį šimtmetį įsitvirtino tam tik- 
ri moraliniai idealai, kuriems įgyvendinti laisvoje visuomenėje galima 
rasti tinkamų priemonių. Net jeigu patys neteikiame tokios pat reikš- 
mės kai kurioms iš šių naujų vertybių, mums derėtų laikytis prielai- 
dos, kad jos dar ilgai turės įtakos, tad turime aiškintis, kiek vietos joms 
gali tekti laisvoje visuomenėje. Žinoma, čia turiu omenyje didesnio sau- 
gumo ir didesnės lygybės reikalavimus. Manau, kad mums būtina rū- 
pestingai išskirti tas „saugumo“ ir „lygybės“ prasmes, kuriomis gali- 
ma ir kuriomis negalima jų parūpinti žmonėms laisvoje visuomenėje. 

Dar viena prasme manau, kad turime rimtai atsižvelgti į moralinę 
šiuolaikinio žmogaus nuostatą, jeigu norime jo energiją nukreipti nuo 
tos žalingos politikos, kuriai dabar jis yra atsidavęs, ir ją pakreipti nau- 
joms pastangoms ginant individo laisvę. Jeigu mums nepavyks apibrėžti 
tikslo reformacinei Žmonių energijai, jeigu nesugebėsime nurodyti lais- 
vės programos reformų, kurių įgyvendinimui žmonės galėtų atsiduoti, 
jų moralinė energija neabejotinai bus panaudota prieš laisvę. Turbūt 
lemtingiausia taktinė daugelio XIX a. liberalų klaida buvo tai, kad jų 
programos sudarė įspūdį, jog žalingos arba nereikalingos valstybinės 
veiklos nutraukimas yra visos politinės išminties viršūnė ir kad klausi- 
mas, kaip valstybė turi naudotis tomis savo galiomis, kurių niekas ne- 
neigia, nekelia jokių rimtų ir svarbių problemų, dėl kurių sprendimo 
galėtų nesutarti net protingi žmonės. 

Žinoma, tai pasakytina ne apie visus XIX a. liberalus. Maždaug prieš 
šimtą metų Johnas Stuartas Millis, tuomet dar buvęs tikras liberalas, 
labai aiškiai suformulavo vieną iš pagrindinių mūsų dabarties proble- 
mų. „Privačios nuosavybės principas iš tikrųjų dar nėra išbandytas jo- 
kioje šalyje“ — rašė jis pirmajame savo Politinės ekonomijos leidime. „Nuo- 

savybės įstatymai dar niekada neatitiko principų, kuriais grindžiama 
privati nuosavybė. Nuosavybe jie skelbė dalykus, kurie niekada netu- 
rėjo tapti nuosavybe, ir absoliučią nuosavybę skelbė ten, kur turi eg- 
zistuoti tik sąlyginė nuosavybė ... Jeigu įstatymų leidėjai būtų teikę pir- 
menybę turto difuzijai, o ne koncentracijai, būtų skatinę didelių viene- 
tų smulkėjimą ir nemėginę jų išsaugoti, tai privačios nuosavybės prin- 
cipas nebūtų turėjęs jokių realių sąsajų su tomis fizinėmis ir socialinė- 
mis negerovėmis, kurios tokią daugybę protų skatino griebtis net pa- 
čių beviltiškiausių išsivadavimo projektų.“ Tačiau faktiškai nedaug kas 
buvo padaryta, kad nuosavybės teisinės taisyklės labiau derėtų su nuo- 
savybės principais, o pats Millis, kaip ir daugelis kitų, netrukus ėmėsi 
kurti schemas, numatančias ne efektyvesnį nuosavybės panaudojimą, 
o veikiau jos apribojimą ar net panaikinimą. 

Šiek tiek perlenkiant, tačiau nedarant didelės klaidos, galima saky- 
ti, jog toji liberalizmo interpretacija, pagal kurią jo pamatinį principą 
nusako vien valstybės nesikišimas, o ne tam tikra sąmoninga politika, 
pripažįstanti konkurenciją, rinką ir kainas, kaip rinkos tvarkos princi- 
pą, ir kuri naudojasi valstybės teisine sistema siekdama konkurenciją 
padaryti kuo efektyvesnę - ją papildydama kitokios kontrolės priemo- 
nėmis ten ir tik ten, kur ji negali būti padaryta efektyvi - yra ne ma- 
žiau atsakinga už konkurencinės sistemos nuosmukį, nei aktyvi tiesio- 
ginė ir netiesioginė valdžios parama monopolizmo plėtrai. Tad pirmo- 
ji tezė, kurią turime aptarti, yra tai, kad konkurencija gali būti efekty- 
vesnė, jeigu valdžia ne nusišalina, o imasi tam tikrų priemonių. Kai ku- 
rių tokių priemonių niekas neginčija, nors žmonės kartais kalba taip, 
tarsi būtų jas pamiršę. Kad rinkos funkcionavimas suponuoja ne tik 
prievartos ir apgaulės draudimą, bet ir tam tikras teises, tokias kaip nuo- 
savybės ir kontraktų apsauga, visada tariama kaip savaime supranta- 
mas dalykas. Tačiau tradicinė šių dalykų samprata tampa visiškai ne- 
patenkinama, jeigu įsivaizduojama, kad pripažinus privačios nuosavy- 
bės ir kontrakto laisvės principus (ką išties turi pripažinti kiekvienas 
liberalas) visos problemos jau išspręstos, tarsi nuosavybės ir kontrakto 
principai yra duoti kartą ir visiems laikams galutiniu ir tinkamiausiu 
pavidalu, t.y. tuo pavidalu, kuris garantuoja geriausią rinkos ekonomi- 


2 Principles of Political Economy (1st ed.), Book II, ch. I, $ 5 (Vol. I, p. 253). 

kos funkcionavimą. Tačiau iš tikrųjų sutarus dėl šių principų realios 
problemos tik prasideda. 

Būtent šį faktą norėjau pabrėžti šios diskusijos temą įvardydamas 
kaip „Laisvas“ verslas ir konkurencinė tvarka“. Šios dvi frazės nebū- 
tinai Žymi tą pačią sistemą, o mes siekiame tos sistemos, kurią apibū- 
dina antroji. Galbūt man derėtų iškart pridurti, jog tai, ką vadinu „kon- 
kurencine tvarka“, yra beveik diametraliai priešinga tam, kas papras- 
tai vadinama „tvarkinga konkurencija“. Konkurencinės tvarkos tiks- 
las —- konkurenciją padaryti veiksmingą, o vadinamosios „tvarkingos 
konkurencijos“ tikslas beveik visada yra jos veiksmingumo ribojimas. 
Taip suprastas mūsų temos apibūdinimas leidžia mūsų poziciją atskir- 
ti tiek nuo konservatyviųjų, tiek nuo socialistinių planuotojų pozicijos. 

Šioje įvadinėje apžvalgoje tik išvardysiu pagrindines problemas, ku- 
rias turime aptarti, o visą smulkesnę jų analizę paliksiu kitiems kalbė- 
tojams. Galbūt pirmiausia man derėtų pabrėžti, kad nors mūsų pagrin- 
dinis tikslas - rinkos funkcionavimo tobulinimas ten, kur ji gali funk- 
cionuoti, mes, žinoma, negalime užmiršti, kad šiuolaikinėje visuome- 
nėje esama reikalingų paslaugų, tokių kaip sanitarijos ir sveikatos ap- 
saugos priemonės, kurios negali būti teikiamos rinkoje dėl tos akivaiz- 
džios priežasties, kad neįmanoma tokių paslaugų teikti tik tiems, ku- 
rie nori arba gali už jas mokėti. Yra ir daugiau tokių paslaugų, nors ati- 
džiau jas nagrinėjant matyti, jog šio pobūdžio atvejai pereina prie tos 
rūšies atvejų, kur visos teikiamos paslaugos gali būti parduodamos bū- 
tent tiems, kurie už jas moka. Kažkuriame šio kontinuumo taške mums 
neabejotinai teks spręsti klausimą, kurias šio pobūdžio paslaugas, kaip 
galime tarti, visada tieks valdžia už rinkos ribų ir kokiu mastu šis faktas 
veiks sąlygas, nuo kurių priklauso rinkos ekonomikos funkcionavimas. 


Turiu paminėti dar dvi grupes problemų, kurios liečia konkurenci- 
nės tvarkos prielaidas. Pirmąją nusako klausimas, kokio pobūdžio mo- 
netarinė ir finansinė politika galėtų garantuoti reikiamą ekonominį sta- 
bilumą. Turbūt visi sutinkame, kad ciklinio nedarbo padarinių švelni- 

nimas bent iš dalies priklauso nuo monetarinės politikos. Svarstant šias 
problemas vienas svarbiausių mūsų rūpesčių bus tai, kokiu mastu įma- 
noma pinigų valdymą vėl padaryti automatinį ar bent numatomą jį su- 
saisčius griežta taisykle. Antroji esminė problema, kurios sprendimo 
bendriausius bruožus turime postuluoti šiame etape nesigilindami į jo 
detales, yra tai, kad turime vadovautis prielaida, jog šiuolaikinėje vi- 
suomenėje bus vykdomos vienokios ar kitokios bedarbių ir nedarbin- 
gųjų šalpos priemonės. Šioje situacijoje prasminga svarstyti ne tai, ar 
tokia šalpa išvis reikalinga, bet tik tai, kokios jos formos mažiausiai truk- 
dytų rinkai funkcionuoti. 

Atkreipiau jūsų dėmesį į šiuos dalykus norėdamas griežčiau apibrėž- 
ti mano pagrindinę temą. Prieš pradėdamas dėstyti mūsų spręstinas 
problemas pridursiu tik tai, jog, mano manymu, būtų labai gerai, jeigu 
liberalai nesutartų dėl jų sprendimo, ir kuo labiau jie dėl jų nesutartų, 
tuo būtų geriau. Reikia, kad šie politiniai konkurencinės tvarkos klau- 
simai vėl taptų viešosios diskusijos objektu; svarbus mūsų laimėjimas 
būtų jau tai, jeigu pavyktų jais sudominti visuomenę. 


Jeigu neklystu, tai pagrindinės rubrikos, į kurias galima suskirstyti 
efektyvią konkurencinę tvarką palaikančias priemones, yra nuosavy- 
bės ir kontrakto teisė; bendrovių ir asociacijų (visų pirma profesinių 5ą- 
jungų) teisė; klausimas, kaip dorotis su tomis monopolinėmis arba pu- 
siau monopolinėmis pozicijomis, kurios išliktų net deramai sutvarky- 
tuose teisiniuose rėmuose; mokesčių problema; tarptautinės prekybos 
problemos ir ypač (mūsų laikais) laisvos ir planinės ekonomikos šalių 
santykių problemos. 

Kalbant apie plačią nuosavybės ir kontrakto teisės sritį turime, kaip 
jau pabrėžiau, neklysti tardami, kad formulės „privati nuosavybė“ ir 
„kontrakto laisvė“ išsprendžia visas mūsų problemas. Jos neduoda pa- 
tenkinamų atsakymų, nes nėra vienareikšmiškos. Problemos praside- 
da tada, kai iškeliame klausimą, ką turi aprėpti nuosavybės teisė, ko- 
kiems kontraktams turi būti suteikiama juridinė galia, kaip kontraktai 

turi būti interpretuojami arba, tiksliau, pagal kokias standartines kontr- 
akto formas turi būti interpretuojami neformalūs kasdieniai sandoriai. 

Kalbant apie nuosavybės teisę nesunku įsitikinti, jog tos paprastos 
taisyklės, kurios tinka „daiktams“ arba „kilnojamajam turtui“, negali 
būti apibendrintai taikomos visiems galimiems atvejams. Pakanka at- 
kreipti dėmesį tik į problemas, iškylančias dėl žemės nuosavybės, ypač 
kai jos liečia žemės nuosavybės problemas šiuolaikiniuose didžiuosiuose 
miestuose, kad suvoktume, jog nuosavybės sąvoka, grindžiama prie- 
laida, kad naudojimasis tam tikra nuosavybe liečia tik jos savininko in- 
teresus, čia visiškai netinka. Neabejotina, kad daugelis problemų, išky- 
lančių šiuolaikinio miesto planuotojui, yra realios, ir jas spręsti tenka 
centrinei arba vietos valdžiai. Jeigu nesugebame pasiūlyti tam tikrų 
orientyrų, nusakančių, kokia valdžios veikla tokiose srityse yra būtina 
arba pateisinama ir kur yra jos ribos, tai neturime skųstis dėl to, jei mūsų 
idėjos nelaikomos rimtomis net tada, kai priešinamės kitoms, kur kas 
mažiau pateisinamoms, „planavimo“ atmainoms. 

Ypač aštriai monopolių tvardymo ir konkurencijos gynimo proble- 
ma iškyla tose srityse, kur nuosavybės sąvoka buvo pradėta taikyti tik 
pastaruoju metu. Turiu omenyje nuosavybės sąvokos ekstrapoliaciją į 
tokias teises ir privilegijas, kaip išradimų patentai, autorių teisės, pre- 
kiniai ženklai ir pan. Esu visiškai įsitikinęs, kad šiose srityse vergiškai 
ir nekritiškai taikant tą nuosavybės sąvoką, kuri buvo apibrėžta mate- 
rialių daiktų nuosavybės atvejams, buvo sudarytos palankios sąlygos 
monopolių plėtrai ir jog čia gali tekti imtis drastiškų reformų, kad kon- 
kurencija būtų veiksminga. Pavyzdžiui, pramoninių patentų srityje 
mums teks rimtai svarstyti klausimą, ar monopolinės privilegijos su- 
teikimas yra tinkamiausias ir efektyviausias atlygis už tą riziką, kuri 
prisiimama investuojant į mokslo tyrimus. 

Patentų atvejis mums turi būti ypač įdomus, nes jis labai aiškiai ro- 
do, kodėl visais tokiais atvejais turime vadovautis ne jau žinoma for- 
mule, o turime grįžti prie rinkos sistemos principų ir jų pagrindu kiek- 
vienoje srityje spręsti, kokias būtent teises valdžia ten turėtų ginti. Tai 
yra problema, kurią turi spręsti ir ekonomistai, ir teisininkai. Leiskite 
pailiustruoti tai, ką turiu omenyje, ir pacituoti gana žinomą teismo 
sprendimą, kurį vienas Amerikos teisėjas grindė teigdamas: „Į priekaiš- 

tą, jog patentu neleidžiama naudotis konkurentams, atsakome, jog toks 
draudimas nusako pačią patento suteikiamos teisės esmę“, pridurda- 
mas, jog „bet kuris turto savininkas turi privilegiją juo naudotis arba 
nesinaudoti nepaisant jokių motyvacijos klausimų“ Būtent pastarasis 
teiginys, mano įsitikinimu, rodo, kaip mechaniškas nuosavybės sąvo- 
kos taikymas naujoms sritims esmingai pasitarnavo kuriant nepagei- 
dautiną ir žalingą privilegiją. 


Kita sritis, kur mechaninis supaprastintos nuosavybės sąvokos tai- 
kymas naujiems reiškiniams davė nepageidautinų rezultatų, yra pre- 
kiniai ženklai (Hrademarks) ir prekių patentuoti vardai (proprietary names). 
Neabejotina, kad įstatymų leidyba šioje srityje turi daug svarbių užda- 
vinių, ir garantija, kad apie bet kurios prekės kilmę būtų teikiama tei- 
singa ir pakankama informacija, tėra vienas iš šių uždavinių. Tačiau iš- 
skirtinis dėmesys gamintojo aprašymui ir nepakankamas dėmesys pre- 
kės pobūdžio bei kokybės aprašymui, bent iš dalies padėjo sukurti są- 
lygas monopolizmui, nes prekinius ženklus pradėta vartoti kaip pre- 
kių rūšių aprašymus, tad atitinkamas prekes gali gaminti tik prekinio 
ženklo savininkas („Kodak“, „Coca-Cola“). Šią problemą galima būtų 
išspręsti, jeigu prekinių ženklų naudojimas būtų juridiškai ginamas tik 
ryšium su bendriniais vardais, kuriais galėtų naudotis visi. 

Panaši situacija yra ir kontrakto srityje. Negalime „kontrakto lais- 
vės“ laikyti realiu atsakymu į mūsų problemas, jeigu žinome, kad ne 
visiems kontraktams turi būti suteikiama juridinė galia ir, tiesą sakant, 
turime pripažinti, kad prekybos laisvę ribojantys kontraktai laikytini 
juridiškai negaliojančiais. O kai kontraktų sudarymo teisė suteikiama 
ne tik fiziniams asmenims, bet ir bendrovėms bei panašiems dariniams, 
tai jau ne pats kontraktas, o įstatymas turi nustatyti, kas turi būti atsa- 
kingas ir kaip apibrėžiama bei ginama nuosavybė, ribojanti bendro- 
vės atsakomybę. 


3 Continental Bag Co. v. Eastern Bag Co., 210 U.S. 405 (1909). 

„Kontrakto laisvė“ faktiškai nėra sprendimas, kadangi tokioje sudė- 
tingoje visuomenėje, kaip mūsų, joks kontraktas negali eksplicitiškai nu- 
matyti visų galimų aplinkybių. Jurisdikcija ir įstatymų leidyba nustato 
standartines kontrakto formas, kurios tampa visuotinai naudojamomis 
bei suprantamomis, ir jomis vadovaujamasi interpretuojant visus kontr- 
aktus ir užpildant jų galimas spragas. Teisės sistema, kuri paliktų tuos 
kontraktinius santykius, nuo kurių priklauso visuomenės tvarka, vien 
susitariančiųjų pusių nuožiūrai, niekada neegzistavo ir veikiausiai ne- 
egzistuos. Čia, kaip ir nuosavybės srityje, konkretus teisės sistemos tu- 
rinys ir civilinės teisės taisyklės yra labai svarbios tam, kad funkcionuo- 
tų konkurencinė rinka. Mastą, kuriuo civilinės teisės raida - tiek teisė- 
jų teisių, tiek įstatymų leidybos pavidalu - gali lemti poslinkius link 
konkurencinės sistemos arba tolyn nuo jos, ir tai, kaip labai ši raida pri- 
klauso nuo vyraujančių idėjų apie pageidaujamą visuomeninę santvar- 
ką, gerai iliustruoja pastarųjų penkiasdešimties metų įstatymų leidy- 
bos bei jurisdikcijos raidą sprendžiant kartelių, monopolių ir apskritai 
prekybos ribojimo problemas. Man atrodo neabejotina, jog būtent ši rai- 
da, net kur ji palaikė „kontrakto laisvės“ principą, ir iš dalies būtent 
dėl to, kad jį palaikė, daug prisidėjo prie konkurencijos žlugdymo. Ta- 
čiau labai nedaug intelektinių pastangų buvo padėta sprendžiant klau- 
simą, kaip ši teisės sistema galėtų būti modifikuota, kad konkurencija 
pasidarytų efektyvesnė. 

Sritis, kurioje šių problemų iškyla daugiausia ir kurioje galiu rasti 
geriausių mano mintį iliustruojančių pavyzdžių, tai, žinoma, bendro- 
vių teisė ir ypač tas jos aspektas, kuris siejamas su ribotos atsakomy- 
bės idėja. Nemanau, kad daug kas abejotų tuo, jog įstatymų leidyba, 
kurios buvo imtasi šioje srityje, labai paskatino monopolizmo plėtrą, ar- 
ba tuo, kad būtent dėl specialių įstatymų, suteikiančių specialių teisių 
ne tiek pačioms bendrovėms, kiek tiems, kurie jas kontroliuoja - įmo- 
nės dydis tapo pranašumu, kuris jau nėra pagrįstas technologiniais fak- 
tais. Apskritai man atrodo, jog toji laisvė, kuria disponuoja individas, 
neturi būti suteikiama organizuotoms individų grupėms, o kartais val- 
džia individą net privalo ginti nuo organizuotų grupių. Man atrodo, 
jog istoriniu požiūriu bendrovių teisės srityje turėjome situaciją, analo- 
gišką mano jau minėtai situacijai nuosavybės teisių srityje. Kaip ir 

nuosavybės teisės atveju, kur taisyklės, reguliuojančios įprastą kilnoja- 
mąjį turtą, buvo nekritiškai ir nemodifikuotu pavidalu panaudotos ku- 
riant daugybę naujų teisių, taip ir pripažinus bendroves kaip fiktyvius, 
arba juridinius, asmenis visos tos teisės, kuriomis disponuoja fizinis as- 
muo, faktiškai buvo suteiktos ir bendrovėms. Galbūt galima rasti sva- 
rių argumentų, parodančių, kaip derėtų pertvarkyti bendrovių teisę, 
kad būtų užkirstas kelias beribei atskirų bendrovių plėtrai; kaip tai ga- 
lėtų būti padaryta neįvedus kokių nors nelanksčių apribojimų ir nesu- 
teikus valdžiai nepageidaujamos tiesioginio kišimosi į rinką teisės, yra 
vienas svarbiausių klausimų, kuriuos čia galėtume aptarti. 


Kalbėdamas apie tai, ko reikėtų, kad konkurencija būtų efektyves- 
nė, iki šiol sąmoningai apsiribojau darbdaviais. Tai dariau ne todėl, kad 
jiems teikiu išskirtinę svarbą, o todėl, kad politiniu požiūriu nėra jo- 
kios vilties ką nors pakeisti žvelgiant į problemą iš kitos - darbo pa- 
siūlos — pusės, kol patys darbdaviai nepademonstruos savo tikėjimo 
konkurencine sistema ir nesusitvarkys savo kieme. Tačiau mums ne- 
dera užmiršti, jog daugeliu požiūrių esmingiausia, sudėtingiausia ir de- 
likačiausia mūsų užduoties dalis yra deramos politinės programos su- 
formulavimas darbo santykių ir profesinių sąjungų veiklos srityje. Ma- 
nau, kad jokioje kitoje srityje liberaliųjų idėjų plėtra nebuvo tokia ne- 
nuosekli ir nevykusi, ir kad būtent šioje srityje net tikriems šiandienos 
liberalams yra būdingas neapsisprendimas ir pozicijos neapibrėžtumas. 
Istoriškai liberalizmas pernelyg ilgai nepagrįstai priešinosi pačiai prof- 
sąjunginio vienijimosi idėjai, kol galiausiai visiškai žlugo šio amžiaus 
pradžioje ir profesinėms sąjungoms daugeliu požiūrių suteikė ne tik 
imunitetą įprastosios teisės atžvilgiu, bet ir faktiškai legalizavo profe- 
sinių sąjungų naudojamą prievartą, smurtą ir šantažą. Jeigu apskritai 
turime vilties sugrįžti prie laisvosios ekonomikos sistemos, tai būtent 
šis klausimas - kaip galėtume deramai sutramdyti profesinių sąjungų 
galią tiek teisiškai, tiek ir faktiškai - yra vienas svarbiausių, kuriems 
turime skirti savo dėmesį. Jau kelis kartus norėjau atkreipti jūsų dėme- 

sį į velionio Henry Simonso rašinius, tačiau dabar siūlyčiau jūsų dė- 
mesiui jo straipsnį „Reflections on Syndycalism“, kur stebėtinai drąsiai 
ir aiškiai formuluojama būtent ši problema.“ 

Pastaruoju metu šią problemą, žinoma, tik pagilino tai, jog dauge- 
lyje šalių valdžia prisiėmė atsakomybę už vadinamąjį „visišką užim- 
tumą“ su visomis jo implikacijomis, ir dabar jau nežinau, kaip galime, 
iškilus šioms problemoms, atskirti jas nuo bendresnių monetarinės po- 
litikos problemų, kurias, kaip anksčiau sakiau, turėtume stengtis nuo 
jų kuo labiau atskirti. Tas pat pasakytina apie kitą grupę esminių prob- 
lemų, kurias dabar galiu tik paminėti - būtent tarptautinės prekybos, 
muitų tarifų, valiutų konvertavimo kontrolės ir pan. klausimus. Nors 
visais šiais klausimais mūsų ilgalaikės politikos perspektyva turi išlik- 
ti neginčijama, šie klausimai vis dėlto kelia realių artimiausios ateities 
politinių problemų, kurias turbūt geriausia svarstyti atsietai nuo ilga- 
laikių principinių klausimų. Tačiau kažin ar šios nuostatos galime lai- 
kytis spręsdami kitą mano minėtą problemą - laisvosios ir planinės eko- 
nomikos šalių santykių problemą. 


Nors apsiribojau tik pagrindinių problemų išvardijimu ir jau turiu 
skubėti prie pabaigos, prieš tai dar noriu paliesti vieną svarbią sritį — 
mokesčių problematiką. Akivaizdu, kad tai yra labai plati įvairių pro- 
blemų sritis. Noriu atkreipti dėmesį tik į du dalykus. Pirmasis susijęs 
su progresyvinio pajamų apmokestinimo - pasiekusio dabartinį savo 
lygį ir vykdomo radikalaus egalitarizmo tikslais - padariniais. Manau, 
kad du svarbiausi jo padariniai yra: pirma, jis žlugdo socialinį mobilu- 
mą, nes faktiškai atima galimybę sėkmingai besiverčiančiam žmogui iš- 
kilti visuomenėje susikaupiant turtą ir, antra, jis jau beveik sunaikino 
svarbiausią bet kurios laisvos visuomenės elementą - nepriklausomų 


* Henry C. Simons, „Some Reflection on Syndicalism“, Journal of Political Economy, 
LII (March, 1944), 1-25; perspausdinta jo kn. Economic Policy for a Free Society (Chicago: 
University of Chicago Press, 1948), p. 121-158. 

pajamų Žmogų, tą figūrą, kurios svarbą palaikant visuomenėje laisvąją 
mintį ir apskritai nepriklausomybės nuo valdžios dvasią tik dabar ima- 
me suvokti, kai ji traukiasi nuo scenos. Tas pat pasakytina apie šiuolai- 
kinį paveldo mokestį ir nekilnojamojo turto apmokestinimą, kaip jis vei- 
kia Didžiojoje Britanijoje. Tačiau tai sakydamas turiu iškart pridurti, jog 
paveldo mokesčiai, žinoma, galėtų būti paversti didesnio socialinio mo- 
bilumo ir turto platesnio paskirstymo įrankiais, tad jie gali būti svar- 
būs liberaliosios politikos instrumentai ir neturi būti smerkiami vien dėl 
to, kad jais buvo piktnaudžiaujama. 

Yra daugybė kitų svarbių problemų, kurių net nepaminėjau. Tačiau 
tikiuosi, jog tai, apie ką kalbėjau, pakankamai aiškiai apibrėžia sritį, ku- 
rią turėjau omenyje siūlydamas aptarti šią temą. Tai yra pernelyg plati 
sritis, kad galėtume ją visą deramai išnagrinėti, net jeigu turėtume kur 
kas daugiau laiko. Tačiau, kaip jau sakiau, tikiuosi, kad šios diskusijos 
bus tik pradžia, ir neturi didelės reikšmės tai, nuo kurio taško jas pra- 
dedame. 


VII 


SOCIALISTINĖ APSKAITA I: 
PROBLEMOS ESMĖ IR JOS ISTORIJA* 


Jau yra pagrindo manyti, kad galiausiai galime kritiškai svarstyti tai, 
kas ilgai ir nekritiškai buvo postuluojama kaip racionali visuomenės 
pertvarka. Daugiau nei pusšimtį metų idėja, kad sąmoningas visų vi- 
suomeninių reikalų reguliavimas duotų geresnių rezultatų nei regimai 
chaotiška nepriklausomų individų sąveika, tolydžio patraukia vis dau- 
giau protų, ir šiandien pasaulyje turbūt nėra jokios politinės grupės, kuri 
vienokiais ar kitokiais tikslais nepropaguotų beveik visos žmogiškosios 
veiklos centralizuoto valdymo idėjos. Atrodė, jog nesunku rasti geres- 
nį pakaitalą laisvosios visuomenės institucijoms, kurios vis labiau bu- 
vo suvokiamos vien kaip atsitiktinumo rezultatas, kaip specifinės isto- 
rinės raidos, kuri galėjo pasukti kitokia linkme, produktas. Padaryti 
tvarką šiame chaose, panaudoti protą visuomenei organizuoti, sąmo- 
ningai ją formuoti atsižvelgiant į mažiausius žmonių norus bei vado- 
vaujantis vyraujančiomis teisingumo idėjomis - būtent tai buvo suvo- 
kiama kaip vienintelis protingo Žmogaus pastangų vertas tikslas. 

Tačiau šiandieną jau aiškėja (ir tai veikiausiai pripažįsta visos pu- 
sės), kad šiai idėjai užvaldant Žmonių protus kai kurios iš rimčiausių 
tokios socialinės pertvarkos problemų buvo ne tik neišspręstos, bet net 
ir nesuvoktos. Daugelį metų diskusijos socializmo tema - 0 per visą šį 
laikotarpį būtent socializmas buvo varomoji šio sąjūdžio idėja — vyko 
beveik išimtinai etinėmis ir psichologinėmis temomis. Viena vertus, bu- 
vo keliamas bendras klausimas, ar teisingumas reikalauja visuomenės 


* Perspausdinta iš kn. Collective Economic Planning, ed. F. A. Hayek (London: Geor- 
ge Routledge 6: Sons, Ltd., 1935). 

pertvarkymo socializmo principais ir kokie pajamų perskirstymo prin- 
cipai laikytini teisingais. Kita vertus, buvo keliamas klausimas, ar ap- 
skritai galima tarti, jog žmonės turi tų moralinių bei psichologinių sa- 
vybių, kurios, kaip tai buvo miglotai suvokiama, yra būtinos tam, kad 
socializmo sistema galėtų realiai funkcionuoti. Nors šis klausimas iš- 
ties kelia kai kurių realių problemų, iš tikrųjų jis net nepaliečia pro- 
blemos esmės. Abejonių kilo tik dėl to, ar naujosios santvarkos valdžia 
būtų pajėgi priversti žmones vykdyti jos planus. Abejojama buvo tik 
dėl plano praktinio įgyvendinimo galimybių, o ne dėl to, ar pats pla- 
navimas, net idealiu atveju, kai nesama jokių praktinių jo įgyvendini- 
mo problemų, pasiektų geidžiamą tikslą. Tad atrodė, jog problema yra 
tik psichologijos arba švietimo problema, ir šis „tik“ turėjo reikšti, jog, 
išsprendus šias pradines problemas, visos kitos kliūtys būtų neabejo- 
tinai pašalintos. 

Jeigu išties taip būtų, tai ekonomistai nieko negalėtų pasakyti tokių 
siūlymų įgyvendinamumo klausimu ir, tiesą sakant, veikiausiai būtų 
negalima jokia mokslinė jų naudingumo analizė. Viskas priklausytų nuo 
etinių arba, tiksliau, nuo individualių vertybinių sprendimų, dėl kurių 
žmonės gali sutarti arba nesutarti, bet kurių neįmanoma racionaliai įro- 
dyti. Kai kurie iš šių klausimų galėtų būti skirti psichologui, jeigu jis 
išties gebėtų pasakyti, kaip Žmonės elgtųsi visiškai kitokiomis sąlygo- 
mis. Joks kitas mokslininkas, o mažiausiai - ekonomistas, nieko nega- 
lėtų pasakyti apie socializmo problemas. Daugelis žmonių, kurie ma- 
no, jog ekonomisto žinios gali būti naudingos sprendžiant tik kapita- 
listinės visuomenės problemas (t.y. problemas, kylančias esant toms spe- 
cifinėms institucijoms, kurios neegzistuotų pagal kitus principus orga- 
nizuojamoje visuomenėje), vis dar laikosi šio įsitikinimo. 


Ar šis įsitikinimas yra grindžiamas idėja, jog socialistiniame pasau- 
lyje nebus jokių ekonominių problemų, ar jis paprasčiausiai liudija, kad 
jį išpažįstantys žmonės nesuvokia, kas yra ekonominės problemos; ne 
visada įmanoma į šį klausimą atsakyti. Labiau tikėtina antroji klausi- 

mo alternatyva. Ir tai neturi mūsų stebinti. Tos didžiosios ekonominės 
problemos, kurias mato ekonomistas ir kurias, jo įsitikinimu, teks spręsti 
ir kolektyvistinei visuomenei, nėra tos problemos, kurios dabar yra kie- 
no nors sąmoningai sprendžiamos ta prasme, kuria yra sprendžiamos, 
pavyzdžiui, namų ūkio ekonominės problemos. Grynai konkurencinė- 
je visuomenėje joks individas nesirūpina jokiomis ekonominėmis pro- 
blemomis, išskyrus tas, kurios liečia jį patį. Todėl nėra pagrindo ma- 
nyti, kad ekonominės problemos, kaip jas suvokia ekonomistas, turi būti 
žinomos kitiems. Tačiau turimų išteklių paskirstymo įvairiems tikslams 
problema (o tai ir yra ekonominė problema) visuomenei kyla lygiai taip 
pat, kaip ji kyla atskiram individui, ir nors mūsų visuomenėje niekas 
sąmoningai jos nesprendžia, specifinį jos sprendimą mums teikia kon- 
kurencijos mechanizmas. 

Formuluojant klausimą šiuo bendru pavidalu kiekvienas, be abejo, 
pripažintų, jog tokia problema egzistuoja. Tačiau tik nedaugelis suvo- 
kia, jog savo pobūdžiu ir savo sudėtingumu ji iš esmės skiriasi nuo in- 
žinerijos problemų. Kadangi šiuolaikiniame pasaulyje žmonių dėmesį 
vis labiau traukia technologinės problemos, jie vis mažiau ima suvokti 
visiškai kitokį - ekonominį - problemos pobūdį, ir tai yra veikiausiai 
svarbiausia priežastis, kodėl vis mažiau suprantama pastarosios pro- 
blemos esmė. Kartu ir įprastoji terminologija, vartojama aptariant abiejų 
rūšių problemas, smarkiai prisidėjo prie šios painiavos atsiradimo. 
Įprastoji frazė, kad „turime siekti geriausio rezultato turimomis prie- 
monėmis“ aprėpia abi problemas. Metalurgas, ieškantis būdo, kaip iš- 
gauti kuo daugiau metalo iš iškasamos rūdos; karo inžinierius, siekiantis 
kuo greičiau nutiesti tiltą su kuo mažiau žmonių; optikas, mėginantis 
sukonstruoti teleskopą, leidžiantį astronomui pamatyti tolimas Žvaigž- 
des - visi jie sprendžia grynai technologines problemas. Bendrąjį šių 
problemų pobūdį nusako tai, kad jas apibrėžia vienas tikslas, nusakan- 
tis, kam bus skiriamos turimos priemonės. Esminiai problemos bruo- 
žai nepasikeičia ir tada, kai tikslui realizuoti skiriama tam tikra fiksuo- 
ta pinigų suma, kuri gali būti išleista einamosiomis kainomis naudo- 
jant turimus gamybos faktorius. Šiuo požiūriu inžinierius, ieškantis ge- 
riausio būdo, kaip pagaminti tam tikrą produktą, sprendžia tik tech- 
nologines problemas, nors jis gali skelbtis, kad ieško ekonomiškiausio 

metodo. Vienintelis elementas, jo sprendimą padarinių atžvilgiu pada- 
rantis ekonominiu sprendimu, yra ne kokie nors jo paties išskaičiavi- 
mai, bet tik tas faktas, jog savo išskaičiavimuose jis remiasi kainomis, 
esančiomis rinkoje. 

Problemos, kurias pajustų valdantis visą ekonominę tam tikros ben- 
druomenės veiklą, į inžinieriaus sprendžiamas problemas būtų pana- 
šios tik tuo atveju, jeigu įvairūs visuomenės poreikiai būtų fiksuoti to- 
kiu apibrėžtu ir absoliučiu būdu, kad vieno iš jų tenkinimas visada ga- 
lėtų vykti nepriklausomai nuo jo kaštų. Jeigu jis, pavyzdžiui, pirmiau- 
sia galėtų nuspręsti, kaip geriausiai patenkinti būtiniausią maitinimosi 
poreikį, kad tai būtų tarsi vienintelis poreikis, ir galvotų, pavyzdžiui, 
apie aprangos pasiūlą tik tuo atveju, jeigu dar liktų išteklių visiškai pa- 
tenkinus maisto paklausą, tai nebūtų jokios ekonominės problemos, nes 
tokiu atveju neliktų nieko, nebent tai, ko neįmanoma būtų panaudoti 
pirmam tikslui dėl to, kad tai negalėtų būti paversta maistu arba dėl 
to, kad nebūtų papildomos maisto paklausos. Kriterijus paprasčiausiai 
būtų tai, ar buvo sukurtas maisto produktų maksimumas ir ar kitokių 
metodų taikymas nebūtų leidęs sukurti dar didesnio jų kiekio. Tačiau 
užduotis nustotų būti vien technologinė ir įgytų visiškai kitokį pobūdį, 
jeigu papildomai būtų reikalaujama, kad kuo daugiau išteklių būtų pa- 
likta kitiems tikslams. Tada iškyla klausimas, kas yra didesnis išteklių 
kiekis. Jeigu vienas inžinierius siūlytų metodą, kuris paliktų daug lais- 
vų žeinės išteklių, bet labai mažai darbo jėgos išteklių kitiems tikslams, 
o kito metodas paliktų daug darbo jėgos, bet mažai žemės išteklių, tai 
kaip, neturint jokio vertės standarto, galėtume nuspręsti, kuris iš šių 
kiekių yra didesnis? Jeigu egzistuotų tik vienas gamybos faktorius, klau- 
simas galėtų būti vienareikšmiškai išsprendžiamas grynai dėl techno- 
loginių sumetimų, nes tokiu atveju pagrindinė problema bet kurioje ga- 
mybos šakoje vėlgi būtų tik ta, kaip iš duotojo išteklių kiekio gauti mak- 
simalų produkto kiekį. Išliekanti ekonominė problema, kiek daug tu- 
rėtų būti gaminama kiekvienoje gamybos šakoje, šiuo atveju būtų la- 
bai paprasta ir beveik nereikšminga. Tačiau kai egzistuoja bent pora ar 
daugiau faktorių, šios galimybės jau nėra. 

Taigi ekonominė problema iškyla tik tada, kai dėl turimų išteklių 
konkuruoja skirtingi tikslai. Jos egzistavimo kriterijus yra tai, kad turi 

būti atsižvelgiama į kaštus. Kaštai čia nereiškia nieko kito, kaip tik nau- 
dą, kurią gautume turimus išteklius naudodami alternatyviais tikslais. 
Tai gali reikšti darbo dienos dalies naudojimą laisvalaikiui arba mate- 
rialinių išteklių naudojimą kitokio produkto gamybai. Akivaizdu, kad 
šio pobūdžio sprendimai turės būti priimami bet kurioje ekonominėje 
sistemoje, kur tenka rinktis iš alternatyvių tam tikro ištekliaus panau- 
dojimo būdų. Tačiau pasirinkti iš dviejų galimų alternatyvų jau nega- 
lima tuo absoliučiu būdu, kuris buvo galimas mūsų ankstesniame pa- 
vyzdyje. Net jeigu ekonominės sistemos valdytojas žinotų, jog pamai- 
tinti tam tikrą Žmogų visada yra svarbiau nei aprengti kitą, tai nebūti- 
nai reikštų, kad tai yra svarbiau nei aprengti du ar dešimt kitų žmo- 
nių. Klausimo rimtumas išryškėja pažvelgus į sudėtingesnius poreikius. 
Gali būti, kad vieno papildomo gydytojo poreikis yra didesnis nei vie- 
no papildomo mokytojo poreikis, tačiau jeigu paruošti vieną gydytoją 
kainuotų triskart brangiau nei paruošti papildomą mokytoją, tai gali pa- 
aiškėti, jog trys papildomi mokytojai bus geriau nei vienas gydytojas. 

Kaip jau buvo sakyta, kadangi dabartinės tvarkos sąlygomis tokių 
ekonominių problemų niekas nesprendžia sąmoningai, dauguma žmo- 
nių net nesuvokia, kad tokios problemos egzistuoja. Sprendimai, ar ga- 
minti tam tikrą produktą ir kiek jo gaminti, šia prasme yra ekonomi- 
niai. Tačiau šie atskiro individo priimami sprendimai tėra dalis tos eko- 
nominės problemos, kuri čia iškyla. Individas, priimantis tokį spren- 
dimą, jį priima remdamasis esamomis kainomis. Faktas, kad šiuo 
sprendimu jis šiek tiek, veikiausiai tik labai menkai, veikia šias kai- 
nas, nedaro poveikio jo pasirinkimui. Kitą problemos dalį išsprendžia 
funkcionuojanti kainų sistema. Tačiau ji išsprendžiama tokiu būdu, ku- 
rį gali atskleisti tik sisteminė jos analizė. Jau buvo sakyta, kad ši siste- 
ma gali funkcionuoti ir tada, jei niekas jos nesupranta. Tačiau tikėtina, 
jog jos nesuprasdami Žmonės nenorės leisti jai veikti. 

Realią situaciją šiuo požiūriu gerai atspindi visuomenės požiūris į 
ekonomisto ir inžinieriaus santykinę vertę. Turbūt neperdedant galima 
sakyti, jog daugumai Žmonių inžinierius yra tas asmuo, kuris realiai ku- 
ria daiktus, o ekonomistas yra tas nykus individas, kuris sėdi kabinete 
ir aiškina, kodėl geri pirmojo sumanymai turi žlugti. Tame yra dalis tie- 
sos. Tačiau šio įsitikinimo implikacija, kad jėgos, kurias nagrinėja ekono- 

mistas ir į kurias inžinierius nėra linkęs atsižvelgti, yra neesminės ir ne- 
svarbios, yra absurdiška. Reikia specialaus ekonominio išsilavinimo, kad 
būtų galima suvokti, jog tos spontaninės jėgos, kurios riboja inžinieriaus 
ambicijas, pačios savaime išsprendžia problemą, kuri šiaip jau turėtų 
būti sprendžiama sąmoningomis pastangomis. 


Tačiau be šiuolaikinės technologijos įtakos yra ir kitų priežasčių, pa- 
aiškinančių dabartinį nesugebėjimą suvokti, jog egzistuoja ekonomi- 
nės problemos. Taip buvo ne visada. Palyginti trumpą laiką XIX a. vi- 
duryje visuomenė kur kas geriau suvokė ir suprato ekonomines pro- 
blemas. Tačiau klasikinė politinės ekonomijos sistema, kurios stebėti- 
nas įtakingumas daug prisidėjo keliant šį supratimo lygį, buvo grin- 
džiama ne itin patikimais, iš dalies net visiškai netikusiais pagrindais, 
ojos populiarumas buvo pasiektas vulgarizavimo kaina, dėl kurio ga- 
liausiai ji ir žlugo. Tik daug vėliau, kai jos doktrina neteko visos savo 
įtakos, laipsniška ekonominės teorijos pertvarka parodė, jog jos ydos, 
diskreditavusios jos teikiamą ekonominės sistemos funkcionavimo pa- 
aiškinimą, ją diskredituoja kur kas mažiau nei iš pradžių galėjo atro- 
dyti. Tačiau būtent per šį laikotarpį buvo padaryta nepataisoma žala. 
Klasikinės sistemos žlugimas diskreditavo pačią teorinės analizės idė- 
ją, todėl ekonominių reiškinių priežasčių supratimo pastangas imta 
keisti paprasčiausiu jų aprašinėjimu. Taip buvo prarastas ekonominės 
problemos suvokimas, tas suvokimas, kurį jau buvo pasiekusios ke- 
lios tyrinėtojų kartos. Tie ekonomistai, kuriuos vis dar domino bendroji 
analizė, visą savo dėmesį sutelkė į grynai abstrakčių ekonomikos moks- 
lo pagrindų analizę, tad jie nepadarė jokios bent kiek didesnės įtakos 
viešajai nuomonei. 

Daugiausia dėl šio laikino analitinės ekonomikos nuosmukio visos 
tos realios problemos, kurias kelia planinės ekonomikos sistema, sulau- 
kė stebėtinai mažai rimtų studijų. Tačiau pats šis nuosmukis toli gražu 
nebuvo nulemtas vien senosios ekonominės doktrinos vidinių silpny- 
bių. Negalima sakyti, jog jos įtaka būtų buvusi tokia pat, jeigu ji nebū- 

tų sutapusi su kitu sąjūdžiu, atmetančiu visus racionalius ekonomikos 
metodus. Bendriausias veiksnys, griovęs ekonominės teorijos statusą ir 
kartu skatinęs plėtrą tos socializmo mokyklos, kuri nepripažino jokių 
spekuliacijų apie realų visuomenės funkcionavimą ateityje, buvo vadi- 
namosios „istorinės“ ekonomikos mokyklos iškilimas,' nes esminė šios 
mokyklos idėja buvo tai, kad ekonomikos dėsniai gali būti nustatyti tik 
istorijos medžiagai pritaikius gamtamokslinio tyrimo metodus. Tačiau 
šios medžiagos pobūdis yra toks, kad tokių metodų taikymas neišven- 
giamai išsigimtų į gryną aprašinėjimą ir absoliutų skepticizmą dėl ko- 
kių nors dėsnių šioje srityje galimybės. 

Nesunku suprasti, kodėl taip įvyktų. Visuose moksluose, išskyrus 
tuos, kurie turi reikalų su socialiniais reiškiniais, visa, ką žinome iš pa- 
tirties, yra tam tikrų procesų, kurių negalime tiesiogiai stebėti ir kuriuos 
turime rekonstruoti, apraiška. Visos mūsų išvados apie šių procesų pri- 
gimtį neišvengiamai yra hipotetinės, ir vienintelis šių hipotezių galioji- 
mo testas yra tai, kad jos padeda paaiškinti ir kitus reiškinius. Tai, kas 
mums leidžia šiuo indukcijos metodu formuluoti bendrus priežastinius 
dėsnius arba hipotezes, yra tas faktas, jog eksperimentavimo arba tų 
pačių reiškinių kartotinio stebėjimo galimybė identiškomis aplinkybė- 
mis rodo tam tikrus stebimų reiškinių dėsningumus. 

Socialiniuose moksluose situacija yra priešinga. Viena vertus, ekspe- 
rimentuoti juose neįmanoma ir todėl čia neturime tokių pat Žinių apie 
reiškinių dėsningumus, kokių turime gamtos moksluose. Kita vertus, 
žmogaus situacija (jis užima tarpinę vietą tarp gamtinių ir socialinių 
reiškinių, yra pirmųjų padarinys ir pastarųjų priežastis) lemia tai, kad 
tie pamatiniai faktai, kurių reikia socialiniams reiškiniams paaiškinti, 
yra mūsų bendrosios patirties dalykai, paties mūsų mąstymo sudeda- 
moji dalis. Socialiniuose moksluose kompleksinių reiškinių elementai 
mums yra neabejotinai žinomi. Gamtos moksluose apie juos geriausiu 
atveju galime tik spėlioti. Šių elementų egzistavimas mums žinomas pa- 
tikimiau už kompleksinių reiškinių dėsningumus, atsirandančius jų pa- 
grindu, todėl juos galime laikyti tikruoju empiriniu socialinių mokslų 


! Kai kurias idėjas šia tema esu plačiau išdėstęs straipsnyje „Trend of Economic 
Thinking“, Economica, May, 1933. 

pradu. Būtent šis nevienodas empirinio prado statusas socialinių moks- 
lų argumentacijoje paaiškina daugelį nesusipratimų dėl jo loginės pri- 
gimties. Neabejotina, jog socialiniai, kaip ir gamtos mokslai, turi naudo- 
tis dedukcinio samprotavimo metodais. Esminis skirtumas yra tai, kad 
gamtos moksluose dedukcijos procesas turi prasidėti nuo tam tikrų hi- 
potezių, gaunamų indukcinio apibendrinimo būdu, o socialiniuose 
moksluose jis pradedamas tiesiog nuo žinomų empirinių elementų, ir 
būtent jais remiamasi ieškant kompleksinių reiškinių dėsningumų, ku- 
rie negali būti pažinti tiesiogiai stebint. Jie yra, jei taip galima pasaky- 
ti, empiriškai dedukciniai mokslai, kai pradedama nuo žinomų elemen- 
tų ir žengiama prie kompleksinių reiškinių dėsningumų, negalimų ste- 
bėti tiesiogiai. Tačiau šie metodologijos klausimai nėra pagrindinė mūsų 
tema. Mums svarbu tik parodyti, kaip empirizmo triumfo gamtos moks- 
luose laikais buvo imtasi pastangų primesti tuos pačius empirinius me- 
todus socialiniams mokslams, ir kodėl tai turi vesti prie katastrofinių pa- 
darinių. Jeigu kompleksinių reiškinių, kurių neįmanoma kartotinai ste- 
bėti identiškomis sąlygomis, dėsningumų pradedama ieškoti ne nuo to 
galo, tai neįmanoma jokia kita išvada, kaip tik ta, jog čia nesama jokių 
bendrų dėsningumų, jokių vidinių būtinybių, sąlygojamų nekintančios 
sudedamųjų elementų prigimties, ir todėl vienintelis ekonomikos moks- 
lo uždavinys tėra istorinės kaitos aprašymas. Tik išsižadėjus deramų ty- 
rimo metodų, įtvirtintų klasikiniame periode, pradėjo plisti įsitikinimas, 
kad nėra kitokių socialinio gyvenimo tvarkos dėsningumų kaip tik tie, 
kuriuos nustato patys žmonės, ir kad visi stebimi reiškiniai čia tėra so- 
cialinių arba teisinių institucijų produktas, kitaip sakant, tėra „istorinės 
kategorijos“, ir kad jų niekaip neveikia kokios nors giluminės ekonomi- 
nės problemos, kurios žmogui neišvengiamai iškyla. 


Daugeliu požiūrių įtakingiausia socializmo mokykla, kurią iki šiol 
pasaulis matė, iš esmės tėra šios rūšies istoricizmo produktas. Kai ku- 
riuose savo doktrinos taškuose Marxas naudojosi klasikinių ekonomis- 
tų metodais, tačiau jis beveik nepaisė tos jų analizės, kuri turi didžiau- 

sios išliekamosios vertės - konkurencijos analizės. Jis be jokių išlygų pri- 
pažino istorinės mokyklos tezę, kad dauguma ekonominio gyvenimo 
reiškinių nėra tam tikrų nekintančių priežasčių padarinys, o tik speci- 
finės istorinės raidos produktas. Neatsitiktinai būtent toji šalis, kur is- 
torinė mokykla buvo madingiausia, - Vokietija - tapo šalimi, kur mark- 
sizmas buvo pripažintas lengviausiai. 

Faktas, kad įtakingiausioji socializmo mokykla taip glaudžiai bu- 
vo susijusi su to laikotarpio bendromis socialinių mokslų antiteorinė- 
mis tendencijomis, turi esminės reikšmės visai tolesnei realių socializ- 
mo problemų analizei. Ši bendra nuostata lėmė ne tik aklumą visoms 
ekonominėms problemoms, išliekančioms nepriklausomai nuo visų is- 
torinių institucijų; ji paaiškina, kodėl Marxas ir marksistai (visiškai nuo- 
sekliai) sąmoningai atmetė visus mėginimus analizuoti būsimosios so- 
cialistinės visuomenės realią organizaciją ir jos funkcionavimą. Jeigu 
kaitą lemia nepermaldaujama istorijos logika, jeigu socializmas yra ne- 
išvengiamas šios evoliucijos rezultatas, tai išties nebūtina žinoti, kaip 
konkrečiai atrodys naujoji visuomenė. Jeigu iš tikrųjų beveik visi veiks- 
niai, lemiantys dabartinės visuomenės ekonominę veiklą, nustotų veik- 
ti, jeigu naujoje visuomenėje neliktų jokių problemų, išskyrus nebent 
tas, kurias keltų istorinės kaitos sukurtos naujos institucijos, tada iš- 
ties nebūtų beveik jokių galimybių iš anksto spręsti kokių nors jos pro- 
blemų. Pats Marxas reiškė tik pašaipą ir panieką mėginimams kon- 
struoti praktinį tokios utopijos funkcionavimo planą. Tik retsykiais, ir 
būtent šia negatyvia forma, jo darbuose susiduriame su teiginiais apie 
tai, kokia nebus ateities visuomenė. Veltui jo rašiniuose ieškotume pa- 
aiškinimo, kokiais bendraisiais principais būtų grindžiama socialisti- 
nės visuomenės ekonominė veikla.“ 

Marxo pozicija šiuo klausimu ilgam paveikė jo mokyklos socialis- 
tus. Bet kokios spekuliacijos apie realią socialistinės visuomenės orga- 
nizaciją iškart nelaimingam jų autoriui užtraukdavo kaltinimą „nemoks- 
liškumu“ - baisiausią kaltinimą, kokio tik galėjo sulaukti „mokslinės“ 


2 Naudingas straipsnių rinkinys, kuriame pateikiamos Marxo nuorodos į šią proble- 
mą jo įvairiuose rašiniuose ir ypač straipsnyje Raudęlossen zum Gothacr Programm (1875), 
yra K. Tisch, Wirtschaftsrechnunę und Verteilung im zentraliskisch organisierten sozialistischen 
Gemeinwesen (1932). 

socializmo mokyklos atstovas. Tačiau net už Marxo stovyklos ribų vi- 
sų šiuolaikinio socializmo atmainų bendra kilmė iš istorinio arba „ins- 
titucinio“ požiūrio į ekonominius reiškinius faktiškai nulėmė tai, kad 
sėkmingai buvo nuslopinti visi mėginimai nagrinėti tas problemas, ku- 
rias tektų spręsti bet kokiai konstruktyviai socialistinei politikai. Kaip 
matysime, tik mėginant atsakyti į kritiką, ateinančią iš šalies, galiausiai 
buvo imtasi šio uždavinio. 


Pasiekėme tašką, kai jau būtina aiškiai atskirti keletą skirtingų pro- 
gramos, kurią iki šiol apibendrintai vadinome socialistine, aspektų. 
Ankstyvoje stadijoje periodo, kai vis labiau plito tikėjimas centrinio pla- 
navimo idėja, istoriškai būtų teisinga be didesnių išlygų socializmo idėją 
tapatinti su planavimo idėja. Kiek tai susiję su pagrindinėmis ekono- 
minėmis problemomis, tas pat pasakytina ir šiandien. Tačiau reikia pri- 
pažinti, jog daugeliu kitų aspektų šiuolaikiniai socialistai ir kiti šiuo- 
laikiniai planuotojai gali visiškai pagrįstai atmesti bet kokią atsakomy- 
bę už vienas kito programas. Dabar turime atskirti tų programų tiks- 
lus nuo priemonių, kurios buvo siūlomos arba kurios išties yra būtinos 
tiems tikslams pasiekti. Išliekantis neaiškumas šiuo klausimu gali būti 
paaiškintas tuo, kad priemonės, kurios yra būtinos siekiant socializmo 
siaurąja prasme, gali būti naudojamos ir kitiems tikslams; mus domi- 
nančias problemas kelia ne tikslai, bet priemonės. 

Bendrasis socializmo siaurąja „proletariškojo“ socializmo prasme 
tikslas yra visuomenės neturtingųjų klasių padėties pagerinimas per- 
skirstant iš nuosavybės gaunamas pajamas. Tam reikia kolektyvinės ma- 
terialiųjų gamybos priemonių nuosavybės ir kolektyvistinės jų naudo- 
jimo kontrolės. Tačiau tokie pat kolektyvistiniai metodai gali būti tai- 
komi ir visai kitiems tikslams. Antai aristokratinė diktatūra gali nau- 
dotis šiais metodais ir tenkinti rasinio ar kitokio elito interesus arba siek- 
ti kitokio neegalitarinio tikslo. Situaciją dar labiau komplikuoja faktas, 
jog kolektyvistinės nuosavybės ir kontrolės metodas, būtinas visiems 
mėginimams pajamų paskirstymą atskirti nuo privačios gamybos prie- 

monių nuosavybės, gali būti taikomas įvairiu mastu. Dabar parankiau- 
sia terminą „socializmas“ vartoti apibūdinant tradicinius socialistų tiks- 
lus, o terminą „planavimas“ - apibūdinant atitinkamą metodą, nors vė- 
liau „socializmo“ terminą naudosime platesne prasme. Tad siauresniąja 
šio termino prasme gali būti daug planavimo ir mažai socializmo arba 
daug socializmo ir mažai planavimo. Bet kuriuo atveju planavimo me- 
todas gali būti naudojamas pasiekti tikslams, neturintiems nieko bend- 
ra su etiniais socializmo tikslais. Klausimą, ar socializmo idėją pana- 
šiai galima atskirti nuo planavimo idėjos, ir mėginimų žengti šia kryp- 
timi kritiką svarstysime vėliau. 

Mokslinė diskusija daug laimi dėl to, kad metodo problemą įmano- 
ma atskirti nuo tikslo problemos ne tik teoriškai, bet ir praktiškai. Moks- 
las nieko negali pasakyti apie galutinių tikslų pagrįstumą. Jie gali būti 
pripažįstami arba atmetami, tačiau jie negali būti įrodomai patvirtina- 
mi arba paneigiami. Racionaliai argumentuojamas gali būti tik klausi- 
mas, ar tam tikros priemonės duos geidžiamų rezultatų. Tačiau jeigu 
jos būtų siūlomos tik kaip vieno specifinio tikslo realizavimo priemo- 
nės, praktiškai būtų sunku argumentaciją techniniu klausimu atskirti 
nuo vertybinių sprendimų. Kadangi ta pati priemonių problema išky- 
la ryšium su visiškai skirtingais etiniais idealais, turime vilties, kad dis- 
kusijoje gali būti išvengta vertybinių sprendimų. 

Bendra būtinoji sąlyga, siekiant tokio pajamų paskirstymo, kuris ne- 
priklausytų nuo privačios išteklių nuosavybės (0 tai yra pirmasis so- 
cializmo ir kitų antikapitalistinių sąjūdžių tikslas), yra tai, kad valdžia, 
nustatanti tokio paskirstymo principus, irgi turi valdyti tuos išteklius. 
Kad ir koks būtų tokio paskirstymo principų turinys, kad ir kokiomis 
idėjomis būtų vadovaujamasi siekiant teisingo ar pageidautino pajamų 
paskirstymo, visi tokie mėginimai turi būti panašūs vienu grynai for- 
maliu, bet labai svarbiu aspektu: jie turi nustatyti tam tikrą vertinimo 
skalę, pagal kurią galima būtų pasverti įvairių konkuruojančių indivi- 
dualių tikslų svarbą. Būtent šis formalus aspektas, tas faktas, jog cen- 
trinė valdžia turės spręsti ekonominę ribotų išteklių paskirstymo prak- 
tiškai neribotiems konkuruojantiems tikslams problemą, ir yra socializ- 
mo kaip metodo problema. Svarbiausias klausimas yra tai, ar sudėtin- 
gomis didelės šiuolaikinės visuomenės sąlygomis tokia centrinė valdžia 

galėtų pakankamai tiksliai išsiaiškinti visas tokios vertybių skalės im- 
plikacijas ir gauti rezultatus, prilygstančius konkurencinio kapitalizmo 
rezultatams, o ne klausimas, ar kuri nors specifinė vertybių aibė kuo 
nors yra pranašesnė už kitą. Mus čia domina metodai, kuriais naudo- 
jasi socializmas siauresniąja prasme ir visi kiti šiuolaikiniai sąjūdžiai už 
planinę visuomenę, o ne konkretūs socializmo tikslai. 


Kadangi toliau mus domins tik naudojami metodai, o ne tikslai, bus 
patogu terminą „socializmas“ vartoti šia plačiąja prasme. Tad šia pras- 
me jis nusako bet kurį kolektyvistinio išteklių valdymo būdą, nepriklau- 
somai nuo to, kieno interesus toks valdymas tenkina. Nors čia mums 
nereikia konkretesnio siekiamų tikslų apibrėžimo, turime aiškiau api- 
brėžti tuos metodus, kuriuos norime aptarti. Be abejo, esama labai įvai- 
rių socializmo atmainų, tačiau tradiciniai šių skirtingų tipų apibūdini- 
mai, tokie kaip „komunizmas“, „sindikalizmas“, „gildijų socializmas“, 
niekada tiksliai neatitiko tos metodų klasifikacijos, kurios mums reikia, 
o pastaraisiais laikais dauguma jų tapo taip glaudžiai susieti veikiau 
su partijomis, o ne su specifinėmis programomis, kad mums jie beveik 
nieko neduoda. Mums svarbiausia tai, kaip plačiai kiekvienas iš šių ti- 
pų realizuoja išteklių centrinio valdymo ir tvarkymo idėją. Norint su- 
vokti galimų šio klausimo sprendimų įvairovę bene geriausia pradėti 
nuo labiausiai žinomos socializmo formos ir paskui mėginti išsiaiškin- 
ti, kokiu mastu jo santvarka gali būti modifikuota įvairiomis kryptimis. 

Plačiausiai propaguojama ir prima facie labiausiai įtikinama progra- 
ma numato ne tik kolektyvinę nuosavybę, bet ir vieningą, centralizuo- 
tą visų materialinių gamybos išteklių valdymą. Kartu ji numato, kad 
išliks vartojimo pasirinkimo ir užsiėmimo pasirinkimo laisvė. Tokia for- 
ma marksizmas buvo interpretuojamas socialdemokratinių partijų Eu- 
ropos kontinente, ir būtent taip socializmą įsivaizduoja dauguma žmo- 
nių. Būtent šia jo forma socializmas buvo plačiausiai diskutuojamas; ir 
pastarųjų laikų kritika daugiausia buvo nukreipta į šią jo atmainą. Tie- 
są sakant, ji taip plačiai traktuojama kaip vienintelė dėmesio verta so- 

cialistinė programa, kad daugelyje diskusijų ekonominių socializmo 
problemų tema jų dalyviai net nesiteikia nurodyti, kokią socializmo at- 
mainą jie turi omenyje. O tai turi tam tikrų nepageidautinų padarinių, 
nes niekada nėra visiškai aišku, ar tam tikra kritika taikytina tik šiai 
konkrečiai atmainai, ar visoms socializmo atmainoms. 

Todėl nuo pat pradžių būtina turėti omenyje šias alternatyvias gali- 
mybes ir kiekviename diskusijos etape išsiaiškinti, ar konkreti proble- 
ma kyla iš prielaidų, kuriomis turi remtis bet kuri socialistinė progra- 
ma, ar ji kyla tik dėl specifinių prielaidų, daromų konkrečiu atveju. Pa- 
vyzdžiui, vartotojo pasirinkimo laisvė arba užsiėmimo pasirinkimo lais- 
vė jokiu būdu nėra būtini bet kurios socialistinės programos atributai; 
ir nors ankstesnieji socialistai paprastai neigė kritikų tezę, kad socializ- 
mas panaikintų šias laisves, naujesnė socialistinės pozicijos kritika kar- 
tais atmetama argumentuojant, kad kritikų nurodomi sunkumai kiltų 
tik tuo atveju, jeigu šios laisvės būtų paliktos ir kad atsižvelgiant į vi- 
sus kitus socializmo pranašumus šių laisvių praradimo kaina nebūtų 
labai didelė. Todėl šią kraštutinę socializmo formą būtina svarstyti kartu 
su kitomis jo formomis. Daugeliu požiūrių ji atitinka tai, kas praeityje 
buvo vadinama „komunizmu“, nusakančiu sistemą, kur ne tik gamy- 
bos priemonės, bet ir visos kitos gėrybės yra valdomos kolektyviai ir 
kur centrinei valdžiai suteikiama teisė įsakyti bet kuriam asmeniui at- 
likti bet kokią užduotį. 

Visuomenė, kur viskas yra valdoma iš vieno centro, gali būti laiko- 
ma ribiniu atveju didžiulėje mažiau centralizuotų sistemų daugybėje. 
Geriau žinomas ir jau minėtas jų tipas užima savo vietą kažkur toliau 
judant decentralizacijos ašimi. Tačiau ir jis numato plačiausią planavi- 
mą - centrinei valdžiai smulkmeniškai reguliuojant praktiškai beveik 
visą gamybinę veiklą. Ankstesnių labiau decentralizuoto socializmo sis- 
temų, tokių kaip gildijų socializmas arba sindikalizmas, čia neverta 
svarstyti, nes, atrodo, dabar beveik visuotinai pripažįstama, jog jos ne- 
siūlo jokio racionalaus ekonominės veiklos valdymo mechanizmo. Tie- 
sa, pastaruoju metu socialistiniai mąstytojai, reaguodami į kritiką, vis 
dažniau į savo schemas grąžina tam tikrų konkurencijos elementų ir 
mėgina įveikti problemą, kuri, jų pripažinimu, iškiltų visiškai centrali- 
zuoto planavimo atveju. Šioje svarstymo stadijoje mums nebūtina smul- 

kiai nagrinėti tų schemų, kuriose individualių gamintojų konkurenciją 
mėginama derinti su socializmu. Šį klausimą svarstysime vėliau? Ta- 
čiau svarbu nuo pat pradžių suvokti tokių schemų galimybę - svarbu 
dėl dviejų priežasčių. Pirma, per visas tolesnes diskusijas turime suvok- 
ti, jog visiškai centralizuotas ekonominės veiklos valdymas, kuris lai- 
komas tipiniu socializmo bruožu, gali būti kažkiek švelninamas; antra, 
o tai yra dar svarbiau, turime aiškiai suvokti, kokio laipsnio centrinis 
valdymas turi išlikti, kad pagrįstai galėtume kalbėti apie socializmą, t.y. 
turime suvokti tas minimalias prielaidas, kurios tam tikrą sistemą lei- 
džia laikyti socialistine. Net jeigu paaiškėtų, jog kolektyvinė gamybos 
išteklių nuosavybė yra suderinama su tikslų, kuriems naudojami ištek- 
liai, konkurencine atranka, vis vien turime tarti, kad klausimus „Kas 
turi tvarkyti visuomenės išteklius?“ arba „Kiek išteklių galima patikėti 
įvairiems „verslininkams“?“ turi spręsti centrinė valdžia. Atrodo, jog 
būtent tai yra minimalioji kolektyvinės nuosavybės prielaida, arba tas 
mažiausias centralizuotos kontrolės laipsnis, kuris dar leidžia visuome- 
nei kontroliuoti pajamas, gaunamas naudojant materialias gamybos 
priemones. 


Be tokios centrinės gamybos priemonių kontrolės planavimas ta 
prasme, kuria čia vartojame šį terminą, nebėra problema. Jis tampa ne- 
įmanomas. Su tuo veikiausiai sutiktų dauguma skirtingų stovyklų eko- 
nomistų, nors daugelis kitų žmonių, tikinčių planavimo idėja, vis dar 
mano, kad jo galima būtų racionaliai griebtis visuomenėje, pripažįstan- 
čioje privačios nuosavybės principus. Jeigu „planavimas“ reiškia gamy- 
binės veiklos valdymą valdžios įsakais (ji nustato pagamintino produkto 
kiekį, naudotinus gamybos metodus arba diktuoja kainas), tai nesun- 
ku parodyti, kad nors tokia praktika būtų galima, bet kuri atskira šio 
pobūdžio priemonė atneštų padarinius, žlugdančius jos tikslą, ir bet 


3 Žr. šio darbo IX skyrių. 

koks mėginimas veikti nuosekliai reikalautų griebtis tolydžio naujų ir 
papildomų kontrolės priemonių, kol galiausiai visa ekonominė veikla 
būtų pajungta centrinės valdžios kontrolei. 

Šiame rašinyje negalime plačiau nagrinėti šios atskiros valstybinio 
intervencionizmo kapitalistinėje visuomenėje problemos. Į ją atkreipia- 
me dėmesį tik tam, kad pasakytume, jog čia jos nenagrinėsime. Mūsų 
įsitikinimu, viena plačiai pripažįstama analitinė studija parodo, jog in- 
tervencionizmas nėra alternatyva, kurią galima būtų racionaliai priim- 
ti, arba kuri teiktų patenkinamą sprendimą tų problemų, kurių spren- 
dimo dingstimi jo griebiamasi.“ 

Tačiau čia turime saugotis galimo nesusipratimo. Teigdamas, jog, 
šios rūšies dalinis planavimas yra iracionalus, neteigiu, kad vieninte- 
lė racionaliai priimtina kapitalizmo forma yra grynasis laissez faire se- 
nąja prasme. Nėra jokio pagrindo tarti, jog istoriškai duotos teisinės 
institucijos kuria nors prasme yra „natūralios“. Pripažindami privačios 
nuosavybės principą nebūtinai turime laikyti geriausiu tą konkretų šios 
teisės turinio apibrėžimą, kurį teikia galiojantys įstatymai. Klausimas, 
kokie būtų tinkamiausi pastovūs teisiniai rėmai, garantuojantys sklan- 
džiausią ir efektyviausią konkurencijos funkcionavimą, yra nepapras- 
tai svarbus, nors, deja, ekonomistai jam neskiria reikiamo dėmesio. 

Tačiau, kita vertus, pripažinti teisinės tvarkos kaitos galimybę ne- 
reiškia pripažinti planavimą ta prasme, kuria čia vartojame šį žodį. Tu- 
rime neišleisti iš akių esminio skirtumo, t.y. skirtumo tarp pastovios 
teisinės tvarkos, kuri gali būti sukonstruota taip, kad teiktų visas bū- 
tinas paskatas privačiai iniciatyvai adaptuotis prie pokyčių, ir sistemos, 
kur tokia adaptacija vykdoma centrinės valdžios nurodymais. Būtent 
šis klausimas, o ne klausimas, ar turi būti išlaikyta esama teisinė tvar- 
ka, nusako tikrąją problemą. Tam tikra prasme galima sakyti, jog abi 
sistemos yra racionalaus planavimo produktas. Tačiau vienu atveju šis 
planavimas liečia tik pastovių teisės institucijų modifikavimo klausi- 
mą, kurio galima ir nespręsti, jeigu sutinkame pripažinti institucijas, 
susiklosčiusias ilgo istorinio proceso eigoje, o kitu atveju planavimas 
turėtų dorotis su įvairiausiomis kasdienės kaitos problemomis. 


* Zr. L. von Mises, Interventionismus (Jena, 1929). 

Neabejotina, jog šio pobūdžio planavimas pareikalautų tokios radi- 
kalios pertvarkos, kokios dar nežinojo ligšiolinė žmonijos istorija. Kar- 
tais keliama tezė, jog dabar vykstantys pokyčiai reiškia tik grįžimą prie 
socialinių formų, vyravusių iki pramoninės epochos. Tačiau tai yra klai- 
dinga interpretacija. Net tada, kai viduramžių gildijų sistema buvo pa- 
siekusi apogėjų ir kai prekybos suvaržymai buvo didžiausi, ji nebuvo 
naudojama kaip visos individo veiklos valdymo priemonė. Žinoma, tai 
nebuvo sistema, teikianti racionaliausius individo veiklos rėmus, tačiau 
iš esmės ji tik nubrėžė tam tikrus pastovius rėmus, kurių viduje kas- 
dienė individų iniciatyva turėjo veikimo laisvę. Mėgindami naudotis 
senuoju suvaržymų aparatu sprendžiant vos ne kasdienes kaitos pro- 
blemas mes jau kur kas toliau nužengėme centralizuoto visos veiklos 
planavimo kryptimi, nei kada nors anksčiau šia kryptimi buvo nuženg- 
ta. Jeigu toliau eisime tuo keliu, kuriuo jau pasukome, ir mėginsime 
veikti nuosekliai bei kovosime su izoliuotų planavimo aktų savigrio- 
vos tendencijomis, tai išties būsime pradėję eksperimentą, neturintį is- 
torinių precedentų. Jau dabar esame nuėję labai toli. Norėdami suprasti 
visas šias potencijas turime suvokti, jog dabartinė sistema, dusinama 
įvairiausių suvaržymų ir dalinio planavimo priemonių, yra beveik tiek 
pat tolima racionaliai kapitalizmo sistemai, kaip yra tolima nuosekliai 
centralizuoto planavimo sistemai. Svarstant planavimo galimybes vi- 
sada svarbu suprasti, jog neteisinga manyti, kad jo alternatyva yra tas 
kapitalizmas, kuris egzistuoja šiandieną. Esame tiek pat toli nuo gry- 
nojo kapitalizmo, kaip ir nuo centralizuoto planavimo sistemos. Šian- 
dienos pasaulis yra intervencionizmo chaosas. 


Klasikinė politinė ekonomija žlugo dėl to, kad pamatinio vertės reiš- 
kinio nesugebėjo paaiškinti remdamasi ta pačia ekonominės veiklos pa- 
skatų analize, kurią taip sėkmingai taikė analizuodama sudėtingesnį 
konkurencijos reiškinį. Darbinė vertės teorija veikiau buvo iliuzorinės 
vertės substancijos paieškos, o ne subjekto ekonominės elgsenos anali- 
zės rezultatas. Lemiamas ekonomikos mokslo pažangos žingsnis buvo 

žengtas tada, kai ekonomistai iškėlė klausimą, kokiomis sąlygomis in- 
dividai elgiasi specifiškai turimų gėrybių atžvilgiu. Taip keliamas klau- 
simas iškart vedė prie suvokimo, jog tam tikros vertės (arba svarbos) 
priskyrimas skirtingų gėrybių vienetams yra būtinas pirmasis žingsnis 
sprendžiant bendrąją problemą, visada iškylančią ten, kur daugybė tiks- 
lų konkuruoja dėl riboto priemonių kiekio. 

Ši vertės problema, visada iškylanti ten, kur turime reikalų su ra- 
cionaliu veiksmu, buvo tas pamatinis faktas, kuriuo remiantis galėjo bū- 
ti pradėti sisteminiai tyrimai tų formų, kuriomis ji pasireikštų skirtin- 
gomis ekonominio gyvenimo organizacijos sąlygomis. Tam tikra pras- 
me centralizuotos ekonomikos problemos nuo pat pradžių buvo svar- 
bios šiuolaikinės ekonominės teorijos plėtotei. Kadangi pamatines pro- 
blemas daug lengviau svarstyti, jeigu remiamės prielaida, kad egzis- 
tuoja viena, o ne įvairios verčių skalės, kuriomis vadovaujasi skirtingi 
individai, ankstyvuose naujųjų sistemų plėtros etapuose buvo dažnai 
naudojamasi - kaip parankia dėstymo priemone - komunistinės vals- 
tybės modeliu.? Tačiau juo buvo naudojamasi tik siekiant parodyti, jog 
bet kuriam ekonominės problemos sprendimui neišvengiamai iškiltų tie 
patys vertės reiškiniai - renta, atlyginimai, palūkanos ir t. t., kurie eg- 
zistuoja konkurencinėje visuomenėje; po to teoretikai aiškindavo, kaip 
šie reiškiniai spontaniškai atsiranda nepriklausomų individų veiklos są- 
veikoje - nekeldami klausimo, ar sudėtingoje šiuolaikinėje visuomenė- 
je jie galėtų būti kuriami kitokiais būdais. Pats bendros verčių skalės 
neegzistavimo faktas, kaip atrodo, darė šią problemą praktiškai nereikš- 
mingą. Tiesa, kai kurie ankstyvieji naujosios mokyklos teoretikai ne tik 
tarėsi išsprendę socializmo problemą, bet ir buvo įsitikinę, jog jų siūlo- 
mas naudingumų apskaitos metodas leidžia individualias naudingu- 
mų skales sujungti į bendrą tikslų skalę, objektyviai galiojančią visuo- 
menei kaip visumai. Tačiau dabar beveik visuotinai pripažįstama, kad 
šis įsitikinimas tėra iliuzija ir kad nesama jokių mokslinių kriterijų, ku- 
rie mums leistų palyginti arba įvertinti skirtingų individų poreikių san- 
tykinę svarbą, nors kai kurių išvadų, implikuojančių tokius neteisėtus 
tarpasmeninius naudingumų palyginimus, vis dar galima aptikti atskirų 
problemų svarstymuose. 


5 Žr. ypač F. von Wieser, Natural Value (London, 1893), passim. 

Tačiau savo analizėje vis labiau atskleisdami visas tas sudėtingas 
problemas, kurias spontaniškai išsprendžia konkurencinė sistema, eko- 
nomistai pradėjo vis skeptiškiau vertinti galimybę tas problemas iš- 
spręsti sąmoningu sprendimu. Turbūt verta pabrėžti, kad jau 1854 m. 
garsiausias šiuolaikinės „ribinio naudingumo“ mokyklos pirmtakas, vo- 
kietis Germanas H. Gossenas argumentavo, jog komunistų projektuo- 
jama centrinė ekonominė valdžia labai greitai atrastų, kad ji sau iškėlė 
užduotį, kurios sprendimas pranoksta individualių Žmonių galias.* Vė- 
lesnieji šiuolaikinės mokyklos ekonomistai dažnai atkreipdavo dėmesį 
į racionalios apskaitos sunkumą ten, kur nėra privačios nuosavybės - į 
idėją, kuria jau Gossenas rėmėsi savo argumentacijoje. Ją ypač aiškiai 
formulavo profesorius Cannanas. Jis pabrėžė faktą, jog socialistų ir ko- 
munistų tikslai galėtų būti pasiekti tik „panaikinus tiek privačios nuo- 
savybės instituciją, tiek mainų praktiką, be kurių negali egzistuoti ver- 
tė jokia priimtina šio žodžio prasme.“? Tačiau be bendrų šio pobūdžio 
teiginių kritinė socialistinės ekonominės politikos analizė nedaug pasi- 
stūmėjo į priekį paprasčiausiai dėl to, kad nebuvo jokio konkretaus so- 
cialistinio pasiūlymo, kaip šios problemos galėtų būti įveiktos.* 

Tik šio amžiaus pradžioje galiausiai buvo suformuluota bendroji tezė 
apie socializmo praktinį neįgyvendinamumą. Išprovokuotas K. Kautsky, 


6 H. H. Gossen, Entwvicklung der Gesetze des menschlichen Verkėhrs und der daraus flies- 
senden Regeln fiir menschliches Handeln (Braunschweig, 1854), p. 231: „Dazu folgt aber aus- 
serdem aus den im vorstehenden gefundenen Sūtzen ūber das Geniessen, und infolge- 
dessen ūber das Steigen und Sinken der Werthes jeder Sache mit Verminderung und 
Vermehrung der Masse und der Art, dass nur durch Feststellung des Privateigenthums der 
Massstab gefunden wird zur Bestimimung der Ouantitūt, welche den Verhūltnissen angemessen 
am Zuveckmūssigsten von jedem Gegenstand zu produzieren ist. Darum wūrde denn die von 
Communisten projectierte Zentralbehėrde zur Verteilung der verschiedenen Arbeiten 
sehr bald die Erfahrung machen, dass sie sich eine Aufgabe gestellt habe, deren Lėsung 
die Krafte einzelner Menschen weit ūbersteigt.“ (Išskirta originale.) 


" E. Cannan, A History of the Theories of Production and Distribution (1893), 3rd. ed., 
1917), p. 395. Profesorius Cannanas vėliau taip pat įnešė svarų indėlį svarstant socialis- 
tinių valstybių tarptautinių santykių problemą. Žr. jo straipsnį „The Incompatibility of 
Socialism and Nationalism“, kn. The Economic Outlook (London, 1912). 


Š Visiškai užmirštas mėginimas problemą spręsti iš socializmo pozicijos, kuriame bent 
jau iš dalies suvokiama realioji problema, yra G. Sulzerio knyga Die Zukunft des Sozialis- 
mis (Dresden, 1899). 

tuomet įtakingiausio marksistinio socializmo teoretiko, ją iškėlė žymus 
olandų ekonomistas N. G. Piersonas; jis nutraukė tradicinę tylą apie fak- 
tinį būsimosios socialistinės valstybės funkcionavimą vienoje iš savo pa- 
skaitų, vis dar šiek tiek nedrąsiai ir su daugybe atsiprašymų aprašyda- 
mas tai, kas įvyktų kitą dieną po revoliucijos.? Tačiau Kautsky atsaky- 
mas tik parodė, jog jis faktiškai net nesuvokė tos problemos, kurią įžvel- 
gė ekonomistai. Tai suteikė Piersonui progą detaliai parodyti straipsny- 
je, kuris pirmiausia pasirodė olandų žurnale Economist, kad socialistinei 
valstybei iškiltų tos pačios vertės problemos, kurios iškyla bet kuriai ki- 
tai ekonominei sistemai, ir kad uždavinys, kurį socialistai turi išspręsti — 
tai parodyti, kaip be rinkos kainų sistemos nustatyti įvairių gėrybių ver- 
tę. Šis straipsnis yra pirmasis svarus indėlis į šiuolaikinę diskusiją apie 
ekonominius socializmo aspektus, ir nors jis liko beveik nežinomas už 
Olandijos ribų ir tapo prieinamas vokiečių kalba tik po to, kai šią disku- 
siją nepriklausomai pradėjo kiti autoriai, jis išlieka ypač įdomus kaip 
vienintelis reikšmingas šių problemų aptarimas, paskelbtas iki Pirmojo 
pasaulinio karo. Jis yra ypač vertingas dar ir dėl to, kad jame aptariamos 
skirtingų socialistinių visuomenių tarptautinės prekybos problemos.!V 
Visos tolesnės diskusijos socializmo ekonominių problemų klausimu 
iki Pirmojo pasaulinio karo apsiribojo daugiausia įrodymu, jog bent jau 
tokios pagrindinės kainų kategorijos, kaip darbo atlyginimas, renta ir 
palūkanos, planuojančios valdžios skaičiavimuose turės būti naudoja- 
mos taip pat, kaip jos yra naudojamos šiandien ir būtų veikiamos iš es- 
mės tokių pat veiksnių. Šiuolaikinė palūkanų teorijos raida šiuo požiū- 
riu atliko ypač svarbų vaidmenį; po Bėhm-Bawerko!! pirmiausia profe- 
sorius Casselas įtikinamai parodė, jog palūkanos visada bus svarbus 


* Ši paskaita, skaityta Delfte 1902 m. balandžio 24 d. ir netrukus po to paskelbta vo- 
kiečių kalba kartu su kita paskaita, perskaityta dviem dienom anksčiau, yra išversta į 
anglų kalbą pavadinimu The Social Revolution and On the Morrow of the Social Revolution 
(London, 1907). 


IO Piersono straipsnio angliškas vertimas yra įtrauktas į kn. Collective Economic Plan- 
ning, kurioje šis straipsnis pateikiamas kaip Įvadas. 


"! Šalia jo pagrindinio veikalo palūkanų klausimu, ypač vertas dėmesio jo straips- 
nis „Macht und 6ėkonomisches Gesetz“ (Zeitschrift fiir Volkswirtschaft, Sozialpolitik und Ver- 
wvalhunę [1914], nes daugeliu požiūrių jis gali būti laikomas jo vėlesnio kritinio darbo 
pirmtaku. 

veiksnys racionalioje ekonominės veiklos apskaitoje. Tačiau nė vienas jų 
net nemėgino parodyti, kaip praktiškai galėtų būti nustatomi šie esmi- 
niai dydžiai. Tik vienas autorius - italų ekonomistas Enrico Barone bent 
jau mėgino šią problemą suformuluoti savo 1908 m. straipsnyje apie 
„Kolektyvistinės valstybės gamybos ministeriją“ plėtodamas kai kurias 
Pareto idėjas.!? Šis straipsnis įdomus tuo, kad parodo, kaip buvo įsivaiz- 
duojama matematinės ekonominių problemų analizės instrumentų tai- 
kymo galimybė sprendžiant centrinio planavimo uždavinius.“ 


Kai pasibaigus 1914-1918 metų karui daugelyje Centrinės ir Rytų 
Europos šalių į valdžią atėjo socialistinės partijos, visų šių problemų 
svarstymas neišvengiamai įžengė į naują, lemiamą, stadiją. Socialisti- 
nėms partijoms dabar teko galvoti apie konkrečias veiksmų programas, 
ir pirmaisiais pokario metais socialistinėje literatūroje pirmą kartą bu- 
vo rimtai susirūpinta klausimu, kaip organizuoti gamybą socialistiniais 
principais. Diskusijai darė poveikį karo metų patirtis, kai valstybės buvo 
įvedusios centralizuotą maisto ir žaliavų administravimą, mėgindamos 
dorotis su rimtu būtiniausių prekių stygiumi. Vyravo įsitikinimas, jog 
toji patirtis parodė, kad centrinis ekonominės veiklos valdymas ne tik 
praktiškai įmanomas, bet kad toji specifinė planavimo technika, kurios 
buvo nusigriebta dorojantis su karo ekonomikos problemomis, gali būti 
taikoma ir nuolatiniam socialistinės ekonomikos administravimui. 

Nekalbant apie Rusiją, kur sparti kaita iškart po revoliucijos beveik 
nepaliko laiko ramiai refleksijai, šie klausimai buvo rimčiausiai svarsto- 
mi Vokietijoje ir ypač Austrijoje. Socializmo problemos įgijo ypač di- 
džiulę praktinę reikšmę Austrijoje, šalyje, kur intelektualai nuo seno at- 
liko pagrindinį vaidmenį socializmo raidoje ir kur stipri vieninga socia- 
listų partija darė didesnę įtaką ekonominei politikai nei bet kurioje kito- 


"2 V. Pareto, Cours d'ėconomie politigue, II (Lausanne, 1897), p. 364 ir toliau. 


"5 Angliškas Barone straipsnio vertimas pateikiamas kaip Priedas knygoje Collective 
Economic Planning. 

je šalyje, išskyrus Rusiją. Čia galbūt verta pabrėžti, kaip stebėtinai ma- 
žai rimtų tyrimų skirta šios šalies ekonominio eksperimentavimo patir- 
čiai per pirmąjį pokario dešimtmetį, nors ji veikiausiai turi daugiau 
reikšmės socialistinei politikai Vakarų pasaulyje nei visa tai, kas įvyko 
Rusijoje. Tačiau kad ir kaip būtų vertinami Austrijos praktiniai eksperi- 
mentai, neabejotina, kad teorinis jos autorių indėlis šios problematikos 
supratimui paliks ryškų pėdsaką intelektinėje mūsų laikų istorijoje. 

Iš ankstyvųjų socialistinių darbų šia tema daugeliu požiūrių įdo- 
miausias ir bet kuriuo atveju tipiškiausiai liudijantis dar labai ribotą 
ekonominės problemos supratimą, yra Otto Neuratho knyga, pasiro- 
džiusi 1919 metais, kurioje autorius kelia tezę, esą karo metų patirtis 
parodė, kad administruojant produkciją galima išsiversti be jokių ver- 
tės sąvokų ir visa centrinių planavimo institucijų apskaita galima ir turi 
būti atliekama in natura, t. y. kad skaičiavimų nebūtina atlikti kokio 
nors bendro vertės vieneto terminais, o galima remtis natūriniais vie- 
netais.“ Neurathas visiškai nesuvokė tų neįveikiamų sunkumų, kurie 
nesant vertinės apskaitos iškiltų bet kuriam mėginimui racionaliai nau- 
doti išteklius, ir net laikė jos nebuvimą pranašumu. Tas pat pasakyti- 
na apie darbus, kuriuos tuo pačiu metu skelbė O. Baueris, vienas iš 
austrų socialdemokratinės partijos idėjinių vadų." Čia neturime gali- 
mybės bent kiek detaliau išanalizuoti argumentų šių ir įvairių kitų to 
meto publikacijų šia tema. Tačiau jas turime paminėti, kadangi jos iš- 
reiškė tipinę socialistinių mąstytojų nuostatą prieš pat pasirodant nau- 
jajai kritikai, kadangi ji tiesiogiai ar netiesiogiai daugiausia buvo skir- 
ta šiems darbams. 

Vokietijoje diskusijos daugiausia sukosi apie siūlymus, kuriuos kė- 
lė „Socializacijos komisija“, įsteigta privačios pramonės suvalstybinimo 
galimybei išsiaiškinti. Būtent šios komisijos veiklos kontekste tokie eko- 
nomistai kaip E. Ledereris, E. Heimannas ir tragiško likimo W. Rathe- 
nau iškėlė socializacijos planų, tapusių svarbiausia ekonomistų disku- 
sijų tema. Tačiau mūsų tikslams šie siūlymai yra mažiau įdomūs nei jų 
atitikmenys Austrijoje, nes juose buvo svarstoma nevisiškai socializuo- 


!+ Otto Neurath, Durch die Kriegswvirtschaft zur Naturwirtschaft (Mūnchen, 1919). 


15 O. Bauer, Der Weg zum Sozialismus (Wien, 1919). 

ta sistema, o veikiau atskirų socializuotų pramonės šakų organizavi- 
mas šiaip jau konkurencinėje sistemoje. Todėl šios diskusijos dalyviams 
neteko spręsti pagrindinių tikros socialistinės sistemos problemų. Vis 
dėlto jie yra svarbūs kaip tuometinės viešosios nuomonės simptomai 
toje šalyje, kurioje prasidėjo moksliškesni šios problemos analizės mė- 
ginimai. Galbūt verta atkreipti dėmesį į vieną šio periodo projektą ne 
tik todėl, kad jo autoriai yra dabar madingo termino „planuojama eko- 
nomika“ išradėjai, bet ir todėl, kad tas projektas taip aiškiai panašus į 
dabar [1935] Didžiojoje Britanijoje vyraujančias planavimo idėjas. Tu- 
riu omenyje planą, kurį 1919 m. paruošė reicho ekonomikos ministras 
R. Wisselis ir jo pavaduotojas W. von Moellendorfas.!* Tačiau kad ir 
kiek būtų įdomūs jų siūlymai socializuoti atskiras pramonės šakas ir 
aktualūs daugeliui tų problemų, kurios dabar svarstomos Anglijoje, kaip 
ir tos diskusijos, kurias jie sukėlė, jie negali būti laikomi to pobūdžio 
socialistinėmis programomis, kurios mus čia domina, o veikiau priklau- 
so tai pusiau socialistinei, pusiau kapitalistinei sistemai, kurios dėl jau 
nurodytų priežasčių šiame darbe nesvarstysime. 


10 


Nuopelnas už tokį pirmą esminės socialistinės ekonomikos proble- 
mos suformulavimą, po kurio tapo neįmanoma jo ignoruoti, priklauso 
austrų ekonomistui Ludwigui von Misesui. Straipsnyje „Ekonominė 
apskaita socialistinėje visuomenėje“, išspausdintame 1920 m. pavasarį, 
jis parodo, kad racionalios apskaitos galimybė mūsų dabartinėje ekono- 
mikos sistemoje priklauso nuo to fakto, jog piniginės kainos teikia esmi- 
nę tokios apskaitos galimybės sąlygą." Profesorius Misesas iš esmės 


"6 Šis planas iš pradžių buvo pateiktas kaip memorandumas Reicho ministrų kabi- 
netui 1919 m. gegužės 7 d.; vėliau jis buvo išdėstytas dviejuose R. Wisselio rašiniuose: 
Die Planwirtschaft (Hamburg, 1920) ir Praktische Wirtschaftšpolitik (Berlin, 1919). 


'" „Die Wirtschaftsrechnung im sozialistischen Gemeinwesen“, Archiv fiir Sozial- 
wvissenschaften und Sozialpolitik, vol. XLVII, No. 1 (April, 1920); vertimas į anglų kal- 
bą perspausdintas kn. Collectivist Economic Planning. Dauguma šio straipsnių idėjų iš- 
samiau dėstomos ekonominių socialistinės visuomenės problemų aptartyje, kuri pa- 

pranoko savo pirmtakus detaliu įrodymu, jog ekonomiškas išteklių nau- 
dojimas galimas tik tuo atveju, jeigu šis piniginis įkainojimas taikomas 
ne tik galutiniam produktui, bet ir visiems tarpiniams produktams bei 
patiems gamybos faktoriams, ir kad neįsivaizduojamas joks kitas proce- 
sas, kuriam vykstant lygiai taip pat būtų atsižvelgiama į visus svarbius 
faktus, į kuriuos atsižvelgiama konkurencinėje rinkoje vykstančio įkai- 
nojimo procese. Šis profesoriaus Miseso straipsnis ir didesnis jo veikalas, 
į kurį vėliau šis straipsnis buvo įtrauktas, turi būti atspirties taškas vi- 
soms rimtoms - pozityvioms ar kritinėms - tolesnėms ekonominių so- 
cializmo problemų diskusijoms. 

Nors neabejotinai būtent profesoriaus Miseso darbuose nuodugniau- 
siai buvo išdėstyta tai, kas nuo tada tapo centrine problema ir nors bū- 
tent jie daugiausia paveikė visą tolesnę diskusiją, įdomu yra tai, kad 
tuo pačiu metu ir visiškai nepriklausomai du kiti iškilūs autoriai priėjo 
prie tų pačių išvadų. Pirmiausia didysis vokiečių sociologas Maxas We- 
beris po mirties 1921 m. išleistame veikale Wirtschaft und Gesellschaft ap- 
taria sąlygas, kurios racionalų sprendimų priėmimą daro galimą sudė- 
tingoje ekonomikos sistemoje. Kaip ir Misesas (kurio straipsnį jis cituoja 
pabrėždamas, jog jį atrado tik tada, kai jo paties veikalas jau buvo ati- 
duotas spaudai), jis pabrėžia, jog natūrinė apskaita, kurią siūlo žymiausi 
planinės ekonomikos šalininkai, negali padėti racionaliai spręsti tų pro- 
blemų, kurios iškiltų tokios sistemos valdžiai. Konkrečiai jis pabrėžė, 
kad racionalus kapitalo naudojimas ir tausojimas gali būti garantuotas 
tik sistemoje, grindžiamoje mainais ir piniginėmis kainomis, ir kad ne- 
sant racionalios apskaitos galimybės ištekliai gali būti švaistomi tokiais 
mastais, jog taptų neįmanoma išlaikyti dabartinį tankiau apgyvendin- 
tų šalių gyventojų skaičių. 

„Prielaida, kad jei tik bus rimtai mėginama susidoroti su nepinigi- 
nės ekonomikos problema, vienokia ar kitokia apskaitos sistema ilgai- 
niui bus surasta arba išrasta, nieko neduoda: čia turime reikalų su pa- 
matine bet kurios visiškai socializuotos sistemos problema, ir, žinoma, 


teikiama profesoriaus Miseso knygos Gemneinwirtschaft (Jena, 1922, 2-asis leid.; 1932) 
antroje dalyje; jos vertimas į anglų kalbą išleistas pavadinimu Socialism (London, 
1936). 

neįmanoma kalbėti apie racionaliai "planuojamą ekonomiką', jeigu ne- 
turime tokio 'plano' konstravimo priemonių.“!* 

Beveik tuo pačiu metu analogiškos idėjos buvo keliamos Rusijoje. 
Čia 1920 metų vasarą, kai po pirmųjų naujosios sistemos karinių lai- 
mėjimų trumpam atsirado galimybė viešai reikšti kritiką, Borisas Brut- 
zkus, iškilus ekonomistas, žinomas daugiausia savo darbais Rusijos že- 
mės ūkio klausimais, paskaitų serijoje pateikė nuodugnią doktrinų, ku- 
riomis savo veikloje vadovavosi komunistiniai vadai, kritiką. Šios pa- 
skaitos, kurios buvo paskelbtos viename Rusijos Žurnale ir tik vėliau 
tapo labiau prieinamos, kai buvo išverstos į vokiečių kalbą,"* savo pa- 
grindinėmis išvadomis yra stebėtinai panašios į Miseso ir Weberio dok- 
trinas, nors jos kilo svarstant konkrečias problemas, su kuriomis susi- 
dūrė to meto Rusija, o parašytos buvo tada, kai jų autorius, būdamas 
atkirstas nuo bet kokio susisiekimo su išorės pasauliu, nieko negalėjo 
žinoti apie panašias austrų ir vokiečių mokslininkų pastangas. Kaip ir 
profesoriaus Miseso bei Maxo Weberio atveju, jo kritika grindžiama te- 
ze, kad centralizuotai valdomoje ekonomikoje, kur neveikia kainų me- 
chanizmas, neįmanoma jokia racionali apskaita. 


11 


Nors tam tikru mastu Maxui Weberiui ir profesoriui Brutzkui tenka 
garbė už nepriklausomai atrastą pagrindinę socializmo ekonomikos pro- 
blemą, vis dėlto būtent profesoriaus Miseso nuodugnesnė ir sistemiškes- 
nė jos analizė, ypač jo stambesniame veikale Die Gemeinwirtschat, dau- 


Iš Max Weber, Wirtschaft und Geselschaft („Grundriss der Sozialėkonomik“, vol. III 
[Tūbingen, 1921]), p. 55-56. 


'? Originalus pavadinimas, kuriuo šios paskaitos pasirodė 1921-1922 m. žiemą Ru- 
sijos žurnale Ekonomist, buvo „Socialinės ekonomikos problemos socializmo sąlygomis“. 
Vėliau jos buvo perspausdintos rusų kalba kaip brošiūra Berlyne 1923 m.; vokiškas ver- 
timas pavadinimu Die Lehren des Marxismus im Lichte der russischen Revolution buvo iš- 
leistas Berlyne 1928 metais. Šis rašinys, kartu su diskusija apie ekonominio planavimo 
raidą Rusijoje, anglų kalba buvo išleistas kn. B. Brutzkus, Economic Planning in Soviet 
Russia (London, 1935). 

giausia nulėmė tolesnės diskusijos pobūdį Europos žemyne. Netrukus 
po šio veikalo pasirodymo buvo imtasi įvairių mėginimų priimti jo mes- 
tą iššūkį ir parodyti, kad jo pagrindinė tezė yra klaidinga ir kad net 
griežtai centralizuotoje ekonomikos sistemoje be didesnių problemų ver- 
tės gali būti nustatomos tiksliai. Nors diskusijos šiuo klausimu truko ke- 
letą metų ir Misesas dukart atsakė savo kritikams," vis labiau aiškėjo, 
jog jeigu kalbama apie tą griežtai centralizuotą planinę sistemą, kurią 
nuo pradžių propagavo dauguma socialistų, tai jo tezė yra nesugriauna- 
ma. Daugelis argumentų, kurie prieš ją buvo naudojami nuo pat pra- 
džių, faktiškai buvo tik kabinėjimasis prie žodžių, nes Misesas kartais 
šiek tiek netiksliai kalba apie socializmo „negalimumą“, nors iš tikrųjų 
jis turi omenyje tai, kad socializmo sąlygomis negalima ekonominė ap- 
skaita. Be abejo, bet koks siūlomas veiksmų kursas, jeigu pats siūlymas 
yra apskritai prasmingas, yra galimas formaliąja šio žodžio prasme, t.y. 
gali būti mėginama jį realizuoti. Abejonių gali kilti tik dėl to, ar jis duos 
laukiamų rezultatų, t.y. ar siūlomo kurso rezultatai bus suderinami su 
tikslais, kuriems, kaip buvo tikėtasi, jis turėjo pasitarnauti. Jeigu naudo- 
jant centralizuoto visos ekonominės veiklos valdymo priemones buvo ti- 
kimasi vienu ir tuo pačiu metu pajamų paskirstymą padaryti nepriklauso- 
mą nuo privačios gamybos priemonių nuosavybės ir turėti tokį patį ar 
net didesnį gamybos produktą nei tas, kuris sukuriamas laisvos konku- 
rencijos sąlygomis, tai pamažu vis labiau aiškėjo ir buvo vis labiau pri- 
pažįstama, jog tokiomis priemonėmis neįmanoma pasiekti šių tikslų. 
Tačiau visiškai natūralu, jog, net pripažinus pagrindinę profesoriaus 
Miseso tezę, nebuvo atsisakyta mėginimų atrasti kitokių socialistinio 
idealo įgyvendinimo būdų. Tiesa, teoretikų dėmesys dėl to buvo ati- 
trauktas nuo schemų, kurios iki tol visuotinai buvo laikomos praktiš- 
kiausiomis socialistinės organizacijos formomis, ir sutelktas į alternaty- 
vių schemų svarstymą. Galima išskirti dvi tipines jo pagrindinį argu- 
mentą pripažinusių teoretikų reakcijas. Viena, tai buvo tie, kurie manė, 
jog efektyvumo praradimas, bendras gerovės nuosmukis, kurį lemtų ra- 
cionalios apskaitos priemonių netektis, nebūtų per didelė kaina už tei- 


20 Mises, „Neue Beitrūge zum Problem der sozialistischen Wirtschaftsrechnung“, Ar- 
chiv fiir Sozialwissenschaften, vol. L1 (1924) ir „Neue Schriften zum Problem der sozialis- 
tischen Wirtschaftsrechnung“, Archiv fiir Sozialwissenschaften, vol. LX (1928). 

singesnę turto paskirstymo sistemą. Žinoma, jeigu ši nuostata yra grin- 
džiama aiškiu supratimu, ką toks pasirinkimas implikuoja, tai nieko 
daugiau apie ją negalima pasakyti, nebent tai, kad abejotina, ar tie, kurie 
jos laikosi, surastų daug kitų žmonių, kurie sutiktų su šia idėja. Be abejo, 
daugumai žmonių šios idėjos pripažinimas priklausytų nuo to, kiek ra- 
cionalios apskaitos negalimybė lemtų bendrojo produkto smukimą cen- 
tralizuotai valdomoje ekonomikoje, palyginti su konkurencinės sistemos 
sukuriamu produktu. Man atrodo, kad bet kokia rimta analizė nepalieka 
jokių abejonių dėl to, jog šis skirtumas būtų didžiulis, tačiau reikia pri- 
pažinti, kad nėra taip paprasta nustatyti, koks didelis būtų šis skirtumas. 
Atsakymas čia negali būti dedukuotas iš kokių nors bendrų prielaidų; jis 
turi būti grindžiamas nuodugniomis lyginamosiomis dviejų alternaty- 
vių sistemų funkcionavimo studijomis, ir suponuoti gilų čia kylančių 
problemų supratimą, kuris įgyjamas tik sistemiškomis ekonomikos stu- 
dijomis.?! 

Antrojo tipo reakcija į profesoriaus Miseso kritiką buvo tai, kad pri- 
pažįstant jos galiojimą esant toms specifinėms socializmo formoms, 
prieš kurias ji buvo pirmiausia nukreipta, mėginama konstruoti kito- 
kias socializmo schemas, kurioms ši kritika negaliotų. Plačiausios ir bene 
įdomiausios diskusijos šiuo klausimu Europos žemyne krypo būtent šia 
linkme. Šiose diskusijose pasireiškė dvi pagrindinės tendencijos. Vie- 
na, nurodytus sunkumus buvo mėginama įveikti planavimo idėją tai- 
kant plačiau nei lig tol buvo numatoma ją taikyti - visiškai panaikinant 
vartotojo pasirinkimo laisvę ir užsiėmimo pasirinkimo laisvę. Antra, bu- 
vo mėginama į sistemą įtraukti įvairių konkurencijos elementų. Klau- 
simas, kokiu mastu šie įvairūs siūlymai realiai išsprendžia nurodytas 
problemas ir kokiu mastu jie gali būti praktiškai įgyvendinti, yra svars- 
tomas įvairiuose knygos Collective Economic Planning skyriuose. 


21 Čia turbūt reikėtų specialiai pabrėžti, jog toks palyginimas būtų visiškai netinka- 
mas, jeigu būtų lyginamas kapitalizmas ta forma, kuria jis egzistuoja (arba kuria, kaip 
manoma, jis egzistuoja), su socializmu ta forma, kuria jis veiktų idealiomis sąlygomis - 
arba jeigu būtų lyginamas kapitalizmas, koks jis galėtų būti idealiu atveju, su socializ- 
mu kuria nors netobula jo forma. Kad palyginimas turėtų kokios nors vertės sprendžiant 
principinį klausimą, jis turi būti atliekamas tariant, kad alternatyvios sistemos yra reali- 
zuotos racionaliausiu būdu - žinoma, atsižvelgiant į žmogiškosios prigimties faktus ir į 
išorines sąlygas. 


VIII 


| SOCIALISTINĖ APSKAITA II: 
DABARTINĖ DISKUSIJOS BUSENA (1935)* 


Nepaisant suprantamo socialistų polinkio menkinti šios socializmo 
kritikos svarbą, akivaizdu, kad ji jau padarė didžiulį poveikį socialisti- 
nės minties krypčiai. Dauguma „planuotojų“, žinoma, dar nėra jos pa- 
veikti; didžioji bet kurio sąjūdžio prisišliejėlių dalis dažniausiai net ne- 
suvokia, kokios intelektinės srovės lemia krypties pasikeitimą!. Be to, 
Rusijoje egzistuojanti sistema skelbiasi esanti planinė, todėl daugeliui 
tų, kurie nieko nežino apie jos raidą, leidžia vaizduotis, kad pagrindi- 
nės jos problemos jau yra išspręstos; nors, kaip matysime, būtent Rusi- 
jos patirtis geriausiai patvirtina jau išsakytas abejones. Tačiau socialis- 
tinės minties vadai ne tik vis labiau suvokia pagrindinės problemos es- 
mę, bet ir vis dažniau pripažįsta, kad argumentai prieš tas socializmo 
atmainas, kurios praeityje buvo laikomos realistiškiausiomis, yra išties 
gana rimti. Dabar jau paprastai pripažįstama, jog visuomenėje, kur sie- 
kiama išlaikyti vartotojo pasirinkimo laisvę ir užsiėmimo pasirinkimo 
laisvę, centralizuotam visos ekonominės veiklos valdymui sudėtingo- 
mis šiuolaikinės visuomenės gyvenimo sąlygomis iškiltų užduotis, ku- 
rios jis negalėtų racionaliai išspręsti. Tiesa, kaip matysime, net kai ku- 


* Perspausdinta iš kn. Collectivist Economic Planning, ed. F. A. Hayek (London: George 
Routledgeč:Sons, Ltd., 1935. 


! Deja, tas pat pasakytina apie organizuotas kolektyvines pastangas, tariamai skir- 
tas mokslinei planavimo problemos analizei. Skaitydami tokias publikacijas kaip Anna- 
les de Vėconomie collective, arba Pasaulinio socialinio ekonominio kongreso (Amsterda- 
mas, 1931) medžiagą, išleistą Tarptautinių santykių instituto pavadinimu World Social 
Economic Planning (2 vols.; The Hague, 1931-1932), veltui ieškotume ženklų, kad pagrin- 
dinės problemos yra bent jau suvokiamos. 

rie iš tų, kurie suprato šią problemą, vis dėlto galutinai neatsisakė šios 
nuostatos; tačiau jos gynimas vis labiau tampa ariergardiniu veiksmu, 
kai mėginama įrodyti tik tai, jog „iš principo“ toks sprendimas galėtų 
būti rastas. Beveik nemėginama įrodinėti, jog praktiškai toks sprendi- 
mas gali būti įgyvendintas. Vėliau turėsime progos aptarti kai kuriuos 
iš šių mėginimų. Tačiau daugumoje pastaruoju metu siūlomų schemų 
šiuos sunkumus mėginama apeiti konstruojant alternatyvias socialisti- 
nes sistemas, kurios daugiau ar mažiau skiriasi nuo kritikuojamo tra- 
dicinio socializmo tipo ir kurioms, jų šalininkų įsitikinimu, toji kritika 
jau negalioja. 

Šiame rašinyje aptarsime pastarųjų metų angliškąją literatūra šia te- 
ma, kad įvertintume naujausius siūlymus, kaip įveikti tas socializmo 
problemas, kurios jau yra pripažintos. Tačiau prieš pradedant šį apta- 
rimą verta pasakyti keletą žodžių apie Rusijos eksperimento reikšmę 
mūsų temai. 


Žinoma, čia neįmanoma, 0 ir nebūtina, gilintis į konkrečius Rusi- 
jos eksperimento padarinius. Šiuo klausimu skaitytojui galima pasiū- 
lyti specialias studijas ir pirmiausia - profesoriaus Brutzkuso darbą“. 
Čia mums bus svarbus tik bendresnis klausimas - ar konkrečių to eks- 
perimento rezultatų analizė dera su labiau teorine argumentacija ir ar 
apriorinio samprotavimo išvadas patvirtina, ar paneigia empiriniai 
duomenys. 

Galbūt šioje vietoje skaitytojui verta priminti, jog teorinio argumen- 
to tikslas — ne apskritai paneigti planavimo galimybę, bet tik tam tikro 
planavimo, siekiančio specifinių tikslų, sėkmingo realizavimo galimy- 
bę. Pirmiausia turime išsiaiškinti kriterijus, pagal kuriuos galime ver- 
tinti planavimo sėkmę ar nesėkmę, arba tas formas, kuriomis, mūsų įsi- 
tikinimu, pasireiškia nesėkmė. Nėra jokio pagrindo manyti, kad gamy- 

ba sustos arba kad valdžia neras būdų vienaip ar kitaip panaudoti vi- 
sų turimų išteklių ar net kad visuminis produktas bus daug mažesnis 
nei buvo iki planavimo. Tačiau turime prognozuoti, jog visuminis pro- 
duktas (tuo atveju, jei turimus išteklius tvarkys centrinė valdžia) bus 
mažesnis nei tuo atveju, jei tokiomis pat sąlygomis laisvai veiktų rin- 
kos kainų mechanizmas. Taip bus todėl, kad kai kurios gamybos šakos 
bus nepagrįstai plėtojamos kitų sąskaita ir naudojami gamybos meto- 
dai, kurie nėra tinkami konkrečiomis aplinkybėmis. Galime prognozuo- 
ti, kad kai kurios pramonės šakos bus plėtojamos neatsižvelgiant į jų 
produkto kaštus, o ambicingi inžineriniai projektai, mėgdžiojantys nau- 
jausią raidą kitur, bus įgyvendinami neatsižvelgiant į tai, ar ekonomiš- 
kai jie dera prie esamos situacijos. Todėl daugeliu atvejų naudojimasis 
naujausiais gamybos metodais, kurie negalėtų būti naudojami nesant 
centrinio planavimo, būtų veikiau išteklių švaistymo simptomas, o ne 
sėkmės įrodymas. 

Iš čia išplaukia išvada, jog, nepaisant nemažų technologinių Rusi- 
jos pramonės laimėjimų tam tikrose srityse, kurie dažnai žavi stebėto- 
jus ir kurie paprastai laikomi jos strategijos sėkmės liudijimu, visa tai 
beveik neturi jokios reikšmės sprendžiant pagrindinį klausimą. Atsa- 
kymas į klausimą, ar nauja gamykla bus naudinga grandis pramonės 
struktūroje siekiant didesnio produkto, priklauso ne tik nuo technolo- 
ginių, bet pirmiausia - nuo bendros ekonominės situacijos reikalavimų. 
"Gamyklos pagamintas geriausias traktorius gali būti ne išlošis ir jo ga- 
mybai panaudotas kapitalas gali būti grynas nuostolis, jeigu darbas, kurį 
traktorius pakeičia, yra pigesnis už tas medžiagų ir darbo sąnaudas 
(plius palūkanas), kurias teko patirti jį gaminant. 

Tačiau išsivadavus nuo iliuzinio žavėjimosi grandioziniais gamybos 
projektais, kurie paprastai daro didžiulį įspūdį nekritiškam stebėtojui, 
lieka tik du teisėti sėkmės kriterijai: kokių gėrybių sistema realiai duo- 
da vartotojui ir racionalūs ar neracionalūs yra centrinės valdžios 
sprendimai. Neabejotina, jog pirmasis kriterijus duotų neigiamą įverti- 
nimą, jeigu būtų taikomas visiems gyventojams, o ne mažai privilegi- 
juotai grupei. Praktiškai visi stebėtojai, atrodo, sutaria, kad palyginti 
net su prieškario Rusija, plačiųjų masių padėtis pablogėjo. Tačiau toks 
palyginimas leidžia rezultatus traktuoti pernelyg palankiai. Visi pripa- 

žįsta, kad carinė Rusija nesudarė labai palankių sąlygų kapitalistinės 
ekonomikos plėtrai ir kad modernesnio režimo sąlygomis kapitalizmas 
ten būtų pasiekęs daug geresnių rezultatų. Reikia atsižvelgti į tai, kad 
per pastaruosius penkiolika metų Žmonių ten patirtos kančios, „bada- 
vimas vardan didybės“, kuris buvo laikomas būsimosios pažangos są- 
lyga, dabar jau turėtų duoti savo vaisių. Turėtume tinkamesnį palygi- 
nimo pagrindą, jeigu tartume, kad ten egzistuojantys vartojimo apri- 
bojimai būtų nulemti mokesčių, kurių lėšos būtų skolinamos konkuren- 
cinei pramonei kaip investicijos. Kažin ar gali kilti abejonių dėl to, kad 
šitaip labai greitai ir labai smarkiai būtų buvęs pakeltas bendras pra- 
gyvenimo lygis — nepalyginamai aukštesnis už tą, kurio ten dabar ga- 
lima bent iš tolo tikėtis. 

Tad lieka tik išsiaiškinti, kokiais principais vadovavosi valdžia, ku- 
ri visa tai planavo. Nors čia negalime bent glaustai aptarti įvairių šio 
eksperimento vykdymo peripetijų, visa tai, ką apie jį žinome, ypač at- 
sižvelgiant į aukščiau nurodytą prof. Brutzkuso studiją, mums leidžia 
teigti, jog prognozės, iškeltos remiantis abstrakčiais samprotavimais, vi- 
siškai pasitvirtino. „Karinio komunizmo“ režimas žlugo dėl tos pačios 
priežasties, t. y. dėl to, kad nepiniginėje ekonomikoje neįmanoma ra- 
cionali apskaita, o būtent tai ir numatė prof. Misesas ir prof. Brutzku- 
sas. Vėlesnė ekonominės politikos kaitaliojimo raida parodė tik tai, kad 
Rusijos vadams praktiškai teko patirti visas tas kliūtis, kurias buvo at- 
skleidusi sisteminė problemos analizė. Tačiau ji neiškėlė jokių naujų 
svarbių problemų ir juo labiau - nepateikė jokių sprendimų. Oficialiai 
kaltė dėl visų nesėkmių vis dar verčiama nelaimėliams individams; jie 
yra persekiojami dėl to, kad deramai nevykdė centrinės valdžios įsakų 
arba juos vykdė pernelyg aklai. Nors tai reiškia, kad valdžia pripažįsta 
tik tą akivaizdžią problemą, kuri jai iškyla mėginant priversti žmones 
sąžiningai įgyvendinti jos planą, negali kilti abejonių dėl to, kad rim- 
čiausią nusivylimą kelia esminis bet kurio centrinio planavimo proble- 
miškumas. Faktiškai, sprendžiant pagal tas studijas, kurių pavyzdys yra 
prof. Brutzkuso darbai, galima suprasti, kad judama ne racionalesnių 
planavimo metodų paieškos kryptimi, veikiau dabar vyrauja tendenci- 
ja perkirsti problemų mazgą ir išsižadėti tų santykinai mokslinių me- 
todų, kurie buvo naudojami praeityje. Vietoje jų, dorojantis su einamo- 


VIII. SOCIALISTINĖ APSKAITA II: DABARTINĖ DISKUSIJOS BŪSENA 149 


siomis problemomis, griebiamasi daugiau ar mažiau savavališkų ir tar- 
pusavyje nesuderintų sprendimų. Kalbant apie politines arba psicho- 
logines problemas Rusijos patirtis gali būti labai pamokoma. Tačiau so- 
cializmo ekonominių problemų tyrinėtojui jos patirtis tėra dar vienas 
banalus jau įrodytų išvadų patvirtinimas. Ji nepadeda ieškoti atsaky- 
mo į intelektinę problemą, kurią kelia visuomenės racionalaus rekonst- 
ravimo siekiai. Tad toliau sistemiškai turime nagrinėti skirtingas gali- 
mas schemas, kurių reikšmės nesumenkina tai, jog kol kas jos egzistuoja 
tik kaip teoriniai siūlymai. 


Kaip jau buvo minėta anksčiau, VII skyriuje, šių problemų svarsty- 
mas anglosaksų literatūroje prasidėjo palyginti vėlai ir gana abstrak- 
čiai. Tačiau vargu ar galima tarti, kad pirmieji mėginimai iš tikrųjų pa- 
siekė kurį nors iš savo pagrindinių tikslų. Pirmeiviai šioje srityje buvo 
amerikiečiai F. M. Tayloras ir W. C. Roperis. Savo analizėje jie (iš da- 
lies ir H. D. Dickinsonas Anglijoje) mėgina parodyti, jog priėmus prie- 
laidą, kad disponuojame tobula informacija apie visus reikšmingus duo- 
menis, gaminamų prekių vertė ir jų kiekis gali būti nustatomi naudo- 
jant tą aparatą, kuriuo remdamasis teorinis ekonomikos mokslas aiški- 
na kainų ir gamybos krypčių formavimąsi konkurencinėje sistemoje? 
Išties reikia pripažinti, kad tai nėra negalimybė ta prasme, kad ji būtų 
logiškai prieštaringa. Tačiau įsitikinimas, jog tokia loginė galimybė pa- 
neigia tezę, kad toks sprendimas neįmanomas, liudija tik tai, kad pro- 
blemos esmė vis dar nėra suvokta. Pamėginkime įsivaizduoti, ką šio 
metodo taikymas reikštų praktikoje, kad jį atmestume kaip žmogiškąja 
prasme neįgyvendinamą ir neįmanomą. Suprantama, bet koks šio po- 
būdžio sprendimas turėtų remtis Barone straipsnyje nurodytos lygčių 


3E. M. Taylor, „The Guidance of Production in a Socialist State,“ American Economic 
Review, Vol. XIX (1929); W. C. Roper, The Problem of Pricing in a Socialist State (Cambrid- 
ge, Mass., 1929); H. D. Dickinson, „Price Formation in a Socialist Community“, Econo- 
mic Journal, June, 1933. 

sistemos sprendimu.* Tačiau praktinės reikšmės čia turi ne formalioji 
šios sistemos struktūra, bet pobūdis ir mastas tos konkrečios informa- 
cijos, kurios reikėtų mėginant šią skaitmeninę problemą išspręsti šiuo- 
laikinėje visuomenėje. Problema čia, žinoma, yra ne tai, kokia detali tu- 
rėtų būti ši informacija ir kokie tikslūs turėtų būti skaičiavimai, kad pats 
sprendimas būtų tobulai griežtas, o tai, kaip toli tektų eiti, kad gautu- 
me rezultatą, bent iš tolo prilygstantį tam, kurį teikia konkurencinė sis- 
tema. Panagrinėkime šį klausimą šiek tiek išsamiau. 

Pirmiausia aišku, jog tam, kad centrinis valdymas galėtų realiai pa- 
keisti individualią įmonės vadovo iniciatyvą, o nebūtų vienaip ar ki- 
taip vien savavališkas ir iracionalus jo sprendimų priėmimo laisvės ap- 
ribojimas, valdymas negalėtų apsiriboti vien bendrojo pobūdžio įsakais, 
bet turėtų teikti (ir atsakyti už) itin detalius nurodymus. Neįmanoma 
racionaliai nuspręsti, kiek žaliavų ar naujų įrenginių ir kokia kaina (bu- 
halterine prasme) gali būti pagrįstai skiriama tam tikrai įmonei, kartu 
nesprendžiant klausimo, ar toji įranga, kuri jau naudojama, turi likti sa- 
vo vietoje, ar turi būti pakeista. Būtent šio pobūdžio konkrečių klausi- 
mų sprendimai - technologinių detalių, ekonomiškesnio vienokios ar 
kitokios žaliavos ar įrangos panaudojimo klausimų sprendimai - ku- 
muliatyviai nulemia įmonės sėkmę arba nesėkmę; ir bet kuris centrali- 
zuotas planas, kad netaptų beviltišku išteklių švaistymu, turi spręsti šio 
pobūdžio klausimus. Kad jis galėtų juos spręsti, būtina, kad kiekviena 
mašina, kiekvienas įrankis, kiekvienas pastatas būtų traktuojamas ne 
vien kaip atskiras panašių fizinių objektų klasės elementas, bet kaip in- 
dividualus objektas, kurio naudingumą lemia jo nusidėvėjimo laipsnis, 
lokalizacija ir t.t. Tas pat pasakytina apie bet kurią prekių grupę, pa- 
teikiamą kitoje vietoje arba kuo nors besiskiriančią nuo analogiškų pre- 
kių grupės. Taigi norėdama pasiekti tą ekonomiškumo lygį, kurį šiuo 
požiūriu garantuoja konkurencinė sistema, centrinė planuojanti valdžia 
savo apskaitoje turimas instrumentinės gėrybes privalėtų diferencijuo- 
ti beveik į tiek tipų, kiek esama jų vienetų. Kiek tai susiję su įprastomis 
vartojimo gėrybėmis, t.y. beveik gatavas arba gatavas gėrybes, tai aki- 


2 „Ministry of Production in the Collectivist State,“ kn. Collectivist Economic Planninų 

vaizdu, jog reikėtų atsižvelgti į keleriopai didesnį skirtingų tokių gėry- 
bių tipų skaičių nei tuo atveju, jeigu jos būtų klasifikuojamos tik pagal 
jų technines savybes. Dvi techniniu požiūriu panašios gėrybės, patei- 
kiamos skirtingose vietose arba skirtingų gėrybių deriniuose, papras- 
tai negali būti traktuojamos kaip lygiavertės, jeigu siekiama garantuoti 
bent minimalų jų panaudojimo efektyvumą. 

Kadangi centralizuotai valdomoje ekonomikoje atskiros įmonės va- 
dovas negalės savo nuožiūra vienos rūšies prekių keisti kita, visa ši mil- 
žiniška skirtingų vienetų masė, kiekvieną vienetą skaičiuojant atskirai, 
turės būti įtraukiama į planuojančios valdžios apskaitos darbotvarkę. 
Akivaizdu, kad vien statistinė jų apskaitos užduotis būtų nepalygina- 
mai sunkesnė už bet kurias ligšiolines statistikos užduotis. Informaci- 
ja, kurios reikėtų centrinei planavimo valdžiai, taip pat turėtų aprėpti 
nuodugnų visų reikšmingų techninių bet kurios iš šių gėrybių savybių 
aprašymą, atsižvelgiant į sąnaudas, kurių reikėtų jų transportavimui į 
kitą vietą, kur jos galbūt gali būti naudojamos efektyviau, taip pat jų 
remonto, keitimo ir t.t. kaštus. 

Tačiau tai veda prie kitos, dar rimtesnės problemos. Įprastos teori- 
nės abstrakcijos, kurios naudojamos pusiausvyros susiklostymui kon- 
kurencinėje sistemoje aiškinti, šalia kitų savo prielaidų postuluoja, jog 
tam tikros techninės žinios yra „duotos“. Tai, žinoma, nereiškia, kad 
visa geriausia techninė informacija yra sukoncentruota vieno kurio žmo- 
gaus galvoje; veikiau tai reiškia, kad yra Žmonių, disponuojančių skir- 
tinga šio pobūdžio informacija, ir kad jiems konkuruojant tarpusavyje 
bus atrenkami tie, kurie geriausiai panaudoja šias žinias. Centralizuo- 
tai planuojamoje visuomenėje tinkamiausius iš visų žinomų techninių 
metodų atrinkti bus galima tik tuo atveju, jeigu visa ši informacija ga- 
lės būti panaudota centrinės valdžios apskaitoje. Praktiškai tai reiškia, 
jog ši informacija turės būti sukoncentruota vieno ar vos kelių žmonių 
galvose, - tų, kurie faktiškai formuluoja spręstinas lygtis. Turbūt aki- 
vaizdu, jog tai yra absurdiška idėja net tarus, kad tos žinios kada nors 
„egzistavo“. Tačiau daugybė faktiškai panaudojamų žinių toli gražu 
„Neegzistuoja“ šiuo pavidalu. Daugumą jų sudaro mąstymo įgūdžiai, 
kurie, pavyzdžiui, inžinieriui susidūrus su naujomis aplinkybėmis, lei- 
džia greitai rasti naujus sprendimus. Jeigu tariame, kad šie matemati- 

niai sprendimai gali būti praktiškai realizuoti, tai turime tarti, jog Ži- 
nios, kuriomis disponuoja centrinė valdžia, aprėpia ir šio pobūdžio in- 
dividualius sugebėjimus? 

Yra dar viena duomenų aibė, kuri turi būti prieinama, kad galėtu- 
me apskaičiuoti, kokiais metodais naudojantis ir kokie produkcijos kie- 
kiai turi būti gaminami, tai yra tie duomenys, kurie leidžia pasverti skir- 
tingų vartojimo gėrybių rūšių ir kiekių santykinę vertę. Visuomenėje, 
kurioje vartotojui leidžiama laisvai disponuoti savo pajamomis, šie duo- 
menys savo pavidalu būtų išsamūs sąrašai visų prekių ir jų kiekių, ku- 
rie nuperkami visomis galimomis skirtingų prekių kainų kombinaci- 
jomis. Šie skaičiai neišvengiamai būtų tik spėjimai apie tam tikrą atei- 
ties periodą, grindžiamą praeities patyrimu. Tačiau praeities patyrimas 
negali suteikti visų reikiamų žinių, nes skoniai nuolat kinta, todėl šie 
sąrašai turėtų būti nuolat koreguojami. 

Turbūt akivaizdu, kad vien surinkti šiuos duomenis pranoksta žmo- 
giškąsias galias. Tačiau tam, kad centralizuotai valdoma visuomenė 
funkcionuotų taip pat efektyviai kaip ir konkurencinė visuomenė, ku- 
ri, žinome, decentralizuoja jų surinkimo uždavinį, ji turi disponuoti šiais 
duomenimis. Vis dėlto argumentuokime, kad ši „vien statistinės tech- 
nikos problema“, kaip ją niekinamai apibūdina dauguma planuotojų, 
faktiškai yra įveikta. Taip būtų žengtas tik pirmasis žingsnis sprendžiant 
pagrindinę užduotį. Surinkus visus reikiamus duomenis dar reikia iš- 
siaiškinti, kokius konkrečius sprendimus jie implikuoja. Šios esminės 
matematinės operacijos sudėtingumo laipsnis priklausys nuo to, kiek 
turėsime nežinomųjų, o jų skaičius bus lygus skaičiui prekių, kurios turi 
būti pagamintos. Kaip jau matėme, skirtingomis prekėmis turime lai- 
kyti visus galutinius produktus, kurie pagaminami skirtingais laiko mo- 
mentais. Dabar kažin ar galime nurodyti jų skaičių, tačiau tikrai neper- 
dėdami galime tarti, jog ganėtinai išsivysčiusioje visuomenėje tas skai- 
čius sieks šimtus tūkstančių. Tai reiškia, kad kiekvienu momentu bet 
kuris sprendimas turės būti grindžiamas atitinkamo skaičiaus simulta- 
ninių diferencialinių lygčių sprendimu, o tai yra toks uždavinys, kuris 


? Apie bendresnę eksperimentavimo ir naujų išradimų panaudojimo problemą žr. 
p. 164 ir toliau. 

dabar turimomis priemonėmis [1935] negali būti išspręstas per visą 
žmogaus gyvenimą. Tačiau tokie sprendimai ne tik turėtų būti priima- 
mi nuolat, bet ir skubiai perduodami tiems, kurie juos vykdytų. 

Gali būti paprieštarauta, jog tokio tikslumo nereikėtų, nes ir dabar- 
tinės ekonomikos sistemos funkcionavimas toli gražu neprilygsta to- 
kiems reikalavimams. Tačiau tai nėra visiškai teisinga. Be abejo, mes 
niekada nepriartėjame prie tos pusiausvyros padėties, kurią nusako to- 
kios lygčių sistemos sprendimas. Tačiau ne tai svarbiausia. Negalime 
tikėtis pusiausvyros, kol vyksta išorinė kaita. Esminis dabartinės eko- 
nomikos sistemos bruožas yra tai, kad ji daugmaž reaguoja į visus tuos 
nežymius pokyčius ir skirtumus, kurių turėtume sąmoningai nepaisyti 
nagrinėjamoje sistemoje tam, kad skaičiavimai būtų įvykdomi. Todėl 
neįmanoma racionaliai išspręsti visų tų smulkių klausimų, nuo kurių 
sprendimo priklauso visuminė gamybinių pastangų sėkmė. 

Neįtikėtina, kad kas nors, suvokdamas šios problemos mastą, galė- 
tų rimtai siūlyti planavimo sistemą, grindžiamą išsamiomis lygčių sis- 
temomis. Tai, ką faktiškai turi galvoje mėginantieji imtis šio pobūdžio 
analizės, yra įsitikinimas, kad pradedant esama situacija, t.y. kapitalis- 
tinės visuomenės situacija, adaptuotis prie kasdien vykstančių nežymių 
pokyčių galima naudojant paprastą mėginimų ir klaidų metodą. Tačiau 
toks siūlymas remiasi dviem esminėmis klaidomis. Pirma, kaip jau bu- 
vo ne kartą pabrėžta, neleistina tarti, kad santykinių verčių pokyčiai, 
kuriuos sukeltų perėjimas nuo kapitalizmo prie socializmo, būtų nees- 
miniai, todėl išeities tašku galėtų būti ankstesnės kapitalistinės sistemos 
kainos, o ne visiškai pertvarkyta kainų sistema. Net nekreipiant dėme- 
sio į šį labai rimtą prieštaravimą, nėra menkiausio pagrindo tarti, kad 
mūsų užduotis būtų išsprendžiama šiuo būdu. Pakanka prisiminti pro- 
blemas, iškylančias mėginant reguliuoti tik kai kurių prekių kainas ir 
įsivaizduoti, kad tokioje sistemoje turėtų būti reguliuojamos ne kai ku- 
rių atskirų, bet visų (gatavų ar negatavų) prekių kainos ir jos turėtų būti 
keičiamos taip pat dažnai ir įvairiai, kaip kasdieną ir kas valandą jos 
kinta kapitalistinėje visuomenėje, kad suvoktume, jog tai nėra būdas, 
kurį naudojant būtų galima gauti sprendimą, bent iš tolo prilygstantį 
konkurencijos teikiamam sprendimui. Beveik kiekvienas bet kurios at- 
skiros kainos pakeitimas reikalautų keisti.šimtus kitų kainų ir daugu- 

ma šių kitų pasikeitimų jokiu būdu nebūtų proporcingi, o būtų vei- 
kiami skirtingų laipsnių paklausos elastingumo, pakaitalų naudojimo 
galimybių ir kitokių gamybos metodo pokyčių. Įsivaizduoti, kad vi- 
sas šis adaptacijos procesas galėtų būti atkurtas centrinės valdžios įsa- 
kais ir kad šitaip kiekviena kaina gali būti nustatoma ir keičiama, kol 
pasiekiama didesnio ar mažesnio laipsnio pusiausvyra, yra neabejoti- 
nai absurdiška idėja. Kad kainos gali būti reguliuojamos remiantis ben- 
dru situacijos įvertinimu, yra bent jau įsivaizduojama, nors praktiškai 
beveik neįgyvendinama; tačiau mėginimas valstybinį kainų reguliavi- 
mą grįsti smulkiausių ekonomikos sistemos fragmentų stebėjimo pa- 
grindu - tai yra uždavinys, kuris negali būti racionaliai įvykdytas jo- 
kiomis aplinkybėmis. Visi mėginimai eiti šia linkme turi būti grindžia- 
mi arba jau aptarto matematinio uždavinio sprendimu, arba jų turi būti 
visiškai atsisakyta. 


Suvokiant visus šiuos sunkumus nestebina tai, kad praktiškai visi, 
mėginę rimtai permąstyti centrinio planavimo idėją, pripažino, jog ji ne- 
gali būti realizuota tokiame pasaulyje, kur bet kuri vartotojo užgaida 
gali visiškai sugriauti rūpestingai paruoštus planus. Dabar daugmaž su- 
tariama, jog vartotojo pasirinkimo laisvė (matyt, ir užsiėmimo pasirin- 
kimo laisvė) yra nesuderinama su centralizuoto planavimo idėja. Taip 
susidarė įspūdis, kad nenumatoma vartotojų skonių kaita yra vienin- 
telė, arba svarbiausia, sėkmingo planavimo kliūtis. Maurice'as Dobbas 
iš to neseniai padarė loginę išvadą iškeldamas tezę, kad verta atmesti 
vartotojo pasirinkimo laisvę, jeigu sumokėjus šią kainą socializmas taptų 
įgyvendinamas.“ Tai yra išties labai drąsus Žingsnis. Praeityje socialis- 


6 Žr. jo straipsnį „Economic Theory and the Problem of a Socialist Economy“, Eco- 
noniic Journal, December, 1933. Vėlesniame darbe (Political Economy of Capitalism [Lon- 
don, 1937], p. 310), dr. Dobbas protestuoja prieš šią jo ankstesnės tezės interpretaciją, 
tačiau dar kartą tą straipsnį perskaitęs neįsivaizduoju, kaip kitaip jis galėtų būti inter- 
pretuojamas. 

tai visada atmesdavo idėją, kad gyvenimas socializmo sąlygomis būtų 
gyvenimas barakuose, kur viskas smulkiai reglamentuojama. Dr. Dob- 
bas šias pažiūras laiko pasenusiomis. Klausimas, ar jis sulauktų daug 
sekėjų, jeigu paskelbtų šias savo pažiūras socialistams, čia nėra labai 
svarbus. Svarbu, ar tai leistų išspręsti mūsų problemą. 

Dr. Dobbas atvirai pripažįsta, jog atsisakė požiūrio, kurio dabar lai- 
kosi H. D. Dickinsonas ir kiti, kad problema gali ir turi būti sprendžia- 
ma kuriant tokią sistemą, kur gatavų produktų kainas determinuotų 
savotiška rinka, o visų kitų produktų kainos kiltų, naudojant tam tik- 
rą apskaitos sistemą, iš šių kainų. Tačiau, kaip atrodo, jis remiasi keis- 
tu įsitikinimu, jog bet kokių kainų būtinybę lemia tik prietaras, kad 
turi būti gerbiamos vartotojo preferencijos, ir kad socialistinėje visuo- 
menėje ekonominės teorijos kategorijos ir vertės problemos apskritai 
prarastų prasmę. „Jeigu įsivyrautų atlygio lygybė, tai rinkos vertini- 
mai ipso facto prarastų visą savo prasmę, nes neturėtų jokios prasmės 
piniginiai kaštai.“ 

Išties neabejotina, kad, panaikinus vartotojo pasirinkimo laisvę, pro- 
blema tam tikrais aspektais taptų paprastesnė. Vienas iš neprognozuo- 
jamų kintamųjų būtų pašalintas ir todėl būtinųjų adaptacijų dažnis bū- 
tų šiek tiek sumažintas. Tačiau dr. Dobbo įsitikinimas, kad taip būtų 
pašalinta bet kokios įkainojimo formos būtinybė, kaštų ir rezultatų tiks- 
laus palyginimo būtinybė, liudija visišką tikrosios problemos nesupra- 
timą. Kainos taptų nereikalingos tik tuo atveju, jeigu galima būtų tar- 
ti, kad socialistinėje valstybėje gamyba neturėtų jokio apibrėžto tikslo 
ir nebūtų skirta jokiai preferencijų sistemai, kad ir kaip savavališkai 
nustatytai, tenkinti ir kad valstybė paprasčiausiai gamintų bet ką, o var- 
totojai turėtų tenkintis tuo, kas pagaminta. Dr. Dobbas kelia klausimą, 
kas tokiu atveju būtų prarasta? Atsakau: beveik viskas. Jo požiūris būtų 
pagrįstas tik tuo atveju, jeigu vertę lemtų kaštai; tad jeigu turimi iš- 
tekliai vienaip ar kitaip būtų naudojami, jų naudojimo būdas neturė- 
tų jokios įtakos mūsų gerovei, nes pats faktas, kad jie naudojami, teik- 
tų vertę produktui. Tačiau klausimas, daug ar mažai vartosime, pa- 
kelsime ar bent išlaikysime savo pragyvenimo lygį, ar nenusmuksime 
atgal prie laukinių padėties, o gal atsidursime prie bado ribos, pirmiau- 
sia priklauso nuo to, kaip naudosime turimus išteklius. Skirtumas tarp 

ekonominio ir neekonominio išteklių paskirstymo įvairioms gamybos 
sritims yra skirtumas tarp gerovės ir skurdo. Diktatorius, pats nusta- 
tantis visuomenės narių poreikių tenkinimo eiliškumą pagal tai, kaip 
vertina jų nuopelnus, išsivaduoja nuo būtinybės aiškintis tikrąsias žmo- 
nių preferencijas ir išvengia neišsprendžiamo uždavinio: kaip suvie- 
nyti individų preferencijų skales į bendrą skalę, išreiškiančią bendras 
teisingumo idėjas. Jeigu jis nori šia norma vadovautis daugmaž racio- 
naliai arba nuosekliai ir nori realizuoti tai, ką laiko bendruomenės tiks- 
lais, tai jis turės spręsti visas mūsų jau aptartas problemas. Jis suvoks, 
kad jo planus griauna ne tik nenumatomi skonių pokyčiai, nes šie po- 
kyčiai nėra vieninteliai ir galbūt net ne svarbiausieji nenumatomi po- 
kyčiai. Orų kaita, gyventojų skaičiaus, jų sveikatos būklės pokyčiai, 
įrenginių gedimai, naujų gamtinių išteklių atradimas arba senų stai- 
gus išsekimas ir šimtai kitokių pokyčių lygiai taip pat iš jo reikalaus 
nuolat peržiūrėti savo planus. Atotrūkis nuo praktinio sprendimo ir 
kliūtys racionaliai veiklai tik šiek tiek sumažėtų paaukojus idealą, ku- 
rio tie nedaugelis, kurie suvokia, ką tai reiškia, kažin ar lengvai išsi- 
žadėtų. 


Tad nesunku suprasti, kodėl radikalusis dr. Dobbo sprendimas ne- 
sulaukė daug šalininkų ir kodėl daugelis jaunesniųjų socialistų ieško 
sprendimo judėdami priešinga kryptimi. Dr. Dobbas nori sunaikinti pas- 
kutinius laisvės arba konkurencijos elementus, kurie dar pripažįstami 
tradicinėse socializmo schemose, tačiau daugelyje šiuolaikinių disku- 
sijų konkurencijos elementą mėginama grąžinti. Vokietijoje tokie siūly- 
mai jau yra skelbiami ir aptarinėjami, o Anglijoje diskusijos šia tema 
tebėra embriono stadijoje. Dickinsono siūlymai yra nedidelis žingsnis 
šia kryptimi. Tačiau yra žinoma, kad kai kurie jaunesni ekonomistai, 
svarstydami šias problemas, žengia kur kas toliau ir yra pasiryžę res- 
tauruoti konkurenciją - bent jau tiek, kiek tai būtų suderinama su vals- 
tybine visų materialių gamybos priemonių nuosavybe. Nors dar nega- 

lime pateikti nuorodos į paskelbtus šio pobūdžio darbus, to, ką apie 
juos žinome iš pokalbių ir diskusijų, turbūt pakanka, kad būtų verta 
bent trumpai aptarti jų turinį." 

Šie siūlymai daugeliu požiūrių yra labai įdomūs. Jų bendroji pagrin- 
dinė idėja yra tai, kad turi egzistuoti rinka ir nepriklausomų verslinin- 
kų bei įmonių vadovų konkurencija, tad, kaip ir dabartinėje visuome- 
nėje, turi egzistuoti visų gėrybių - tarpinių ir galutinių - piniginės kai- 
nos; tačiau šie verslininkai turi būti ne jų naudojamų gamybos priemo- 
nių savininkai, bet apmokami valstybės tarnautojai, veikiantys pagal 
valstybės instrukcijas ir organizuojantys gamybą ne pelno siekio pagrin- 
du, bet taip, kad savo produktą galėtų parduoti už kainą, kuri vos deng- 
tų kaštus. 

Neverta kelti klausimo, ar tokia schema dar priklauso tam, kas pa- 
prastai laikoma socializmo schemomis, tačiau apskritai ją veikiausiai 
galima joms priskirti. Svarbesnis klausimas yra tai, ar ją dar galima lai- 
kyti centralizuoto planavimo schema. Atrodo, jog planavimas joje ap- 
siriboja racionalių teisinių rėmų kapitalizmui konstravimo užduotimi. 
Jeigu ji galėtų būti realizuota grynąja forma, kai ekonominės veiklos 
krypčių apibrėžimas paliekamas vien konkurencijai, tai pats planavi- 
mas apsiribotų vien konstravimu teisinių rėmų, kurių viduje visa kon- 
kreti veikla paliekama individualiai iniciatyvai. Visiškai neliktų to ga- 
mybos planavimo arba organizavimo, kuris tariamai padeda žmogiš- 
kąją veiklą organizuoti racionaliau nei tai daro „chaotiška“ konkuren- 
cija. Tačiau klausimas, ar taip būtų iš tikrųjų, žinoma, priklauso nuo 
to, kiek restauruojama konkurencija, kitaip sakant, viskas priklauso nuo 
atsakymo į esminį klausimą, kuris čia yra esminis visais atžvilgiais, o 
būtent - kas yra tas nepriklausomas vienetas, arba elementas, kuris rin- 
koje perka ir parduoda gėrybes. 

Iš pirmo žvilgsnio atrodo, jog, yra galimos dvi pagrindinės tokių sis- 
temų atmainos. Galime tarti, kad egzistuos konkurencija tik tarp pra- 
monių, kai kiekviena pramonė veikia tarsi atskira įmonė, arba tarti, kad 
kiekvienoje pramonėje bus daug nepriklausomų įmonių, kurios konku- 
ruoja tarpusavyje. Tik pastarąja forma šis siūlymas išties išvengia dau- 


" Dvi naujausios publikacijos šia tema aptariamos kitame skyriuje. 

gumos kritinių argumentų, nukreiptų prieš centralizuotą planavimą, 
nors ir susiduria su savomis problemomis. Savo pobūdžiu šios proble- 
mos yra ypač įdomios. Grynąja forma jos kelia privačios nuosavybės 
pagrindimo klausimą jo bendriausiu ir fundamentaliausiu pavidalu. 
Taigi keliamas ne tas klausimas, ar visos gamybos ir paskirstymo pro- 
blemos gali būti racionaliai išspręstos vienos centrinės valdžios, bet 
klausimas, ar sprendimų priėmimo galia ir atsakomybė už sprendimus 
gali būti palikta tarpusavyje konkuruojantiems individams, kurie nėra 
jų naudojamų gamybos priemonių savininkai ir tiesiogiai nėra suinte- 
resuoti jų valdomų gamybos priemonių likimu. Ar yra koks nors lemia- 
mas argumentas, parodantis, kad atsakomybė už tai, kaip bus naudo- 
jami gamybos pajėgumai, visada turi būti siejama su asmeniniu suin- 
teresuotumu siekti pelno ir vengti nuostolių, ar veikiau klausimas lie- 
čia tik tai, ar vadovai, kurie šioje schemoje paskiriami tam, kad dera- 
mai tvarkytų visuomeninę nuosavybę, išties sąžiningai atlieka šią už- 
duotį tam panaudodami visus savo sugebėjimus? 


Šį klausimą geriausia bus spręsti konkrečiau nagrinėjant siūlomas 
schemas. Tačiau prieš tai būtina parodyti, kodėl tam, kad konkurenci- 
ja veiktų patenkinamai, reikia nužengti visą jos restauravimo kelią, o 
ne tik panaudoti jos dalinio restauravimo priemones. Dabar apsvars- 
tykime atvejį, kai turime visiškai integruotas, iš vieno centro valdomas 
pramones, kurios konkuruoja su kitomis pramonėmis dėl vartotojų ir 
gamybos faktorių. Šis atvejis svarbus ne tik kalbant apie socializmo pro- 
blemas, kurios čia mums labiausiai rūpi, bet ir platesne prasme, nes bū- 
tent kurdami tokius monopolius tie, kurie agituoja už planavimą išlie- 
kant kapitalizmo rėmuose, tikisi „racionalizuoti“ vadinamąjį laisvosios 
konkurencijos „chaosą“. Tai kelia bendrą problemą: ar visuomenei ap- 
skritai verta planuoti arba racionalizuoti atskiras pramones kuriant mo- 
nopolius, ar veikiau galvoti priešingai, kad tai skatins neekonomišką 
išteklių naudojimą ir todėl tariamoji ekonomija iš tikrųjų bus tik visuo- 
menės išteklių švaistymas. 


VIII. SOCIALISTINĖ APSKAITA II: DABARTINĖ DISKUSIJOS BŪSENA 159 


Teorinis argumentas, įrodantis, kad visuotinio monopolizmo sąly- 
gomis neegzistuoja jokia apibrėžta pusiausvyros padėtis ir negalima ti- 
kėtis, jog tokiomis sąlygomis ištekliai bus naudojami geriausiu būdu, 
dabar jau gana plačiai pripažįstamas. Pradedant aiškintis, ką tai reikš- 
tų praktikoje, galbūt verta pacituoti įžymų teoretiką, daugiausiai prisi- 
dėjusį prie šio įrodymo. 

„Kaip ekonominis idealas buvo keliama idėja, kad kiekviena pre- 
kybos ir pramonės šaka turi būti organizuojama kaip atskiras vienetas. 
Idėja yra patraukli ir neatrodo moraliai ydinga, nes ten, kur visi yra 
monopolininkai, niekas nėra monopolio auka. Tačiau atidesnė analizė 
atskleidžia itin nepalankų ekonomikai jos padarinį - destabilizuota vi- 
sų tų produktų vertė, kurių paklausą veikia kitų produktų kainos, o 
tai yra labai plati produktų klasė. 

Tarp Žmonių, kurie nukentėtų dėl tokio naujo režimo, yra ir toji žmo- 
nių grupė, kuri ypač rūpi šio žurnalo skaitytojams, būtent - ekonomis- 
tai teoretikai, kurie netektų savo užsiėmimo - vertę apibrėžiančių są- 
lygų paieškos. Liktų tik empirinė mokykla, mielai besimurkdanti cha- 
ose, kuris taip artimas jų pasaulėžiūrai.“* 

Žinoma, tas faktas, kad ekonomistai teoretikai netektų darbo, vei- 
kiausiai tik nudžiugintų daugumą planavimo šalininkų, jeigu kartu jis 
nereikštų, kad toji tvarka, kurią jie nagrinėja, taip pat nustotų egzistuoti. 
Verčių nestabilumas, apie kurį kalba Edgworthas, arba pusiausvyros 
neapibrėžtumas, kuris nusako tą patį faktą bendresniu pavidalu, toli 
gražu nėra galimybė, kelianti nerimą tik ekonomistams teoretikams. Juk 
tokioje sistemoje neegzistuotų tendencija turimus gamybos faktorius 
naudoti geriausiu būdu, kiekvienoje pramonėje juos kombinuojant taip, 
kad kiekvieno faktoriaus teikiama nauda nebūtų pastebimai mažesnė 
už tą, kurią jis teiktų naudojamas kitur. Faktiškai vyrautų tendencija 
produkto apimtis reguliuoti ne taip, kad iš kiekvienos turimų išteklių 
rūšies būtų gaunama didžiausia grąža, o taip, kad būtų maksimizuoja- 
mas skirtumas tarp faktorių, galimų panaudoti kitur, vertės ir produk- 
to vertės. Šią orientaciją į maksimalų monopolinį pelną, o ne į geriau- 
sią turimų faktorių panaudojimą būtinai implikuoja tai, kad pati teisė 


Š F. Y. Edgworth, Collected Papers, 1, 138. 

gaminti tam tikrą produktą padaroma „trūkstamu gamybos faktoriu- 
mi“. Tokių monopolių pasaulyje tai nebūtinai lemtų produkcijos apim- 
čių mažėjimą ta prasme, kad kai kurie gamybos faktoriai liktų nepa- 
naudoti, tačiau tai tikrai lemtų produkcijos apimčių mažėjimą dėl to, 
kad vyktų neekonominis faktorių pasiskirstymas tarp pramonės šakų. 
Tai būtų tiesa net tuo atveju, jeigu tas nestabilumas, kurio baiminasi 
Edgworthas, pasirodytų ne itin didelis. Pusiausvyra, kuri būtų pasie- 
kiama, būtų toji, kur geriausiai panaudojamas tik vienas trūkstamas 
„faktorius“ - vartotojų išnaudojimo galimybė. 


Tai nėra vienintelis monopolistinio pramonės organizavimo trūku- 
mas. Nuodugnesnė analizė rodo, jog tariamoji „ekonomija“, kuri būtų 
pasiekta pramonę „reorganizuojant“ monopolistiniu būdu, būtų gry- 
nas išteklių švaistymas. Praktiškai visais tais atvejais, kur dabar šau- 
kiamasi atskirų pramonės šakų planavimo, tokio planavimo tikslas yra 
dorojimasis su techninės pažangos padariniais.? Kartais keliama tezė, 
jog geidžiamoms techninėms naujovėms kelią užkerta konkurencija. 
Kartais konkurencija kritikuojama dėl to, kad ji mažina efektyvumą, pa- 
vyzdžiui, verčia gamintojus diegti naujas mašinas, nors jie yra linkę to- 
liau naudotis senosiomis. Tačiau abiem atvejais, ir tai nesunku paro- 
dyti, planavimas, kuriuo siekiama užkirsti kelią tam, kas vyktų kon- 
kurencijos sąlygomis, vestų prie visuomenės išteklių švaistymo. 

Turint tam tikrą gamybinę įrangą pageidautina, kad ji būtų naudo- 
jama tol, kol jos eksploatacijos kaštai („tiesioginės išlaidos“) išlieka ma- 
žesni už tos pačios paslaugos tiekimo alternatyviais būdais bendrus kaš- 
tus. Jeigu jos egzistavimas kliudo diegti naujesnę įrangą, tai šis faktas 
liudija, jog ištekliai, būtini tam pačiam produktui pagaminti naujesniais 
metodais, naudingiau gali būti panaudoti kitur. Jeigu senesnės ir nau- 


? Šiais klausimais žr. A. C. Pigou, Economics of Welfare (4th ed., 1932), p. 188; taip 
pat mano straipsnį „The Trend of Economic Thinking“, Economica, May, 1933, p. 132. 

jesnės gamyklos egzistuoja greta, ir modernesnėms įmonėms gresia la- 
biau atsilikusių įmonių „netramdoma konkurencija“, tai tokia padėtis 
gali reikšti vieną iš dviejų: arba naujasis metodas iš tikrųjų nėra geres- 
nis, t.y. buvo įdiegtas remiantis klaidingais išskaičiavimais, todėl netu- 
rėjo būti diegiamas. Kur einamieji kaštai taikant naująjį metodą yra di- 
desni nei naudojant senąjį, ten, žinoma, geriausia būtų uždaryti naują- 
ją gamyklą, net jeigu tam tikra prasme ji yra „techniškai“ pranašesnė, 
arba (ir tai pasitaiko dažniau) situacija yra tokia, kad nors einamieji nau- 
jojo metodo naudojimo kaštai yra mažesni nei naudojant senąjį, jie yra 
nepakankamai maži tam, kad atskaičius einamuosius senos gamyklos 
eksploatavimo kaštus nuo įplaukų būtų gaunamas likutis, pakankamas 
palūkanoms ir amortizacijos išlaidoms padengti. Ir šiuo atveju turime 
reikalų su klaidingu išskaičiavimu. Naujoji gamykla apskritai neturėjo 
būti statoma. Tačiau ji jau egzistuoja, todėl vienintelis būdas, kuriuo vi- 
suomenė gali turėti bent šiokios tokios naudos iš netikusiai panaudoto 
kapitalo, tai leisti kainoms smukti iki konkurencinio lygmens nurašant 
naujosios gamyklos kapitalinės vertės dalį. Dirbtinis jos kapitalinės ver- 
tės palaikymas prievarta uždarant senąją gamyklą reiškia vartotojo ap- 
mokestinimą dėl naujos gamyklos savininko labo pastarajam nesutei- 
kiant jokios kompensuojamosios naudos didesnio ar kokybiškesnio pro- 
dukto pavidalu. 

Visa tai dar aiškiau matyti tais atvejais, kai naujoji gamykla yra iš- 
ties pranašesnė ta prasme, kad jos nepastačius anksčiau, dabar ją apsi- 
mokėtų statyti; tačiau ją naudojančiai įmonei iškyla finansinių sunku- 
mų dėl to, kad ji buvo pastatyta verčių infliacijos metu, todėl jai tenka 
didžiulės skolos našta. Tokie pavyzdžiai, parodantys, jog techniškai 
efektyviausios įmonės kartu gali būti finansiškai silpniausios, yra gana 
dažnas atvejis kai kuriose Anglijos pramonės šakose. Tačiau ir čia bet 
koks mėginimas išlaikyti kapitalinės vertes slopinant mažiau moderni- 
zuotų įmonių konkurenciją reikštų tik tai, kad gamintojams būtų su- 
teikiama galimybė parduoti produktą didesnėmis kainomis nei jos bū- 
tų nevaržomos konkurencijos sąlygomis, t.y. būtų ginami vien kredito- 
rių interesai. Socialiniu požiūriu teisingesnė strategija reikalautų nura- 
šyti išpūstą kapitalą, t.y. leisti potencialiai mažiau modernizuotų ga- 
myklų konkurencijai nusmukdyti kainas iki lygmens, labiau atitinkan- 

čio esamus gamybos kaštus. Tai veikiausiai nepatiktų kapitalistams, in- 
vestavusiems netinkamu metu, tačiau visuomenei tai būtų akivaizdžiai 
naudinga. 

Planavimo, kuriuo siekiama išlaikyti kapitalo vertę, žalingumas yra 
dar akivaizdesnis, kai jo išraiška — išradimų diegimo slopinimas. Jeigu 
tariame, kad planuojanti valdžia nepasižymi didesnėmis numatymo ar 
kvalifikuoto sprendimo apie technologinės pažangos galimybes galio- 
mis nei atskiras verslininkas, tai turi būti aišku, jog bet kokio mėgini- 
mo žengti šia kryptimi rezultatas bus tai, kad priemonės, tariamai ma- 
žinančios švaistymą, iš tikrųjų bus švaistymo priežastis. Jeigu verslinin- 
kas vadovaujasi daugmaž pagrįstais lūkesčiais, tai naujas išradimas bus 
diegiamas tik tuo atveju, jeigu jis tas pačias paslaugas leidžia teikti ma- 
žesnėmis turimų išteklių sąnaudomis (t.y. aukojant mažiau kitokio šių 
išteklių panaudojimo galimybių) arba geresnių paslaugų sąnaudos nė- 
ra proporcingai didesnės. Esamos įrangos kapitalinės vertės mažėjimas, 
kuris tokiu atveju būtų neišvengiamas, jokiu būdu nereikštų socialinio 
nuostolio. Jeigu ji gali būti panaudota ir kitiems tikslams, tai jos vertės 
smukimas žemiau tos vertės, kurią ji turėtų kitur, dabartinėje jos pa- 
naudojimo srityje akivaizdžiai liudija, kad ji turi būti perdislokuota. Jei- 
gu nėra alternatyvių tokios įrangos panaudojimo galimybių, tai jos anks- 
tesnioji vertė turi reikšmės tik kaip rodiklis, rodantis, kiek naujas išra- 
dimas turi sumažinti gamybos kaštus, kad būtų racionalu jos apskritai 
atsikratyti. Vieninteliai žmonės, suinteresuoti išlaikyti jau investuoto ka- 
pitalo vertę, yra jo savininkai. Tačiau šiomis aplinkybėmis savo tikslą 
jie gali pasiekti vieninteliu būdu - užkirsti kelią kitiems visuomenės na- 
riams naudotis naujų išradimų pranašumais. 


Veikiausiai bus paprieštarauta, kad tai pasakytina tik apie kapita- 
listinius monopolius, siekiančius maksimalaus pelno, o ne apie integ- 
ruotas socialistinės valstybės pramonės šakas, kurių vadovai produk- 
tą privalo tiekti tokiomis kainomis, kurios vos dengia kaštus. Anks- 

tesniame skirsnyje padarėme ekskursą į planavimo kapitalizmo sąly- 
gomis problemą. Tačiau jis mums leido ne tik išsiaiškinti kai kuriuos 
tik tariamus pranašumus, su kuriais paprastai siejamas bet koks pla- 
navimas, bet ir užčiuopti tam tikrų problemų, kurias neišvengiamai 
kelia planavimas socializmo sąlygomis. Su kai kuriomis iš šių proble- 
mų dar susidursime vėliau. Tačiau dabar dėmesį vėl turime sutelkti į 
tą atvejį, kai monopolizuotos pramonės šakos yra valdomos ne pagal 
didžiausio galimo pelningumo principą, bet jas mėginama priversti elg- 
tis taip, tarsi konkurencija egzistuotų. Ar įpareigojimas laikytis tokių 
kainų, kurios vos dengia jų (ribinius) kaštus iš tikrųjų joms teikia aiš- 
kų veiklos kriterijų? 

Būtent šiame kontekste turbūt geriausiai atsiskleidžia tai, jog išskir- 
tinis dėmesys hipotetinėmis statinės pusiausvyros sąlygomis daugelį 
šiuolaikinių ekonomistų ir tuos, kurie siūlo šį specifinį sprendimą, ska- 
tina kaštų sąvokai priskirti kur kas didesnį tikslumą ir apibrėžtumą nei 
galima priskirti kuriam nors kaštų reiškiniui realiame gyvenime. Pla- 
čios ir intensyvios konkurencijos sąlygomis terminas „gamybos kaštai“ 
išties turi labai tikslią reikšmę. Tačiau kai tik pasitraukiame iš statinės 
būklės pasaulio ir pažvelgiame į realųjį pasaulį, kur dauguma gamy- 
bos priemonių yra konkrečių ir veikiausiai niekada nepasikartosiančių 
procesų rezultatas ir kur dėl nuolatinės kaitos net labiausiai ilgalaikių 
gamybos priemonių vertė turi menką ryšį su jų įsigijimo kaštais, 0 pir- 
miausia priklauso nuo tų paslaugų, kurias, kaip tikimasi, jos teiks atei- 
tyje, ten klausimas, kokie tiksliai yra tam tikro produkto gamybos kaš- 
tai, yra nepaprastai sudėtingas ir negali būti apibrėžtai išspręstas nag- 
rinėjant kokius nors procesus atskiros įmonės ar pramonės viduje. Šio 
klausimo neįmanoma išspręsti nuo pat pradžių nepriėmus tam tikrų 
prielaidų apie produktų, kurių gamyboje naudojamos šios priemonės, 
kainas. Daugelis dalykų, kurie paprastai vadinami „gamybos kaštais“, 
iš tikrųjų nėra kaštų elementas, duotas nepriklausomai nuo produkto 
kainos, bet kvazirenta, arba nuvertėjimo laipsnis (depreciation guota), ku- 
ris priskiriamas kapitalizuotai laukiamų kvazirentų vertei, tad ji priklau- 
so nuo laukiamų ateities kainų. 

Kiekvienai atskirai konkurencinės pramonės įmonei ši kvazirenta, 
kad ir priklausoma nuo kainos, nėra mažiau patikimas ar svarbus orien- 

tyras sprendžiant gamybos apimčių klausimą nei tikrieji kaštai. Veikiau 
priešingai, tik taip gali būti atsižvelgiama į kai kuriuos alternatyvius 
tikslus, paveikiamus priimamu sprendimu. Pagalvokime apie kokį nors 
unikalų gamybos instrumentą, kuris niekada nebus pakeistas kitu, ne- 
gali būti panaudotas už monopolizuotos pramonės ribų ir todėl netu- 
ri rinkos kainos. Naudojimasis juo neimplikuoja jokių kaštų, kuriuos 
galima būtų nustatyti nepriklausomai nuo produkto kainos. Vis dėlto 
daugiau ar mažiau sparčiai jis gali būti nudėvėtas, ir šis jo nusidėvė- 
jimo lygis turi būti laikomas tikrais kaštais tam, kad bet kuriuo mo- 
mentu būtų galima racionaliai nustatyti deramas gamybos apimtis. Tai 
yra tiesa ne tik todėl, kad to instrumento galimos paslaugos ateityje 
turi būti palyginamos su jo intensyvesnio panaudojimo dabartyje re- 
zultatais, bet ir todėl, kad kol jis egzistuoja, jis taupo kurio nors kito 
gamybos faktoriaus paslaugas, kurios tuo tarpu gali būti naudojamos 
kitiems tikslams. Šio instrumento paslaugų vertė čia nustatoma pagal 
sąnaudas, kurių pareikalautų to paties produkto gaminimas kitais bū- 
dais; todėl šios paslaugos turi būti taupomos, nes netiesioginiu būdu 
nuojų priklauso kai kurių alternatyvių tikslų tenkinimas. Tačiau ši ver- 
tė gali būti nustatyta tik tuo atveju, jeigu realiai arba potencialiai kitų 
galimų to paties produkto gamybos būdų konkurencijai leidžiama 
veikti jo kainą. 

Problema, kuri čia kyla, yra gerai žinoma komunalinių paslaugų 
reguliavimo srityje. Klausimas, kaip be realios konkurencijos galėtų bū- 
ti imituojami konkurencijos padariniai ir kaip monopolistinės įmonės 
galėtų būti priverstos laikytis kainų, ekvivalentiškų konkurencinėms 
kainoms, buvo nagrinėjamas plačiai. Tačiau visi mėginimai jį išspręsti 
žlugo, ir kaip neseniai parodė R. F. Fowleris,' jie neišvengiamai turė- 
jo žlugti, nes fiksuotas pagrindinis kapitalas čia yra ekstensyviai nau- 
dojamas, o vienas svarbiausių kaštų elementų - palūkanos ir amorti- 
zacija - gali būti nustatytas tik tada, kai žinoma kaina, kurią bus gali- 
ma gauti už produktą. 

Vėl gali būti paprieštarauta, jog ši aplinkybė gali turėti reikšmės ka- 
pitalistinėje visuomenėje, bet kadangi net kapitalistinėje visuomenėje į 


"0 The Depreciation of Capital, Analytically Considered (London, 1934), p. 74 ir toliau. 


VIII. SOCIALISTINĖ APSKAITA II: DABARTINĖ DISKUSIJOS BŪSENA 165 


pastoviuosius kaštus nekreipiama dėmesio nustatant trumpalaikę ga- 
mybos apimtį, tai juo labiau į juos galima nekreipti dėmesio socialis- 
tinėje visuomenėje. Tačiau tai nėra tiesa. Jeigu siekiama racionaliai 
naudoti išteklius, ir ypač jeigu tam tikri sprendimai paliekami atskiros 
pramonės vadovų nuožiūrai, tai būtina pasirūpinti kapitalo atstatymu 
iš bendrųjų pramonės įplaukų, ir būtina, kad šio reinvestuoto kapita- 
lo grąža būtų ne mažesnė už tą, kurią jis duotų kitur. Tiek socializmo, 
tiek kapitalizmo sąlygomis būtų klaida apie taip susigrąžinto kapita- 
lo vertę spręsti kokiu nors istoriniu pagrindu, tokiu kaip kaštai, patirti 
praeityje gaminant tam tikrus instrumentus. Bet kurio atskiro instru- 
mento vertė ir todėl vertė tų jo paslaugų, kurios laikytinos kaštais, turi 
būti nustatoma pagal numatomas sangrąžas, atsižvelgiant į visus ga- 
limus alternatyvius jo panaudojimo būdus. Visi tie klausimai, kurie lie- 
čia moralinį nusidėvėjimą, kylantį dėl techninės pažangos arba dėl po- 
reikių kaitos, ir kuriuos aptarėme 7 skirsnyje, yra šios problemos da- 
lis. Neįmanoma priversti monopolisto laikytis kainos, kuri vyrautų 
konkurencijos sąlygomis arba kainos, kuri prilygtų būtiniesiems kaš- 
tams, nes konkurenciniai, arba būtinieji, kaštai negali būti žinomi ne- 
sant konkurencijos. Tai nereiškia, kad socializmo sąlygomis monopo- 
lizuotos pramonės vadovas, net nepaisydamas nurodymų, mėgins gau- 
ti monopolistinį pelną. Veikiau tai reiškia, kad dėl to, jog nėra būdo, 
kaip patikrinti vieno gamybos būdo ekonominius privalumus ir paly- 
ginti su kitu, monopolinį pelną pakeis neekonominis švaistymas. 
Kitas klausimas yra tai, ar kintančiomis sąlygomis pelnas neatlie- 
ka esminės funkcijos ir ar jis nėra pagrindinė pusiausvyros jėga, pa- 
dedanti prisitaikyti prie visų permainų. Žinoma, jeigu pramonėje vei- 
kia konkurencija, tai klausimas, ar verta pradėti naują verslą, gali būti 
sprendžiamas tik remiantis tuo, kokį pelną gauna jau veikiančios ver- 
slovės. Bent jau tuo plačios konkurencijos atveju, kurį dar turime ap- 
tarti, pelnas yra visiškai nepakeičiamas kaip kaitos variklis. Tačiau ga- 
lima įsivaizduoti, kad ten, kur koks nors produktas yra gaminamas tik 
vienos verslovės, savo gamybos apimtis ši verslovė pritaikys prie pa- 
klausos ir keis produkto kainą tik tada, kai keisis kaštai. Tačiau kaip 
tokiu atveju sprendžiamas klausimas, kas turi gauti produktus iki tol, 
kol pasiūla susilygina su padidėjusia paklausa? Dar svarbesnis klau- 

simas - kaip verslovei nuspręsti, ar ji pagrįstai prisiima pradinius pa- 
pildomų faktorių perkėlimo į gamybos vietą kaštus? Darbo ir kitų ga- 
mybos faktorių judėjimo arba kilnojimo kaštai savo pobūdžiu dažnai 
esti tarsi vienkartinis kapitalo investavimas, kuris gali būti pateisina- 
mas tik tuo atveju, jeigu įdėtos sumos nuolat gali duoti rinkos lyg- 
mens palūkanas. Palūkanos už tokias neapčiuopiamas investicijas, ku- 
rios kelia verslovės reputaciją (o ją nusako ne tik populiarumas tarp 
pirkėjų, bet ir sėkmė surenkant visus reikiamus faktorius deramoje 
vietoje), be abejo, yra labai svarbus veiksnys tokiuose išskaičiavimuo- 
se. Tačiau vieną kartą investavus tokios investicijos negali būti laiko- 
mos kaštais, o pasirodo veikiau kaip pelnas, liudijantis, jog pirminė in- 
vesticija buvo pagrįsta. 

Tai dar toli gražu ne visos problemos, kurios kyla ryšium su idė- 
ja, jog gamyba gali būti organizuojama pagal valstybinio monopoliz- 
mo principus. Nieko nepasakėme nei apie atskirų pramonių delimi- 
tavimo problemą, nei apie statusą tokios įmonės, kuri teikia įrangą, 
reikalingą daugeliui skirtingų gamybos linijų, nei apie kriterijus, pa- 
gal kuriuos turėtų būti sprendžiama apie vadovų veiklos sėkmę ar ne- 
sėkmę. Ar atskira „pramonė“ apima visus procesus, vedančius į vie- 
ną galutinį produktą, ar ji apima visas tas gamyklas, kurios gamina 
tą patį tarpinį produktą, nepriklausomai nuo to, kokiuose tolesniuo- 
se procesuose jis naudojamas? Kiekvienu atveju sprendimo priėmimas 
taip pat reikalaus atsakyti į klausimą, kokį gamybos metodą pasirink- 
ti. Klausimas, ar kiekviena pramonė turi gamintis sau įrankius, ar turi 
juos pirkti iš kitos pramonės, kuri juos gamina masiniu būdu, turės 
esminės reikšmės klausimui, ar apskritai būtų verta naudoti tam tik- 
rą instrumentą. Visos šios arba panašios problemos turės būti nuo- 
dugniai išnagrinėtos svarstant siūlymus, kaip susigrąžinti platesnę 
konkurenciją. Tačiau tai, kas čia jau buvo pasakyta, aiškiai rodo, jog 
jeigu socialistinėje valstybėje mėginama susigrąžinti konkurenciją, kad 
būtų galima išspręsti ekonominę problemą, tai iš tikrųjų nepakanka 
nužengti tik pusę kelio. Tik tuo atveju, kai konkurencija egzistuoja ne 
tik tarp skirtingų pramonių, bet ir pramonių viduje, galime tikėtis, jog 
ji atliks savo paskirtį. Dabar turime aptarti tokią visapusiškesnės kon- 
kurencijos sistemą. 

Iš pirmo žvilgsnio nėra akivaizdu, kodėl tokia socialistinė sistema, 
kur konkurencija veikia ne tik tarp pramonių, bet ir pramonių viduje, 
negalėtų funkcionuoti taip pat gerai arba taip pat blogai, kaip konku- 
rencinis kapitalizmas. Atrodo, kad visų problemų, galinčių čia kilti, po- 
būdis tėra psichologinis arba moralinis, ir kad nieko labai konkretaus 
apie jas negalima pasakyti. Išties problemos, kylančios ryšium su tokia 
sistema, savo pobūdžiu šiek tiek skiriasi nuo tų, kurios kyla „planinė- 
je“ sistemoje, nors atidžiau jas nagrinėjant matyti, kad tie skirtumai nėra 
tokie dideli, kaip gali pasirodyti iš karto. 

Esminiai klausimai šiuo atveju būtų tokie: Kas turi būti laikoma ne- 
priklausomu ūkio vienetu? Kas turi būti jo vadovu? Kokie ištekliai turi 
būti patikėti vadovui ir pagal kokius kriterijus turi būti vertinama jo 
veiklos sėkmė? Kaip matysime, tai toli gražu nėra tik administracinės 
problemos ar tokie personalo atrankos klausimai, kuriuos šiandieną ten- 
ka spręsti bet kuriai didelei organizacijai; tai yra esminės problemos, 
kurių sprendimas paveiks pramonės struktūrą beveik taip pat smarkiai, 
kaip realios planuojančios valdžios sprendimai. 

Visų pirma turi būti aišku, kad išliks nedaug sumažėjęs vienokios 
ar kitokios centrinės ekonominės valdžios poreikis. Taip pat aišku, kad 
šiai valdžiai turės būti suteikta beveik tokia pat galia, kokią ji turi pla- 
ninėje sistemoje. Jeigu bendruomenė yra visų materialinių gamybos iš- 
teklių savininkė, tai kažkas jos vardu turi šią jos teisę realizuoti, bent 
jau ten, kur sprendžiami šių išteklių paskirstymo ir naudojimo kontro- 
lės klausimai. Negalima šios centrinės valdžios traktuoti paprasčiau- 
siai kaip savotiško banko, skolinančio turimus fondus tiems, kurie siū- 
lo geriausią kainą. Jis skolintų Žmonėms, kurie neturi jokios nuosavy- 
bės. Tad jam pačiam tektų pakelti visą riziką. Be to, jis disponuotų ne 
tik apibrėžta pinigų suma, kuria disponuoja įprastas bankas, jis dispo- 
nuotų visų realių išteklių nuosavybės teise. Ir jo sprendimai negalėtų 
apsiriboti laisvo kapitalo (pinigų arba galbūt žemės pavidalu) paskirs- 
tymu. Jam taip pat tektų spręsti, ar konkreti gamykla arba tam tikra 
įranga ir toliau turi būti palikta tam vadovui, kuris ją naudojo praeity- 
je, ar ją vertėtų perleisti kitam, kuris žada ją naudoti efektyviau. 

Mėginant įsivaizduoti tokią sistemą geriausia argumentuoti taip, kad 
pradinis išteklių paskirstymas tarp atskirų įmonių bus atliekamas re- 
miantis istoriškai susiklosčiusia pramonės struktūra, o vadovų atranka 
atliekama pagal tam tikrus efektyvumo testus ir jų ankstesnę patirtį. Jei- 
gu esama pramonės organizacija būtų nepriimtina, ji galėtų būti geri- 
nama arba racionaliai keičiama tik labai plataus centrinio planavimo 
pagrindu, o tai mus grąžintų prie sistemų, kurias konkurencinė siste- 
ma mėgina keisti. Tačiau esamos organizacijos pripažinimas tik trum- 
pam pašalintų sunkumus. Kiekvienas aplinkybių pasikeitimas reikalaus 
šią organizaciją keisti, ir per palyginti trumpą laiką centrinė valdžia tu- 
rės atlikti visišką reorganizaciją. 

Kokiais principais vadovaudamasi ji veiktų? 

Aišku, kad tokioje visuomenėje pokyčiai būtų tokie pat dažni ir sun- 
kiai numatomi, kaip ir kapitalizmo sąlygomis. Visa veikla turės būti 
grindžiama ateities įvykių lūkesčiais, bet skirtingų verslininkų lūkes- 
čiai, žinoma, skirsis. Sprendimas, kam patikėti tam tikrus išteklius, pri- 
klausys nuo jų žadamų būsimų pajamų. Tiksliau, jis turės būti grindžia- 
mas teiginiais, kad tikimasi tam tikrų pajamų su tam tikru tikimybės 
laipsniu. Be abejo, nebus jokio objektyvaus rizikos dydžio įvertinimo 
kriterijaus. Kas tada turės spręsti, ar verta rizikuoti? Centrinė valdžia, 
priimdama sprendimą, turės remtis tik ankstesniais verslininko rezul- 
tatais. Tačiau kaip ji gali nuspręsti, ar rizika, kurios jis ėmėsi praeityje, 
buvo pateisinama? Ir ar jo požiūris į rizikingą žingsnį būtų buvęs toks 
pat, jeigu jis būtų rizikavęs savo paties nuosavybe? 

Pasvarstykime, kaip gali būti tikrinama jo veiklos sėkmė. Pirmasis 
klausimas būtų tai, ar jam pavyko išlaikyti jam patikėtų išteklių vertę. 
Tačiau net geriausias verslininkas kartais patiria nuostolių, kartais net 
labai didelių nuostolių. Ar kaltė turi būti suverčiama jam, jeigu jo ka- 
pitalas moraliai paseno dėl kitur padaryto atradimo arba dėl paklau- 
sos pakitimo? Kaip nuspręsti, ar jis pagrįstai prisiėmė tam tikrą riziką? 
Ar tas Žmogus, kuris niekada nepadaro nuostolių dėl to, kad niekada 
nepriima rizikingų sprendimų, tikrai yra tas, kuris geriausiai pasitar- 
naus bendruomenės interesams? Neabejotinai vyraus tendencija pirme- 
nybę teikti saugiam, o ne rizikingam verslui. 

Tačiau rizikingi ir net tikrai spekuliatyvūs projektai čia bus ne ma- 
žiau svarbūs nei kapitalizmo sąlygomis. Specializuota rizikos prisiėmi- 

mo funkcija, kurią atlieka profesionalūs biržos spekuliantai, bus ne ma- 
žiau reikalinga, kaip viena iš darbo pasidalijimo formų, kiek ji reika- 
linga šiandien. Tačiau kaip spekuliantui nustatyti patikėtino kapitalo 
dydį ir kaip nustatyti jam priklausantį atlygį? Kaip ilgai anksčiau sėk- 
mingai veikusiam verslininkui galima leisti veikti nuostolingai? Jeigu 
kaip bausmė už nuostolį iš asmens bus atimamas „verslininko“ statu- 
sas, ar nesusiklostys padėtis, kai galimų nuostolių baimė pastos kelią 
didesnio pelno siekiui? Kapitalizmo sąlygomis kapitalo praradimas, ži- 
noma, taip pat gali reikšti „kapitalisto“ statuso netektį. Tačiau šį truk- 
dį visada atveria galimo pelno viltis. Socializmo sąlygomis tokia padė- 
tis negalima. Galima įsivaizduoti net tokią padėtį, kai visuotinis neno- 
ras imtis kokių nors rizikingų verslo sprendimų palūkanų normą nu- 
muštų beveik iki nulio. Bet ar tai būtų naudinga visuomenei? Jeigu bū- 
tų išnaudojami tik absoliučiai saugūs investavimo kanalai, tai tokia pa- 
dėtis reikštų, jog išsižadama bet kokio eksperimentavimo su naujais ir 
neišmėgintais gamybos metodais. Net jeigu pažangą neišvengiamai lydi 
vadinamasis „švaistymas“, ar verta jos išsižadėti, jeigu apskritai jos nau- 
da viršija sąnaudas? 

Grįžtant prie išteklių paskirstymo ir kontrolės problemos, lieka la- 
bai rimtas klausimas, kaip trumpalaikės perspektyvos požiūriu nusta- 
tyti, ar tam tikra įmonė savo išteklius naudoja geriausiu būdu? Net klau- 
simas, ar ji dirba pelningai, ar nuostolingai, priklauso nuo to, kokių bū- 
simų įplaukų tikimasi iš jos naudojamos įrangos. Jos rezultatai gali bū- 
ti įvertinti tik tuo atveju, jeigu gali būti nustatyta apibrėžta šios įran- 
gos vertė. Koks sprendimas turi būti priimamas, jeigu kitas verslinin- 
kas žada iš šios įrangos (ar net iš atskiros mašinos) gauti didesnes pa- 
jamas, nei tas, kurių pagrindu dabartinis naudotojas daro savo vertini- 
mus? Ar įranga (mašina, gamykla ir t.t.) turi būti atimama iš vieno ir 
perduodama kitam vien dėl tokio pažado? Tai gali būti kraštutinis at- 
vejis, bet jis tik iliustruoja tą nuolatinį išteklių judėjimą tarp įmonių, ku- 
ris vyksta kapitalizmo sąlygomis ir kuris būtų taip pat naudingas so- 
cialistinėje visuomenėje. Kapitalistinėje visuomenėje kapitalo perėjimą 
iš vieno verslininko rankų į kito rankas lemia tai, kad pirmasis patiria 
nuostolių, o antrasis gauna pelno. Klausimas, kam turi būti suteikta teisė 
rizikuoti ištekliais ir kiek juo gali būti pasitikima, čia yra sprendžiamas 

to asmens, kuris sugebėjo tuos išteklius įsigyti ir išsaugoti. Ar socialis- 
tinėje valstybėje šis klausimas būtų sprendžiamas pagal tokius pat prin- 
cipus? Ar įmonės vadovas turės teisę pelną reinvestuoti ten, kur jam 
pačiam atrodys verta tai daryti? Dabartinėje visuomenėje jis palygina 
riziką dėl tolesnės esamos veiklos plėtros su pajamomis, kurias gautų, 
jeigu investuotų kitur, arba su nauda, kurią turėtų suvartodamas savo 
kapitalą. Ar kapitalo alternatyvių panaudojimų visuomeninės naudos 
sumetimai turės tokį pat svorį šiuose rizikos ir naudos svarstymuose, 
kaip asmeninės naudos išskaičiavimai? 

Sprendimas apie tai, kokio dydžio kapitalas gali būti patikėtas at- 
skiram verslininkui ir atitinkamai, koks turi būti jo valdomos įmonės 
dydis, iš esmės išreiškia sprendimą apie tai, kokia išteklių kombina- 
cija yra tinkamiausia.!' Centrinei valdžiai teks spręsti, ar tam tikrą ga- 
myklą plėsti, ar veikiau statyti kitą gamyklą kitoje vietoje. Visa tai iš 
centrinės valdžios pareikalaus tokio smulkmeniško planavimo, tarsi ji 
faktiškai valdytų įmonę. Nors individualiam verslininkui veikiausiai 
būtų suteikiamos tam tikros galios tvarkyti jam patikėtą įmonę, visos 
naujos investicijos neišvengiamai būtų nurodytos iš viršaus. Šis teisės 
disponuoti ištekliais padalijimas pasireikštų paprasčiausiai tuo, kad 
nei verslininkas, nei centrinė valdžia neturėtų visos planavimo galios, 
tad būtų neįmanoma nustatyti atsakomybės už klaidas. Prielaida, kad 
galima sukurti konkurencijos sąlygas nepripažįstant principo, jog tie, 
kurie priima sprendimus, turi mokėti už savo klaidas, remiasi gryna 
iliuzija. Geriausiu atveju tai bus tariamos konkurencijos sistema, kur 
realiai atsakingas asmuo bus ne verslininkas, bet oficialus pareigūnas, 
patvirtinantis jo sprendimus, ir kur atitinkamai iškils visos tos atsako- 
mybės priskyrimo problemos, kurios paprastai siejamos su biuro- 
kratija.! 


'! Klausimą, kaip konkurencijos sąlygomis nustatomas atskiros firmos dydis ir kaip 
tai atsiliepia skirtingų gamybos metodų tinkamumui bei produkto kaštams, nuodugniau 
aptaria E. A. G. Robinson, The Structure of Competitive Industry (Cambridge Economic 
Books, Vol. VII), London, 1931. 


'2 Labai pamokomą šių problemų analizę pateikia R. G. Hawtrey, The Economic 
Problem (London, 1926) ir J. Gerhardt, Unternehmerkum und Wirtschafsfiirung (Tūbin- 
gen, 1930). 

Nepretenduojant į tai, kad ši pseudokonkurencijos analizė teikia ga- 
lutinius atsakymus, vis dėlto galima teigti, kad ji parodo, jog šios siste- 
mos administravimo užduotis susiduria su rimtomis kliūtimis ir kelia 
daugybę klausimų, kurie turi būti išspręsti, kad patikėtume, jog jos re- 
zultatai bent jau prilygtų tiems rezultatams, kuriuos teikia konkuren- 
cinė sistema, grindžiama privačios gamybos priemonių nuosavybės 
principu. Reikia pasakyti, jog net pripažinus paruošiamąjį ir bandomąjį 
šių siūlymų pobūdį, jie atrodo net labiau nepraktiški negu senesni cen- 
tralizuotai planuojamos ekonomikos projektai. Čia net tvirčiau nei gry- 
nojo planavimo atveju galima teigti, kad visas kylančias problemas le- 
mia „tik“ žmogiškojo proto netobulumas. Nors dėl to neleistina sakyti, 
kad šie siūlymai yra „negalimi“ kuria nors absoliučia prasme, vis dėl- 
to akivaizdu, kad yra labai rimtų kliūčių mėginimams jas įgyvendinti 
ir, atrodo, nėra jokio būdo jas įveikti. 

Užuot svarsčius tolesnes problemas, keliamas šių siūlymų, galbūt 
įdomiau bus aptarti tai, ką iš tikrųjų implikuoja faktas, jog tiek daug 
jaunesniųjų socialistų, rimtai studijavusių ekonomines socializmo pro- 
blemas, prarado tikėjimą centralizuotai planuojama ekonomine siste- 
ma ir susiejo savo viltis su idėja, jog konkurencija gali būti išsaugota 
net panaikinus privačią nuosavybę. Argumento dėlei tarkime, kad žen- 
giant šiuo keliu galima sukurti sistemą, bent iš dalies teikiančią tuos 
rezultatus, kuriuos pasiekia konkurencinė sistema, grindžiama priva- 
čios nuosavybės principu. Bet ar suvokiama, kiek daug vilčių, tradiciš- 
kai siejamų su socialistine sistema, žlunga, kai centralizuotai planuoja- 
mą sistemą, kuri buvo laikoma nepalyginamai pranašesne už bet ko- 
kią konkurencinę sistemą, siūloma keisti vienokia ar kitokia konkuren- 
cijos imitacija? Kas yra tie išliekantys pranašumai, kompensuojantys 
prarastą efektyvumą? Tai, kaip rodo kritinė analizė, bus neišvengiama, 
nes be privačios nuosavybės konkurencija visada bus labai ribota, to- 
dėl kai kurie sprendimai turės būti paliekami savavališkai centrinės val- 
džios nuožiūrai. 

Atsisakant centralizuoto planavimo sistemos tenka atsisakyti ir iš- 
ties labai didelių iliuzijų. Tikėjimas, kad planinės sistemos produkty- 

vumas nepalyginamai didesnis už „chaotišką“ konkurenciją, turi už- 
leisti vietą vien vilčiai, kad socialistinė sistema savo produktyvumu bent 
iš dalies prilygtų kapitalistinei sistemai. Tikėjimas, kad pajamų paskirs- 
tymas gali būti visiškai atskirtas nuo teikiamų paslaugų kainos ir grin- 
džiamas vien teisingumo principais, teisingumą suvokiant daugiausia 
egalitarizmo terminais, turi užleisti vietą tikėjimui, kad dalį pajamų, 
gaunamų iš materialinių gamybos faktorių, bus galima skirti darbo pa- 
jamoms papildyti. Taip pat įsitikinimas, kad „samdomojo darbo siste- 
ma“ bus panaikinta ir socializuotos pramonės ar įmonės valdytojai va- 
dovausis visiškai kitais principais, nei tie, kuriais vadovaujasi pelno be- 
sivaikantis kapitalistas, pasirodė visiškai klaidingas. Tas pat pasakyti- 
na (neturėjome progos to detaliau aptarti) apie tikėjimą, kad tokia so- 
cialistinė sistema išvengtų krizių ir nedarbo. Nors centralizuotai pla- 
nuojama sistema negalėtų išvengti net didesnių klaidų nei tos, dėl ku- 
rių kyla krizės kapitalizmo sąlygomis, ji turėtų bent jau tą pranašumą, 
kad nuostolį būtų galima po lygiai padalyti visiems jos nariams. Taigi 
ji būtų pranašesnė ta prasme, kad atlyginimus būtų galima sumažinti 
valdžios įsaku atradus, jog tai padaryti yra būtina, kad ištaisytume pa- 
darytas klaidas. Tačiau nėra jokio pagrindo tarti, kad konkurencinė so- 
cialistinė sistema lengviau leistų išvengti krizių ir nedarbo nei konku- 
rencinio kapitalizmo sistema. Galbūt protinga monetarinė politika su- 
mažintų jų daromą žalą abiejose sistemose, tačiau šiuo požiūriu kon- 
kurencinis socializmas nedisponuoja jokiomis kitomis galimybėmis nei 
tos, kuriomis disponuoja kapitalizmas. 

Žinoma, išlieka tas pranašumas, kad būtų galima pagerinti santyki- 
nę darbininkų klasės padėtį - jai skirti dalį pajamų iš žemės ir kapita- 
lo. Iš esmės būtent tai ir yra pagrindinis socializmo tikslas. Tačiau fak- 
tas, jog bus galima pagerinti jų padėtį palyginti su kapitalistų padėmi, 
dar nereiškia, kad padidės jų absoliučios pajamos ar kad jie bent išlai- 
kys savo ankstesnę materialinę padėtį. Tai, kas čia įvyks, visiškai pri- 
klausys nuo to, kiek sumažės bendrasis produktas. Dar kartą reikia pa- 
brėžti, jog bendrojo pobūdžio samprotavimai, kuriais tenka apsiriboti 
trumpame straipsnyje, negali teikti galutinių išvadų. Tik nuodugniai 
analizuojant realaus pasaulio reiškinius galima gauti kiekybinį čia svars- 
tomų reiškinių įvertinimą. Be abejo, ir šiuo klausimu nuomonės skir- 

sis. Tačiau net jeigu būtų sutariama dėl to, kokių padarinių kiekviena 
iš siūlomų sistemų sukels nacionalinėms pajamoms, dar liktų neatsa- 
kytas klausimas, ar jų sumažėjimas (absoliutaus dabartinio dydžio ar 
būsimos plėtros tempų požiūriu) nėra per didelė kaina realizuojant etinį 
didesnės pajamų lygybės idealą. Sprendžiant šį klausimą mokslinė ar- 
gumentacija, žinoma, turi užleisti vietą individų įsitikinimams. 

Tačiau sprendžiant šį klausimą turi būti žinomos alternatyvos ir bent 
apytiksliai įsivaizduojama, kokia bus pasirinkimo kaina. Tai, kad šioje 
srityje vis dar lieka labai daug painiavos ir kad Žmonės vis dar atsisa- 
ko pripažinti, jog neįmanoma pasiimti to, kas geriausia, iš šių dviejų 
pasaulių, paaiškinama pirmiausia tuo, kad dauguma socialistų neturi 
aiškaus supratimo, kaip realiai veiktų jų propaguojama sistema - ne- 
priklausomai nuo to, ar ji suvokiama kaip planinė, ar kaip konkurenci- 
nė sistema. Daugumos šiuolaikinių socialistų taktika, kai jų prašoma 
paaiškinti, kaip jie spręstų vienokią ar kitokią konkrečią problemą, - 
palikti šį klausimą skendėti migloje ir, žarstant visus tuos pažadus, kurie 
buvo siejami su centriniu planavimu, apeliuoti į konkurenciją. Tačiau 
dar niekas neparodė, kaip planavimas ir konkurencija derėtų tarpusa- 
vyje; ir kol to niekas nepadarė, galima pagrįstai tvirtinti, kad šios dvi 
alternatyvos turi būti laikomos visiškai skirtingomis, ir kad kiekvienas 
socializmo propaguotojas turi pasirinkti vieną arba kitą iš šių alterna- 
tyvų ir mums paaiškinti, kaip jis siūlo spręsti tas problemas, kurias ne- 
išvengiamai kelia jo pasirinktoji sistema. 


11 


Neteigiu, kad čia pateiktos alternatyvių socialistinių konstrukcijų 
analizės išvados yra galutinės. Tačiau pastarųjų metų diskusijos, atro- 
do, visiškai nepaneigiamai atskleidžia vieną dalyką: kad šiandieną dar 
nesame intelektualiai pajėgūs esamos ekonominės sistemos funkciona- 
vimo pagerinti „planavimo“ priemonėmis arba išspręsti socialistinės ga- 
mybos problemą taip, kad išvengtume labai žymaus produktyvumo su- 
mažėjimo. Mums trūksta ne „patyrimo“, bet intelektinės galios susido- 
roti su problema, kurią kol kas išmokome tik formuluoti, bet ne spręs- 

ti. Negalime be išlygų neigti, kad kada nors jos sprendimą vis dėlto ra- 
sime. Tačiau turimų žinių ribose išlieka rimta abejonė, ar toks sprendi- 
mas apskritai gali būti rastas. Turime bent jau pripažinti, kad per pas- 
tarąjį penkiasdešimties metų laikotarpį mūsų mąstymas galbūt buvo 
klaidingai orientuotas, nes susiviliojome idėja, kuri, ją nuodugniai ana- 
lizuojant, pasirodo principiniai neįgyvendinama. Jeigu išties taip, tai šis 
faktas vis dėlto nėra tapatus įrodymui, jog turėjome likti toje padėtyje, 
kurioje buvome prieš iškylant šiai tendencijai; jis tik reiškia, jog raida 
kita kryptimi mums būtų buvusi naudingesnė. Galima pagrįstai teigti, 
kad būtų buvę protingiau siekti sklandesnio konkurencinės sistemos 
funkcionavimo, užuot taip ilgai ją slopinus įvairiausiomis planavimo 
priemonėmis, kad beveik kiekvienai alternatyvai pradėjome teikti pir- 
menybę prieš esamą tvarką. 

Tačiau mūsų išvada, kad tie įsitikinimai, kurie yra viena svarbiau- 
sių varomųjų mūsų laikotarpio jėgų, iš esmės yra nepagrįsti, negali būti 
pagrindas pasitenkinimui. Pasaulyje, susiviliojusiame planavimo idė- 
ja, negali būti nieko tragiškesnio už įrodomą išvadą, kad judėjimas šia 
kryptimi veda į ekonominį žlugimą. Net jeigu jau kyla šiokia tokia in- 
telektinė reakcija, beveik neabejotina, kad dar daugelį metų judėsime 
planavimo kryptimi. Todėl niekas negalėtų labiau praskaidrinti to gi- 
laus pesimizmo, su kuriuo ekonomistas šiandieną žvelgia į pasaulio at- 
eitį nei atradimas, jog egzistuoja galimas ir praktiškai realizuojamas pla- 
navimo problemų sprendimas. Net tie, kurie nerodo simpatijų visiems 
galutiniams socializmo tikslams, turi rimto pagrindo norėti, kad dabar, 
kai pasaulis juda jo kryptimi, jis pasirodytų esąs praktiškai įgyvendi- 
namas ir nenuvestų mūsų prie katastrofos. Tačiau reikia pripažinti, jog, 
šiandien atrodo mažų mažiausiai neįtikėtina, kad toks sprendimas ga- 
limas. Gana svarbu tai, kad prie pastangų rasti sprendimą kol kas ma- 
žiausiai prisideda tie, kurie propaguoja planavimą. Jeigu sprendimas 
bus kada nors rastas, tai nuopelnas dėl to priklausys pirmiausia kriti- 
kams, kurie bent jau išaiškino problemos prigimtį — net jeigu prarado 
viltį rasti jos sprendimą. 


IX 


SOCIALISTINĖ APSKAITA III: 
KONKURENCINIS „SPRENDIMAS“* 


Galima sakyti, jog baigėme du socializmo ekonomikos aptarimo 
skyrius. Pirmame nagrinėjamas įsitikinimas, jog socializmas visiškai at- 
sikratys vertinės apskaitos —- pakeis ją vienokia ar kitokia natūrine ap- 
skaita, kur skaičiavimai bus grindžiami energijos arba kokio nors kito 
fizinio dydžio vienetais. Nors šis požiūris nėra išnykęs ir juo dar va- 
dovaujasi kai kurie gamtamokslininkai bei inžinieriai, dabar jį visiš- 
kai atmeta ekonomistai. Antrame baigtame skyriuje nagrinėjamas siū- 
lymas vertes nustatyti ne konkurencijos procese, bet jas turi atrasti pla- 
nuojanti valdžia, naudodama skaičiavimus, paremtus matematinės 
ekonomikos modeliais. Kalbant apie šį siūlymą reikia pabrėžti, jog Pa- 
reto galutinis žodis jau turbūt pasakytas (keista, kad kartais jis nuro- 
domas kaip šio požiūrio šalininkas). Parodęs, kaip simultaninių lyg- 
čių sistemą galima panaudoti aiškinant tai, kas determinuoja kainas 
rinkoje, jis priduria: 

„Čia galima pabrėžti, jog ši determinacija jokiu būdu nereiškia skait- 
meninio kainų apskaičiavimo. Priimkime palankiausias tokio apskai- 
čiavimo prielaidas tardami, kad įveikėme visus sunkumus rinkdami rei- 
kiamus problemos duomenis ir kad žinome visų skirtingų prekių ophėli- 
mitės kiekvienam individui, visų prekių visas gamybos sąlygas ir t.t. Jau 
vien tai yra absurdiška prielaida. Tačiau ir jos nepakanka šiai proble- 


* Perspausdinta iš Economica, Vol. VII, No. 26 (new ser.; May, 1940). Dvi knygos, 
kurios šiame skyriuje mus daugiausia domins - Oscar Lange and Fred M. Taylor, On 
He Economic Theory of Socialism, ed. B. E. Lippincott (Minneapolis, 1939) ir H. D. Dickin- 
son, Economics of Socialism (Oxford, 1939) - toliau bus nurodomos atitinkamai kaip „LT“ 
(Langer-Taylor) ir „D“ (Dickinson). 

mai išspręsti. Matėme, kad pavyzdyje, kur turime 100 žmonių ir 700 
prekių, bus 70 699 tokios sąlygos (faktiškai daugybė kitų aplinkybių, į 
kurias iki šiol neatsižvelgėme, dar labiau padidintų šį skaičių); tad tu- 
rėtume išspręsti 70 699 lygčių sistemą. Praktiškai tai pranoksta algeb- 
rinės analizės galias, nes keturiasdešimties milijonų gyventojų ir kelio- 
likos tūkstančių prekių atveju tai būtų fantastinis lygčių skaičius. Šiuo 
atveju vaidmenys pasikeistų: ne matematika talkintų politinei ekono- 
mijai, bet politinė ekonomija talkintų matematikai. Kitaip sakant, jeigu 
išties galima būtų pažinti visas šias lygtis, tai vienintelis galimas jų 
sprendimo būdas esant ribotoms žmogiškosioms galioms - tai pripa- 
žinti rinkos teikiamą jų praktinį sprendimą.“! 

Šiame straipsnyje pirmiausia mus domins trečiasis šio aptarimo eta- 
pas, kurio temą dabar aiškiai apibrėžė profesorius Lange ir dr. Dickin- 
sonas, išdėstydami konkurencinio socializmo idėją. Kadangi ankstes- 
nės diskusijos rezultatai dažnai interpretuojami visiškai iškreiptai, o 
bent jau viena iš aptariamųjų knygų šiuo požiūriu nėra visiškai nekal- 
ta, apie tikrąją ankstesnės diskusijos svarbą turbūt verta pateikti keletą 
papildomų pastabų. 

Pirmoji pastaba liečia tą pirminę kritiką, kuri buvo nukreipta prieš 
primityvesnes socialistinės ekonomikos funkcionavimo koncepcijas, vy- 
ravusias maždaug iki trečiojo dešimtmečio. Tuomet vyravusį įsitikini- 
mą (kurį vis dar gina, pavyzdžiui, Otto Neurathas) puikiai išreiškė En- 
gelsas knygoje Anti-Diiring, kai sakė, jog socialinis gamybos planas „bus 
sudaromas labai paprastai, nesiremiant išgarsintąja „verte““. Kritikuo- 
dami šią idėją N. G. Piersonas, Ludwigas von Misesas ir kiti pabrėžė, 
kad socialistinė visuomenė, norėdama veikti racionaliai, ekonominiuo- 
se skaičiavimuose turi remtis tais pačiais formaliais dėsniais, kurie ga- 
lioja kapitalistinėje visuomenėje. Ypač svarbu pabrėžti faktą, jog šią idėją 
kėlė socialistinio planavimo schemų kritikai, kadangi prof. Lange ir ypač 
jo redaktorius? dabar, kaip atrodo, nori mums įteigti, jog įrodymas, kad 
tie patys formalūs ekonominės teorijos principai galioja ir socialistinei 
ekonomikai, atsako šiems kritikams. Tačiau niekas, išskyrus socialistus, 


! V. Pareto, Manuel d'čconomie politigue (2d ed., 1927), p. 233-234. 


? Žr. B. E. Lippincott kn. LT, p. 7. 

neneigė, kad šie formalūs principai turi būti taikomi socialistinei visuo- 
menei, o klausimas, kurį kėlė Misesas ir kiti, buvo ne tai, ar jie taikyti- 
ni ir socializmui, bet tai, ar jie gali būti praktiškai pritaikyti nesant rin- 
kos. Tad Lange ir kiti visiškai bergždžiai cituoja Pareto ir Barone, esą 
jie parodę, jog socialistinėje visuomenėje vertės priklausytų nuo tų pa- 
čių veiksnių kaip ir konkurencinėje visuomenėje. Tai, žinoma, buvo įro- 
dyta kur kas anksčiau, ypač von Wieserio darbuose. Tačiau nė vienas 
iš šių autorių nė kiek nesistengė parodyti, kaip šios vertės, į kurias so- 
cialistinė visuomenė turi atsižvelgti norėdama veikti racionaliai, gali bū- 
ti atrastos; kaip matėme, Pareto eksplicitiškai neigia, kad jas galima at- 
rasti skaičiavimo būdu. 

Tad atrodo, jog ankstesnių socialistinių schemų kritika buvo tokia 
veiksminga, kad jų šalininkai, išskyrus keletą buvo priversti kurti vi- 
siškai kitas, niekada anksčiau nesvarstytas schemas. Oponuojant senes- 
nei idėjai, kad racionalus planavimas galimas nenaudojant vertės ter- 
minų, grindžiamų skaičiavimais, pagrįstai galima argumentuoti, jog 
toks planavimas logiškai yra negalimas; tačiau naujesni teoriniai siūly- 
mai, kur kalbama apie procesus, tariamai leidžiančius vertes nustatyti 
kitaip nei privačios nuosavybės principu grindžiamu konkurencijos bū- 
du, kelia kitokio pobūdžio problemų. Išties nesąžininga būtų teigti, kaip 
tai daro Lange, jog kritikai vien dėl to, kad naujai dorojasi su naujomis 
schemomis, kurios buvo iškeltos ieškant atsakymo į ankstesnę kritiką, 
„Išsižadėjo pagrindinės idėjos“ ir „pasitraukė į antrąjį gynybos ešelo- 
ną“.* Ar tai nėra veikiau mėginimas savo pralaimėjimą dangstyti suke- 
liant painiavą dėl klausimo esmės? 

Lange's teikiamas dabartinės diskusijos vaizdas rimtai klaidina dar 
ir kitu požiūriu. Jo rašinio skaitytojui beveik neišvengiamai susidaro 
įspūdis, kad idėja, jog vertės turi ir gali būti nustatomos matematinės 
ekonomikos metodais, t.y. išsprendžiant milijonus lygčių, yra piktava- 
liškas kritikų išsigalvojimas, kad taip diskredituotų dabartinių socialis- 
tinių autorių pastangas. Tačiau tikroji padėtis, kurią Lange tikrai žino- 


3 Labiausiai išimtinis atvejis yra dr. Dobbas. Žr. jo Political Economy and Capitalism 
(1937), ch. VIII ir jo recenziją apie prof. Lange's knygą žurnale Modern Ouarterly, 1939. 


4 LT, p. 63. 

jo, yra tai, kad šią procedūrą kaip problemos sprendimą ne kartą rim- 
tai siūlė būtent socialistiniai autoriai, tarp jų ir dr. Dickinsonas, nors 
dabar jis eksplicitiškai išsižada savo ankstesnio siūlymo? 


Dabar yra pasiektas trečiasis diskusijos etapas, nes pasiūlyta verčių 
determinacijos klausimus spręsti susigrąžinant konkurenciją. Kai prieš 
penkerius metus šių eilučių autorius mėgino įvertinti tokių siūlymų 
prasmę, teko remtis žodinėmis socialistinių ekonomistų diskusijomis, 
nes teoriniai konkurencinio socializmo pagrindai dar nebuvo susiste- 
minti. Šią spragą dabar užpildo dvi knygos, kurias ir aptarsime. Pir- 
moje pateikiamas Lange's rašinys, pirmąkart paskelbtas 1936 ir 1937 m., 
kartu su senesniu velionio profesoriaus Tayloro straipsniu (datuojamu 
1928 m.); taip pat pridedamas redaktoriaus B. E. Lippincotto įvadas, 
kuris ne tik visai be reikalo ir gana primityviai perpasakoja Lange's ar- 
gumentą, bet ir be saiko jį girdamas bei pervertindamas jo galimybes 
skaitytoją gali nuteikti prieš tai, kas iš esmės yra grynai mokslinė stu- 
dija./ Nors Lange's darbas parašytas laisvu stiliumi ir apsiriboja ben- 
driausiais klausimo aspektais, jame rimtai mėginama dorotis su pagrin- 
dinėmis šios srities problemomis. 

Naujesnė H. D. Dickinsono knyga teikia daug platesnę problemati- 
kos apžvalgą, nors iš esmės siūlo tą patį sprendimą.* Tai yra neabejoti- 
nai išskirtinė knyga, gerai organizuota, aiški, glausta, ir greitai turėtų 


> D, p. 104; taip pat K. Tisch, Wirtschaftsrechnung und Verteilung im zentralistisch or- 
ganisierten sozialistischen Gemeinwesen (1932). 


6 Knygos Collectivist Economic Planning (London, 1935) straipsnyje „The Present State 
of the Debate“ (čia perspausdintas kaip IX skyrius). 


" Dr. Lange's rašinys apibūdinamas kaip „pirmasis paskelbtas darbas, žengiantis to- 
liau Barone įžvalgų“ ir „nepaneigiamai“ įrodantis socialistinės sistemos „akivaizdų prak- 
tiškumą bei pranašumą“ (LT, p. 13, 24, 37). 


Š Keista, kad dr. Dickinsono knygoje niekur (išskyrus Bibliografiją) neminimi profe- 
soriaus Lange's darbai. 


IX. SOCIALISTINĖ APSKAITA III: KONKURENCINIS „SPRENDIMAS“ 179 


tapti standartiniu darbu šia tema. Ekonomistui šios knygos skaitymas 
išties suteikia retą malonumą jausti, kad naujausi ekonominės teorijos 
laimėjimai neliko nepastebėti ir kad jie padėjo sumažinti politinius ne- 
sutarimus tais klausimais, kuriais galima racionaliai diskutuoti. Pats dr. 
Dickinsonas veikiausiai sutiktų, kad savo ekonominėmis pažiūromis jis 
nesiskiria nuo nesocialistinių ekonomistų (ir kad būtent iš jų pats dau- 
giausia išmoko) ir kad savo esminėmis išvadomis apie socialistinės ben- 
druomenės ekonominę politiką kur kas labiau skiriasi nuo daugumos 
savo socialistinių kolegų negu nuo „ortodoksinių“ ekonomistų. Dėl šių 
darbo bruožų ir dėl autoriaus mąstymo atvirumo svarstant savo opo- 
nentų argumentus, jo pažiūras aptarti išties malonu. Jeigu socialistai, 
kaip ir ekonomistai, pripažintų jo knygą kaip labiausiai šiuolaikišką ben- 
drąją socializmo ekonomikos traktuotę, pateikiamą iš socialistinės po- 
zicijos, ji galėtų tapti pagrindu vaisingai tolesnei diskusijai. 

Kaip jau buvo sakyta, abu autoriai iš esmės siūlo tą patį sprendi- 
mą. Abu jie iš dalies remiasi konkurencija kaip santykinių kainų nu- 
statymo mechanizmu. Tačiau abu nenori, kad kainos būtų nustatomos 
tiesiogiai rinkos ir vietoje to siūlo centrinės valdžios reguliuojamų kai- 
nų sistemą, kur tam tikros prekės rinkos būklė, t.y. paklausos ir pa- 
siūlos santykis funkcionuoja tik kaip tam tikras indikatorius valdžiai 
sprendžiant klausimą, didinti ar mažinti jos kainą. Nė vienas iš jų ne- 
paaiškina, kodėl jie atsisako eiti iki galo ir atkurti visą kainų mecha- 
nizmą. Tačiau kadangi, jo manymu, praktiškai tai būtų neįmanoma so- 
cialistinėje bendruomenėje (su tuo sutinku, nors turbūt ne tuo pačiu 
pagrindu), galime šį klausimą atidėti į šalį ir tarti, jog tokioje visuo- 
menėje konkurencija atlieka nevisiškai tą patį vaidmenį, kokį ji atlieka 
privačios nuosavybės principais grindžiamoje visuomenėje ir konkre- 
čiai - kad tas proporcijas, kuriomis keičiamasi prekėmis rinkoje, turės 
nustatyti valdžia. 

Prieš pradėdami detalesnę siūlomos organizacijos analizę pirmiau- 
sia bendrąją šio siūlymo prasmę aptarsime trimis aspektais. Pirma, ko- 
kiu mastu šio pobūdžio socialistinė sistema vis dar tenkina viltis, susi- 
jusias su konkurencijos chaoso pakeitimu planine socialistine sistema; 
antra, kokiu mastu siūlomoji procedūra teikia atsakymą į pagrindinę 
problemą; trečia, kokiu mastu ji gali būti praktiškai realizuota? 

Su pirmuoju, bendriausiu, klausimu galime susidoroti ganėtinai 
glaustai, nors jis nėra nesvarbus, jeigu siekiama išsiaiškinti tikrąjį šių 
naujų siūlymų kontekstą. Pakanka priminti vien tai, kokiu mastu išsi- 
žadama pirmykštės planavimo sistemos pranašumo prieš konkurenci- 
ją idėjos, jeigu pripažįstama, kad planinė visuomenė, reguliuodama sa- 
vo pramonę, turi remtis konkurencijos mechanizmu. Dar visai neseniai 
planavimas ir konkurencija buvo laikomi priešybėmis, ir šiuo įsitikini- 
mu vis dar vadovaujasi, išskyrus keletą ekonomistų, beveik visi pla- 
nuotojai. Bijau, kad Lange's ir Dickinsono schemos smarkiai nuvils vi- 
sus tuos planuotojus, kurie, pasak B. M. S. Blancketto, mano, kad „svar- 
biausias planavimo tikslas - pakeisti konkurencijos rezultatus.“? Tai bū- 
tų juo labiau tiesa, jeigu išties savivalės elementus konkurencinio so- 
cializmo sistemoje būtų galima sumažinti taip, kaip mano Dickinsonas, 
tikėdamasis, kad jo „libertarinis socializmas“ „gali įtvirtinti, pirmą kartą 
žmonijos istorijoje, realiai veikiantį individualizmą“ .!* Deja, kaip ma- 
tysime, nepanašu, kad tai gali tapti realybe. 


Antras bendrojo pobūdžio klausimas, kurį turime aptarti, yra tai, ar 
siūlomas kainų centralizuoto reguliavimo metodas, kad ir palikdamas 
atskiroms įmonėms ir vartotojams laisvę savo pasiūlą ir paklausą de- 
rinti prie duotų kainų, gali išspręsti tą problemą, kuri, kaip pripažįsta- 
ma, negali būti išspręsta matematiniais apskaičiavimais. Turiu pripa- 
žinti, jog Man nepaprastai sunku suvokti, kokiu pagrindu keliama ši 
tezė. Ir Lange, ir Dickinsonas teigia, kad net pradinę kainų sistemą pa- 
sirinkus visiškai atsitiktinai, mėginimų ir klaidų keliu pamažu būtų ga- 
lima pasiekti reikiamą sistemą.!! Tai atrodo beveik taip, tarsi būtų sa- 
koma, jog lygčių sistema, kuri yra per daug sudėtinga, kad ją galima 


9 Žr. Sir Daniel Hall and others, The Frustration of Science (London, 1935), p. 142. 
10 D, p. 26. 
"LT, p. 70, 86; D, p. 103, 113. 

būtų apskaičiuoti per ribotą laiko tarpą ir kurios vertės nuolat kinta, 
gali būti išspręsta suteikus jai atsitiktinai pasirenkamas vertes ir toliau 
judant mėginimų keliu tol, kol bus rastas reikiamas sprendimas. Arba, 
pakeitus metaforą, tokios reguliuojamų kainų sistemos skirtumas nuo 
rinkos determinuojamų kainų sistemos būtų maždaug toks pat, kaip 
skirtumas tarp atakuojančios kariuomenės, kur kiekvienas dalinys ir 
kiekvienas žmogus gali judėti tik gavęs specialią vadų komandą ir tik 
nurodytą atstumą, ir tokios kariuomenės, kur kiekvienas dalinys ir kiek- 
vienas žmogus gali judėti savarankiškai ir išnaudoti kiekvieną atsive- 
riančią puolimo galimybę. Žinoma, logiškai galima įsivaizduoti valdantį 
kolektyvinės ekonomikos organą, kuris yra ne tik „visur esantis ir vi- 
sažinis“, kaip jį apibūdina Dickinsonas,“ bet ir visagalis ir kuris todėl 
būtų pajėgus nedelsiant ir reikiamu dydžiu pakeisti bet kurią kainą. Ta- 
čiau kai imamės svarstyti realų aparatą, kurį naudojant būtų pasiekia- 
ma šio pobūdžio adaptacija, pradedame stebėtis, ar apskritai kas nors 
gali ryžtis teigti, jog, praktinės galimybės požiūriu, tokia sistema savo 
efektyvumu gali kada nors bent iš tolo prilygti sistemai, kur reikiamus 
pokyčius sukelia spontaninė tiesiogiai paliestų individų veikla. 
Vėliau, svarstydami siūlomą institucinę sandarą, dar grįšime prie 
klausimo, kaip šios rūšies mechanizmas galėtų funkcionuoti praktiškai. 
Tačiau kiek tai liečia bendrąjį klausimą, išties sunku nejįtarti, kad šis spe- 
cifinis siūlymas kilo dėl perdėto dėmesio grynai teorinėms statinės pu- 
siausvyros problemoms. Jeigu realiame pasaulyje turėtume reikalų su 
daugmaž pastoviais duomenimis, t.y. jeigu norėtume atrasti tam tikrą 
kainų sistemą, kuri galėtų būti nekeičiama ilgą laiką, tada svarstomas 
siūlymas neatrodytų toks visiškai nerealus. Turint pastovius duomenis 
prie tokios pusiausvyros padėties išties galima artėti einant mėginimų 
ir klaidų keliu. Tačiau tai nėra realaus pasaulio su jo nuolatine kaita 
situacija. Atsakymas į klausimą, ar (ir kiek) kada nors gali būti pasiek- 
ta geidžiamos pusiausvyros padėtis, visiškai priklauso nuo to, kaip grei- 
tai vyks adaptacijos procesas. Praktinė problema yra ne tai, ar tam tik- 
ras metodas galiausiai atvestų prie hipotetinės pusiausvyros, o tai, koks 
metodas garantuos greitesnį ir visapusiškesnį prisitaikymą prie kasdien 


2 D, p. 191. 

kintančių sąlygų skirtingose vietose ir skirtingose pramonėse. Klausi- 
mas, ar smarkiai šiuo požiūriu skirtųsi metodas, pagal kurį kainos nu- 
statomos pusių susitarimu rinkoje, nuo metodo, pagal kurį kainos nu- 
leidžiamos iš viršaus, yra, žinoma, praktinio vertinimo dalykas. Tačiau 
man sunku patikėti, kad kam nors kiltų abejonė, jog šiuo požiūriu pir- 
mojo metodo pranašumas būtų išties didžiulis. 

Trečia bendrojo pobūdžio pastaba taip pat susijusi su klausimu, kur, 
mano įsitikinimu, pernelyg didelis dėmesys grynai teorinėms statinės 
pusiausvyros problemoms rimtai klaidina mūsų autorius. Šiuo atveju 
tobulosios konkurencijos sąvoka nuo jų nuslepia labai svarbią sritį, ku- 
rioje jų metodas atrodo paprasčiausiai nepritaikomas. Kur turime rei- 
kalų su palyginti standartizuotos prekės rinka, ten iš principo įsivaiz- 
duojama, kad visos kainos tam tikram periodui yra nustatomos iš vir- 
šaus. Tačiau situacija yra kitokia ten, kur turime reikalų su prekėmis, 
kurios negali būti standartizuotos ir ypač su tomis, kurios šiandien ga- 
minamos pagal individualius užsakymus, galbūt po paskelbto konkur- 
so. Didžioji dalis „sunkiosios pramonės“, kuri, žinoma, būtų socializuo- 
jama pirmiausia, priklauso šiai kategorijai. Daug mechanizmų, daugu- 
ma pastatų ir laivų ir daugelis kitų produktų beveik niekada negami- 
nami tiesiog rinkai, bet tik pagal specialų kontraktą. Tai nereiškia, kad 
šių pramoninių produktų rinkoje nėra konkurencijos, nors tai nebūti- 
nai bus „tobuloji konkurencija“ grynosios teorijos prasme; paprasčiau- 
siai turime reikalų su faktu, jog tose pramonėse retai gaminami du iden- 
tiški produktai trumpais intervalais; o gamintojų, konkuruojančių kaip 
alternatyvūs tiekėjai, ratas bus kitoks beveik kiekvienu konkrečiu at- 
veju, ir lygiai taip pat nuolat keisis ratas klientų, konkuruojančių dėl 
tam tikros gamyklos paslaugų. Kuo remiantis visais šiais atvejais gali- 
ma nustatinėti produkto kainas, kad „susilygintų paklausa ir pasiūla“? 
Jeigu kainas nustatinėtų centrinė valdžia, ji kiekvienu individualiu at- 
veju turėtų išanalizuoti visų potencialių tiekėjų ir visų potencialių klien- 
tų skaičiavimus. Kažin ar būtina nurodyti įvairias komplikacijas, kil- 
siančias priklausomai nuo to, ar kainos bus nustatomos iki, ar po to, 
kai potencialus pirkėjas apsisprendžia, kokios įrangos ar kokio statinio 
jam reikia. Veikiausiai gamintojų kainas, prieš jas siūlant potencialiam 
pirkėjui, turės tvirtinti valdžia. Argi neaišku, kad visais šiais atvejais, 
nebent valdžia faktiškai perimtų visas verslininko funkcijas (t.y. nebent 

siūloma sistema būtų atmesta ir būtų sugrįžta prie visiškai centralizuoto 
planavimo), kainų reguliavimo procesas taptų arba nepaprastai sudė- 
tingas ir visiškai neoperatyvus, arba jis virstų grynu formalumu? 


Atrodo, kad visi šie klausimai kyla nepriklausomai nuo to, kokia 
konkreti pramonės organizavimo forma pasirenkama. Tačiau prieš žen- 
giant toliau būtina kiek smulkiau aptarti tą konkretų pramonės val- 
dymo aparatą, kurį siūlo du mūsų autoriai. Jų siūlomos organizacijos 
schemos yra gana panašios, nors šiuo požiūriu Lange mums suteikia 
šiek tiek daugiau informacijos nei Dickinsonas, kuris ekonominės or- 
ganizacijos klausimais dažniausiai tenkinasi nuorodomis į Webbų ir 
G. D. H. Cole'o darbus." 

Abu autoriai įsivaizduoja tokią socialistinę sistemą, kurioje užsiėmi- 
mo pasirinkimas būtų laisvas ir reguliuojamas pirmiausia kainų me- 
chanizmo (pavyzdžiui, darbo užmokesčio sistemos) ir kurioje vartoto- 
jai savo pajamas galėtų išleisti savo nuožiūra. Be to, abu autoriai nori, 
kad vartojimo prekių kainas nustatytų įprasti rinkos mechanizmai (nors 
Dickinsonas šiuo klausimu, atrodo, nėra galutinai apsisprendęs)!“ ir kad 
darbo užmokestis būtų nustatomas pusių derybomis.'? Abu taip pat su- 
tinka, kad dėl tam tikrų priežasčių ne visa pramonė turi būti sociali- 
zuojama, tad turi likti ir privatus sektorius, kurį sudarytų smulkios ver- 
slovės, iš esmės tvarkomos kapitalistiniu būdu. Man sunku pritarti jų 
įsitikinimui, kad tokio privataus sektoriaus egzistavimas šalia sociali- 
zuoto nesukeltų jokių ypatingų problemų. Tačiau šio straipsnio rėmuose 
sunku būtų deramai išanalizuoti šį klausimą, todėl svarstymo papras- 
tumo dėlei tarsime, kad jokio privataus sektoriaus nėra ir visa pramo- 
nė yra socializuota. 


5 D, p. 30. 
14 LT, p. 78; D, p. 60. 
15 LT, p. 78; D, p. 126. 

Visų kainų (išskyrus vartojimo prekių kainas ir darbo užmokestį) 
nustatymas ir reguliavimas bus pagrindinis centrinės ekonominės val- 
džios - Lange's Centrinės planavimo tarybos arba Dickinsono Aukščiau- 
siosios ekonominės tarybos - uždavinys. (Toliau, įkandin Dickinsono, ją 
žymėsime santrumpa „AET'“.) Kalbant apie tai, kaip konkrečios kainos 
bus skelbiamos ir keičiamos, daugiau informacijos, bet vis vien nepa- 
kankamos, gauname iš Lange's, o Dickinsonas detaliau gilinasi į klau- 
simą, kokiais sumetimais AET turėtų vadovautis nustatinėdama kainas. 
Abu klausimai yra itin svarbūs, todėl turime juos aptarti atskirai. 

Pasak Lange's, AET periodiškai turėtų skelbti tai, ką profesorius Tay- 
loras vadina „faktorių įvertinimo lentelėmis“, t.y. suvestinius visų ga- 
mybos priemonių (išskyrus darbą) kainų sąrašus.!* Šios kainos turėtų 
būti visų įmonių sandorių, visų įmonių ir visų pramonės šakų apskai- 
tos vienintelis pagrindas visą jų galiojimo laiką, ir visų verslininkų (ga- 
mybos vadovų) jos turi būti pripažįstamos kaip pastovios.!' Tačiau nei 
Lange, nei Dickinsonas mums nepasako vieno dalyko - kokiam laikui 
turi būti nustatomos šios kainos. Tai yra vienas rimčiausių neaiškumų 
abiejų autorių koncepcijose; tai mus verčia abejoti, ar jie apskritai mė- 
gino įsivaizduoti, kaip jų sistema realiai veiktų. Ar kainos turi būti nu- 
statomos apibrėžtiems periodams iš anksto, ar jos gali būti keičiamos 
bet kuriuo momentu, kai tai atrodo pageidautina? F. M. Tayloras, ma- 
tyt, turi omenyje pirmąją alternatyvą teigdamas, kad konkrečių kainų 
nustatymo pagrįstumas arba nepagrįstumas atsiskleistų „gamybinio pe- 
riodo“ pabaigoje,'? o ir Lange bent jau vienoje savo teksto vietoje gali 
būti panašiai interpretuojamas, kur sako, jog „bet kuri kaina, kuri ski- 
riasi nuo pusiausvyros kainos, apskaitos periodo pabaigoje pasireikštų 
kaip tam tikros prekės perteklius arba stygius“.!* Tačiau kitoje vietoje 
jis sako, jog „nuolat vyks prisitaikymas prie šių kainų“; tuo tarpu Dic- 
kinsonas apsiriboja teiginiu, jog po to, kai „vykstant nuolatiniam prisi- 


16 LT, p. 46 ir 52. 
V LT, p. 81. 
18 LT, p.53: 
S LT, p. 82. 
20 LT, p. 86. 

taikymo procesui“ „galiausiai nusistovės tam tikra kainų aibė, atspin- 
dinti išteklių trūkstamumo ir pakeičiamumo principus“, „pakaks tik ne- 
žymių adaptacinių pokyčių tam, kad sistema išliktų pusiausvyroje, iš- 
skyrus atvejus, kai atsiras esminių techninių novacijų arba radikalių var- 
totojų skonių pokyčių.“*! Ar tai nėra puikiausia iliustracija to, kaip šiuo- 
laikinis susižavėjimas statinės pusiausvyros idėja kliudo suvokti tikrą- 
ją kainų mechanizmo funkciją? 

Nors Dickinsonas labai mažai pasako apie kainų nustatymo mecha- 
nizmą, jis daug plačiau nei Lange aptaria kriterijus, kuriais vadovau- 
damasi AET turi priimti savo sprendimus. Dickinsono netenkina pa- 
dėtis (nors ja tenkinasi Lange), kai AET paprasčiausiai stebi rinką ir kei- 
čia kainas tik tada, kai atsiranda paklausos arba pasiūlos perteklius, ir 
vėliau eksperimentuodama mėgina atrasti naują pusiausvyros lygį. Jis 
veikiau nori, kad AET naudotųsi statistiškai pagrįstais paklausos ir pa- 
siūlos grafikais kaip pusiausvyros kainų nustatymo pagrindu. Tai yra 
akivaizdus reliktas jo ankstesniojo įsitikinimo, kad visa problema gali 
būti išspręsta turint simultaninių lygčių sprendimo metodą. Tačiau nors 
dabar jis yra išsižadėjęs šios idėjos (ne todėl, kad problemą laiko neiš- 
sprendžiama, nes jis vis dar mano, kad ji gali būti pašalinta išsprendus 
vos „dviejų ar trijų tūkstančių simultaninių lygčių sistemą“ /2 bet to- 
dėl, kad suvokia, jog „patys duomenys, kurie turėtų būti įvesti į lygčių 
sprendimo mašiną, nuolat kinta“), jis vis dėlto mano, kad statistiniai 
paklausos grafikai būtų naudinga pagalbinė priemonė arba net pakai- 
talas mėginimų ir klaidų metodui, ir kad verta mėginti nustatyti skait- 
menines Walraso pusiausvyros sistemos konstantų [sic] reikšmes. 


Kad ir kokiais metodais AET nustatinėtų kainas ir kad ir kokie bū- 
tų periodai, kuriems tos kainos galiotų, du dalykai išlieka neginčijami: 
pokyčiai vyks lėčiau nei jie vyktų tuo atveju, jei kainos būtų nustato- 


21 D, p. 100, 102, 103. 
22 D, p. 104. 

mos rinkoje, o prekių kainų diferenciacija, priklausanti nuo prekių ko- 
kybės ir laiko bei vietos aplinkybių, būtų daug mažesnė. Realios kon- 
kurencijos atveju kainų kaita įvyksta iškart, kai tiesiogiai suinteresuo- 
tos sandorių pusės ką nors sužino apie aplinkybių pasikeitimą; tuo tar- 
pu AET galėtų imtis veiksmų tik po to, kai suinteresuotos pusės patei- 
kia savo siūlymus, kai jie patikrinami, kai išsprendžiami jų tarpusavio 
prieštaravimai ir t.t.; o naujos kainos įsigalioja tik tada, kai visos suin- 
teresuotos pusės apie jas yra informuotos, t.y. po to, kai iš anksto pa- 
skelbiama naujų kainų įsigaliojimo data arba po to, kai atliekama su- 
dėtinga procedūra, kuriai esant kiekvienas gamybos vadovas informuo- 
jamas apie tai, kokiomis kainomis jis turi vadovautis savo skaičiavimuo- 
se. Kadangi kiekvienas vadovas turėtų būti nuolat informuojamas ne 
vien apie kainas tų prekių, kurias jis faktiškai naudoja, bet ir apie dau- 
gybę kainų (bent jau apie visų jo naudojamų prekių pakaitalų kainas), 
periodiškai turėtų būti skelbiami išsamūs visų prekių sąrašai. Akivaiz- 
du, jog nors ekonominis efektyvumas reikalauja, kad kainos būtų kei- 
čiamos kuo operatyviau, dėl įvairių praktinių sunkumų šioje sistemoje 
jos bus keičiamos gana ilgais intervalais. 

Turbūt akivaizdu, kad kainų reguliavimo procesas turės apsiriboti 
vieningų kainų prekių klasėms nustatymu, tad visi skirtumai, priklau- 
santys nuo specifinių laiko, vietos ir kokybės aplinkybių, kainose neat- 
sispindės. Juk neatlikus tokio supaprastinimo įvairių prekių, kurioms 
reikėtų nustatyti atskiras kainas, skaičius praktiškai būtų begalinis. Ta- 
čiau tai reiškia, kad gamybos vadovai neturės nei paskatų, nei realių 
galimybių pasinaudoti specifinėmis pelno gavimo galimybėmis, speci- 
finiais sandoriais ir visais tais nedideliais pranašumais, kuriuos teikia 
specifinės vietos sąlygos, nes savo skaičiavimuose jie negalėtų į jas at- 
sižvelgti. Be to, tai reiškia - pateikiant tik dar vieną padarinių iliustra- 
ciją - kad niekada neapsimokėtų užsikrauti papildomų kaštų mėginant 
greit susidoroti su netikėtai atsiradusiu kokios nors prekės stygiumi, 
nes vietinis arba laikinas stygius negalėtų paveikti kainų, kol neįsikiš- 
tų oficialusis aparatas. 

Dėl šių dviejų priežasčių - dėl to, kad kainos turės būti nustatomos 
apibrėžtiems periodams ir dėl to, kad jos turės būti nustatomos pre- 
kėms, apibrėžiamoms rūšiniais terminais - daugybė kainų tokioje sis- 
temoje bet kuriuo momentu iš esmės skirsis nuo tų kainų, kurios būtų 

laisvosios rinkos sistemoje. Tai turi labai svarbių padarinių sistemos 
funkcionavimui. Lange daro toli siekiančias išvadas iš fakto, kad kai- 
nos tik „nurodo sąlygas, kuriomis siūlomos įvairios alternatyvos“? ir 
kad ši „parametrinė kainų funkcija“**, kurios dėka kainos orientuoja at- 
skirus veiksmus, nors pačios nėra nuo jų tiesiogiai priklausomos, išlik- 
tų tokioje kainų reguliavimo sistemoje. Tačiau kaip jis pats pabrėžia, 
„apskaitos kainų apibrėžtumas galioja tik tuo atveju, kai bet koks pre- 
kės paklausos ir pasiūlos neatitikimas sukelia atitinkamą kainos pasi- 
keitimą“ ir todėl „normavimas nėra priimtinas“, o „reikalavimas ga- 
minti minimaliais vidutiniais kaštais yra beprasmiškas, jeigu kainos ne- 
atspindi santykinio gamybos faktorių stygiaus“. Kitaip sakant, kainos 
teikia racionalų apskaitos pagrindą tik tuo atveju, kai jos yra tokios, kad 
vyraujančiomis kainomis kiekvienas visada gali nusipirkti arba parduoti 
tiek, kiek nori, arba kad kiekvienas yra laisvas pirkti taip pigiai arba 
parduoti taip brangiai, kaip sutinka partneris. Jeigu negaliu nusipirkti 
papildomo gamybos veiksnio tada, kai jį vertinu labiau už mokamą kai- 
ną arba jeigu negaliu parduoti daikto, kai jį vertinu mažiau už kainą, 
kurią kas nors kitas sutinka mokėti, tai kainos jau nenurodo sąlygų, ku- 
riomis siūlomos alternatyvos. 

Pamatysime aiškiau, ką visa tai reiškia, svarstydami socialistinės pra- 
monės vadovų veiklą. Tačiau prieš tai turime išsiaiškinti, kas yra šie 
žmonės ir kokios funkcijos jiems suteikiamos. 


Atskirai valdomo pramoninio vieneto prigimtis ir veiksniai, lemian- 
tys jo dydį ir vadovybės atranką, yra dar vienas klausimas, kur mūsų 
autoriai tenkinasi miglotais atsakymais. Lange, kaip atrodo, įsivaizduo- 
ja, jog skirtingos pramonės bus organizuojamos valstybinių trestų pa- 
vidalu, nors apie šį svarbų dalyką jis užsimena tik vieną kartą, pateik- 


23 LT, p. 78. 
24 LT, p. 70, 86. 
25 LT, p. 93-94. 

damas valstybinio anglies tresto pavyzdį.“ Svarbus klausimas, kas yra 
viena pramonė, niekur nesvarstomas, tačiau jis, matyt, taria, kad įvai- 
rūs „gamybos vadovai“ turės monopolistinę jų gaminamo produkto 
kontrolę. Apskritai Lange labai neapibrėžtai vartoja terminą „gamybos 
vadovai“/? tad lieka neaišku, ar kalbama apie visos „pramonės“, ar apie 
atskiro gamybinio vieneto vadovus; tačiau kritiniuose argumento taš- 
kuose* gamyklų vadovai skiriami nuo visos pramonės vadovų nepa- 
teikiant aiškaus jų funkcijų apibrėžimo. Dickinsonas dar migločiau kalba 
apie ekonominę veiklą, kuri bus „decentralizuota ir vykdoma daugy- 
bės atskirų kolektyvinės ekonomikos organų“, kurie turės „savo nomi- 
nalų kapitalą, savo pelno ir nuostolių sąskaitybą ir bus tvarkomi daug- 
maž taip, kaip tvarkomos atskiros įmonės kapitalizmo sąlygomis.“ 

Kad ir kas būtų tie gamybos vadovai, jų pagrindinė funkcija veikiau- 
siai būtų priimti sprendimus - ką ir kiek gaminti atsižvelgiant į tas kai- 
nas, kurias nustato AET (ir į tas vartojimo prekių kainas bei darbo at- 
lyginimus, kuriuos nustato rinka). Pagal AET reikalavimus jie turėtų 
gaminti mažiausiais galimais vidutiniais kaštais“ ir didinti atskirų ga- 
myklų produkciją tol, kol ribiniai kaštai susilygins su kaina?! Pasak Lan- 
ge's, pramonių vadovai (kitaip nei atskirų įmonių vadovai) atliktų pa- 
pildomą funkciją - kontroliuotų, ar kapitaliniai įdėjimai visoje pramo- 
nėje yra tokie, kad „ribiniai pramonės kaštai“, gaminant produktą, ku- 
ris „gali būti parduotas arba už kurį gali būti 'atsiskaitoma' už kainą, 
prilygstančią kaštams“, yra įmanomai mažesni.?? 

Šiame kontekste iškyla specifinė problema, kurios, deja, čia negali- 
me aptarti, nes ji kelia tokius sunkius ir sudėtingus klausimus, jog jiems 
išsiaiškinti reikėtų atskiro straipsnio. Turiu omenyje tokį mažėjančių ri- 


26 LT, p. 78. 

27 LT, p. 75, 79, 86. 

28 LT, p. 76, 82 išnaša. 
2 D, p. 213. 

31 LT, p. 76; D, p. 107. 
32 LT, p. 77. 

binių kaštų atvejį, kur, pasak abiejų mūsų autorių, socialistinė pramo- 
nė veiktų kitaip nei kapitalistinė - plėstų gamybą tol, kol kainos pri- 
lygtų ne vidutiniams, bet ribiniams kaštams. Nors jų argumentacija tu- 
ri tam tikro įtaigumo, negalima pasakyti, kad net pati problemos for- 
muluotė abiejose knygose, o juo labiau išvada, yra išties įtikinama. Šio 
straipsnio ribose nesiimdami platesnės analizės galime tik iškelti rimtą 
abejonę dėl Dickinsono tezės, kad „šiuolaikinės technologijos sąlygo- 
mis vyrauja kaštų mažėjimo, o ne didėjimo tendencija“ - tezės, kuri jos 
pateikimo kontekste aiškiai rodo, jog kalbama apie ribinius kaštus.?? 
Čia apsiribosime vienu iš klausimų, kylančių šios siūlomo projekto 
dalies atžvilgiu: kaip AET garantuos tai, kad būtų realiai įgyvendina- 
mas principas, pagal kurį kainos turi susilyginti su mažiausiais ribiniais 
tam tikro produkcijos kiekio pagaminimo kaštais. Čia kyla ne „vien“ 
socialistinės gamybos vadovų sąžiningumo ar jų sugebėjimų klausimas. 
Šio argumento dėlei galima tarti, kad jie bus ne mažiau gabūs ir ne ma- 
žiau suinteresuoti gamybos piginimu nei vidutinis kapitalistinis versli- 
ninkas. Problema iškyla todėl, kad vienas svarbiausių veiksnių, tikrai 
konkurencinėje ekonomikoje stumiančių kaštus prie minimumo, šioje 
sistemoje neveiktų, būtent - kainų konkurencijos veiksnys. Ginčuose dėl 
šio tipo problemų, kaip ir daugelyje kitų šiuolaikinės ekonominės te- 
orijos diskusijų, šis klausimas dažnai traktuojamas taip, tarsi kaštų krei- 
vės būtų objektyviai duoti faktai. Užmirštama, kad metodas, kuris kon- 
krečiomis sąlygomis leidžia pigiausiai gaminti tam tikrą produktą, yra 
atradimo rezultatas, tokio atradimo, kuris verslininko turi būti nuolat, 
kartais net kasdien, daromas iš naujo; ir kad nepaisant stiprių paskatų, 
toli gražu ne visada radęs geriausią metodą yra įsitvirtinęs verslinin- 
kas arba tas, kuris vadovauja veikiančiai įmonei. Toji jėga, kuri konku- 
rencinėje visuomenėje kainas stumia prie mažiausių kaštų, kuriais gali 
būti pagamintas tam tikras produkto kiekis, yra ta atvira galimybė, kai 
kiekvienas, kuris žino pigesnį metodą, gali ateiti į rinką rizikuodamas 
savo paties turtu, ir pritraukti pirkėjus žemesnėmis nei kitų gamintojų 
kainomis. Tačiau ten, kur kainas nustato valdžia, šis metodas neveikia. 
Bet koks gamybos technikos patobulinimas, bet koks prisitaikymas prie 

kintančių sąlygų priklausys nuo sugebėjimo įtikinti AET, kad tam tik- 
ras produktas gali būti gaminamas pigiau ir kad todėl jo kaina turi bū- 
ti mažinama. Kadangi žmogus su naujomis idėjomis neturės galimy- 
bės įsitvirtinti įveikdamas konkurentus mažesnėmis kainomis, jokia 
nauja idėja negalės būti eksperimentiškai įrodoma, kol jam nepavyks 
įtikinti AET, kad jo siūlomas produkto gamybos būdas yra pigesnis. Ki- 
taip sakant, kiekvienas pelno išskaičiavimas, atliktas pašalinio asmens, 
įsitikinusio, kad tokį pat darbą jis gali atlikti geriau, turės būti tikrina- 
mas ir tvirtinamas oficialiosios valdžios, kuri, šiuo požiūriu, turės per- 
imti visas verslininko funkcijas. 


Trumpai pasvarstykime keletą problemų, kurios kyla kalbant apie 
„Socialistinių gamybos vadovų“ (įmonės ar pramonės vadovų) santy- 
kius su AET. Kaip matėme, vadovo užduotis yra tvarkyti gamybą taip, 
kad ribiniai kaštai būtų kuo mažesni ir lygūs kainai. Kaip jis gali atlik- 
ti šią užduotį, ir kokiais kriterijais remiantis galima nustatyti, kad jis ją 
atlieka sėkmingai? Kainas jis turi traktuoti kaip duotybę. Tai jį paver- 
čia grynu „kiekybės tvarkytoju“, nes jo sprendimai apsiriboja naudoja- 
mų gamybos faktorių kiekio ir jų kombinacijų pasirinkimo klausimais. 
Tačiau kadangi jis neturi priemonių, kuriomis naudodamasis galėtų pa- 
skatinti savo tiekėjus tiekti daugiau (arba paskatinti savo pirkėjus pirkti 
daugiau), nei jie sutiktų esant nustatytai kainai, dažnai jis bus papras- 
čiausiai nepajėgus įvykdyti savo užduotį; jeigu jis negalės gauti reikia- 
mų medžiagų pagal nustatytą kainą, vienintelis jam prieinamas gamy- 
bos apimčių didinimo būdas siekiant kaštus sulyginti su kaina - tai pras- 
tesnių pakaitalų arba kitokių neekonominių metodų naudojimas; ir jei- 
gu jis negali parduoti savo produkcijos pagal nustatytą kainą, kol toji 
kaina nėra sumažinama oficialiu įsaku, jis turi nutraukti gamybą; tuo 
tarpu tikros konkurencijos sąlygomis jis paprasčiausiai sumažintų sa- 
vo kainas. 

Kita rimta problema, kylanti dėl periodinio kainų keitimo oficialiais 
įsakais, yra būsimos kainų kaitos numatymo problema. Lange šiek tiek 

bravūriškai perkerta šį Gordijaus mazgą teigdamas, kad „sąskaitybos 
tikslais kainos turi būti traktuojamos kaip pastovios, kaip tai daro ver- 
slininkai konkurencinėje rinkoje“ (!). Ar tai reiškia, kad gamybos vado- 
vai, net jeigu ir žino, kad tam tikra kaina turės būti mažinama arba di- 
dinama, privalo veikti taip, tarsi jie to nežinotų? Akivaizdu, kad tai nėra 
atsakymas. Tačiau jeigu jiems būtų leista numatant kainų kaitą imtis pa- 
rengiamųjų veiksmų, tai ar jiems būtų leista ir pasipelnyti iš administ- 
racinio kainų pakeitimo vėlavimo? Ir kas būtų atsakingas už nuostolius, 
patirtus dėl ne laiku arba ne ta linkme įvykdytus kainų pakeitimus? 

Su šia problema glaudžiai siejasi kitas klausimas, į kurį taip pat ne- 
gauname atsakymo. Abu mūsų autoriai kalba apie „ribinius kaštus“ 
taip, tarsi jie nepriklausytų nuo laiko tarpo, kuriam vadovas gali pla- 
nuoti. Neabejotina, jog daugeliu atvejų kaštai priklauso, be kita ko, nuo 
to, ar perkama tinkamu laiku. Jokiu būdu negalima tarti, kad bet ku- 
riuo laikotarpiu kaštai priklauso tik nuo kainų, egzistuojančių tuo me- 
tu. Jie priklauso ir nuo to, ar šios kainos buvo teisingai numatytos ir 
nuo to, kokios numatomos ateityje. Net labai trumpalaikiu požiūriu kaš- 
tai priklausys nuo tų padarinių ateities produktyvumui, kuriuos lems 
dabartyje priimami sprendimai. Ar ekonomiška intensyviai naudoti tam 
tikrą įrenginį nesirūpinant jo remontu, ar verta iš esmės pertvarkyti 
veiklą atsižvelgiant į tam tikrą paklausos pokytį - faktiškai bet koks 
sprendimas apie tai, kaip organizuoti gamybą dabar, bent iš dalies pri- 
klauso nuo to, kaip įsivaizduojama ateities raida. Nors vadovas, žino- 
ma, turės savo nuomonę šiais klausimais, tačiau jis negalės būti atsa- 
kingas už teisingą ar klaidingą ateities pokyčių numatymą, jeigu šie po- 
kyčiai priklausys tik nuo valdžios sprendimų. 

Tačiau atskiro vadovo veiklos sėkmė ne tik gerokai priklausys nuo 
planuojančios valdžios veiksmų; jis turės tai pačiai valdžiai įrodyti, jog 
padarė geriausia, ką tik buvo galima padaryti. Visi jo paskaičiavimai 
turės būti arba iš anksto, arba dažniausiai retrospektyviai valdžios tik- 
rinami ir tvirtinami. Tai nebus paviršutiniškas auditas siekiant nusta- 
tyti, ar jo kaštai išties buvo tokie, kokius jis deklaruoja. Bus aiškinama- 
si, ar tie kaštai buvo mažiausi galimi. Tai reiškia, kad kontrolė turės 
įvertinti ne tik tai, ką jis faktiškai darė, bet ir tai, ką galėjo arba priva- 
lėjo daryti. Vadovui pirmiausia rūpės tai, kad jis visada galėtų įrodyti, 
jog turimų žinių šviesoje jo priimtas sprendimas buvo pagrįstas, o ne 

tai, kad galiausiai paaiškėtų, jog jis buvo teisingas. O tai neišvengia- 
mai vestų prie blogiausių biurokratijos formų. 

Čia iškyla bendrasis vadovų atsakomybės klausimas. Dickinsonas 
aiškiai suvokia, kad „atsakomybė praktiškai reiškia finansinę atsako- 
mybę“ ir kad jeigu vadovas „neatsakys už nuostolius ir už pelną, jis 
bus gundomas imtis įvairių rizikingų eksperimentų vien tik tikėdama- 
sis, kad kuris nors iš jų bus sėkmingas“ ?* Tai bus sudėtinga problema 
turint reikalų su vadovais, neturinčiais savo nuosavybės. Dickinsonas 
tikisi, kad ją išspręstų premijavimo sistema. Galbūt jos pakaktų, kad va- 
dovai susilaikytų nuo pernelyg rizikingų sprendimų. Bet ar tikroji pro- 
blema nėra kaip tik priešinga - kad vadovai bijos imtis rizikos, jeigu 
sumanymui nepavykus kažkas kitas spręs, ar jie pagrįstai ėmėsi jį rea- 
lizuoti. Kaip pabrėžia pats Dickinsonas, principas būtų tai, kad „nors 
gautas pelnas nebūtinai yra sėkmės ženklas, patirtas nuostolis yra ne- 
sėkmės ženklas“ >> Ar dar reikia aiškinti, kokie bus tokios sistemos pa- 
dariniai bet kokiai su rizika susijusiai veiklai? Sunku įsivaizduoti, kaip 
tokiomis sąlygomis vadovų iniciatyvai gali būti patikėta kokia nors ne- 
išvengiamai spekuliatyvi, rizikinga veikla. Alternatyva būtų grįžimas 
prie griežtai centralizuoto planavimo, tačiau juk būtent tam, kad jo iš- 
vengtume, buvo konstruojama visa ši sistema. 


Visa tai juo labiau pasakytina kalbant apie naujų investicijų proble- 
mas - visus tuos klausimus, kurie susiję su gamybinių vienetų dydžio 
(t.y. kapitalo) kaita, nepriklausomai nuo to, ar toji kaita apima grynus vi- 
so kapitalo pasiūlos pokyčius. Sąlygiškai šią problemą galima išskirti į 
dvi dalis - į sprendimus apie esamos kapitalo pasiūlos paskirstymą ir 
sprendimus apie kapitalo kaupimo normą - nors šią perskyrą pavojinga 
brėžti per daug toli, kadangi sprendimas dėl to, kiek turi būti kaupiama, 
implikuoja sprendimą dėl to, kurie kapitalo pareikalavimai bus tenkina- 

mi ir kurie - netenkinami. Abu mūsų autoriai sutaria, kad, sprendžiant 
kapitalo paskirstymo pramonėms bei įmonėms klausimą, turi būti išsau- 
gotas, kiek tai įmanoma, palūkanų mechanizmas, nors sprendimas, kiek 
taupyti ir investuoti, galiausiai bus laisvo pasirinkimo aktas.“ 

Kad ir koks stiprus būtų noras remtis palūkanų mechanizmu spren- 
džiant kapitalo paskirstymo klausimą, gana akivaizdu, kad kapitalo rin- 
ka jokia prasme negalės būti laisvoji rinka. Jeigu Lange tenkinasi pa- 
staba, kad palūkanų normą „paprasčiausiai apibrėžia toji sąlyga, kai ka- 
pitalo paklausa susilygina su turimo kapitalo dydžiu“ 7? tai dr. Dickin- 
sonas padeda daug pastangų, kad parodytų, kaip AET konstruos (al- 
ternatyvių veiklos planų, sudarytų įvairių verslo sumanymų pagrindu) 
agregatinį kapitalo paklausos grafiką, kuris jai leistų nustatyti tokią pa- 
lūkanų normą, kuriai esant kapitalo paklausa susilygintų su pasiūla. 
Dickinsono išradingumą ir jo stebėtiną tikėjimą įmantriausių konstruk- 
cijų įgyvendinamumu iliustruoja jo tezė, kad tam tikrais atvejais „teks 
nustatyti parengiamąją palūkanų normą, ir paskui skirtingiems kolek- 
tyvinės ekonomikos organams leisti peržiūrėti savo tarpusavio kontr- 
aktus atsižvelgiant į šią parengiamąją normą ir taip nusistatyti savo ga- 
lutinį kapitalo paklausos grafiką“ 28 

Tačiau visa tai nepadeda įveikti pagrindinės kliūties. Jeigu išties būtų 
galima kliautis atskirų vadovų ir pretendentų į vadovus pareiškimais 
apie tai, kokius kapitalo kiekius jie gebėtų pelningai panaudoti esant 
vienokioms ar kitokioms palūkanų normoms, tai kuri nors iš tokių sche- 
mų galėtų atrodyti praktiškai įgyvendinama. Tačiau reikia pakartoti- 
nai pabrėžti, jog planuojančios valdžios negalime suvokti „paprasčiau- 
siai kaip savotiško banko, skolinančio turimus fondus tiems, kurie siū- 
lo geriausią kainą. Jis skolintų žmonėms, kurie neturi jokios nuosavy- 
bės. Tad jam pačiam tektų pakelti visą riziką. Be to, jis disponuotų ne 
tik apibrėžta pinigų suma, kuria disponuoja įprastas bankas, jis dispo- 
nuotų nuosavybės teise visiems realiems ištekliams. Ir jo sprendimai 
negalėtų apsiriboti laisvo kapitalo (pinigų arba galbūt žemės pavida- 


36 LT, p. 85; D, p. 80, 205. 
* LT, p. 84. 

lu) paskirstymu. Jam taip pat reikėtų spręsti, ar konkreti gamykla ar 
tam tikra įranga turi būti ir toliau palikta tam vadovui, kuris ją naudo- 
jo praeityje, ar ją vertėtų perleisti kitam, kuris ją naudotų efektyviau.“ 
Čia cituoju iš savo straipsnio, kuriame prieš penkerius metus svars- 
čiau „realios konkurencijos galimybę socializmo sąlygomis“ >? Tuo metu 
tokios schemos buvo teikiamos tik labai fragmentiškai, ir galima buvo 
tikėtis, kad atsakymą bus galima gauti tik tada, kai bus prieinamas sis- 
teminis naujųjų idėjų išdėstymas. Apmaudu, bet tokio atsakymo netei- 
kia nė viena iš mūsų aptariamų knygų. Nors abiejose knygose kelia- 
mos tezės apie tai, kokia naudinga daugeliu aspektų būtų investicinės 
veiklos kontrolė, jose nėra jokių paaiškinimų, kaip tokia kontrolė turė- 
tų būti vykdoma ir kaip turėtų būti dalijama atsakomybė tarp planuo- 
jančios valdžios organų ir „konkuruojančių“ gamybos vienetų vadovų. 
Antai tokios tezės, kad „nors priimdami savo sprendimus socialistinės 
pramonės vadovai turės vadovautis planuojančios valdžios direktyvo- 
mis, tai nereiškia, kad jie neturės jokios pasirinkimo laisvės“ /? yra ste- 
bėtinai silpnos. Aišku yra nebent tai, kad planuojančioji valdžia bus pa- 
jėgi vykdyti investicijų kontrolės ir valdymo funkciją tik tuo atveju, jeigu 
ji įstengs patikrinti ir pakartoti visus verslininko išskaičiavimus. 
Atrodo, kad šioje vietoje abu autoriai nesąmoningai grįžta prie anks- 
tesnio tikėjimo centralizuotai valdomos sistemos pranašumu prieš kon- 
kurencinę sistemą, todėl save ramina viltimi, jog „visur esantis ir visa- 
žinis kolektyvinės ekonomikos organas“*! disponuos bent tomis žinio- 
mis, kuriomis disponuoja atskiras verslininkas, tad bus pajėgus priimti 
ne blogesnius, o gal net geresnius sprendimus, nei priima dabartiniai 
verslininkai. Kaip jau mėginau parodyti kitoje vietoje, pagrindinis rea- 
lios konkurencijos privalumas yra tai, kad jos dėka panaudojamos vi- 
sos tos žinios, kurios egzistuoja išsklaidytu atskirų individų turimų ži- 
nių pavidalu ir kurios visos turėtų atsispindėti bendrame plane, kad 
galėtų būti panaudotos centralizuotai valdomoje ekonomikoje.*? Mano 


3? Collectivist Economic Planning (1935), p. 232-237; žr. aukščiau, p. ??? 
2. Dp..21Z 

manymu, daryti prielaidą, kad visos šios žinios automatiškai atsidurs 
planuojančios valdžios dispozicijoje, galima tik visiškai nesuvokiant rei- 
kalo esmės. Neaišku, ar Lange nori pasakyti, kad planuojančioji valdžia 
turės visą šią informaciją, kai teigia, jog „socialistinės ekonomikos ad- 
ministratoriai turės visas tas žinias, kurias turi kapitalistiniai verslinin- 
kai.““ Jeigu frazė „socialistinės ekonomikos administratoriai“ čia tik nu- 
rodo visus gamybos vienetų vadovus ir centrinę vadovybę imtinai, tai 
toks teiginys, žinoma, yra priimtinas, tačiau jis jokiu būdu neišspren- 
džia problemos. O jeigu norima pasakyti, kad visomis šiomis žiniomis 
planuojančioji valdžia gali efektyviai pasinaudoti sudarinėdama vienin- 
gą planą, tai klausimo sprendimas paprasčiausiai postuluojamas ir, kaip 
atrodo, daroma „neteisėto sudėjimo klaida“ (fallacy of composition).* 
Visu šiuo itin svarbiu naujų investicijų krypties klausimu ir su tuo 
susijusiais kitais klausimais nagrinėjami darbai iš tikrųjų neteikia jokios 
naujos informacijos. Problema išlieka ten, kur ji buvo prieš penkerius 
metus, ir čia galiu apsiriboti pakartojimu to, ką sakiau tada: „Sprendi- 
mas dėl to, kokio dydžio kapitalas gali būti patikėtas atskiram versli- 
ninkui ir atitinkamas sprendimas apie jo valdomos įmonės dydį, iš es- 
mės išreiškia sprendimą dėl to, kokia išteklių kombinacija yra tinka- 
miausia. Centrinei valdžiai teks spręsti, ar tam tikra gamykla turi būti 
plečiama, ar geriau statoma kita gamykla kitoje vietoje. Visa tai parei- 
kalaus iš centrinės valdžios tokio smulkmeniško planavimo, tarsi ji fak- 
tiškai valdytų įmonę. Nors individualiam verslininkui veikiausiai bū- 
tų suteikiamos tam tikros galios tvarkyti jam patikėtą įmonę, visos nau- 
jos investicijos neišvengiamai būtų diktuojamos iš viršaus. Šis teisės dis- 
ponuoti ištekliais padalijimas pasireikštų paprasčiausiai tuo, kad nei 
verslininkas, nei centrinė valdžia neturėtų visos planavimo galios, tad 
būtų neįmanoma nustatyti atsakomybės už klaidas. Prielaida, kad ga- 
lima sukurti konkurencijos sąlygas nepriimant principo, kad tie, kurie 


5 LT, p. 61. 


*4 Kitas ir dar ryškesnis šios klaidos pavyzdys pasirodo prof. Lippincotto įvade Lan- 
ge's ir Tayloro straipsnių rinkiniui, kur jis aiškina: „Be abejo, Centrinė planavimo tary- 
ba turės didžiulę galią, bet ar toji galia būtų didesnė už tą, kurią kolektyviai turi priva- 
čios direktorių tarybos? Nors privačių tarybų sprendimai priimami tai ten, tai šen, tai 
dar nereiškia, kad vartotojas nejaučia jų kolektyvinio poveikio, net jeigu kartais tam pri- 
reikia depresijos.“ 

priima sprendimus, turi mokėti už savo klaidas, remiasi gryna iliuzija. 
Geriausiu atveju tai bus tariamos konkurencijos sistema, kur realiai at- 
sakingas asmuo bus ne verslininkas, bet oficialus pareigūnas, pritarian- 
tis jo sprendimams, ir kur atitinkamai iškils visos tos atsakomybės pri- 

skyrimo problemos, kurios paprastai siejamos su biurokratija. 


Klausimas, ar socialistinė sistema gali išvengti plataus centralizuo- 
to ekonominės veiklos valdymo, turi didžiulės reikšmės net atsietai nuo 
jo ryšio su ekonominiu efektyvumu - jis yra esminis sprendžiant klau- 
simą, ar tokioje sistemoje gali išlikti asmeninės ir politinės laisvės. Abu 
autoriai gerai suvokia tą grėsmę asmeninei laisvei, kurią kelia centrali- 
zuotai planuojama sistema; ir, atrodo, savo konkurencinio socializmo 
idėją bent iš dalies rutulioja tam, kad užkirstų kelią šiai grėsmei. Dr. 
Dickinsonas žengia dar toliau teigdamas, kad „kapitalistinis planavi- 
mas gali egzistuoti tik fašizmo pagrindu“ ir kad neatsakingo kontro- 
lieriaus rankose net socialistinis planavimas „gali būti paverstas didžiau- 
sia tironija, kurią kada nors regėjo pasaulis.“** Tačiau jis, kaip ir Lan- 
ge, mano, jog konkurencinis socializmas išvengtų šios grėsmės. 

Išties, jeigu konkurencinio socializmo sąlygomis gamybos kryptys 
daugiausia priklausytų nuo vartotojų pasirinkimų padarinių, atsispin- 
dinčių kainų sistemoje, ir jeigu atvejai, kur valdžia sprendžia, kas ir kaip 
turi būti gaminama, būtų veikiau išimtis, o ne taisyklė, tada šis įsitiki- 
nimas galėtų būti laikomas daugmaž pagrįstu. Tačiau kokiu mastu ten- 
kinamos šios sąlygos? Jau matėme, kad centrinė valdžia savo rankose 
išlaikydama investicijų kontrolę, disponuoja plačiausiomis visos gamy- 
bos valdymo galiomis - tiesą sakant, kur kas platesnėmis negu galima 
parodyti trumpame rašinyje. Prie to reikia pridurti daugybę savivalės 
elementų, kurių ilgą, nors toli gražu neišsamų sąrašą pateikia pats Dic- 


* Colleetivist Economic Planning, p. 237; žr. aukščiau, p. ?? 

kinsonas.“/ Visų pirma turime „išteklių paskirstymą tarp dabartinio ir 
būsimojo vartojimo“, kuris, kaip matėme, visada implikuoja sprendi- 
mą apie tai, kurie konkretūs poreikiai bus tenkinami ir kurie - neten- 
kinami. Antra, turime savavališko sprendimo elementą, kur jis kalba 
apie „išteklių paskirstymą tarp bendruomeninio ir individualaus var- 
tojimo“, nes jo numatomoji didžiulė „bendruomeninio sektoriaus plėt- 
ra“ reiškia, kad dar viena didžiulė visuomenės išteklių dalis bus nu- 
kelta už kainų mechanizmo kontrolės ribų ir padaryta priklausoma nuo 
grynai autoritarinio sprendimo. Dickinsonas prie to sąrašo eksplicitiš- 
kai priduria tik „pasirinkimą tarp darbo ir laisvalaikio“ ir „geografinį 
planavimą bei žemės įkainojimą“, nors kitose jo knygos vietose iškyla 
dar įvairių klausimų, kurių sprendimą jis sieja su rinkos rezultatus ko- 
reguojančiu planavimu. Tačiau nors jis (ir dar daugiau Lange) dažnai 
kalba apie kainų mechanizmo rezultatų „koregavimą“ protingu val- 
džios įsikišimu, ši jo programos dalis niekur nėra aiškiai išdėstoma. 
Tai, ką mūsų autoriai čia turi omenyje, bene aiškiausiai atskleidžia 
Dickinsono požiūris į darbo atlyginimų kaitą: „Jeigu kurioje nors pra- 
monės šakoje atlyginimai pernelyg maži, tai planuojantis organas pri- 
valo taip pertvarkyti kainas ir gamybos apimtis, kad bet kuris vieno- 
dos kvalifikacijos, atsakingumo ar sunkumo darbas būtų vienodai at- 
lyginamas bet kurioje pramonės šakoje.“** Taigi čia nesikliaujama kai- 
nų mechanizmu ir užsiėmimo pasirinkimo laisvės principu. Toliau su- 
žinome, jog nors „nedarbas tam tikroje užimtumo srityje prima facic tei- 
kia pagrindo mažinti atlyginimus“ /? tačiau atlyginimų mažinimas ne- 
priimtinas „dėl socialinių priežasčių, nes atlyginimų mažinimas ... ke- 
lia nepasitenkinimą, ir dėl ekonominių priežasčių, nes jis tęsia ir įtvir- 
tina neekonomišką darbo paskirstymą tarp skirtingų užsiėmimo sričių.“ 
(Kokiu būdu?) Todėl „išradimų ir tobulėjančios organizacijos dėka ma- 
žėja darbo poreikis tenkinant Žmonių norus ir visuomenė turi ieškoti 
naujų tenkintinų norų.“*? „Galinga propagandos ir reklamos mašina, 

jeigu būtų naudojama viešųjų mokymo ir švietimo institucijų, o ne ver- 
telgų, siekiančių tik privataus pelno, tikslams, paklausą galėtų pakreipti 
socialiai pageidautina linkme ir išsaugoti subjektyviai laisvo pasirinki- 
mo regimybę [sic].'?! 

Jeigu prie šių ir kitų panašių Dickinsono tezių, liudijančių jo norą, 
kad AET vykdytų paternalistinę kontrolę"? priduriame faktą, jog rei- 
kės koordinuoti nacionalinę gamybą su „bendruoju eksporto ir impor- 
to planu“? ir kadangi prekybos laisvė „yra nesuderinama su kolekty- 
vizmo principais“ * tampa ganėtinai akivaizdu, jog liks tik labai nedaug 
ekonominės veiklos sričių, kurios bent iš dalies nebus tiesiogiai tvar- 
komos savavališkais valdžios sprendimais. Tiesą sakant, Dickinsonas 
svarsto galimą situaciją, kai „valstybė, veikdama per planavimo orga- 
ną, prisiima atsakomybę už visą ekonominę veiklą“ ir priduria, kad tai 
išsklaido „iliuziją“, vyraujančią kapitalistinėje visuomenėje, jog „visuo- 
meninio produkto paskirstymą lemia tokios pat beasmenės ir neįvei- 
kiamos jėgos kaip ir tos, kurios lemia orus.“*? Tai reiškia tik tai, jog jis 
pats, kaip ir dauguma kitų planuotojų, įsivaizduoja, jog jo sistemoje be- 
veik visa gamyba bus valdoma sąmoningais ir savavališkais sprendi- 
mais. Vis dėlto, nepaisant to didžiulio vaidmens, kurį jo sistemoje at- 
lieka savavališki sprendimai, jis yra įsitikinęs (tas pat pasakytina apie 
Lange), kad jo sistema nepavirs autoritariniu despotizmu. 

Dickinsonas pamini argumentą, kad „net jeigu socialistinis planuo- 
tojas norėtų realizuoti laisvę, jis to negalėtų padaryti išlikdamas pla- 
nuotoju“, tačiau jo teikiamas atsakymas verčia abejoti, ar jis tikrai su- 
vokia, kuo tas argumentas grindžiamas. Jo atsakymas tėra tai, kad „pla- 
nas visada gali būti pakeistas“ ** Tačiau ne tai yra problemos esmė. Pro- 


"D, p. 176. 


*? Žr., pavyzdžiui, pastraipą (D, p. 52), kur Dickinsonas kalba apie „žmones, kurie 
nesutinka savo noru iš anksto mokėti už dalykus, kuriais būtų patenkinti juos gavę“. 


3 D, p. 169. 
“D, p. 16. 

D, p. 21. 

56 D, p. 227-228. 

blema yra tai, kad norint planuoti dideliais mastais dėl santykinės įvai- 
rių poreikių svarbos reikės kur kas platesnio visuomenės narių sutari- 
mo nei tas, kuris paprastai egzistuoja, ir todėl šis sutarimas turės būti 
konstruojamas prievartos ir propagandos būdu visiems primetant ben- 
drą vertybių skalę. Šį argumentą esu išsamiau išdėstęs kitur, ir dėl vie- 
tos stokos čia negaliu jo pateikti.?? Tezė, kurią ten kėliau - kad socializ- 
mas neišvengiamai virsta totalitarizmu - dabar sulaukia netikėto pri- 
tarimo net ten, kur jo mažiausiai galima būtų tikėtis. Būtent tai liudija 
faktas, jog Maxas Eastmanas savo neseniai paskelbtoje knygoje apie Ru- 
siją teigia, kad „stalinizmas yra socializmas ta prasme, kad jis yra neiš- 
vengiamas, nors ir nenumatytas, politinis ir kultūrinis socializmo pa- 
darinys.“ 

Faktiškai, nors veikiausiai pats to nesuvokdamas, baigiamosiose savo 
knygos pastraipose Dickinsonas kelia tezę, kuri iš esmės išreiškia tą pa- 
čią Mintį: „Socialistinėje visuomenėje bus panaikinta dirbtinė riba tarp 
ekonomikos ir politikos; ekonominis ir politinis visuomenės mechaniz- 
mas bus sulydytas į vieną visumą.“"? O tai yra būtent toji autoritariz- 
mo doktrina, kurią propaguoja nacistai ir fašistai. Toji riba išnyksta to- 
dėl, kad planinėje sistemoje visi ekonominiai klausimai padaromi poli- 
tiniais, nes jos tikslas nėra mėginimas suderinti tarpusavyje, kiek tai įma- 
noma, atskirų individų požiūrius ir norus; veikiau siekiama primesti 
vienokią ar kitokią vieningą vertybių skalę, vadinamąjį „socialinį tiks- 
lą“, apie kurį socialistai svajoja nuo Saint-Simono laikų. Atrodo, jog šiuo 
požiūriu autoritarinių socialistų schemos, pradedant prof. Hogbeno ir 
Lewiso Mumfordo projektais, kuriuos Dickinsonas teikia kaip pavyz- 
dį,? ir baigiant Stalino bei Hitlerio projektais, yra kur kas realistiškes- 
nės ir nuoseklesnės nei tas išdailintas ir idiliškas „libertarinio socializ- 
mo“ vaizdinys, kuriuo tiki Dickinsonas. 


57 Žr. Freedom and He Economic System („Public Policy Pamphlet“, No. 29 [Chicago: 
University of Chicago Press, 1939]) ir The Road to Serfdom (Chicago, 1944). 


58 Stalin's Russia and Hhe Crisis in Socialism (New York, 1940). 
» D, p. p. 235. 
60 D, p. p. 25. 

Aptariamų dviejų darbų intelektinę kokybę geriausiai liudija tai, kad 
taip ilgai juos komentavęs jaučiu, jog paliečiau tik paviršių tų problemų, 
kurias jie kelia. Išsamesnė analizė peržengtų straipsnio ribas; daugelis 
abejonių, liekančių skaitytojui, yra susijusios su klausimais, kurie šiose 
dviejose knygose nėra nagrinėjami, todėl norint deramai aptarti visą šią 
temą prireiktų dar vienos knygos, didesnės už tas, kurias čia aptarėme. 
Tačiau liko dar tokių svarbių problemų, kurias gana nuodugniai svarsto 
Dickinsonas, apie kurias tik užsiminėme. Tai pasakytina ne tik apie pai- 
nią privataus ir socializuoto sektoriaus derinimo, kurį siūlo abu autoriai, 
problemą, bet ir apie tokias problemas, kaip tarptautiniai socialistinių 
bendruomenių santykiai, arba monetarinė politika, kuriai Dickinsonas 
skiria labai trumpą ir apskritai imant mažiausiai pavykusį skirsnį. 

Išsamesnėje analizėje reikėtų nurodyti kai kurias vietas abiejų auto- 
rių argumentacijoje, kur, kaip atrodo, keistai išlenda jų ankstesnių, po- 
litiškai motyvuotų įsitikinimų liekanos, nederančios prie mokslinio dis- 
kusijos stiliaus. Tai pasakytina, pavyzdžiui, apie Dickinsono kartojamas 
nuorodas į klasių konfliktą ir išnaudojimą arba jo niekinančias pasta- 
bas apie destruktyvius konkurencijos padarinius! taip pat apie tą įdo- 
mų Lange's darbo skirsnį, kur pateikiamas „ekonominis socializmo pa- 
grindimas“, nes ten jis naudojasi gana abejotinos vertės argumentais. 

Tačiau tai yra veikiau antraeiliai dalykai. Apskritai imant abi kny- 
gos yra tokios neortodoksinės socialistinės minties kontekste, jog kyla 
abejonių, ar jų autoriai pakankamai remiasi tradicine socialistų argu- 
mentacija, kad jų siūlymai būtų priimtini tiems socialistams, kurie nė- 
ra ekonomistai. Kaip autoriai, drąsiai mėginantys dorotis su kai kurio- 
mis realiomis socializmo problemomis radikaliai pertvarkant socialis- 
tinę doktriną, jie pelno mūsų dėkingumą ir pagarbą. Vis dėlto turbūt 
abejotina, ar net socialistams jų siūlomas sprendimas pasirodys prak- 
tiškai įgyvendinamas. Tiems, kurie kartu su Dickinsonu nori „pirmą- 
kart Žmonijos istorijoje sukurti veiksmingą individualizmą,““* veikiau- 
siai atrodys patrauklesnis kitas kelias. 


€ D, p. 22 ir 94. 
6 D. p. 26. 

PREKINIO REZERVO VALIUTA* 


Mūsų žinomas aukso standartas neabejotinai turi rimtų ydų. Tačiau 
kyla pavojus, kad mada tapęs jo niekinimas gali užgožti faktą, jog, ir jis 
turi rimtų dorybių, kurių stokoja dauguma alternatyvų. Galbūt visais 
požiūriais už jį būtų pranašesnė pasaulinė išmintingai ir nešališkai tvar- 
koma valiutos sistema. Deja, toks siūlymas dar ilgą laiką praktiškai bus 
neįgyvendinamas. Palyginti su įvairiomis nacionalinio masto moneta- 
rinio valdymo schemomis aukso standartas turėjo tris labai svarbius pri- 
valumus: jis faktiškai sukūrė pasaulinę valiutą nepajungdamas nacio- 
nalinės monetarinės politikos kokios nors tarptautinės valdžios spren- 
dimams; monetarinę politiką jis padarė ganėtinai automatišką ir todėl 
numatomą; bazinės valiutos pasiūlos kaita, kurią garantavo jo mecha- 
nizmas, apskritai imant vyko teisinga linkme. 


Šių privalumų nedera menkinti. Sunkumai, iškylantys mėginant są- 
moningai koordinuoti šalių politiką, yra didžiuliai, nes mūsų turimos 
žinios mums padeda aiškiai orientuotis tik nedaugelyje situacijų, o 
sprendimai, kuriuos priimant beveik visada aukojami kai kurie intere- 
sai, neišvengiamai remiasi subjektyviais vertinimais. Tačiau nekoordi- 
nuojama šalių politika, kai vadovaujamasi vien tiesioginiais savo šalies 


* Perspausdinta iš Economic Journal, LII, No. 210 (June-September, 1943), 176-184. 

interesais, savo visuminiu poveikiu kiekvienai šaliai gali būti blogesnė 
už patį netobuliausią tarptautinį standartą. Panašiai, nors automatinis 
aukso standarto funkcionavimas toli gražu nėra tobulas, vien tas fak- 
tas, kad aukso standarto sąlygomis politika vadovaujasi žinomomis tai- 
syklėmis ir todėl valdžios veiksmai yra numatomi, gali net netobulą 
aukso standartą padaryti labiau priimtiną už racionalesnę, bet mažiau 
suprantamą monetarinę politiką. Bendrasis principas, kad aukso gavyba 
skatinama jo vertei ėmus kilti, ir nustoja paskatų jo vertei kritus, yra 
teisingas bent jau savo kryptingumu, net jeigu ir nepaaiškina, kaip tai 
atrodo praktikoje. 

Pastebėkime, kad nė viena iš šių tezių, ginančių aukso standarto pri- 
valumus, nieko tiesiogiai nesako apie kokias nors vidines aukso savy- 
bes. Bet koks tarptautiniu lygiu pripažįstamas piniginis standartas, den- 
giamas arba grindžiamas gėrybe, kurios vertę apibrėžia jos gamybos 
kaštai, turėtų tuos pačius privalumus. Tai, kas praeityje auksą padarė 
ta vienintele substancija, kuria praktiškai galėjo būti grindžiamas tarp- 
tautinis piniginis standartas, buvo ganėtinai iracionalus, bet vis dėlto 
realus aukso prestižo faktas arba, jeigu norite, vyraujantis prietaras teikti 
pirmenybę auksui, kuris jį padarė visuotinai labiau priimtiną už bet ku- 
rią kitą atsiskaitymo priemonę. Kol vyravo šis įsitikinimas, tol auksu 
grindžiamos tarptautinės valiutos buvo galima laikytis be kokios nors 
ypatingos ją palaikančios konstrukcijos ar organizacijos. Ir jeigu tarp- 
tautinis aukso standartas rėmėsi tik prietaru, tai tokio prietaro egzista- 
vimas bent jau padarė galimą tarptautinę valiutą tais laikais, kai nega- 
lėjo būti net kalbos apie kokią nors tarptautinę sistemą, grindžiamą su- 
sitarimais ir sisteminiu bendradarbiavimu. 


Lemiamas pasikeitimas, kuris įvyko pastaraisiais laikais ir kuris es- 
mingai pakeitė mūsų perspektyvas bei galimybes šioje srityje, buvo psi- 
chologinis: prietarui, kuris auksui teikė ypatingą privilegiją, buvo su- 
duotas rimtas smūgis, nors galbūt ne toks triuškinantis, kaip daugelis 
žmonių įsivaizduoja; kai kuriuose sluoksniuose jį pakeitė toks pat stip- 

rus ir iracionalus nusistatymas prieš auksą; tad žmonės dabar labiau 
yra pasiruošę svarstyti racionalias alternatyvas. Taigi turime rimtai 
svarstyti alternatyvias sistemas, kurios leistų išsaugoti automatinio tarp- 
tautinio standarto privalumus, bet neturėtų specifinių aukso standarto 
trūkumų. Viena iš tokių alternatyvų, kurią pastaruoju metu detaliai iš- 
rutuliojo kompetentingi monetarinių problemų tyrinėtojai, pasižymi tuo, 
kad ji yra patraukli daugeliui tų, kurie praeityje gynė aukso standartą; 
tai jie darė ne todėl, kad jį laikė idealu, o todėl, kad, praktinės politikos 
požiūriu, jis jiems atrodė pranašesnis už visas alternatyvas. 

Prieš aptariant šį naują pasiūlymą verta glaustai nurodyti tuos rea- 
lius aukso standarto trūkumus, kurių siekiame išvengti. Tai nėra tie trū- 
kumai, kurie plačiausiai pripažįstami. Aukso gavybos „netolygumų“ 
problema, kuriai skiriama tiek daug dėmesio, gali būti gerokai perdė- 
ta. Praeityje didieji aukso pasiūlos prieaugiai faktiškai įvykdavo tada, 
kai ilgalaikis jo stygius sukurdavo realų jo poreikį. Išties rimtas prie- 
kaištas auksui yra tai, kad jo pasiūla pernelyg lėtai prisitaiko prie pa- 
klausos pokyčių. Trumpalaikis bendras labai likvidžių aktyvų paklau- 
sos didėjimas arba naujos šalies perėjimas prie aukso standarto sukel- 
davo labai didelių aukso vertės pokyčių, tačiau aukso pasiūla prie jos 
prisitaikydavo gana lėtai. Dėl tokios uždelstos reakcijos didesnė aukso 
pasiūla dažnai atsirasdavo tik tada, kai jos jau nebereikėdavo. Todėl 
naujoji pasiūla veikiau tik apsunkindavo, o ne palengvindavo padėtį; 
be to, padidėjusios aukso atsargos, kaip atsako į laikiną jo paklausos 
padidėjimą rezultatas, išlikdavo pastovios ir teikė pagrindo perdėtai 
kredito ekspansijai net tais atvejais, kai paklausa sumažėdavo. 

Pastaroji aplinkybė glaudžiai siejasi su vienu išties paradoksaliu auk- 
so standarto bruožu: būtent su faktu, kad visiems individams siekiant 
didesnio savo likvidumo visuomenė dėl to nebūtinai taps likvidesnė. 
Tačiau kartais individų noras pasiekti didesnį savo išteklių likvidumą 
išreiškia realų socialinį poreikį. Būna periodų, kai padidėjęs netikrumas 
dėl ateities reikalauja, kad didesnioji mūsų išteklių dalis būtų tokių for- 
mų, kuriomis jie galėtų lengviau tenkinti poreikius nenumatytomis ap- 
linkybėmis. Racionalus mūsų veiklos tvarkymas reikalautų, kad tokiais 
periodais gamyba bent iš dalies nuo riboto naudingumo daiktų būtų 
perorientuojama prie tos rūšies gėrybių, kurių reikia visomis aplinky- 

bėmis; jų pavyzdys gali būti plačiausio panaudojimo žaliavos. Tikroji 
aukso standarto ironija yra tai, kad padidėjęs bendras likvidumo po- 
reikis skatina didinti gamybą tokio daikto, kuris praktiškai negali būti 
naudojamas tenkinant jokius kitus tikslus, išskyrus individų didesnio 
likvidumo siekį; dar daugiau - daiktą, kuris ne tik turi mažai kitų pa- 
naudojimo galimybių, bet kurio pasiūla gali augti tik taip lėtai, kad di- 
dėjanti jo paklausa daugiau veiks jo vertę, o ne kiekį, kitaip sakant, lems 
bendrą kainų smukimą; tačiau pasiūlai padidėjus, o paklausai vėl su- 
mažėjus perteklinė pasiūla gali būti absorbuota tik krintant jo vertei arba 
kylant visoms kainoms. 


Dažnai buvo siūlomos racionalesnės schemos, grindžiamos kitokių 
nei auksas prekių naudojimu, tačiau kol visuotinis prietaras buvo pa- 
lankus auksui, jos beveik nekėlė praktinio susidomėjimo. Tačiau dabar- 
tinėje situacijoje bent vienas iš šių siūlymų, neseniai detaliai išrutulio- 
tas dviejų Amerikos autorių, nusipelno rimto dėmesio dėl to, kad jis 
gilias teorines įžvalgas sėkmingai derina su praktinėmis idėjomis. Ben- 
jaminas Grahamas ir Frankas D. Grahamas, nepažindami vienas kito, 
priėjo prie labai panašių idėjų ir per keletą pastarųjų metų išsamiai iš- 
dėstė savo siūlymą daugelyje svarbių publikacijų.! Nors iš pirmo žvilgs- 
nio jų planas gali pasirodyti keistas ir painus, iš tikrųjų jis yra labai pa- 
prastas ir praktiškas. 

Pagrindinė idėja yra tai, kad pinigai turi būti išleidžiami tik mainais 
į fiksuotą rinkinį sandėlio kvitų (warehouse warrants) tam tikroms žalia- 
vinėms prekėms ir dengiami tuo pačiu „prekiniu vienetu“. Pavyzdžiui, 


! Žr. ypač Benjamin Graham, Storage and Stability (New York: McGraw-Hill Book 
Co., 1937) ir Frank D. Graham, Social Goals and Economic Inslilulions (Princeton: Prince- 
ton University Press, 1942). Beveik tokį pat siūlymą anksčiau iškėlė olandų ekonomis- 
tas prof. J. Goudrianas brošiūroje How to Stop Deflation (London, 1932), kurios dar ne- 
buvau skaitęs, kai rašiau šį straipsnį. Benjaminas Grahamas vėliau išplėtojo savo siūly- 
mą knygoje World Commodibies and World Currency (New York: McGraw Hill Book Co., 
1945). 

100 svarų sterlingų būtų apibrėžiamas ne kaip tam tikras aukso uncijų 
kiekis, bet kaip tam tikras kviečių kiekis, plius tam tikras vario kiekis, 
plius tam tikras gumos kiekis ir t. t. Kadangi pinigai būtų išleidžiami 
tik mainais į pilną tam tikrą žaliavinių prekių rinkinį (dvidešimt ketu- 
rios skirtingos prekių rūšys Benjamino Grahamo plane), apibrėžtą jų 
fiziniais kiekiais, ir kadangi pinigai taip būtų dengiami tokiu pat bū- 
du, agregatinė šio prekių rinkinio kaina būtų fiksuota, tačiau tik paties 
rinkinio kaina, o ne kurios nors vienos iš šių prekių kaina. Šiuo požiū- 
riu, skirtingos prekės būtų susietos su pinigais ne tuo būdu, kuriuo auk- 
sas ir sidabras buvo su jais siejami bimetalizmo režimo sąlygomis, kai 
pinigų vienetas galėjo būti įsigytas arba už tam tikrą aukso kiekį, arba 
už tam tikrą sidabro kiekį; bet veikiau taip, tarsi (pagal Alfredo Mars- 
hallo siūlytą „simetalizmo“ planą) tik tam tikro aukso kiekio, kartu su 
tam tikru sidabro kiekiu, kaina būtų fiksuota, nors kiekvieno metalo 
kainai būtų leidžiama laisvai svyruoti. 

Veikiant šiai sistemai didėjanti likvidžių išteklių paklausa skatintų 
kaupti plačiausio panaudojimo žaliavinių prekių atsargas. Pinigų kau- 
pimas, užuot veikęs kaip išteklių švaistymas, veiktų taip, tarsi tai būtų 
įsakas tam tikrą žaliavinių prekių kiekį palikti juos kaupiančio indivi- 
do sąskaitoje. Sukauptiems pinigams grįžus į apyvartą ir žaliavinių pre- 
kių paklausai padidėjus šios atsargos būtų išlaisvinamos tenkinant naują 
paklausą. Kadangi toks prekių rinkinys visada gali būti iškeistas į fik- 
suotą pinigų sumą, agregatinė jo kaina niekada negalėtų smukti žemiau 
šio skaičiaus; kadangi pinigai būtų dengiami tuo pačiu (ar tik šiek tiek 
kitokiu) kursu, jų agregatinė kaina niekada negalėtų pakilti aukščiau 
šio skaičiaus. Šio siūlymo idėja yra gana artima „tabuliarinio standar- 
to“ arba „indeksinių valiutų“ idėjoms, kurios vienu metu buvo plačiai 
aptarinėjamos. Tačiau jis skiriasi nuo jų tuo, kad siūlomoji sistema vei- 
kia tiesiogiai ir automatiškai. Mažiausiai abejotina, ar kurio nors pre- 
kių rinkinio kaina galėtų būti išlaikoma pastovi sąmoningai manipu- 
liuojant pinigų kiekiu. Tačiau neabejotina, kad agregatinė žaliavinių pre- 
kių rinkinio kaina negalėtų keistis, jeigu monetarinė valdžia tvirtai lai- 
kytųsi nuostatos pirkti ir parduoti prekinį vienetą už fiksuotą kainą. 

Šią schemą jos autoriai siūlo Jungtinėms Valstijoms priimti federa- 
liniu lygiu. Tačiau argumentai, kuriais ji grindžiama, galioja ir kitoms 

šalims. Tiesa, atrodo, jog jeigu šį siūlymą priimtų keletas šalių, bet nau- 
dotųsi skirtingais prekinių vienetų rinkiniais, atsirastų naujas nestabi- 
lumo šaltinis; tad toks planas, kad galėtų būti įgyvendintas, turėtų bū- 
ti pripažintas tarptautiniu lygiu arba, kas praktiškai yra tas pat, jį pa- 
gal tuos pačius principus turėtų įgyvendinti visos pagrindinės šalys. Tas 
specifinis žaliavinių prekių rinkinys, kuriuo grindžiama Benjamino Gra- 
hamo schema (penkios javų rūšys; keturios gyvulinių ir augalinių alie- 
jų rūšys; trys kitos maistinės žaliavos; keturios metalų rūšys; trys teks- 
tilės fabrikatai; tabakas; kailiai; guma; nafta), gali būti įvairiai modifi- 
kuojamas, tačiau pats principas nekelia jokių rimtų abejonių dėl gali- 
mybės jį taikyti tarptautiniu lygiu. Toliau pateikiamas galimo šios sche- 
mos funkcionavimo eskizas grindžiamas prielaida, kad tokie pat žalia- 
vinių prekių rinkiniai bus pasirinkti kaip valiutos pagrindas bent jau 
Britų Imperijoje ir Jungtinėse Valstijose. 


Dėl tam tikrų priežasčių, kurios netrukus paaiškės, tokia schema gali 
būti lengviausiai įgyvendinta tada, kai iškyla grėsmė paklausai. Tada 
šis planas gali būti automatiškai realizuotas iš anksto užfiksuojant ža- 
liavinės prekės vieneto pirkimo kainą šiek tiek žemiau vyraujančios jo 
rinkos vertės. Kai tik žaliavinių prekių paklausa pradės mažėti ir jų kai- 
nos smukti, plane dalyvaujančių šalių monetarinės valdžios organams 
bus siūloma pirkti visus tuos prekinius vienetus, kurie negali būti par- 
duoti fiksuota kaina rinkoje. Jų pirkimai atsvers gamybinės paklausos 
nuosmukį, o bet kuriai pinigų sumai, sukauptai privačiose rankose, sau- 
gyklose bus sukauptas atitinkamas žaliavinių prekių kiekis. Taip būtų 
išlaikoma bendra žaliavinių prekių paklausa, bet tik kaip paklausa gru- 
pei kaip visumai, o ne kaip kurios nors atskiros prekės paklausa, ku- 
rios pasiūla gali būti perteklinė ir todėl mažintina. 

Nesunku suprasti, kaip šios schemos funkcionavimas stabilizuotų 
žaliavinių prekių paklausą. Kaip ir praeityje, kai aukso kasyba būdavo 
vienintelė pramonė, klestinti depresijos periodais, taip pagal šią sche- 
mą ir žaliavinių prekių tiekėjai panašiomis aplinkybėmis galėtų santy- 

kinai padidinti savo gerovę sau palankesnėmis sąlygomis savo produk- 
ciją keisdami į apdirbamosios pramonės produkciją. Tačiau jeigu auk- 
so kasyba buvo pernelyg maža pramonė, kad jos klestėjimas bent kiek 
ryškiau atsilieptų kitoms pramonėms, tai garantuotos žaliavinių pre- 
kių tiekėjų pajamos rimtai prisidėtų stabilizuojant apdirbamosios pra- 
monės produktų paklausą ir užkertant kelią depresijos gilėjimui. Nau- 
dos turėtų ne tik tie tiekėjai, kurių prekės įtraukiamos į pagrindinių Ža- 
liavinių prekių rinkinį. Net tos šalys, kurios neturi šio pobūdžio ištek- 
lių, laimėtų ne mažiau už kitas. Jeigu jos laikytųsi taisyklės pirkti pre- 
kinius vienetus fiksuota kaina savo nacionaline valiuta, tai bet koks pi- 
nigų kiekis, išleistas žaliavinių prekių tiekėjams, pastarųjų būtų nau- 
dojamas ne kitaip, kaip tik pirkti tos šalies, kuriai pardavė savo žalia- 
vas, produktus. 


Gali pasirodyti, jog šio plano realizavimas sukeltų rimtą infliacinės 
ekspansijos pavojų. Tačiau atidžiai jį nagrinėjant paaiškėja, jog jo po- 
veikis negali būti infliacinis kuria nors prasminga šio žodžio prasme: 
jo toleruojama monetarinė ekspansija nevestų nei prie bendro kainų di- 
dėjimo, nei prie to bendro vartojimo prekių stygiaus, kuriuo pasireiš- 
kia žalingiausi infliacijos padariniai. Faktiškai vienas didžiausių šios 
schemos privalumų yra tai, kad ji automatiškai pradeda stabdyti pini- 
gų ekspansiją jai dar nepasiekus pavojingos ribos. Pirmiausia atkreipė- 
me dėmesį į jos veikimą depresijos metu, nes jos efektyvumas ekono- 
mikos kilimo metu priklauso nuo žaliavinių prekių atsargų, kurios bū- 
tų sukauptos per ekonominės veiklos nuosmukio periodą. Ne mažiau 
svarbu, kaip ši schema veiktų tada, kai įsivyraujant optimistinėms nuo- 
statoms mobilizuojami laisvi pinigų ištekliai. 

Žaliavinių prekių, sudarančių prekinį vienetą, agregatinė kaina ne- 
galėtų pakilti, kol monetarinė valdžia būtų pajėgi pardavinėti savo at- 
sargas fiksuotu kursu. Vietoje kainų kilimo ir atitinkamo gamybos di- 
dėjimo didėjant paklausai ir pari passu sukauptų pinigų grįžimo į apy- 
vartą, iš atsargų grįžtų žaliavinės prekės, o už jas gauti pinigai būtų 

susemti. Individų santaupos grynųjų pinigų pavidalu per nuosmukio 
periodą negulėtų veltui, bet sukauptų žaliavinių prekių pavidalu lauktų 
savo panaudojimo. Todėl ekonominės veiklos pagyvėjimas nesuteiktų 
papildomos paskatos žaliavinių prekių gamybai, kuri vyktų stabiliai. 
Yra pagrindo manyti, kad laikina paskata perteklinei žaliavinių prekių 
gamybos ekspansijai, kuri atsirasdavo dėl staigaus kainų šuolio pagy- 
vėjimo periodais, yra viena svarbiausių bendrojo nestabilumo priežas- 
čių. Jo būtų visiškai išvengta įgyvendinus siūlomą schemą, bent jau kol 
monetarinė valdžia turi atsargų pardavimui. Kadangi ji turi pakanka- 
mai rezervų padengti visiems papildomiems gryniesiems pinigams, su- 
kauptiems per nuosmukio periodą (netgi daugiau nei pakankamai, jei- 
gu pritraukiami tie prekių rezervai, kuriais valdžia disponuoja schemos 
realizavimo pradžioje), šią ekspansiją beveik neišvengiamai nuslopins 
sumažėjusi pinigų apyvarta dar prieš išsenkant rezervui. 


Kaip jau buvo pabrėžta, ši schema atrodo sudėtinga, tačiau faktiškai 
ją labai lengva taikyti. Pavyzdžiui, monetarinei valdžiai nereikėtų pa- 
čiai tiesiogiai tvarkyti visų tų prekių, kurios sudaro prekinį vienetą. Tiek 
reikiamo asortimento kvitų (wvarrants) surinkimo, tiek prekių atsargų 
sandėliavimo uždaviniai galėtų būti saugiai patikėti privačiai iniciaty- 
vai. Specializuoti tarpininkai operatyviai pasirūpintų surinkti kvitus, kai 
tik agregatinė jų rinkos kaina bent kiek smuktų žemiau fiksuoto lyg- 
mens, ir juos išimtų bei perskirstytų į įvairias rinkas, kai tik jų agrega- 
tinė kaina bent kiek pakiltų virš to lygio. Šiuo požiūriu, monetarinės 
valdžios uždavinys būtų toks pat mechaninis, kaip aukso pirkimas ir 
pardavimas aukso standarto režimo sąlygomis. 

Tai nereiškia, kad pasiūlymas nekelia įvairių problemų, kurių ne- 
galime išsamiai aptarti šioje trumpoje apybraižoje. Svarbiausios iš šių 
problemų jau yra išnagrinėtos ir nurodytose publikacijose pasiūlyti 
praktiniai sprendimai. Paminėsiu tik keletą: prekių fizinio sandėliavi- 
mo kaštai galėtų būti dengiami iš skirtumo tarp kainų, kuriomis mo- 
netarinė valdžia perka ir parduoda prekinius vienetus. (Reikia pabrėž- 

ti, kad sandėliavimo kaštams nepriklausytų palūkanos, nes palūkanų 
netektį savo noru prisiimtų prekiniu rezervų dengiamų pinigų savinin- 
kai.) Problemos, kurias kelia prekinio vieneto sandara ir jos periodinio 
keitimo būtinybė, taip pat gali būti išspręstos priėmus kokį nors objek- 
tyvų principą, kuris jas iškeltų virš politinių vaidų arenos. Taip pat ne- 
kelia neįveikiamų kliūčių kokybės skirtumų, sandėliavimo vietų ypa- 
tumų ir panašios problemos. Čia reikia prisiminti, jog šioje schemoje į 
prekinį vienetą įtraukimas tam tikros prekės beveik tokį pat poveikį da- 
rytų jos artimiausių pakaitalų kainoms, tarsi jie patys būtų į jį įtraukti. 

Net ir šioje trumpoje apybraižoje turiu atkreipti dėmesį į du daly- 
kus. Pirma, svarbus šio plano bruožas yra tai, kad monetarinė valdžia 
griežtai apibrėžtomis aplinkybėmis bus įgaliota sandėliuotų prekių pa- 
kvitavimus keisti į kontraktus dėl būsimojo bet kurios iš tų prekių tie- 
kimo. Tai išsprendžia problemas, kurias šiaip jau keltų laikinas kurios 
nors prekinio vieneto prekės stygius, ir suteikia galimybę panaudoti re- 
zervus taip iš dalies stabilizuojant net atskirų prekių kainas. Tai gali 
būti pasiekiama, pavyzdžiui, esamas prekes keičiant į „fiučerius“ tais 
atvejais, kai jų dabartinė kaina pakyla daugiau nei nustatytą procentą 
virš jos „fiučerinės“ kainos. 

Antra, jeigu būtų siekiama išlaikyti aukso vertę arba užkirsti kelią 
pernelyg sparčiam jo nuvertėjimui, tai aukso vertę būtų nesunku su- 
sieti su prekinio rezervo schema taip, kad nors auksas neturėtų jokios 
didesnės įtakos pinigų vertei, paties aukso vertė būtų stabilizuota kar- 
tu su pinigų verte. Klausimas, ar tai yra pageidautina atsižvelgiant į 
atskirų šalių suinteresuotumą išlaikyti aukso vertę ir ar šis metodas turi 
būti naudojamas nuolat palaikant aukso gavybą jos dabartiniame lyg- 
menyje, ar veikiau naudojamas pamažu mažinant jo gavybai skiriamų 
išteklių kiekį — visa tai yra politinės problemos, kurių čia mums nebū- 
tina svarstyti. Svarbiausia suprasti, kad yra daugybė būdų, kuriais auk- 
sas gali būti susietas su siūloma nauja schema nepanaikinant pačios 
schemos privalumų. 

Turbūt visi racionalūs argumentai, kuriuos galime pasitelkti ginda- 
mi aukso standartą, dar geriau gali būti panaudoti ginant šį siūlymą, 
kuris, beje, neturi daugumos aukso standarto trūkumų. Šį planą reikia 
suvokti ne vien kaip monetarinės reformos schemą. Būtina atsižvelgti į 


210 INDIVIDUALIZMAS IR EKONOMINĖ TVARKA 


tai, kad prekinių rezervų sudarymas veikiausiai išliks nacionalinės po- 
litikos dalimi ir kad atsižvelgiant į politinę situaciją mažai tikėtina, jog 
žaliavinių prekių rinkos artimiausioje ateityje bus paliktos visiškai lais- 
vos. Tačiau visi planai, kuriais tiesiogiai siekiama kontroliuoti konkre- 
čių prekių kainas, gali būti rimtai kritikuojami, ir jie sukelia rimtų eko- 
nominių bei politinių problemų. Net nekalbant apie monetarinės pro- 
blemas, labiausiai mums reikia sistemos, kuriai esant šios kontrolės ga- 
limybė būtų atimta iš atskirų valdžios organų, kurie veikia iš esmės sa- 
vavališkai ir nenumatomu būdu perleisdami kontrolę mechaninei ir nu- 
matomai taisyklei. Jeigu tai galėtų būti suderinta su tarptautinės mo- 
netarinės sistemos pertvarka, kuri dar kartą leistų visam pasauliui ga- 
rantuoti stabilius tarptautinius valiutų santykius ir didesnę žaliavinių 
prekių judėjimo laisvę, tai būtų žengtas didžiulis žingsnis turtingesnio 
ir stabilesnio pasaulio link. 


XI 


RICARDO EFEKTAS* 


Darbas ir mašinos visada konkuruoja, tad 
jos dažnai gali būti nepanaudojamos, kol ne- 
pakyla darbo vertė. 

Davidas Ricardo 


Kai neseniai pasirodžiusiame darbe apie ekonominius ciklus ape- 
liavau į „žinomą Ricardo tezę, kad darbo užmokesčio didėjimas kapi- 
talistus skatina darbą keisti mašinomis,“! rėmiausi iliuzija, kad šis ma- 
no seniai naudojamas argumentas gali būti suformuluotas šiuolaikiš- 
kiau ir suprantamiau. Šią iliuziją išsklaidė kritiniai šio darbo komenta- 
rai/ O peržiūrint ankstesnę literatūrą šiuo klausimu atsiskleidžia gana 
keista situacija: nors ši tezė buvo pripažinta ir naudojama daugybės au- 
torių nuo tada, kai ją pirmąkart suformulavo Ricardo, atrodo, ji nie- 


* Perspausdinta iš Economica, IX, No. 34 (new ser.; May, 1942), 127-152. 


! Profits, Interest, and Investment (1939); žr. taip pat The Pure Theory of Capital (1941), 
ch. xxvii. 


2 Žr. knygos Profits, Interest, and Investment recenzijas, kurias H. Townsendas paskelbė 
leidinyje Economic Journal, March, 1940; taip pat T. Wilsono recenziją „Capital Theory 
and the Trade Cycle“, Review of Economic Studies, June, 1940. Neturėjau progos susipa- 
žinti su straipsniu: C. Welinder, „Hayek och Rickardoeffekten“ žurnale Ekonomisk Tid- 
skript, March, 1940. 


3 Ricardo formuluotes galima rasti kn. Works, ed. McCulloch, p. 26 ir 241. 

kada nebuvo deramai išdėstyta. Antai, nors ji turi esminės reikšmės 
svarstant palūkanų reiškinį, fundamentalūs Bėhm-Bawerko, Wickselo 
ir Miseso darbai neskiria jai bent kiek rimtesnio dėmesio. Dažnos nuo- 
rodos į ją kituose naujesniuose teorinio pobūdžio darbuose kurios tar- 
si patvirtina jo plataus pripažinimo įspūdį, atidžiau jas nagrinėjant pa- 
sirodo ne tik nepakankamos, bet ir paremtos klaidingais samprotavi- 
mais. Nors ši tezė buvo traktuojama kaip akivaizdi tiesa realistinėse 
studijose apie darbo užmokesčio dydžio poveikį mašinų naudojimui, 
joje veltui ieškotume pagrindimo. Bene išsamiausiai ji aptarta kai ku- 
riose pastarojo laiko vokiečių publikacijose.“ Tačiau kai prieš keletą me- 
tų Anglijoje prof. Hicksas šia teze pasirėmė viename savo knygos T'/1e- 
ory of Wages skyriuje, knygos recenzentas G. F. Shove'as pateikė tai, 
kas tapo standartiniu atsakymu, t.y. kad kol palūkanų norma nesikei- 
čia, bendras darbo užmokesčio dydžio pasikeitimas vienoda propor- 
cija atsilieps skirtingų gamybos metodų kaštams (tai yra neginčijama) 
ir kad todėl jis negali pakeisti jų santykinių pranašumų (tai neišplau- 
kia iš prielaidos);? o tai, kad prof. Hicksas vėliau atsisakė viso skyriaus, 
kuriame pasirodo kritikuojama pastraipa, atrodo, reiškia, jog jis išsiža- 


4 Žr. N. G. Pierson, Principles of Economics, I (1902), 219, 308; G. Cassel, The Nature 
and Necessity of Interest (1903), p. 116; F. A. Fetter, Economic Principles (1915), p. 340; H. 
R. Seager, Principles of Economics (2nd ed., 1917), p. 278, 289; R. G. Hawtrey, The Econo- 
mic Problem (1926), p. 324 ir toliau; Žr. taip pat H. G. Hayes, „The Rate of Wages and 
the Use of Machinery“ ir C. O. Fisher, „An Issue in Economic Theory: The Rate Wage- 
sand the Use of Machinery“, American Economic Review, 1923, kur netikusią pirmojo au- 
toriaus argumentaciją nesunkiai sutriuškina pastarasis. 


? Pavyzdžiui, G. Von Schulze-Gaevernitz, Der Grossbetrieb (1892); J. Schoenhof, The 
Economy of High Wages (1893), p. 33, 279; L. Brentano, Hours and Wages in Their Relation 
to ProducHon (1894); J. A. Hobson, The Evolution of Modern Capitalism (1894), p. 81. 


“ Žr. pirmiausia H. Neisser, „Lohnhėhe und Beschaftigungsgrad im Marktgleichge- 
wicht“, Weltwvirtschaftliches Archiv, vol. XXXVI (October, 1932); A. Kahler, Die Theorie der 
Arbeiterfreisetzunę durch die Maschine (Leipzig, 1933), p. 75 ir toliau. Turiu pridurti, jog 
būtent prof. Neisseris patvirtino mano įsitikinimą, kad ši tezė yra visuotinai pripažįsta- 
ma; maždaug tuo pačiu laiku, kai pasirodė šis jo straipsnis, šiuo klausimu buvau gero- 
kai susipainiojęs (straipsnyje tame pačiame žurnale), būtent jis mane demaskavo pokal- 
byje atkreipdamas mano dėmesį į šią painiavą. 


" J. R. Hicks, The Theory of Wages (1932), ch. IX; taip pat žr. G. F. Shove recenziją 
Economic Journal, XLII (September, 1933), 471. 

dėjo tos tezės.* Dar vėliau N. Kaldoras straipsnyje, apie kurį dar kalbė- 
sime, pripažindamas patį principą, atrodo, apriboja jo galiojimą gana 
specialiomis sąlygomis? 

Minimosios tezės svarba toli peržengia to specifinio konteksto ribas, 
kuriame ji naudojama pastarojo laiko diskusijose. Nekeista, kad tie, ku- 
rie ją visiškai atmeta, atrodo, tuo pačiu metu negali suteikti jokios pras- 
mės duotos ir ribotos realaus kapitalo pasiūlos sąvokai/9 nes būtent šio 
efekto būdu galiausiai pasireikštų realaus kapitalo stygius, kad ir kiek 
palūkanų normą veiktų grynai monetariniai veiksniai, ir kad investa- 
vimo apimtys galiausiai turi prisitaikyti prie to lygmens, kuris yra su- 
derinamas su vartojimo prekių paklausa. Tad ši tezė yra esminė sude- 
damoji gamybos teorijos dalis. Jeigu taip, tai sutarimo dėl jos stoka ga- 
li paaiškinti, kodėl ekonomistai taip akivaizdžiai ir, atrodo, nesutaiko- 


Š J. R. Hicks, „Wages and Interest: The Dynamic Problem“, Economic Journal, vol. 
XLV (September, 1935). 


? N. Kaldor, „Capital Intensity and the Trade Cycle, Economica, vol. VI, No. 21 (new 
ser.: February, 1939); žr. taip pat jo „Annual Survey of Economic Theory: The Recent 
Controversy on the Theory of Capital“, Econometrica, vol. V, No. 3 (July, 1937). 


10 Kaip mėginau parodyti kitur (Pure Theory of Capital, p. 147), vienintelis adekvatus 
šios „kapitalo pasiūlos“ apibūdinimas būtų išsamus išvardijimas galimų produkcijos 
srautų su skirtingomis laiko kreivėmis, kurie gali būti realizuoti esamais ištekliais. Ku- 
ris iš šių skirtingų produkcijos srautų bus realizuotas, pirmiausia priklauso nuo užim- 
tumo lygio ir užimtumo formų, t.y. nuo veiksnių, kurie savo ruožtu priklauso nuo ga- 
lutinės paklausos, piniginių atlyginimų dydžio ir nuo jų rezultato - piniginių atlygini- 
mų santykio su produktų kainomis. Paprastai bus tik vienas produkcijos srautas, kuris 
generuos tokio dydžio ir tokios laiko kreivės pajamas, kad dalis pajamų, kuri bet ku- 
riuo laiko momentu išleidžiama vartojimo gėrybėms, bus lygi einamosios vartojimo gė- 
rybių produkcijos kaštams, į juos įtraukiant tą kapitalo grąžos normą, kurios tikintis buvo 
nuspręsta imtis būtent tokio gamybos metodo. 

Lemtingoji B6hm-Bawerko (ir mažesniu mastu - Wicksello) klaida buvo tai, kad nors 
jis aiškiai suvokė, jog esamų kapitalinių gėrybių atsargų pagrindu gali būti realizuotas 
daugiau nei vienas produkcijos srautas, jis mėgino savo analizę supaprastinti kapitali- 
nių gėrybių atsargas tapatindamas su tam tikru vartojimo gėrybių kiekiu ir savo pavyz- 
džiuose tai vaizduodamas kaip fiksuotą turimo piniginio kapitalo sumą. Garsaus pas- 
kutiniojo Pozityviosios teorijos skyriaus („Išplėstinė kapitalo rinka“) analizė yra visiškai 
suprantama, jeigu atsižvelgiame į šį supaprastinimą, tačiau kiekvienam, kuris be išlygų 
priima kapitalo pasiūlos tapatinimą su tam tikra pinigų suma, ji atrodo visiškai nepri- 
taikoma realiam pasauliui. 

mai nesutaria tarpusavyje aiškindami sudėtingesnes ekonominių svy- 
ravimų problemas. Todėl bet koks mėginimas plačiau išdėstyti argu- 
mentaciją, kurios pagrindu keliama ši tezė, būtų itin laiku. 

Mėginsime čia ją išdėstyti naudodamiesi sąvokomis, kurios ją pa- 
darytų kuo mažiau priklausomą nuo ginčijamų kapitalo teorijos teigi- 
nių ir tiesiogiai neliestų ekonominių svyravimų problemų, nors (1) bus 
pabrėžiami veikiau trumpalaikiai, o nei ilgalaikiai padariniai ir (2) dė- 
mesys pirmiausia bus koncentruojamas į darbo užmokesčio smukimo, 
o ne kilimo (produktų kainos atžvilgiu) padarinius, nes būtent šia for- 
ma tas principas atrodo ypač svarbus analizuojant ekonominių svyra- 
vimų problemą. Kad atskirtume skirtingas argumento dalis, mėginsi- 
me problemą analizuoti tam tikrais etapais. Kitame skirsnyje, remda- 
miesi prielaidomis, kurios mums leidžia neatsižvelgti į piniginę palū- 
kanų normą, paaiškinsime vartojamas sąvokas ir išdėstysime bendrąjį 
principą. Jį išdėstę aptarsime (skirsnyje 3), kaip konkrečiai jis gali veikti 
investicijų paklausą. Ricardo efekto ir piniginių paskolų palūkanų nor- 
mos sąveikos tema bus nagrinėjama 4 skirsnyje, apie kredito pasiūlą 
priimant tas prielaidas, kurios daugmaž galioja realiame pasaulyje. Ta 
pati problema 5 ir 6 skirsnyje bus nagrinėjama priimant „tobulai elas- 
tingos kredito pasiūlos“ prielaidą, kuri kad ir nerealistinė, kelia labai 
įdomių teorinių problemų. Paskutiniame skirsnyje atkreipsime dėmesį 
į keletą aplinkybių, į kurias būtina atsižvelgti mėginant statistiškai ve- 
rifikuoti šią teoremą. 


Tezė, kuri čia vadinama Ricardo efektu, sako, jog bendrojo darbo 
užmokesčio lygio pasikeitimas produktų kainų atžvilgiu skirtingomis 
proporcijomis pakeis įvairių pramonių arba gamybos metodų, naudo- 
jančių darbą ir kapitalą („netiesioginį darbą“), santykinį pelningumą. 
Savo pirminėje formuluotėje ji sako, kad bendras darbo užmokesčio pa- 
didėjimas produktų kainų atžvilgiu nevienodu mastu sumažins pelnin- 
gumą tų pramonių ar gamybos metodų, kur naudojama atitinkamai san- 
tykinai daugiau ir santykinai mažiau kapitalo. Mus čia ypač domins 

atvirkščias teiginys, būtent, kad bendras darbo užmokesčio smukimas 
produktų kainų atžvilgiu turėtų priešingą efektą.!! 

Bendrą darbo užmokesčio ir produkcijos kainų santykio pasikeiti- 
mą gali nulemti bendras produkcijos kainų ir bendras užmokesčio dy- 
džio pasikeitimas, technologinių žinių pasikeitimas arba kitų gamybos 
faktorių, veikiančių darbo produktyvumą, fizinio kiekio pasikeitimas. 
Nors bet kuris iš šių pasikeitimų, mūsų tikslų požiūriu, gali būti laiko- 
mas nepriklausomu kintamuoju, mes, žinoma, neturime taip pat trak- 
tuoti darbo produktyvumo pokyčių, kurie yra kapitalo ir užimto dar- 
bo proporcijos pokyčių padarinys, nes tai yra priklausomas mūsų pro- 
blemos kintamasis. 

Specifinis pokytis, kurio pavyzdžiu čia iliustruosime minėtąją tezę, 
yra bendras galutinių produktų (arba vartojimo prekių, o glaustai — 
„prekių“) kainų padidėjimas, kai piniginiai darbo užmokesčiai išlieka 
nepakitę (ir todėl santykinai smunka prekių kainų atžvilgiu). Tarsime, 
kad šį prekių kainų padidėjimą lemia išaugusi paklausa, sukelta padi- 
dėjusių pajamų iš investicinių gėrybių gamybos ir viršijanti tas prekių 
gamybos galimybes, kurioms esant jos apimtys gali būti lengvai padi- 
dintos. Be to, tarsime, kad verslininkai tikisi, jog prekių kainos išliks 
naujame aukštesniame lygmenyje ganėtinai ilgą laiką. Nedarysime jo- 
kių prielaidų apie kapitalinių gėrybių kainų kaitą, nes tai yra mūsų pro- 
blemos dalis. 

Prielaida, kad bendros prekių kainos padidėja darbo užmokesčiams 
nepakitus, žinoma, reiškia, kad visi užmokesčiai smunka prekių kainų 
atžvilgiu. Tai reikia pabrėžti, nes teorema dažnai klaidingai interpre- 
tuojama, tarsi būtų kalbama apie situaciją, kur kinta tik darbo, naudo- 
jančio mašinas, užmokesčiai kainų atžvilgiu, o užmokesčiai, mokami 
mašinų gamyboje, lieka nepaveikti.'ė Būtina iškart pripažinti, kad taip 


"! Sulaukęs šio straipsnio parengiamųjų variantų kritikos iš G. P. Shove'o, dabar jau 
nesu toks tikras dėl to, kad tezės įrodymas jos atvirkštiniu pavidalu įrodo pradinės te- 


zės teisingumą. 


12 Nors daugelis vėlesnių autorių šiuo klausimu buvo gerokai susipainioję, Ricardo 
aiškiai postulavo bendrą darbo užmokesčio dydžio pasikeitimą; jo glaustas problemos 
aptarimas pradedamas klausimu, ar užmokesčiams pakilus 10 proc. tiek pat „pakils ma- 
šinų kainos“. Žr. Works, ed. McCulloch, p. 26. 

pasikeitus bendram užmokesčių lygiui galutinių produktų kainų at- 
žvilgiu, galutinių gėrybių gaminimo skirtingais metodais kaštai turi 
pasikeisti tokia pat proporcija (jeigu postuluojame pastovią palūkanų 
normą). Mūsų tezė yra tai, kad investavimo į skirtingas pramones ar- 
ba skirtingus gamybos metodus patrauklumas vis dėlto bus paveiktas 
skirtingai. 

Kad šiame skirsnyje atsiribotume nuo piniginės palūkanų normos 
įtakos, laikinai tarsime, kad per mus dominantį periodą pinigų apskri- 
tai nesiskolinama: verslininkai yra arba viso savo naudojamo kapitalo 
savininkai, negalintys jo skolinti, arba yra ribojami griežto kredito nor- 
mavimo. Tačiau tarsime, kad prieš prekių kainų pakilimą kapitalo grą- 
Žžos norma visose įmonėse buvo vienoda. Abstrahuodamiesi nuo palū- 
kanų normos poveikio prekių kainų pokyčiams sąmoningai vengiame 
to, kas vėliau taps mūsų pagrindine problema. Šis laikinas pagrindinio 
klausimo atidėjimas mums padės izoliuoti paprastesnes argumento da- 
lis, nes jį dar turime eksplicitiškai suformuluoti. 

Tad mūsų dabartinė problema bus parodyti, kaip, esant nekintan- 
tiems užmokesčiams, prekių kainų padidėjimas atsilieps verslininkų 
lėšų paskirstymui tarp išlaidų darbo užmokesčiui (arba investavimo į 
„apyvartinį kapitalą“) ir išlaidų mašinoms (arba investavimo į „pagrin- 
dinį kapitalą“). Siekdami išvengti komplikacijų, kurias kelia žaliavų 
kainų pokyčiai ir t. t., ir kurias aptariau kitoje vietoje,? galime tarti, 
kad mus dominančios įmonės visos yra to tipo, kurį iliustruoja plytų 
fabrikas nederlingoje žemėje, kur darbas parūpina ne tik visas žalia- 
vas, bet ir kurą. 

Lieka įvesti nedviprasmišką ir kuo mažiau ginčytiną matą tų pro- 
porcijų, kuriomis darbas ir kapitalas kombinuojami įvairiose įmonėse ir 
galimuose gamybos metoduose. Mūsų tikslams parankiausias matas, 
gerai Žinomas verslininkams, yra „apyvartos greitis“. Tai sąvoka, taiko- 
ma visam įmonės kapitalui arba jo daliai. Kad kai kurios įmonės gali ti- 
kėtis savo kapitalą „apversti“ (t.y. iš gaunamų įplaukų reinvestuoti kie- 
kį, prilygstantį jų kapitalui) kartą per du mėnesius, o kitos tik kartą per 
penkis ar net dešimtį metų ir kad šis apyvartos greitis priklauso, bent iš 


13 Profits, Interest, and Investment, p. 29 ir toliau. 

dalies,“ nuo verslo pobūdžio ir naudojamų metodų ypatybių, yra žino- 
mas faktas. Panašiai, kiekvienoje atskiroje įmonėje kai kurios jos aktyvų 
dalys „apsisuks“, t.y. virs grynaisiais pinigais ir bus reinvestuotos dvy- 
lika kartų per metus, o kitos bus visiškai amortizuotos ir pakeistos tik 
kartą per dvidešimtį metų. „Apyvartos greitis“ išreiškia (sveikuoju 
skaičiumi arba trupmena) tai, kiek kartų kapitalas apsisuka per viene- 
rius metus. Kadangi patogu bus turėti būdvardį, apibūdinantį įmones 
arba metodus su santykinai aukštu arba su santykinai žemu apyvartos 
greičiu, kartais (dėl priežasčių, kurios netrukus paaiškės) vartosime 
techninį terminą „labiau kapitalistinės“ - įmonėms arba metodams su 
santykinai lėtesne apyvarta apibūdinti ir „mažiau kapitalistinės“ - įmo- 
nėms arba metodams su santykinai greitesne apyvarta apibūdinti. 

Kapitalo apyvartos greičio sąvoka mums teikia ypač patogų atra- 
mos tašką, nes darbo užmokesčių ir kainų santykio pokyčiai pirmiau- 
sia, žinoma, paveiks pelną, gaunamą kiekvienąkart parduodant tam tik- 
rų kaštų pareikalavusį produktą. Kol prekių kainos išlieka santykinai 
aukštos kaštų atžvilgiu, tol šis skirtumas bus iš kapitalo gaunamo tam 
tikro proporcinio pelno šaltinis po kiekvieno jo apsisukimo ciklo, ir kiek- 
vienas produkto kainų padidėjimas kaštų atžvilgiu leis verslininkams 
gauti didesnius pelnus per laiko vienetą iš turimo kapitalo pagal tai, kaip 
dažnai jie geba „apversti“ savo kapitalą. 

Ilgalaikės pusiausvyros situacijoje, kurią tarėme egzistuojant iki kai- 
nų pakilimo, t.y. situacijoje, kur kapitalo grąžos norma bus vienoda vi- 
soms įmonėms, santykis tarp apyvartos greičio ir proporcinio pelno iš 
kiekvieno apyvartos ciklo yra labai paprastas. Vengdami termino „pel- 
nas“ nevienareikšmiškumo, toliau naudosimės tokiais terminais: (1) 


* Apyvartos greitis, žinoma, priklauso ne tik nuo verslo pobūdžio ir naudojamų 
techninių metodų, bet ir (nekalbant apie „konjunktūrą“) nuo verslininko sugebėjimų 
bei sėkmės. Verslininkas, kuris, veikdamas tame pačiame versle ir naudodamas tuos 
pačius techninius metodus, geba gauti daugiau iš tam tikro kapitalo kiekio nei jo ribi- 
nis kolega, dėl šio savo sugebėjimo, žinoma, gauna diferencinį pelną; tačiau tai nekei- 
čia fakto, kurį netrukus aptarsime, jog tų pačių sugebėjimų verslininkai, veikdami skir- 
tinguose versluose ir naudojantys skirtingus techninius metodus, turės gauti skirtin- 
gas pelno maržas iš kiekvieno apyvartos ciklo, kad gautų tą pačią kapitalo grąžos nor- 
mą. Pavyzdžiui, naudotų knygų pardavėjas, kadangi jo apyvartos greitis daug mažes- 
nis už naujų knygų pardavėjo, turės gauti daug didesnį procentą nuo kiekvienos par- 
duotos knygos nei pastarasis. 

Grynąją per annum procentinę įmonės (ar kurio nors jos padalinio) viso 
kapitalo grąžą, atėmę „vadybos atlyginimą“ ir rizikos atlyginimą, vadin- 
sime „vidine grąžos norma“? Ilgalaikės pusiausvyros sąlygomis, kurias 
ką tik minėjome, šios vidinės grąžos normos bus vienodos visoms įmo- 
nėms ir bet kuriai atskiros įmonės kapitalo daliai. (2) Proporcinę grąžą 
iš kiekvieno pardavimo, tad ir iš kapitalo po kiekvieno apyvartos cik- 
lo, išreikštą procentais, vadinsime „pelno marža“. Prisimenant, kad apy- 
vartos greitis išreiškia tai, kiek kartų parduotos produkcijos vertė (arba 
veikiau per metus parduotų produktų kaštai) viršija įmonės kapitalo 
vertę, tampa aišku, kad vienoda vidinė grąžos norma visoms įmonėms 
galima tik tuo atveju, jei pelno marža yra atvirkščiai priklausoma nuo 
apyvartos greičio. Tad jeigu vidinę grąžos normą pažymėsime raide V, 
apyvartos greitį raide A, o pelno maržą - M, šį santykį išreikš formulė: 


V= AM, arbaM= V/A. 


Jeigu, pavyzdžiui, vidinė grąža yra 6 proc., tai įmonės, kurios kapi- 
talas apsisuka šešis kartus per vienerius metus, pelno marža turės būti 
1 proc., įmonės, kurios kapitalas apsisuka tik kartą per dvejus metus, 
pelno marža turės būti 12 proc., o įmonės, kurios kapitalas apsisuka 
tik kartą per dešimtmetį, turi gauti 60 proc. pelno maržą.!* 

Kaip šias vidines įvairių įmonių grąžos normas paveiks bendras kai- 
nų pakilimas, tarkime, 5 procentais? Kadangi toks pakilimas reiškia pro- 
porcinį įplaukų iš bet kokio prekių kiekio pardavimo padidėjimą, o jų 
gamybos kaštai lieka nepakitę, jis duos kiekvieno apyvartos ciklo pel- 
no maržos prieaugį, atitinkantį kainų pakilimo lygį. Naudojant trijų 
įmonių pavyzdį, pirmoji (kurios metinė apyvarta A = 6) atras, kad jos 
pelno marža padidėjo nuo 1 iki 6 proc.; antroji (A = 1) atras, kad ji pa- 
didėjo nuo 6 iki 11 proc; trečioji (A = 1/10) ją padidins nuo 60 iki 65 
proc. Daugindami šias pelno maržas iš atitinkamų apyvartos greičio ko- 


15 Terminas „vidinė grąžos norma“ pasiskolintas iš K. E. Boulding, „The Theory of 
a Single Investment“, Ouarterly Journal of Economics, XLIX (May, 1935), p. 478 ir toliau. 
Vokiškas atitikmuo (terminas „innerer Zinsatz“) buvo naudojamas anksčiau, atrodo, dis- 
kusijose dėl kredito normavimo padarinių, tačiau dabar neprisimenu, kas ir kada jį taip 
naudojo. 


'6 Skaičiavimo paprastumo sumetimais nekreipiame dėmesio į sudėtinius palūkanų 
procentus. 

eficientų gauname naujus vidinės grąžos skaičius: 6 x 6 = 36 proc. pir- 
mai; 1 x 11 = 11 proc. antrai ir 1/10 x 65 = 6,5 proc. trečiai įmonei.! 

Postuluojamomis sąlygomis šie skirtingų įmonių vidinės grąžos nor- 
mų skirtumai negali per trumpą laiką nulemti kokių nors jų turimo ka- 
pitalo pokyčių (išskyrus pelno reinvestavimą), nors realiame pasaulyje 
šių skirtumų poveikis kapitalo pasiskirstymui tarp įmonių bus lengvai 
pastebimas. Tad pereikime nuo įvairių įmonių grąžos skirtumų prie at- 
skiros įmonės kapitalo dalių grąžos skirtumų. Idėja, kad įmonės kapi- 
talo dalys gali turėti skirtingas apyvartos greičio normos ir grąžos nor- 
mas (idėja, kuri yra puikiai suvokiama, nors beveik niekada nėra tiks- 
liai formuluojama), remiasi tuo, kad gali būti nustatytas ribinis skirtin- 
gų kapitalo dalių indėlis į gautą produktą; 0 tai savo ruožtu priklauso 
nuo galimybės keisti proporcijas, kuriomis kombinuojamos skirtingos 
kapitalo formos. Kitame skirsnyje paaiškinsime, kodėl, mūsų suprati- 
mu, tokių variacijų galimybės yra gana plačios net trumpalaikėje per- 
spektyvoje. Dabar paprasčiausiai remiamės prielaida, kad taip yra, to- 
dėl esame pajėgūs nustatyti bet kurios įmonių kapitalo dalies apyvar- 
tos greitį, ribinį produktą, tad ir pelno maržą.!ė 

Čia galime pasinaudoti ta pačia skaitmenine iliustracija, kuria ką tik 
pasinaudojome kalbėdami apie skirtingas įmones, t.y. galime tarti, kad 
pagrindiniams tam tikros įmonės kapitalo komponentams apyvartos 
greičiai bus tokie: 6 sumoms, investuojamoms einamiesiems darbo už- 


!7 Šie skaičiai, žinoma, išreiškia kainų padidėjimo poveikį įvairių įmonių pelnui, ir 
jie keisis priklausomai nuo to, kaip jos pertvarkys savo kapitalo sandarą; apie tai kalbė- 
sime vėliau. 


'š Recenzuodamas mano knygą Pure Theory of Capital (Economic Journal, June-Sep- 
tember, 1941, p. 286) dr. Hawtrey mėgina nubrėžti skirtumą tarp investavimo grąžos 
mato, apibrėžiamo „grynojo kaštų taupymo pajėgumo“ terminais, ir mato, apibrėžia- 
mo ribinio galutinio produkto priaugio terminais, ir teigia, kad jeigu pirmasis bus pa- 
prastai galimas, tai pastarasis bus galimas tik išimtiniais atvejais. Tačiau šie du apibūdi- 
nimai tėra skirtingi to paties dalyko aspektai, ir nė vienas neatrodo parankesnis už kitą: 
jų skirtumas tėra tai, kad pirmuoju atveju tariame, jog skirtingų faktorių proporcijos de- 
rinamos taip, kad produktas liktų nepakitęs, o antruoju tariame, jog visų išteklių, išsky- 
rus vieną, kiekiai yra pastovūs ir po to tikriname, kaip to vieno pokyčiai atsiliepia pro- 
dukto kiekiui. Kitaip sakant, pirmasis apibūdinimas formuluojamas judėjimo ekvipro- 
dukto kreive ir faktorių ribinės pakeičiamumo normos kaitos terminais, o antrasis for- 
muluojamas paralelinių judėjimų tos pačios diagramos ašių atžvilgiu ir atitinkamų ribi- 
nio produkto pokyčių terminais. 

mokesčiams; 1 darbinėms mechaninių įrenginių dalims ir pan., ir 1/10 
stambesniems įrenginiams, pastatams ir pan. Vėl tariame, kad nusisto- 
vėjus vienodai vidinei 6 proc. grąžos normai produkto kainos išaugs 5 
proc. ir todėl vidinės grąžos normos skirtingoms kapitalo dalims, kaip 
ir anksčiau, atitinkamai pasieks 36, 11 ir 6,5 proc. Žinoma, tokia padė- 
tis gali būti tik laikina, jeigu kapitalo formų su nevienodais apyvartos 
greičiais proporcijos gali būti keičiamos. Dabar bus verta perskirstyti 
einamąsias išlaidas taip, kad didėtų investavimas į kapitalą su aukšta 
apyvartos norma ir mažėtų į kapitalą su žema apyvartos norma. Ši kaita 
vyks tol, kol laukiama grąžos norma vėl susilygins visose investavimo 
formose, o einamasis investavimas toliau vyks šiuo nauju pavidalu, kol 
galiausiai visas įmonės kapitalas prisitaikys prie naujų sąlygų. Taip su- 
siklostys nauja vienoda vidinė įmonės grąžos norma kažkur viduryje 
tarp kraštutinių 6,5 ir 36 proc.; esant šiai naujai grąžos normai bendras 
produktas, kuris gali būti gautas iš ribotų įmonės išteklių, bus pasie- 
kęs maksimumą. 

Nors kiekvienai atskirai įmonei vidinės grąžos normos vėl suvieno- 
dėja, jos lieka skirtingos skirtingoms pramonės šakoms ir (mažesniu 
mastu) skirtingoms tos pačios šakos įmonėms. Kuriame taške nusisto- 
vės atskiros įmonės vidinė norma, priklausys nuo jos kapitalo pirmi- 
nės sudėties ir nuo laipsnio, Kuriuo padidės kaštai pereinant prie ma- 
žiau kapitalistinių metodų. Tačiau apskritai grąžos normos išliks dides- 
nės tose pramonės šakose, kurios dėl savo produkcijos pobūdžio rei- 
kalauja santykinai mažiau kapitalo, ir mažesnės šakose, kurios reika- 
lauja santykinai daugiau kapitalo, nors abiem atvejais bus stebima ten- 
dencija judėti kuo toliau prie mažiau kapitalistinių gamybos būdų. 


Prieš einant toliau reikėtų glaustai aptarti tikėtinus trumpalaikius 
kiekybinius nagrinėjamo reiškinio padarinius. Dažnai reiškiama nuo- 
monė, kad net jeigu šis argumentas teisingas, praktinis nagrinėjamojo 
efekto poveikis gali būti tik labai menkas. Nors šį konkretesnį klausi- 
mą geriau būtų atidėti, nes dar nėra išdėstytas visas teorinis argumen- 

tas, vis dėlto reikia užbėgti už akių nusivylimo jausmui, kurį skaityto- 
jas gali pajusti manydamas, kad visa ši ilga argumentacija skiriama da- 
lykui, neturinčiam apčiuopiamos praktinės reikšmės. 

Tačiau ši plačiai paplitusi nuomonė remiasi nesusipratimu. Žinoma, 
proporcija, kuria gamyboje naudojamas pagrindinis ir apyvartinis ka- 
pitalas (arba daugiau ir mažiau ilgalaikė, daugiau ir mažiau darbą tau- 
panti mechaninė įranga), gali būti pakeista tik laipsniškai ir lėtai per 
ilgą laiko tarpą. Tačiau ne tai svarbiausia. Mus domina ne proporcijos 
tarp esamų pagrindinio ir apyvartinio kapitalo atsargų, bet tos santyki- 
nės proporcijos, kokiomis įmonės skirs einamąsias išlaidas šių dviejų 
kapitalo rūšių atnaujinimui (arba papildymui). Tiek patirtis, tiek ben- 
drojo pobūdžio argumentai leidžia teigti, kad trumpalaikėje perspek- 
tyvoje ši proporcija labai įvairuoja. 

Klaidingą priešingą įspūdį veikiausiai sukelia tai, kaip vadovėliuo- 
se paprastai vaizduojamas perėjimas nuo mažiau prie daugiau kapita- 
listinių metodų ir kaip aprašomos alternatyvios ilgalaikės pusiausvy- 
ros pozicijos. Įprastieji „gamybos metodų pokyčių“ pavyzdžiai - kai vi- 
sos tam tikros rūšies mašinos pakeičiamos kitos rūšies mašinomis arba 
mažiau ilgalaikės labiau ilgalaikėmis, arba daugiau darbo imlios maši- 
nos mažiau darbo imliomis mašinomis, arba trumpesni gamybos pro- 
cesai ilgesniais procesais - pabrėžia dalyko aspektą, kuris išties atrodo 
palyginti nesvarbus trumpalaikėje perspektyvoje. Kad suvoktume, jog 
ta pati tendencija taip pat smarkiai veikia trumpalaikėje perspektyvo- 
je, turime įveikti savo susižavėjimą vadovėline „lyginamąja statika“ ir 
mėginti realistiškiau mąstyti apie konkrečius sprendimus, kuriuos nuo- 
lat tenka priimti verslininkams. 

Dėl vietos trūkumo tai galime pailiustruoti tik keliais pasirinktais 
pavyzdžiais. Tačiau tikiuosi, jog jie parodys galimų variacijų mastą net 
labai trumpalaikėje perspektyvoje. 

Turime suvokti, jog bet kuriuo laiko momentu verslininkai dispo- 
nuoja tam tikru ilgalaikių mechanizmų inventoriumi, kurio tik nedide- 
lė dalis turi būti pakeičiama per bet kurį trumpą laiką. Jeigu sąlygos 
nesikeistų, jie periodiškai investuotų tam tikrus amortizacinius atskai- 
tymus į tos pačios rūšies mechanizmus. Tačiau jie tai darytų tik todėl, 
kad tai būtų pelningiausias jų išteklių panaudojimo būdas, ir negalime 

tarti, kad jie ir toliau tai darytų pasikeitus sąlygoms. Pavyzdžiui, padi- 
dėjus paklausai būtų daugybė galimų produkcijos apimčių didinimo 
būdų - ne vien tos rūšies mechanizmų, kurie buvo naudojami anks- 
čiau, dauginimo būdas. Jeigu jie negali skolintis taip, kad vidinę grą- 
žos normą grąžintų į ankstesnį lygį, tai kai kurie iš šių būdų pasirodys 
pelningesni nei anksčiau naudotieji. 

Šiuo požiūriu perspektyvūs dabar atrodys dviejų rūšių pakeitimai: 
verslininkas turimas mašinas gali naudoti intensyviau (t.y. įdėdamas 
daugiau darbo) - tam panaudoti dalį lėšų, kurias šiaip jau būtų inves- 
tavęs į mašinų pakeitimą naujomis tos pačios rūšies mašinomis - arba 
nusidėvėjusias mašinas jis gali keisti didesniu skaičiumi pigesnių ma- 
šinų. Veikiausiai bus naudojami abu šie metodai, nors turbūt svarbes- 
nis yra pirmasis. 

Akivaizdūs metodai, leidžiantys greit padidinti gamybos apimtis ky- 
lant prekių kainoms, yra viršvalandinis darbas, dviejų ar trijų darbo pa- 
mainų sukūrimas, padėjėjų pasitelkimas, kad mašinų operatoriai nebe- 
atlikinėtų šalutinių operacijų ir t.t. Tai paprastai padidina darbo kaš- 
tus produkto vienetui, ir būtent šis faktas neleidžia imtis šių priemo- 
nių iki kainų pakilimo. Tačiau jeigu panaudojus kurį nors iš šių meto- 
dų ribiniai darbo kaštai produkto vienetui padidėja, tarkime, 4 proc." 
tai vis vien kainai padidėjus 5 proc. lieka 1 proc. pelno, kuris esant apy- 
vartos normai 6 vidinę šios formos investicijos grąžą pakeltų 12 proc., 
palyginti su 6,5 proc., jeigu būtų naudojama mašina su 1/10 apyvartos 
greičiu. Todėl šis brangesnis gamybos metodas taps tuo metodu, kuris 
verslininkui, naudojančiam savo paties ribotus išteklius, galėtų duoti 
didžiausią pelną; o darbo, susijusio su mechanizmais, paslaugų apim- 
tys bus didinamos tol, kol mažėjanti grąža iš papildomų įdėjimų į dar- 
bą ir didėjanti grąža iš įdėjimų į mašinas vėl susilygins. 

Naudojamų mechanizmų keitimo būdai, į kuriuos turi būti atsižvel- 
giama net trumpalaikėje perspektyvoje, bus tokie pat gausūs ir visus 


"0 Jeigu būtų paprieštarauta, kad kaštų padidėjimas, kurį, kaip tarėme, sukeltų dar- 
bo viršvalandžių ar panašių priemonių naudojimas, yra neįtikėtinai mažas, tai tik reikštų, 
jog nedidelis kainų pakilimas 5 proc., kurį postulavome, neturėtų šio konkretaus povei- 
kio, ir kad jį galėtų sukelti tik kainų padidėjimas 20 ar 25 proc. 

juos taip pat veiks didėjantys ribiniai kaštai. Pirmiausia yra galimybė 
mažinti mašinų priežiūros, remonto, periodinio tikrinimo kaštus; ir nors 
tai mažina jų efektyvumą bei funkcionavimo trukmės laiką, šį metodą 
vertėtų naudoti, jeigu taip galėtų padidėti produkcijos apimtys. Antra, 
yra neatnaujinimo galimybė, žinoma, išlaikant pagrindines mašinų ope- 
racijas, tačiau atsisakant pagalbinių darbą taupančių operacijų, tokių 
kaip automatinis pakrovimas ir pan., kurios gali būti atliekamos ranki- 
niu būdu. Trečia, yra galimybė vietoje naujų mašinų naudotis pasenu- 
siomis. Daugelis senesnių gamyklų turi tam tikrą tokių mašinų inven- 
torių, kuris gali būti laikinai panaudotas paklausos piko arba nepapras- 
tųjų situacijų metu, nes tam būtų neverta laikyti atsargoje naujų maši- 
nų. Ketvirta, yra galimybė pakeisti nusidėvėjusias mašinas naujomis pi- 
gesnėmis ir mažiau efektyviomis. Kol vidinė įmonės grąžos norma iš- 
lieka aukštesnio lygio nei buvo, tol gali būti pelningai perkamos, pa- 
vyzdžiui, dvi mažiau efektyvios mašinos už efektyvesnės mašinos įsi- 
gijimo kainą, jeigu dvi mažiau efektyvios mašinos įmonei leidžia, įdė- 
jus daugiau darbo, padidinti produkciją labiau nei naudojant efekty- 
vesnes mašinas. 

Jeigu šių galimų pakeitimų padarinius svarstome atsižvelgdami ne 
į tai, kokia proporcija pasiskirsto įmonės skirtingos kapitalo dalys, bet 
į tai, kokiu greičiu einamosios išlaidos paskirstomos tarp įdėjimų į pa- 
grindinį ir apyvartinį kapitalą, tai aiškiai matome, jog dėl pasikeitusio 
bendro prekių kainų lygio dideli kiekybiniai pastarųjų rodiklių poky- 
čiai gali atsirasti per palyginti trumpą laiką. Kraštutiniais atvejais ver- 
slininkams net gali apsimokėti laikinai nutraukti visą mechanizmų pa- 
klausą ir nepaisant to gana ilgą laiką didinti produkcijos apimtis. Ta- 
čiau net jeigu šis kraštutinis atvejis mažai tikėtinas, gali būti, kad tam 
tikrų rūšių naujos įrangos paklausa sumažės absoliučiais skaičiais. Taip 
greičiausiai įvyktų tose srityse, pavyzdžiui, statybos ir sunkiojoje pra- 
monėje, kur įranga turi būti tiekiama pagal užsakymą ir kur didelės su- 
mos įšaldomos visą gamybos laiką ir neduoda jokių einamųjų pajamų; 
tas pat pasakytina apie tuos laikotarpius, kai vyksta laipsniškas perėji- 
mo prie naujų (pvz., darbą taupančių) mašinų procesas, kuris dabar 
stabdomas; ir apskritai, kur įprastų gamybos metodų pasikeitimas reiš- 
kia tai, kad įranga, gaminama vienos gamintojų grupės, bus keičiama 

įranga, gaminama kitos žmonių grupės.“ Kiek tam tikras darbas spe- 
cifiškai yra susijęs su tokios įrangos gamyba, jo paklausa dabar suma- 
žės arba visiškai išnyks, tad dėl padidėjusios galutinio produkto paklau- 
sos atsiras nedarbas kapitalinių gėrybių pramonės šakose. 


Dabar turime aptarti galimybę, kad bus skolinami pinigai rinkos pa- 
lūkanų procentais, kuriuos nebūtinai veiks padidėjusi lėšų paklausa. 
Šiame skirsnyje aptarsime, kaip tai keičia ankstesnes išvadas, jeigu va- 
dovaujamės prielaidomis, kurios daugmaž atitinka realaus pasaulio są- 
lygas ir todėl leidžia įvertinti praktinę mūsų išvadų reikšmę. Teoriškai 
labai įdomus, tačiau praktiškai nesvarbus „tobulai elastingos kredito 
pasiūlos“ atvejis bus atidėtas kitam skirsniui. 

Griežtą šių dviejų atvejų skyrimą ir jų nagrinėjimo tvarką lemia tai, 
kad šiai problemai dažnai, tačiau klaidinamai taikoma „tobulos kon- 
kurencijos“ kategorija; ši sąvoka čia visiškai netinka paprasčiausiai to- 
dėl, kad pakartotinos (papildomos) paskolos tam pačiam skolininkui 
niekada nėra „ta pati prekė“ ta prasme, kuria šis terminas vartojamas 
konkurencijos teorijoje. Prekių rinkoje „tobuloji konkurencija“ reiškia 
tai, kad bet kuris atskiras pirkėjas už esamą rinkos kainą gali nusipirk- 
ti bet kokį geidžiamos prekės kiekį; tačiau, žinoma, būtų absurdiška tar- 
ti, kad net tobuliausioje konkurencinėje pinigų rinkoje kiekvienas (ar 
bet kuris) skolintojas gali už esamas palūkanas pasiskolinti bet kokį gei- 
džiamą pinigų kiekį. Tam užkerta kelią faktas, jog šiomis aplinkybė- 
mis atitinkamas užstatas, kurį skolintojas turi pateikti, nevienodai tin- 


21 Atrodo, kad terminas „gamybos struktūra“, kurį ėmiau vartoti knygoje Prices and 
Production apibūdinti dabartinio darbo pasiskirstymui tarp skirtingų „gamybos etapų“, 
kartais buvo interpretuojamas materialistine prasme, o tai vedė prie nesusipratimo - kad 
mano aptariami „gamybos metodo pokyčiai“ implikuoja staigų faktiškai naudojamų ma- 
šinų pakeitimą. Tačiau „gamybos struktūra“, kaip aš ten vartojau šį terminą, žinoma, 
gali fundamentaliai keistis nesikeičiant naudojamai įrangai; tiesą sakant, pats radikaliau- 
sias šio pobūdžio pokytis būtų apskritai nutraukti mašinų gamybą, nors Žmonės galėtų 
dar ilgai naudotis tomis pačiomis mašinomis gamindami vartojimo gėrybes. 

ka tiek mažai, tiek didelei sumai. Todėl kiekvienas potencialus skoli- 
ninkas susidurs su statmenai kylančia kredito pasiūlos kreive arba, tiks- 
liau, ne su tolygia pasiūlos kreive, bet su kylančia laiptuota „kreive“, 
rodančia, jog palūkanų norma, kad ir pastovi tam tikrose ribose, kils 
nuo skirtingų laiptų, kai tik bus pasiekiama viena iš ribų, iki kurios jis 
gali skolintis esant duotai palūkanų normai. 

Svarbiausias, nors ne vienintelis, veiksnys, ribojantis įmonės skoli- 
nimosi galimybes, yra jos turimo kapitalo dydis. Bankininkai papras- 
tai vengia įmones kredituoti suma, viršijančia tam tikrą jos kapitalo dalį, 
ir labai atidžiai žiūri, kad jokia įmonė nesiskolintų vienu metu iš dau- 
giau nei vieno banko; už šios ribos įmonė galės įsigyti lėšų tik kur kas 
didesnėmis palūkanomis arba, kas yra tas pat, tik kur kas sunkesnė- 
mis kitomis sąlygomis. Sumos, kurią įmonė gali pasiskolinti gamybos 
apimčiai plėsti, apribojimas bus dar griežtesnis ten, kur bankai teikia 
paskolas tik investavimui į apyvartinį kapitalą ir atsisako jų teikti in- 
vestavimui į pagrindinį kapitalą. Šiame kontekste turime prisiminti fak- 
tą, kad esamuose instituciniuose rėmuose kreditas (griežtąja šio žodžio 
prasme), ypač trumpalaikis, garantuoja kapitalo mobilumą tik ribotu 
mastu, ir kad pasaulyje, kur visada egzistuoja rizikos elementas, pats 
savaime jis nėra pakankamas, kad susilygintų į skirtingas įmones in- 
vestuojamo kapitalo grąžos normos ar kad šios normos visiškai atitik- 
tų esamą rinkos palūkanų normą. Tam, šalia kreditavimo, reikės tokių 
kapitalo perkėlimo būdų, kai dalyvaujama prisiimant verslo riziką, t.y. 
reikės įmonių akcinio kapitalo arba to, ką apibendrintai galima apibū- 
dinti kaip įmonių „nuosavas kapitalas“ (kitaip nei skolintą kapitalą), 
sandaros pokyčių. Tačiau pastarasis procesas yra neišvengiamai daug 
lėtesnis nei apsirūpinimas papildomomis banko paskolomis, ir todėl 
trumpalaikėje perspektyvoje dauguma įmonių nebus pajėgios pritraukti 
tiek kapitalo, kiek galėtų pelningai panaudoti, arba galės tik mokėda- 
mos daug didesnę nei „rinkos kaina.“ 

Tai nereiškia, kad maksimumas, kurį įmonė galės pasiskolinti mo- 
kėdama tam tikras palūkanas, bus griežtai fiksuotas proporcingai jos 
nuosavam kapitalui. Jeigu įmonės vadovas geba įtikinti bankininką, kad 
turi ypatingą galimybę iš papildomo kapitalo pasidaryti didžiulį pel- 
ną ir todėl gali garantuoti didelę saugumo atsargą net tuo atveju, jeigu 
jo optimizmas pasirodytų nevisiškai pagrįstas, tai jis galės pasiskolinti 

daugiau nei kitas. Apskritai imant, esant geroms ekonomikos augimo 
perspektyvoms visos įmonės galės skolintis daugiau nei tada, kai jos 
yra niūrios.“ Laiptuotos kredito pasiūlos „kreivės“, su kuriomis susi- 
duria visos įmonės, pasislinks į dešinę, kai augimo perspektyvos page- 
rės (ir į kairę, kai jos pablogės); ir tokie šoniniai pasiūlos kreivių po- 
slinkiai dažnai veiks (ir dažnai bus sąmoningai naudojami) kaip palū- 
kanų normos pokyčiai (t.y. kaip visos kreivės kilimas arba smukimas). 

Nors laukiamas bendro pelningumo didėjimas paprastai didina su- 
mas, kurias įmonės gali skolintis, daugeliu atvejų jis dar labiau padi- 
dins sumas, kurias jos norėtų pasiskolinti esamomis palūkanų normo- 
mis ir taip pastūmėja įmones prie ribos, už kurios jos gali pritraukti ka- 
pitalą tik didesniais kaštais. Nors esamos palūkanų normos sąlygomis 
dalis paklausos bus nepatenkinta, ši paklausa nebus „efektyvi“, nes ji 
iškrinta iš kategorijų, kurioms galioja esamos palūkanų normos, tad šios 
normos liks nepakitusios. Situacija čia panaši į tą, kurią sukuria kredi- 
to normavimas, nors ji susiklosto ne dėl valdžios ar monopolisto įsiki- 
šimo, o vien dėl to, kad bankai laikosi tam tikrų įsitikinimų apie skoli- 
ninkų „patikimumą“. 

Nebūtina ilgai aiškinti, kad visais tais atvejais, kai sumos, kurias 
žmonės norėtų pasiskolinti už esamas palūkanas, yra didesnės už tas, 
kurias jie gali gauti už tokias palūkanas, būtent šios sumos, o ne vei- 
kianti rinkos palūkanų norma lems skirtingų įmonių vidinės grąžos nor- 
mas. Kaip ir situacijoje, aptartoje paskutiniame skirsnyje, šios vidinės 
normos bus skirtingos skirtingoms įmonėms, priklausomai nuo ten iš- 
vardytų aplinkybių (prie kurių dabar galime pridurti bet kurios atski- 
ros įmonės skolinimosi galimybių ribotumą), ir kiekvienos įmonės in- 
vestavimą lems jos pačios vidinė grąžos norma, kuri gali būti daug 
aukštesnė už rinkos normą. Vidinių grąžos normų didėjimas lemtų ben- 
drą slinktį prie mažiau kapitalistinių gamybos metodų, ir jos mastas pri- 
klausytų nuo to, kaip pasikeičia skirtingų įmonių vidinė norma. 


22 Reikia pabrėžti, kad šios įmonių skolinimosi ribos bus paslankios arba stabilios 
tik trumpalaikėje perspektyvoje; jos laipsniškai plečiasi, kai su kiekvienu papildomai su- 
teikiamu kreditu kyla pajamos ir galutinių produktų paklausa, tad atitinkamai gerėja 
pelno perspektyvos. Kitaip sakant, tos ribos riboja tik kredito ekspansijos greitį, bet jos 
gali neužkirsti kelio tolygiai, progresuojančiai ir (vertinant skolininko patikimumą jo ak- 
tyvų vertė didinama kartu su didėjančiomis kainomis) net beribei kredito ekspansijai. 


XI. RICARDO EFEKTAS 227 


Tačiau lieka klausimas, ar tuo mastu, kuriuo įmonės yra pajėgios ap- 
sirūpinti papildomais kreditais, sumažės laipsnis, kuriuo pakils jų vi- 
dinės grąžos norma, tad ir laipsnis, kuriuo jos pereis prie mažiau kapi- 
talistinių gamybos metodų, palyginti su situacija, kur neprieinamas joks 
papildomas kreditas. Čia iškylanti problema yra tapati problemai, ku- 
rią dabar norime aptarti, nes jeigu mūsų tezė galioja net tada, kai kre- 
dito pasiūla yra visiškai elastinga, tai ji juo labiau turėtų galioti šiuo 
atveju. Tad galime tiesiai žengti prie šio „stipresnio“ atvejo. 


Prielaida, kad esant tam tikrai palūkanų normai kredito pasiūla yra 
visiškai elastinga, yra ne tik nerealistinė, bet ir, atsižvelgiant į jos im- 
plikacijas, visiškai fantastinė; dėl to jos analizė darosi gana komplikuota. 
Tačiau ji mus veda prie fundamentinės teorinės problemos, todėl to- 
kios analizės verta imtis. Ji gryniausiu pavidalu iškelia klausimą, koks 
ryšys tarp monetarinių ir realių veiksnių, veikiančių skirtingų gamy- 
bos metodų santykinį pelningumą. 

Tezė, kad kredito pasiūlai esant visiškai elastingai, būtent piniginė 
palūkanų norma lemia tai, kurios investavimo formos yra pelningiau- 
sios, gali būti grindžiama bet kuriuo iš dviejų aiškiai skiriamų teiginių. 
Gali būti teigiama, kad šiuo atveju kaštų-kainų santykiai (arba darbo 
užmokesčio ir prekių kainų santykis) turi būti derinami keičiant užmo- 
kesčių dydį arba prekių kainas taip, kad jų skirtumas atitiktų piniginę 
palūkanų normą; arba gali būti teigiama, kad net jeigu to neįvyksta ir, 
pavyzdžiui, darbo užmokesčio dydis išlieka per daug menkas prekių 
kainų atžvilgiu, tai vis vien būtent piniginė palūkanų norma, o ne kaš- 
tų-kainų santykis nulems investavimo formą. 

Abiejų šių argumentų, ypač pirmojo, atžvilgiu svarbu prisiminti, 
kad mūsų svarstomoji situacija 16ra pusiausvyros situacija, o veikiau 
padėtis, kur veikia nuolatinė ir kumuliatyvinė kaita. Tiesą sakant, čia 
turime reikalų su klasikiniu kumuliatyvinio proceso atveju; visiškai 
elastinga kredito pasiūla, teikiama žemesne palūkanų norma nei vidi- 
nė visų arba daugumos įmonių grąžos norma, lems nuolatinę kainų ir 
piniginių pajamų kaitą, kur kiekvienas pokytis lems tolesnius pokyčius. 

Tokios situacijos atžvilgiu beprasmiška sakyti, kad „esant pusiausvyrai 
turėtų egzistuoti“ tam tikras santykis, nes iš pačių prielaidų neišvengia- 
mai išplaukia, kad bent jau kai kurių kainų santykiai nebus pusiausvy- 
roje. Tai yra ypač svarbu šių dviejų teiginių atžvilgiu: pirma, kad kai- 
nos turi būti lygios ribiniams kaštams ir, antra, kad gamybos faktorių 
kainos turi būti lygios laukiamai jų ribinio produkto kainai, diskontuotai 
palūkanų normos, kuriai esant kreditas laisvai prieinamas, dydžiu. 
Apie pirmąjį teiginį pakanka pasakyti tai, kad, išskyrus labai specifinę 
ir mūsų tikslui bereikšmę jo prasmę, jis paprasčiausiai nėra teisingas la- 
bai trumpalaikėje perspektyvoje,?* nors dogmatinis įsitikinimas, kad 
kainos visada turi prilygti ribiniams kaštams, lėmė daugybę paklydi- 
mų šioje srityje. Mums svarbesnis antrasis teiginys. 

Įsitikinimas, kad jeigu pinigų pasiūla esant tam tikrai palūkanų nor- 
mai yra visiškai elastinga, o investicijų paklausa nėra elastinga, tai pini- 
gų pasiūla unikaliai determinuos tą grąžos normą, kuriai esant pasiūla 
ir paklausa susilygins, kyla analogiškai iš bendros taisyklės, kad jeigu 
daikto bendros paklausos arba pasiūlos kiekis yra visiškai elastingas 
esant tam tikrai kainai, tai iš čia būtinai išplaukia, jog tai ir yra jo kaina. 
Tačiau nors šis teiginys yra daugmaž teisingas, kai paklausą ir pasiūlą 
svarstome „realiais“ terminais, jame neatsižvelgiama į esminį svarsto- 
mo atvejo ypatumą, nes minėtoji „kaina“ yra santykis tarp dviejų gėry- 
bių grupių (darbo ir prekių) kainų, o pasiūla, kuri yra neribotai elastin- 
ga, yra ne kurios nors iš tų dviejų gėrybių pasiūla, bet vien pasiūla pini- 
gų, kurie išleidžiami vienai ar kitai iš šių dviejų gėrybių; neatsižvelgia- 
ma į faktą, jog bet koks piniginių išlaidų vienai iš šių gėrybių didėjimas 
neišvengiamai sukelia piniginių išlaidų kitai gėrybei didėjimą. 

Anksčiau sakėme, jog čia turime reikalų su nepusiausvyrine padė- 
timi. Tai reiškia būtent tai, kad čia veikia dvi faktorių grupės, kurios 


23 Šis teiginys galėtų būti teisingas paties trumpiausio periodo atžvilgiu, jeigu į ribi- 
nius kaštus įtrauktume visus kaštus (tarp jų asmenines verslininko pastangas), atsiran- 
dančius didinant produkciją per trumpą periodą, t.y. jeigu į ribinius kaštus įtrauktume 
produkcijos didinimo tam tikru greičiu kaštus. Tačiau padarius tokią prielaidą ribiniai 
kaštai jau nebūtų unikaliai koreliuoti su produkcijos apimtimi, ir turėtume svarstyti at- 
skiras ribinių kaštų kreives, priklausomai nuo produkto didinimo greičio; postuluojant 
vis didesnį greitį tos kreivės darytųsi vis statesnės ir galiausiai vertikalios, jeigu tartu- 
me, kad apimtys didėja momentaliai. 

tendencingai tą pačią kainą (tiksliau, tą patį santykį tarp dviejų kainų 
grupių) nustato skirtingų dydžių. Viena vertus, turime tam tikrą ben- 
drą vartojimo gėrybių produktą (kurio dydis kinta labai lėtai) ir žmo- 
nių polinkį išleisti tam tikrą savo pajamų dalį vartojimo gėrybėms, o tai 
kiekvienam užimtumo (tad ir bendrųjų pajamų) lygiui apibrėžia tam 
tikrą santykį tarp prekių kainų ir visų gamybos faktorių kainų; kita ver- 
tus, turime neribotai elastingą pinigų pasiūlą, kuri turi tendenciją nu- 
statyti faktorių kainas tam tikru fiksuotu santykiu su produktų kaino- 
mis, kuris skiriasi nuo santykio, nustatomo pirmosios grupės veiksnių. 
Žinoma, negalima neigti, kad gėrybių kainų santykiai, kaip juos de- 
terminuoja realūs veiksniai, gali būti smarkiai iškreipti pinigų srauto po- 
kyčių. Problema yra tik tai, ar nėra jokių ribų tam, kiek kainų struktūra, 
kaip ją determinuoja „realūs“ veiksniai per tam tikrą laiką, gali būti taip 
iškreipta, ir ar tas faktas, jog papildomi pinigai, kurie iš pradžių pakelia 
pirmosios grupės kainas, labai greit pastūmėja kitos grupės kainas ta pa- 
čia kryptimi, nenubrėžia ribų šio iškreipimo mastams. Ši problema pri- 
mena klausimą, ar pildami skystį į vieną iš susisiekiančių indų galime 
jame skysčio lygį pakelti aukščiau kitų indų bet kuriuo geidžiamu lygiu. 
Kiek aukštai galėsime skysčio lygį viename inde pakelti virš jo lygio ki- 
tuose, priklausys nuo to, koks takus arba klampus yra mūsų naudoja- 
mas skystis; galėsime jį pakelti aukščiau, jeigu naudosime sirupą arba 
klijus, o ne vandenį. Tačiau niekada negalėsime skysčio lygio viename 
inde pakelti virš jo lygio kituose bet kuriuo mūsų geidžiamu dydžiu. 
Panašiai kaip skysčio klampumas lemia, kiek kuri nors jo paviršiaus 
dalis gali iškilti virš kitų, taip ir greitis, kuriuo pajamų padidėjimas veda 
prie didesnės vartojimo gėrybių paklausos, riboja tai, kiek išleisdami 
daugiau pinigų gamybos faktoriams galime pakelti jų kainas produktų 
kainoms.** Ypač aštriai problema iškyla tada, kai įsivaizduojame, jog pi- 
nigų pasiūla dirbtinai labai sumažinama naujoje šalyje, turinčioje mažai 


** Ekonominė pusiausvyra, žinoma, skiriasi nuo hidrostatinės analogijos tuo, kad 
kainų pusiausvyra nėra pastovi, o yra veikiama esamų realių gėrybių kiekio pokyčių. 
Tačiau šie realūs pokyčiai tik sustiprina bendrą tendenciją, nes jie neišvengiamai veikia 
priešinga kryptimi nei piniginiai veiksniai: mūsų atveju jų poveikis bus tai, kad didės 
proporcija žmonių, užsiimančių kitokių daiktų nei vartojimo gėrybės gamyba, todėl di- 
dės skirtumas tarp atlyginimų ir prekių kainų, kuris aiškiai atsiskleis, kai tik nutruks 
naujų pinigų srautas. 

kapitalo ir pasižyminčioje labai aukštu „ribiniu kapitalo efektyvumu“. 
Jeigu mūsų svarstomas teiginys būtų apskritai teisingas, jis turėtų galioti 
ir šiam atvejui, t.y. neriboto pinigų kiekio žemomis palūkanomis priei- 
namumas lemtų tai, kad atlyginimai būtų pakelti ne tik iki diskontuotos 
esamo ribinio darbo produkto vertės, bet ir iki vertės ribinio produkto, 
kurį darbas galėtų sukurti įrengus mašinas, kurias galima būtų pelnin- 
gai įrengti esant žemai palūkanų normai. Agregatinė darbo paslaugų 
vertė esant šiam realių atlyginimų dydžiui gali būti kur kas didesnė už 
bendrą einamąjį vartojimo gėrybių produktą ir tikrai didesnė už visą ei- 
namąjį darbo produktą. Dėl to turėtų padidėti vartojimo prekių paklau- 
sa ir atitinkamai - jų kainos. Jeigu šis kainų pakilimas skatintų verslinin- 
kus skolintis ir investuoti dar daugiau, tai kainos dėl to tik dar labiau pa- 
didėtų, ir kuo spartesnio kainų kilimo jie lauktų, tuo tikriau šią kainą jie 
užkeltų aukščiau savo lūkesčių. Nors kartais jiems gali pavykti pastū- 
mėti atlyginimus iki diskontuotos laukiamos ribinio darbo produkto kai- 
nos, jokiomis pastangomis jie negalėtų faktiškai pakelti realių atlygini- 
mų iki dydžio, atitinkančio žemą palūkanų normą, nes šioms realioms 
pajamoms garantuoti paprasčiausiai nebūtų išteklių. 

Situacija, Kuriai turime taikyti šias išvadas, tokia, kokia egzistuoja 
šiuolaikinės visuomenės vėlesnėse ekonominio pakilimo stadijose, iš es- 
mės bus tokia pat. Bus tiesa ir tai, kad mokėdami aukštesnius piniginius 
užmokesčius verslininkai negalėtų realių užmokesčių pakelti iki to lyg- 
mens, kuris atitiktų žemą piniginę palūkanų normą, nes kuo labiau jie 
kelia piniginius užmokesčius, tuo labiau auga prekių kainos.“ Ir šiuo at- 


25 Žinoma, tai nereiškia, kad darbui tenkanti visų realių visuomenės pajamų dalis yra 
griežtai fiksuota. Bendras piniginių atlyginimų padidėjimas leistų darbui atsiriekti ren- 
tHier klasės realių pajamų dalį. Tačiau piniginio užmokesčio padidinimas, kurį reikėtų su- 
teikti didesniam Žmonių skaičiui tas pačias realias pajamas per capita atriekiant jas iš žmo- 
nių su fiksuotomis piniginėmis pajamomis, turėtų būti išties labai didelis - toks didelis, 
kad mažai tikėtina, jog verslininkai jį siūlytų, nebent laukdami didžiulės infliacijos. Ki- 
taip sakant, mes, žinoma, neneigiame, kad iš dalies bus vykdomas prievartinis taupymas 
daugiausia rentier klasės sąskaita; mes neigiame tik tai, kad prievartinio taupymo būdu 
bus galima vis didėjančiam skaičiui žmonių, dirbančių investavimo gėrybių gamyboje, 
mokėti pastovų užmokestį vartojimo gėrybių terminais. Galbūt taip pat reikia pridurti, 
jog mūsų argumentas neimplikuoja, kad visos papildomos piniginės pajamos, gaunamos 
užmokesčio pavidalu, iškart išleidžiamos vartojimo gėrybėms; tai pasakytina tik apie di- 
delę jų dalį (apie tai žr. Profits, Interest, and Investment, p. 52 ir toliau). 

veju ribojantis veiksnys paprasčiausiai yra tai, kad tų vartojimo gėrybių 
paprasčiausiai nėra, ir kol visas investavimas vyksta labai kapitalistinė- 
mis formomis, tol bet koks užimtumo padidinimas perkelia tik dalį sa- 
vo vertės į vartojimo gėrybių produktą. Čia susiduriame ir su kitu ne- 
išvengiamu faktu, apibūdinančių mūsų svarstomą situaciją, kad šioje si- 
tuacijoje nepakaks darbo išteklių siekiant padidinti einamąjį vartojimo 
gėrybių produktą ir kartu pakelti investavimą iki to lygmens, kurį nu- 
rodo palūkanų norma. Jeigu yra neužimto darbo rezervų, tai išties, kaip 
netrukus matysime, nėra jokio pagrindo tarti, kad verslininkai nesinau- 
dos neribojamais piniginiais ištekliais siekdami dviejų tikslų: padidinti 
vartojimo gėrybių pasiūlą artimoje ateityje naudojant sparčius, bet bran- 
gius gamybos metodus ir kartu padėti pagrindus gamybos piginimui 
darant dideles investicijas. Tai paaiškina, kodėl ankstyvose ekonominio 
pakilimo stadijose situaciją valdo piniginė palūkanų norma. Nors tai 
reiškia, jog šiomis aplinkybėmis žemas palūkanų lygis būtų efektyvus 
investicijų apimčių didėjimo veiksnys, tačiau tas nereiškia, kad pradė- 
jus kilti vartojimo gėrybių kainoms galėtų išsilaikyti realūs užmokesčiai 
proporcingai didinant piniginius užmokesčius. 


Tai, kad svarstomomis aplinkybėmis realūs užmokesčiai anksčiau 
ar vėliau smuks, o investavimo išlaidos mažės, tampa akivaizdu ap- 
mąstant tuos paradoksalius rezultatus, kuriuos gautume, jeigu padėtis 
klostytųsi taip, kaip ji turėtų klostytis priešingos koncepcijos požiūriu. 
Prekių kainų didėjimas esant neribotai pinigų pasiūlai fiksuota palū- 
kanų norma skatintų investavimo išlaidų ir realių investicijų didėjimą, 
o tai (neturint darbo rezervų) galėtų įvykti tik vartojimo gėrybių ga- 
mybos artimoje ateityje mažinimo sąskaita. Atitinkamai didėjantis pi- 
niginių pajamų ir galutinių produktų paklausos lygis, mažėjant varto- 
jimo prekių gamybai, lemtų tolesnį jų kainų kilimą atlyginimų atžvil- 
giu. Šis tolesnis vartojimo prekių kainų didėjimas skatintų, tos koncep- 
cijos požiūriu, toliau didinti investavimą vartojimo prekių gamybos 5ą- 
skaita ir taip toliau, matyt, tol, kol neliktų žmonių, gaminančių vartoji- 

mo gėrybes, nes kiekvienas gamintų mašinas, skirtas vartojimo gėry- 
bių gamybai toje tolimoje ateityje, kai visi Žmonės jau bus mirę iš ba- 
do. Nors tam tikra tendencija šia linkme veikiausiai egzistuoja anksty- 
vose ekonominio pakilimo stadijose, nebūtina prietaringai tikėti savi- 
reguliuojančia ekonominės sistemos galia, kad įtartume, jog gerokai 
anksčiau prieš šį kraštutinį rezultatą atsiras jėgų, stabdančių tokią rai- 
dą. O tai mus veda prie antrosios argumento versijos, pagal kurią le- 
miamas situacijos veiksnys yra piniginė palūkanų norma. 

Šiai argumento versijai, pagal kurią pripažįstama, jog darbo užmo- 
kestis gali išlikti santykinai per žemas palūkanų normos atžvilgiu, ta- 
čiau teigiama, jog vis dėlto, jeigu pinigų pasiūla yra visiškai elastinga, 
tai būtent palūkanų norma, o ne užmokesčio dydis lems investavimo 
formą, atstovauja pirmiausia Kaldoras ir Wilsonas.** Tačiau šiedu au- 
toriai, kaip mėginsime parodyti, taip supaprastina užduoties sąlygas, 
jog neįrodo to, ką buvo užsibrėžę įrodyti. Visa, ką jie įrodo, tėra tezė, 
kad jeigu esant tam tikrai palūkanų normai gali būti įgyjama bet kokia 
pinigų suma, tai tik nuo palūkanų normos priklausys tai, kuris meto- 
das duos didžiausią einamąjį pelną virš einamųjų kaštų po to, kai bus įsi- 
gyta metodą atitinkanti įranga. O tai yra ne daugiau nei variantas tos 
trivialios tiesos, kurią pabrėžėme nuo pat pradžios - kad kol palūkanų 
norma išlieka pastovi, realaus darbo užmokesčio dydžio pokytis nega- 
li pakeisti skirtingų gamybos metodų santykinių kaštų. Kaldoras ir Wil- 
sonas visiškai neatsižvelgia į tai, kad lygindami pelną, gaunamą taikant 
skirtingus gamybos metodus, jie lygina metodus, pritraukiančius skir- 
tingus kapitalo kiekius, neskaičiuodami papildomo realaus kapitalo, ku- 
rio reikalauja vienas iš dviejų metodų, sukūrimo kaštų. Tai paaiškina- 
ma tuo, kad jie jokio dėmesio neskiria tam, kas vyks pereinamuoju pe- 
riodu, prieš įsigyjant naują įrangą. Tačiau ar ši įranga apskritai bus pri- 
einama, labai priklauso nuo to, kas vyks šį periodą. Problemos neiš- 
sprendžia tezė, kad pasirinkus tam tikrą kursą einamųjų įplaukų per- 
viršis einamųjų išlaidų atžvilgiu bus didžiausias pradedant tam tikra 
data ateityje, jeigu nėra paaiškinama, kas įvyks per laikotarpį tarp da- 
bartinio momento ir tos datos ateityje. Rinkdamiesi vieną iš dviejų al- 


?6 N. Kaldor, „Capital Intensity and the Trade Cycle“, Economica, February, 1939; 
T. Wilson, „Capital Theory and the Trade Cycle“, Revieto of Economic Studies, June, 1940. 

ternatyvių metodų negalime priimti sprendimo remdamiesi tik tuo, ko- 
kia bus padėtis vėliau, susiklosčius vienokiai ar kitokiai naujai ilgalaikei 
pusiausvyrai, o turime atsižvelgti į tai, kas įvyks per tą laiko tarpą, nes 
nuo šito priklausys, kokia ilgalaikė pusiausvyra susiklostys. Kaldoro ir 
Wilsono procedūroje už borto paliekami realūs veiksniai, determinuo- 
jantys kapitalo pasiūlą, ir tariama, kad ilgainiui būtinai bus sukurtas 
toks kapitalo kiekis, kad jo „ribinis efektyvumas“ pasieks vien pinigi- 
nių veiksnių determinuojamą palūkanų lygį. 

Kalbant konkrečiau, Kaldoras ir Wilsonas taria, kad jeigu tik lėšos 
būtų prieinamos, tai jų postuluojamomis sąlygomis pelningiausias bū- 
das patenkinti padidėjusią produkto paklausą būtų didinti įrangos kiekį 
proporcingai didesniam produkto kiekiui, kuris gali būti parduotas 
duotąja kaina, nors taip pasivyti didėjančią paklausą paprastai būtų 
įmanoma tik po gana ilgo intervalo. Tokio intervalo nebūtų tik tuo at- 
veju, jeigu galėtume tarti, kad reikiamą papildomą įrangą nesunku nu- 
sipirkti ir momentaliai įrengti. Ši prielaida (prilygstanti prielaidai, jog vi- 
sas gamybos plėtrai reikalingas realus kapitalas jau egzistuoja) galėtų 
būti teisinga bet kurios atskiros įmonės atveju, tačiau ne tada, kai visos 
įmonės vienu metu yra toje pačioje padėtyje. Mus dominančioje situa- 
cijoje papildoma įranga ir juo labiau jos pagaminta produkcija bus pri- 
einama tik labai pavėluotai. Iki šios produkcijos pasirodymo tas pelnas, 
kurį būtų buvę galima gauti taikant spartesnius metodus, bus prarastas, 
ir todėl turi būti laikomas gamybos tolesnei ateičiai kaštų dalimi. 

Į tai, Žinoma, bus atsakyta, kad verslininkams niekas netrukdo ju- 
dėti abiem keliais: artimos ateities produkciją teikti naudojant sparčius, 
bet brangius metodus /r tolesnei ateities perspektyvai užsakyti daugiau 
mašinų. Tačiau čia iškyla esminis klausimas, ar realių išteklių, ypač dar- 
bo, užteks, kad vienu metu būtų galima realizuoti abu tikslus. Arba, 
kitaip sakant, kyla klausimas, į kurį dabar madinga nekreipti dėmesio 
svarstant šias problemas - ar neribota piniginių lėšų pasiūla garantuo- 
ja tokią pat neribotą realių išteklių pasiūlą? Jau matėme, kad esant tos 
rūšies situacijai, kuri mus domina, atsakymas turi būti neigiamas. 

Tačiau verta panagrinėti šiek tiek atidžiau tai, kaip kai kuriems eko- 
nomistams pavyksta užglaistyti šią problemą ir todėl tariamai pavyks- 
ta kapitalo pasiūlos problemą atsieti nuo jos sprendimui svarbių duo- 
menų. Labiausiai pamokomas pavyzdys yra tai, kaip šį klausimą trak- 

tuoja Kaldoras aukščiau nurodytame straipsnyje. Jis aiškiai sako, jog 
svarstys visus tuos atvejus, kur atskirų įmonių produkciją riboja „smun- 
kančios produktų paklausos kreivės ir/arba kylančios jos faktorių pasiūlos 
kreivės“" kaip vienintelę galimą alternatyvą neelastingai kredito pasiū- 
lai. Tačiau pradėdamas šį klausimą svarstyti jis taria ir galiausiai išna- 
šoje net eksplicitiškai įveda prielaidą, kad „faktorių pasiūlos elastingu- 
mas, imant atskirą įmonę, yra beribis“.* Nors šitaip jis faktiškai apri- 
boja savo įrodymą tik dalimi visų tų atvejų, kuriems iš pradžių buvo 
numatytas, toliau jis kalba taip, tarsi būtų pateikęs įrodymą visiems at- 
vejams, 0 savo pradinę alternatyvą (neelastinga kredito pasiūla arba 
smunkančios produkcijos paklausos kreivės ir/arba kylančios faktorių 
pasiūlos kreivės) ir toliau teikia kaip atitinkančią skirtumą tarp situa- 
cijų, kur arba tik darbo užmokesčio lygis, arba tik palūkanų lygis le- 
mia tai, kurie gamybos metodai bus pelningi. 

Tai, kad Kaldoras nekreipia dėmesio į darbo pasiūlos ribotumo pa- 
darinius, yra itin svarbu dėl to, kad būtent per kylančią darbo pasiūlos 
kainą apčiuopiamai pasireiškia investavimui prieinamų realių išteklių 
stygius (sukeliamas konkuruojančios vartojimo gėrybių gamintojų pa- 
klausos). Jo išvada gali būti gauta tik tuo atveju, jeigu vadovaujamasi 
prielaida, kad darbo (ir kitų faktorių) pasiūlos elastingumas yra beri- 
bis. Kur tokia prielaida galioja, ten išties nėra pagrindo manyti, kad ver- 
slininkai negali pelnytis esant neribotiems piniginiams ištekliams, ga- 
mybos apimtis sparčiai didindami brangiais gamybos metodais, kartu 
rengdamiesi ekonomiškesnei didesnės produkcijos gamybai vėliau. Kol 
nenaudojami darbo ištekliai yra prieinami nepakitusia kaina, tol pini- 
ginių išteklių neribotumas reiškia neribotą išteklių prieinamumą. Ia- 
čiau tai nėra toji sąlyga, kuri galios visiško užimtumo situacijai ekono- 
minio pakilimo viršūnėje. 

Problema, kuri čia iškyla, taps aiškesnė, jeigu sąlygiškai tarsime, kad 
kiekviena įmonė atstovauja tam tikram visiškai integruotam gamybos 


27 Op. cit., p. 46 (išskirta mano). 


?8 Ibid., p. 50, išn. 4. Šią prielaidą implikuoja visi svarstymai šiame ir ankstesniame 
puslapyje, nes tik tuo atveju, jeigu gali būti pritraukiamas bet koks darbo kiekis esant 
duotai jo kainai, „kapitalo pasiūlos kreivė bus horizontali“ realiąja ten vartojamo termi- 
no „kapitalas“ prasme. 

procesui, t.y. kad ne tik galutinio produkto gamyba, ne tik visų žalia- 
vų tiekimas, bet ir visos mechaninės įrangos, reikalingos tam produk- 
tui gaminti, gamyba vyksta įmonės viduje. Tokiomis sąlygomis bet ku- 
ri taip integruota įmonė galėtų pritraukti papildomos darbo jėgos tik 
siūlydama aukštesnį darbo užmokestį; ir nors santykinai mažiau kapi- 
talistinės įmonės galbūt atrastų, jog joms verta didinti išlaidas darbui 
labiau kapitalistinės gamybos sąskaita, toks siekis, nesant darbo jėgos 
pertekliaus, bus neįgyvendinamas visose įmonėse, visose pramonės ša- 
kose ar vidutinio „kapitalo intensyvumo“ įmonėse. 

Tad bet kuriai iš šių įmonių, mūsų tikslų požiūriu, atstovaujančiai 
bendrajai tendencijai, iškils klausimas, kaip paskirstyti turimą darbo jė- 
gą tarp prekių gamybos ir mašinų gamybos užduočių. Siekiant maksi- 
mizuoti einamųjų įplaukų perviršį einamųjų išlaidų atžvilgiu visiems 
periodams po to, kai bus padaryta pakeitimų, būtų galima darbo jėgos 
dalį laikinai perkelti nuo prekių gamybos prie mašinų gamybos. Tai su- 
mažintų einamąją prekių produkciją, tad ir einamąjį pelną ne tik že- 
miau tojų lygio, kuris būtų, jeigu būtų išsaugotos ankstesnės gamybos 
apimtys, bet net žemiau ir to, kuris galėtų būti pasiektas, jeigu eina- 
moji produkcija būtų didinama naudojant sparčius ir brangesnius me- 
todus, kol galiausiai ribiniai kaštai beveik susilygintų su kaina. Šis pel- 
nas, kuris būtų prarastas įsigijus papildomai mašinų, turėtų būti laiko- 
mas kaštais ir atskaičiuojamas iš to didesnio pelno, kuris būtų nuolat 
gaunamas nuo tam tikros datos ateityje. Būtent šio papildomo lauki- 
mo kaštų elemento, kurį implikuoja kapitalistiškesni metodai, niekur 
nerandame Kaldoro ar Wilsono skaičiavimuose. Kadangi, kaip matė- 
me, pelnas, kuris galėtų būti gautas per šį intervalą, yra gana didelis, 
labai tikėtina, kad jis nusvertų svarstykles kapitalistiškesnio proceso ne- 
naudai. Kitaip sakant, pelnas būtų didesnis naudojant greitesnės apy- 
vartos metodą ne todėl, kad jis priaugtų greičiau po to, kai susiklostytų 
Kaldoro ir Wilsono numatoma nauja pusiausvyra (to nebūtų), bet to- 
dėl, kad pelnas, gaunamas naudojant mažiau kapitalistinį metodą, pra- 
dės priaugti anksčiau nei naudojant kapitalistiškesnį metodą. Spren- 
džiant klausimą, ar apskritai turi būti kuriama papildoma įranga, turi 
būti atsižvelgiama į pelną, kuris būtų gaunamas nuo dabar, o ne vien 
į pelną, kuris būtų gaunamas sukūrus papildomą įrangą. Būtent todėl 
mūsų integruotos įmonės, jei tik vidinės jų grąžos normos pakyla pa- 

kankamai aukštai, tikrai neperkels darbo jėgos nuo prekių gamybos prie 
mašinų gamybos, bet, priešingai, ją perkels nuo mašinų gamybos prie 
prekių gamybos. Tai nebus tik laikina pertvarka; ji turės išlikti, kol iš- 
liks sąlygos, dėl kurių atrodė pelninga jos imtis, t.y. kol vartojimo gė- 
rybių kainos išliks aukštos darbo užmokesčio atžvilgiu. 

Prieš palikdami integruotas įmones šiek tiek atidžiau panagrinėki- 
me, kas vyks jų mašinų gamybos baruose. Šie gamybos barai turės at- 
sisakyti dalies tos savo darbo jėgos, kuri netiesiogiai gali būti panau- 
dota vartojimo gėrybėms gaminti, ir jiems teks imti gaminti nesudė- 
tingas, pigesnes mašinas. Dėl šių dviejų pokyčių atsiras perteklius tos 
darbo jėgos, kuri specializavosi sudėtingesnių mašinų gamyboje arba 
tuose darbuose (tokiuose kaip žaliavų, naudojamų mašinų gamyboje, 
gavyba), kurių paklausa griežta kiekybine proporcija priklauso nuo 
bendros mašinų gamybos apimties. Kitaip sakant, padidėjęs mažiau 
specializuoto darbo poreikis nulems kai kurių labiau specifinių darbo 
rūšių — siaurai specializuotų tam tikrų rūšių mašinų gamybos — pa- 
klausos smukimą ir atitinkamą nedarbą. 

Nors atrodo gana akivaizdu, kad rezultatai turi būti tokie pat, jei- 
gu atsisakome skirtingų pramonės šakų visiškos integracijos prielai- 
dos, turiu pripažinti, jog man gana sunku įsivaizduoti, kaip konkre- 
čiai jie atsirastų. Problemos fizinės sąlygos, žinoma, išlieka tos pačios: 
bus tiesa ir tai, jog nepakaks darbo jėgos, kad tuo pačiu metu sparčiai 
padidėtų vartojimo gėrybių gamyba ir būtų apsirūpinta papildoma 
efektyvesne įranga, kurią naudojant galima būtų tą gamybą dar labiau 
išplėsti ateityje. Vis dar bus tiesa ir tai, kad verslininkams nusprendus 
imtis spartesnių, bet brangesnių gamybos metodų, būtų gautas dides- 
nis pelnas. Problema yra tai, kaip jie gali numatyti šį rezultatą; juk kol 
jie mano, kad veikiančiomis kainomis jie bus pajėgūs pasisamdę dau- 
giau darbo jėgos iškart padidinti produkcijos apimtis ir kartu iš maši- 
nų gamintojų užsakyti daugiau mašinų, tai jiems atrodys, jog galima 
pelningai veikti abiem kryptimis; atskiram verslininkui tiesiogiai ne- 
beiškils problema, ar turimą darbo jėgą panaudoti gaminant daugiau 
prekių, ar daugiau mašinų; ir tik tada, kai jis ir visi kiti verslininkai, 
esantys tokioje pat padėtyje, pamėgins tai realizuoti, jie suvoks, kad 
šis jų tikslas yra neįvykdomas. 

Manau, kad ieškant atsakymo pirmiausia dėmesį reikia atkreipti į 
faktą, jog apsirūpinimas artimiausiai ateičiai bus pirmasis verslininko 
prioritetas, nes jeigu pelnas, būsimas artimiausioje ateityje, nebus gau- 
tas, tai tą pelną (galbūt net kartu su kai kuriomis įmonėmis) visam lai- 
kui nusineš konkurentas, o delsimas įsigyti efektyvesnę įrangą mažiau 
paveiks produkcijos apimtį, tik toliau nukels jos įsigijimo datą, kai jos 
kaštai bus mažesni. Su tuo glaudžiai bus susijęs didėjančio netikrumo 
dėl tolesnės ateities efektas. Nors verslininkas gali tikėtis, kad aukštes- 
nės kainos išliks nuolat, jis nebus toks tikras, kad taip bus ne tik arti- 
miausioje ateityje, bet ir tolesnėje. Pagal principą „pjauk žolę, kol ra- 
sa“, pirmiausia pelną gauti bus siekiama artimiausioje ateityje. 

Antra, reikia atsižvelgti į šį faktą: kadangi trumpalaikėje perspektyvoje 
kapitalistiškesni metodai reikalaus daugiau darbo, kad tik didėtų pro- 
dukcijos apimtis, palyginti su mažiau kapitalistiniais metodais, kylanti 
darbo pasiūlos kaina bus skaudžiau juntama veikiau pirmojo, nei antro- 
jo pasirinkimo atveju; t.y. mėginant apsirūpinti mašinomis, kurios būti- 
nos, kad padidėtų tam tikros produkcijos apimtis, bus susiduriama su 
tokiu mašinų kainų padidėjimu, kuris viršys darbo užmokesčių padidė- 
jimą, atsirasiantį dėl to, kad bus įdarbinama daugiau Žmonių tam, jog 
tas pats produktas būtų pagamintas mažiau kapitalistiniais metodais. 

Trečia, turime atsižvelgti į tai, kad jeigu prekių gamintojai nuo pra- 
džių savo gamybos apimtis didina ne papildomai įsigydami mašinų, 
bet naudodami pigesnes mašinas, tai sudėtingesnių mašinų poreikis iš- 
kils tik po to, kai nusidėvės šios pigesnės mašinos; todėl sudėtingesnių 
mašinų paklausa tam tikrą laiką gali apskritai išnykti. 

Galiausiai, ir tai bene svarbiausia, turime atsižvelgti į faktą, jog kol 
prekių gamintojams faktiškai nepavyksta padidinti produkcijos apim- 
čių taip sparčiai, kad ribinė grąža pasiektų tą lygį, kuris, jų manymu, 
ilgainiui įsivyraus, tol jie nebus tikri dėl to, kuris iš įvairių šio paveiks- 
lo elementų pasikeis taip, kad susiklostys nauja pusiausvyros padėtis. 
Kitaip sakant, kol pelnas, gaunamas naudojant pigesnius metodus, ne- 
pradeda mažėti ir todėl atrodo, kad būtina imtis papildomų pastangų 
siekiant susigriebti tą didelį pelną, kuris gali būti labai greitai gautas, 
tol sudėtingesni ir rizikingesni projektai siekiant procentiškai mažes- 
nio (tačiau agregatiškai didesnio) pelno ateityje neatrodys labai patrauk- 
lūs. Tačiau kol žmonės mėgins veikti abiem būdais — sparčiai didinti 

produkciją ir užsakinėti daugiau mašinų - tol pajamos ir galutinių pro- 
duktų paklausa nuolat aplenks vartojimo gėrybių gamintojų lūkesčius. 
Tik po to, kai investicijos bus smarkiai sumažintos, brangesnių meto- 
dų kaštai pasivys kainas ir todėl kapitalistiškesni metodai vėl atrodys 
patrauklūs. 

Puikiai suvokiu, kad tai nėra patenkinama analizė ir kad norėtume 
turėti kur kas aiškesnį vaizdą to proceso, kuriam vykstant konkurencija 
sukuria šį rezultatą. Tačiau nesu tikras, ar šis noras gali būti įgyvendin- 
tas. Turime reikalų su nepusiausvyrine padėtimi, kur įvykių raida pri- 
klauso nuo tos konkrečios tvarkos, kuria skirtingi įvykiai seka vienas 
paskui kitą laike ir kur situacija bet kuriuo momentu paprastai yra „ga- 
na paini“, kaip sakydavome karo metais. Negalime tiksliai pasakyti, ka- 
da verslininkai atsisako beviltiškų mėginimų vienu metu sukurti sudė- 
tingesnę įrangą ir kartu sparčiai padidinti gamybos apimtis. Visa, ką ga- 
lime pasakyti, yra tai, kad kuo toliau į ateitį bus stumiamas mūsų nagri- 
nėjamas efektas, tuo stipresnės taps jį lemiančios jėgos (t.y. kuo ilgiau ga- 
lutinės paklausos didėjimui bus leidžiama lemti proporcingai didėjan- 
čias investicijas, tuo labiau pakils galutinių produktų kainos kaštų atžvil- 
giu) ir todėl anksčiau ar vėliau jos taps vyraujančiu situacijos veiksniu. 


Bet koks mėginimas nustatyti, remiantis turima statistine informa- 
cija, ar Ricardo efektas išties veikia taip, kaip nurodo ši analizė, susi- 
duria su rimtais sunkumais. Čia galime tik paminėti sunkumus, kurie 
iškyla visiems verifikacijos mėginimams, ir paaiškinti, kodėl dabar mūsų 
turimi duomenys, kaip atrodo, neleidžia daryti jokių galutinių išvadų. 

Visų pirma reikia pabrėžti, kad nors frazė „realūs užmokesčiai“ kar- 
tais vartojama šiame kontekste, tas užmokesčių dydžio ir prekių kainų 
santykis, kuris mums čia pirmiausia rūpi, neturi jokio ryšio su „realiais 
užmokesčiais“ ta prasme, kuria šis terminas paprastai vartojamas. Jei- 
gu įprastuose kontekstuose svarstant realius užmokesčius kalbama apie 
darbininko gaunamo užmokesčio santykį su prekių, kurioms jis išlei- 
džia savo darbo užmokestį, kainomis, tai čia mus domina verslininko 

samdomo darbo kaštų santykis su jo gaminamo produkto kainomis. Čia 
tik užsiminsime apie tai, kad net darbininkams mokami darbo užmo- 
kesčiai ir darbo kaštai, kuriuos pakelia verslininkas, kartais gali nesu- 
tapti. Tačiau svarbesnis skirtumas - tai skirtumas tarp prekių, kurioms 
darbininkai išleidžia savo darbo užmokesčius, kainų ir gėrybių, kurių 
gamyboje naudojamas darbas, kainų. Toliau nurodome pagrindinius šio 
skirtumo šaltinius. 

1. Jeigu „pragyvenimo kaštus“ daugiausia lemia žemės ūkio produk- 
cijos kainos, tai mūsų tikslams svarbesnės yra pramoninių prekių kai- 
nos. Kalbant bendriau, mūsų tikslo požiūriu, bet kurio atskiro produk- 
to kainos pokyčio svarba kinta proporcingai kapitalo kiekiui, kuris nau- 
dojamas jo gamyboje (jis yra santykinai nedidelis žemės ūkyje ir dide- 
lis - pramonėje). Šio skirtumo reikšmė atsiskleidžia tada, kai prisime- 
name, jog vien paklausos poslinkis nuo produktų, kurių gamyba rei- 
kalauja palyginti nedaug kapitalo, prie produktų, kurių gamyba reika- 
lauja palyginti daug kapitalo, turėtų tokį pat poveikį, kaip visuminės 
paklausos didėjimas. Bet kokį statistinį tyrimą turbūt geriausia nuo pra- 
džių apriboti tuo poveikiu, kurį produkto kainų ir darbo užmokesčių 
dydžio santykio pokyčiai tam tikroje pramonės šakoje daro investavi- 
mui toje pramonės šakoje. Jeigu būtų imamasi bendresnių tyrimų, tai 
kainas turbūt derėtų pasverti pagal proporcingą kapitalo kiekį, naudo- 
jamą skirtingų gėrybių gamyboje. Turint reikalų su „atviromis sistemo- 
mis“ (taip paprastai esti statistiniuose tyrimuose) tektų dar skirti vie- 
tos gaminių ir importuojamų gaminių kainas. 

2. Jeigu „pragyvenimo kaštų“ koncepcijoje svarbiausios bus mažme- 
ninės kainos, tai mūsų tikslo požiūriu, svarbiausios bus gamintojų gau- 
namos kainos; apskritai imant, dėl priežasčių, kurias mums čia nebūti- 
na nagrinėti, pastarosios (arba bent jau didmeninės) kainos svyruoja la- 
biau nei mažmeninės. 


? Dėl pasikeitusių mokesčių, dėl socialinio draudimo naštos arba dėl įstatyminės 
ar profsąjunginės darbo santykių reglamentacijos. Prisimenu vieną išsamią lyginamo- 
sios statistikos analizę, kurios objektas buvo „realūs darbo užmokesčiai“, gaunami li- 
notipo operatorių Švedijoje ir Austrijoje; ji visiškai įtikinamai parodo, jog nors darbininkų 
darbo užmokesčių perkamoji galia buvo daug mažesnė Austrijoje, ten jie reiškė daug 
didesnius darbo kaštus gamintojui. 

3. Jeigu „pragyvenimo kaštų“ koncepcijoje svarbiausias yra santy- 
kis tarp darbo užmokesčių dydžio ir fiksuoto prekių kiekio kainos, tai 
mus čia domina darbo kaštų ir ribinio to darbo produkto santykiai. Ta- 
čiau pats šis ribinis produktas yra ne konstanta, o kintamasis, ir jis gali 
įvairuoti veikiamas arba mūsų nagrinėjamo efekto, arba dėl savo kai- 
tos tapti šio efekto priežastimi. Kitaip sakant, ribinio produkto poky- 
čiai gali pasireikšti arba kaip priklausomi kintamieji, kai jie yra kapita- 
lo ir darbo proporcijos kaitos padarinys, arba kaip nepriklausomi kin- 
tamieji - kai juos sukelia „duomenų“ pokyčiai, ypač naujos technolo- 
ginės žinios. Technologinė kaita, bent jau tada, kai ji yra sparti ir plati, 
čia gali sukelti rimtų sunkumų. 

Kol technologinės žinios nesikeičia, tie darbo kaštų ir jo produkto 
kainų santykiai, kurie čia mus domina, paprastai bus tie patys, kaip ir 
santykiai tarp fiksuoto darbo kiekio kaštų ir fiksuoto produkto kiekio 
kainos, nors turint reikalų su „atvira“ sistema, kurios nors svarbios ža- 
liavos kainos pasikeitimas gali suardyti net šį paprastą santykį. Tačiau 
jeigu turi būti atsižvelgiama į technologinių žinių pokyčius, tai proble- 
ma tampa kur kas sudėtingesnė. Imant kraštutinį atvejį akivaizdu, kad 
jeigu pažinimo pažangos dėka tomis pačiomis mašinų ir kitokiomis są- 
naudomis galėtume pagaminti 20 proc. daugiau produkto nei anksčiau, 
tiesioginis poveikis būtų labai panašus į produkto kainos pakilimo po- 
veikį. Jeigu toks pokytis įvyksta izoliuotai, jis nekelia ypatingų proble- 
mų. Tačiau jeigu jis įvyksta kartu su kainos pokyčiais, iškyla proble- 
ma, kurios praktinį sprendimą sunku įsivaizduoti. Norėdami įvertinti 
kurio nors kainų pokyčio, vykstančio kartu su technologiniu pokyčiu, 
reikšmę, turėtume žinoti, kuris kainų santykis dabar „atitinka“ anks- 
čiau egzistavusį kainų santykį, t.y. kuris darbo kaštų ir produkto kai- 
nos santykis dabar investavimą padarytų nei daugiau nei mažiau pa- 
trauklų negu tas santykis, kuris egzistavo iki technologinio pokyčio. Kol 
kas negaliu pasiūlyti šios problemos sprendimo. 


XII 


EKONOMINĖS TARPVALSTYBINIO 
FEDERALIZMO SĄLYGOS* 


Pagrįstai laikoma, kad vienas didžiausių tarpvalstybinės federaci- 
jos privalumų yra tai, kad ji pašalintų kliūtis žmonių, prekių ir kapita- 
lo judėjimui tarp valstybių ir leistų sukurti bendras teisės normas, ben- 
drą monetarinę sistemą ir bendrą susisiekimo kontrolę. Sunku perver- 
tinti materialinę vieningos ekonominės erdvės sukūrimo naudą, ir, kaip 
atrodo, daugelis laiko savaime suprantamu dalyku, kad tokia ekono- 
minė sąjunga reikštų ir politinę sąjungą. Kadangi čia bus argumentuo- 
jama, jog ekonominės sąjungos sukūrimas nustatys labai griežtus apri- 
bojimus plačiai pripažįstamiems politiniams siekiams, tai turime pra- 
dėti nuo paaiškinimo, kodėl ekonominių barjerų tarp federacijos narių 
pašalinimas yra ne tik sveikintinas federacijos palydovas, bet ir būti- 
noji pagrindinio jos tikslo įgyvendinimo sąlyga. 

Žinoma, pagrindinis tarpvalstybinės federacijos tikslas yra taikos ga- 
rantavimas - kai užkertamas kelias karams tarp federacijos narių pa- 
šalinant jų tarpusavio trinties priežastis ir sukuriant veiksmingą gali- 
mų nesutarimų sprendimo mechanizmą, ir kai užkertamas kelias fede- 
racijos karams su nepriklausomomis valstybėmis, nes federacija pada- 
roma tokia galinga, kad ji gali pašalinti bet kokį išorinio puolimo pa- 
vojų. Jeigu šis tikslas galėtų būti pasiektas vien subūrus politinę sąjun- 
gą, bet neliečiant ekonomikos srities, daugelis veikiausiai pasitenkintų 
bendros valdžios, kuri tvarkytų tik gynybos ir bendros užsienio politi- 
kos reikalus, sukūrimu, jeigu gilesnis susivienijimas trukdytų įgyven- 
dinti kitus idealus. 


* Perspausdinta iš New Commonwealth Ouarterlyų, V, No. 2 (September, 1939), 131- 
149. 

Tačiau galima pateikti rimtų argumentų, kurie parodo, kodėl visi 
tarpvalstybinės federacijos projektai numato ekonominę sąjungą ir netją 
laiko vienu iš svarbiausių federacijos tikslų, ir kodėl istorija nepateikia 
pavyzdžio šalių, kurios sėkmingai vykdytų bendrą gynybos ir užsienio 
politiką neįsivedusios bendro ekonominio režimo.' Nors yra pavyzdžių, 
rodančių, jog šalys, sukurdamos muitų sąjungas, nebūtinai sukuria ben- 
dras užsienio politikos ir gynybos institucijas, kelių šalių apsisprendi- 
mas laikytis bendros užsienio politikos ir bendros gynybos strategijos, 
kaip jį iliustruoja Austro-Vengrijos monarchijos pavyzdys, neišvengia- 
mai buvo derinamas su bendra muitų, monetarine ir finansų politika. 

Šį faktą iš dalies paaiškina Sąjungos santykiai su išoriniu pasauliu, 
nes bendras atstovavimas užsienio šalyse ir bendra užsienio politika be- 
veik neįsivaizduojama be bendros finansų ir monetarinės politikos. Jeigu 
tarptautinės sutartys būtų sudaromos tik Sąjungos vardu, tai reikštų, 
jog tik Sąjungos kompetencijai priklauso visi tarptautiniai santykiai, 
įskaitant eksporto ir importo kontrolę ir t.t. Jeigu Sąjungos valdžia bū- 
tų atsakinga už taikos palaikymą, tai būtent Sąjunga, o ne jos nariai, 
turėtų pakelti atsakomybę už visus tuos sprendimus, kurie gali būti 
naudingi arba žalingi kitoms šalims. 

Ne mažiau svarbūs yra bendros gynybos politikos reikalavimai. Bet 
kokie barjerai tarpvalstybinei prekybai kliudo geriausiai išnaudoti tu- 
rimus išteklius ir silpnina Sąjungos galią, o įvairūs regioniniai intere- 
sai, kurie iškiltų vykdant bet kokį regioninį protekcionizmą, neišven- 
giamai sukurtų įvairių kliūčių veiksmingai gynybos politikai. Ir šiaip 
jau būtų gana sunku sekcijinius interesus pajungti Sąjungos interesams; 
o jeigu dar šalys narės atstovautų tik interesams atskirų bendruome- 
nių, kurių gyventojai išlošia arba pralošia dėl to, kad jie yra atskirti nuo 
Sąjungos įvairiais barjerais, tai būtų neįmanoma vykdyti kokios nors 
apibrėžtos gynybos politikos, nes kiekviename jos posūkyje ji būtų trik- 
doma vietinių interesų. Tačiau tai tėra aspektas bendresnės problemos, 
kurią dabar aptarsime. 

Įtikinamiausias paaiškinimas, kodėl tokia sąjunga turėtų aprėpti ir 
ekonomikos sritį, yra Sąjungos vidinės darnos išlaikymo būtinybė. Bet 
kokia atskiros valstybės ekonominio uždarumo, arba izoliavimosi, 


' Klausimą, kokiu mastu Britanijos tautų sandrauga po Vestminsterio statutų pri- 
ėmimo šiuo požiūriu būtų išimtis, derėtų panagrinėti atskirai. 

priemonė skatina visų jos gyventojų interesų solidarizavimąsi ir konflik- 
tavimą su kitų valstybių gyventojų interesais, ir nors esame prie šių kon- 
fliktų taip pripratę, jog jie mums atrodo visiškai natūralūs, iš tikrųjų jie 
nėra nei natūralūs, nei neišvengiami. Visiškai nesuprantama, kodėl koks 
nors pokytis, liečiantis atskirą pramonę tam tikroje teritorijoje, skau- 
džiau turėtų atsiliepti visiems arba daugumai tos teritorijos gyventojų 
nei žmonėms kitur. Tas pat pasakytina apie teritorijas, kurias apibrėžia 
suverenių valstybių sienos arba konvencinės regionų ribos - jeigu nebū- 
tų muitų barjerų, atskirų monetarinių sistemų ir kitokių kliūčių laisvam 
žmonių ir prekių judėjimui. Tik dėl šių barjerų įvairių palankių arba ne- 
palankių pokyčių, paliečiančių pirmiausia atskiras žmonių grupes, pa- 
dariniai paliečia tik tam tikros valstybės gyventojus ir beveik visus žmo- 
nes, gyvenančius jos teritorijoje. Tokie ekonominiai barjerai sukuria in- 
teresų bendruomenes regioniniu pagrindų; dėl to visi interesų konflik- 
tai turi tendenciją virsti konfliktais tarp tos pačios sudėties žmonių gru- 
pių - užuot buvę konfliktais tarp nuolat besikeičiančios sudėties grupių; 
vietoje individų konfliktų, kai kartais vienu klausimu jie atsiduria vieno- 
je, o kartais (kitu klausimu) - kitoje priešingų interesų grupėje, atsiranda 
nuolatiniai konfliktai tarp pačių valstybių gyventojų. Verta pabrėžti tą 
svarbią aplinkybę, kad nacionalinis apsiribojimas ves prie didelių gy- 
ventojų pragyvenimo lygio skirtumų atskirose valstybėse.“ Vien tas fak- 
tas, kad kiekvienas pakartotinai patirs, jog jo interesai yra glaudžiai su- 
siję su vienos pastovios žmonių grupės interesais ir yra priešingi kitos 
grupės interesams, kels įtampą tarp tokių grupių. Neišvengiama, kad vi- 
sada bus interesų bendruomenių, kurias vienodai veiks tam tikri įvykiai 
arba tam tikros priemonės. Tačiau akivaizdu, kad didesnės visumos 
darnos požiūriu svarbu, kad toks susigrupavimas nebūtų pastovus ir, 
konkrečiau, kad įvairios interesų bendruomenės sutaptų teritoriškai ir 
niekada nebūtų nuolat tapatinamos su konkretaus regiono gyventojais. 

Vėliau nagrinėsime, kaip egzistuojančiose federacinėse valstybėse, 
net jeigu valstybėms narėms nesuteikiama tokių protekcionizmo įran- 
kių kaip muitai ar nepriklausoma valiuta, mažiau akivaizdžios pro- 


* Būtent dėl to, kad esant šioms sąlygoms visų šalies žmonių pragyvenimo lygis tu- 
rės tendenciją keistis ta pačia kryptimi, tokios sąvokos kaip šalies pragyvenimo lygis arba 
kainų lygis nustoja būti tik statistinėmis abstrakcijomis ir tampa labai konkrečiomis rea- 
lybėmis. 

tekcionizmo formos sukelia tarp valstybių didėjančią įtampą, atsako- 
mųjų veiksmų eskalaciją ir kartais net jėgos panaudojimą. Nesunku įsi- 
vaizduoti, kur tai nuvestų, jeigu atskiros valstybės galėtų naudotis vi- 
su protekcionizmo priemonių arsenalu. Atrodo ganėtinai tikra, kad po- 
litinė anksčiau buvusių suverenių valstybių Sąjunga negalėtų ilgai iš- 
likti, jeigu jos nepapildytų ekonominė sąjunga. 


Muitų sienų nebuvimas ir laisvas žmonių bei kapitalo judėjimas tarp 
federacijos valstybių turi tam tikrų svarbių padarinių, į kuriuos dažnai 
neatkreipiama dėmesio. Pirmiausia tokiu atveju smarkiai apribojama 
atskirų valstybių ekonominės politikos laisvė. Juk jeigu prekės, žmo- 
nės ir pinigai laisvai gali judėti per valstybių sienas, tampa neįmano- 
ma atskirų valstybių veiksmais daryti įtaką skirtingų produktų kainoms. 
Tokiu atveju Sąjunga tampa vieninga rinka ir kainos skirtingose jos da- 
lyse skirsis tik priklausomai nuo transportavimo kaštų. Kiekvienas bet 
kokios prekės gamybos sąlygų pokytis bet kurioje Sąjungos dalyje (jei- 
gu prekė gali būti transportuojama į kitas Sąjungos dalis) atsilieps jos 
kainoms visur. Panašiai investavimo sąlygų arba darbo užmokesčio dy- 
džio pakitimai kurioje nors Sąjungos dalyje anksčiau ar vėliau paveiks 
kapitalo ir darbo pasiūlą bei kainą visose kitose Sąjungos dalyse. 

Šiuo metu beveik visa toji ekonominė politika, kuria siekiama pagel- 
bėti atskiroms ūkio šakoms, vykdoma mėginant paveikti kainas. Kad ir 
kaip tai būtų daroma - naudojant „rinkos tarybų“ (marketinę boards) in- 
strumentus, gamybos kvotų schemas ar atskirų pramonės šakų prievar- 
tinio „reorganizavimo“ ir perteklinių pajėgumų naikinimo būdu - visa- 
da siekiama apriboti pasiūlą ir taip pakelti kainas. Visos tokios atskirų 
valstybių priemonės taptų neįgyvendinamos joms tapus 5ąjungos narė- 
mis. Visas monopolistinio atskirų ūkio šakų organizavimo priemonių 
arsenalas išslys iš atskirų valstybių rankų. Jeigu jos vis dar norėtų remti 
atskiras gamintojų grupes, tai šio tikslo galėtų siekti tik tiesiogiai jas 
subsidijuodamos iš mokesčiais surenkamų lėšų. Tačiau visos tos prie- 
monės, kuriomis, pavyzdžiui, Anglijoje cukraus ir pieno, kiaulienos ir 
bulvių, medvilnės, akmens anglies ir plieno gamintojai buvo ginami 
nuo „žlugdančios“ vidaus ir užsienio konkurencijos, bus neprieinamos. 

Taip pat aišku, jog Sąjungai priklausančios valstybės negalės vykdyti 
nepriklausomos monetarinės politikos. Esant bendram piniginiam vie- 
netui nacionalinių centrinių bankų vaidmuo bus apribotas taip, kaip jis 
buvo apribotas griežto aukso standarto režimo sąlygomis, ir galbūt net 
labiau, nes tradicinio aukso standarto režimo sąlygomis valiutų kursų 
svyravimai tarp šalių buvo didesni nei tarp atskirų tos pačios šalies da- 
lių, ir apskritai didesni nei tie, kuriuos galima būtų toleruoti Sąjungos ri- 
bose.? Tiesą sakant, atrodo abejotina, ar Sąjungoje su vieninga monetari- 
ne sistema liktų vietos nepriklausomiems nacionaliniams centriniams 
bankams; jie veikiausiai būtų perorganizuoti į instituciją, panašią į JAV 
Federalinę rezervų sistemą. Tačiau bet kuriuo atveju toji nacionalinė mo- 
netarinė politika, kuri buvo vykdoma atsižvelgiant pirmiausia į ekono- 
mines ir finansines atskiros valstybės sąlygas, neišvengiamai sužlugdytų 
vieningą monetarinę sistemą. Tad bet kokia monetarinė politika turėtų 
būti vykdoma federaciniu, o ne atskirų valstybių lygiu. 

Tačiau net kalbant apie smulkesnes kišimosi į ekonominį gyvenimą 
priemones nei pinigų ir kainų reguliavimo priemonės, atskirų valstybių 
veikimo laisvė būtų smarkiai apribota. Nors valstybės, žinoma, galėtų 
kontroliuoti gaminamų prekių ir naudojamų gamybos metodų kokybę, 
turime atsižvelgti į tai, kadjeigu atskira valstybė negali uždrausti impor- 
to prekių, gaminamų kitose Sąjungos dalyse, tai bet kokia tos valstybės 
primetama našta tam tikram verslui rimtai pablogina jo konkurencinę pa- 
dėtį panašaus verslo kitose Sąjungos dalyse atžvilgiu. Kaip rodo egzistuo- 
jančių federacijų patirtis, net tokie įstatymai, kuriais reguliuojamas vaikų 
darbas ar darbo trukmė, tampa sunkiai įgyvendinami atskiroje valstybėje. 

Ir grynai finansų srityje bus šiek tiek apribotos atskirų šalių galimy- 
bės surenkant biudžetą. Didesnis tarpvalstybinis mobilumas atskiras 
valstybes ne tik privers vengti tokių tiesioginio apmokestinimo formų, 
kurios kapitalą arba darbą verstų keltis kitur, bet joms iškils ir rimtų 
problemų naudojant įvairias netiesioginio apmokestinimo formas. Pa- 
vyzdžiui, jeigu bus mėginama, kas neabejotinai pageidautina, sumažinti 
valstybių sienų perėjimo kaštus, tai bus sunku apmokestinti bet kurias 
lengvai importuojamas prekes. O tai sužlugdytų ne tik tokias apmo- 


3 Dėl klausimų, kurie iškyla ryšium su tuo žr. mano Monetary Nationalism and Inter- 
national Stability (London, 1937). 

kestinimo formas, kaip tabako monopolis, bet veikiausiai ir daugelį ak- 
cizinio apmokestinimo formų. 

Čia nemėginsime išsamiau aptarti visų tų apribojimų, kuriuos fede- 
racija primestų atskirų šalių ekonominei politikai. Tai, kas buvo pasa- 
kyta, turbūt jau pakankamai gerai parodo bendrąjį jų kryptingumą. La- 
bai tikėtina, kad siekiant garantuoti laisvą žmonių, prekių ir kapitalo 
judėjimą, atskirų valstybių laisvės apribojimai, kuriuos joms primestų 
federacijos konstitucija, būtų net didesni už tuos, kuriuos čia aptarė- 
me, tad valstybių galia imtis nepriklausomų veiksmų būtų net labiau 
ribota. Prie šio klausimo dar turėsime grįžti. 

Reikia pridurti tik tai, kad šie apribojimai turės galioti ne tik valsty- 
bės vykdomai ekonominei politikai, bet ir tai ekonominei politikai, ku- 
rią siekia įgyvendinti verslo ir darbo organizacijos, veikiančios visoje 
valstybės teritorijoje. Kai tik atveriamos sienos ir garantuojama judėji- 
mo laisvė, visos šios nacionalinės organizacijos - profsąjungos, karte- 
liai, verslo asociacijos - praranda savo monopolinę padėtį, tad ir savo 
galią kontroliuoti savo paslaugų ar prekių pasiūlą. 


Iš šios argumentacijos skaitytojas veikiausiai padarys išvadą, kad jei- 
gu ekonominė atskirų valstybių galia federacijoje bus taip apribota, tai 
federacinė valdžia turės perimti tas funkcijas, kurių valstybės jau ne- 
galės atlikti ir vykdyti visą tą planavimą bei reguliavimą, kurio negali 
vykdyti atskiros valstybės. Tačiau čia iškyla naujų problemų. Mūsų 
trumpoje apžvalgoje jas bus patogiausia aptarti muitų - būdingiausios 
valstybinės intervencijos į ekonominį gyvenimą formos - pavyzdžiu. 
Mūsų pastabos dėl muitų galios ir daugumai kitų restrikcinių bei pro- 
tekcinių priemonių. Keletą pastebėjimų apie kitas valstybinio regulia- 
vimo atmainas pateiksime vėliau. 

Visų pirma pabrėžtina, jog atskiros pramonės kaip visumos prote- 
gavimas Sąjungoje duos mažai naudos tiems, kurie naudojasi protek- 
cija, nes gamintojai, nuo kurių konkurencijos jie siekia apsiginti, bus 5ą- 
jungoje. Anglijos kviečių augintojas mažai išloš iš muito, kuris toje pa- 
čioje laisvosios prekybos zonoje galioja jam, kanadiečiui ir galbūt dar 

argentiniečiui kviečių augintojui. Britų automobilių gamintojas nedaug 
išloš iš muitų sienos, kuri kartu supa ir Amerikos gamintojus. Visa tai 
yra ganėtinai aišku. 

Tačiau net ten, už federacijos ribų, kur veikia svarbūs gamintojai, 
nuo kurių konkurencijos nori apsiginti atskira pramonė kaip visuma, 
iškils specifinių problemų, kurios nekyla, bent jau tuo pačiu mastu, na- 
cionalinėje muitų sistemoje. 

Pirmiausia turbūt reikėtų pabrėžti, jog tam, kad atskira pramonė tu- 
rėtų naudos iš muito, būtina, kad muito tarifas jos produktams būtų 
aukštesnis už muito tarifus, taikomus prekėms, kurias šios pramonės 
gamintojai vartoja. Vienodas muito tarifas visam importui duoda nau- 
dos (visų kitų sąskaita) tik toms pramonėms, kurios konkuruoja su im- 
portu; tačiau šios naudos pasiskirstymas bus visiškai atsitiktinis, tad 
mažai tikėtina, kad ji atiteks tiems, kuriems siekiama padėti. Nors toks 
muitas mažintų kiekvieno materialinę gerovę Sąjungoje, jis galbūt bū- 
tų naudojamas kaip federacijos narių politinio solidarumo stiprinimo 
priemonė. Tad atrodo, jog jis nekelia kokių nors ypatingų problemų. 

Sunkumų atsiranda tada, kai muitų priemonėmis siekiama padėti 
konkrečiai pramonei augti sparčiau nei ji būtų augusi nesant muito ar- 
ba apginti ją nuo importo, kuris ją smukdytų. Tokiais atvejais subsidi- 
juojant atskirą žmonių grupę neišvengiamai primetamas nuostolis vi- 
siems kitiems gamintojams ir vartotojams. 

Nacionalinėse valstybėse dabar vyraujanti ideologija leidžia paly- 
ginti nesunkiai įtikinti visuomenę tuo, kad jai naudinga ginti „mūsų“ 
plieno pramonę, „mūsų“ kviečių augintojus ir t.t. Nacionalinis didžia- 
vimasis „mūsų“ pramone, šalies stiprinimo karo atvejui sumetimai ska- 
tina Žmones susitaikyti su nuostoliais. Svarbiausia yra tai, kad jų pasi- 
aukojimas tarnauja bendrapiliečiams, kurių padėtį jie Žino. Ar tie pa- 
tys motyvai veiktų kalbant apie jų požiūrį į kitus Sąjungos narius? Ar 
tikėtina, jog prancūzų ūkininkas norės mokėti daugiau už trąšas, kad 
pagelbėtų britų chemijos pramonei? Ar Londono tarnautojas bus pasi- 
ryžęs daugiau mokėti už batus ar dviratį, kad pagelbėtų amerikiečių 
ar belgų darbininkams? Ar Pietų Afrikos kalnakasys bus pasiryžęs dau- 
giau mokėti už sardines, kad pagelbėtų Norvegijos žvejams? 

Tad atrodo neabejotina, jog federacijoje sutarimo dėl muitų klausi- 
mas kels visiškai kitokios rūšies problemas nei tos, kurios iškyla nacio- 
nalinėje valstybėje. Tokiam sutarimui pritrūktų patriotinių jausmų ir 

stiprių nacionalistinių ideologijų palaikymo; ir net gynybiniai interesai 
prarastų dalį savo įtaigumo, jeigu federacija būtų pakankamai galinga, 
kad beveik neturėtų grėsmių. Sunku įsivaizduoti, kaip federacijoje ga- 
lėtų būti pasiektas sutarimas dėl muitų, proteguojančių atskiras pramo- 
nes. Tas pat pasakytina apie visas kitas protekcionizmo formas. Tarus, 
kad įvairių šalių sąlygos smarkiai skiriasi, o tai neišvengiama federaci- 
joje, paramos besišaukiančios smunkančios arba senstančios pramonės 
beveik visada toje pačioje pramonės šakoje susidurs su kylančiomis pra- 
monėmis, kurios reikalaus plėtros laisvės. Palyginti su nacionaline vals- 
tybe, čia bus daug sunkiau stabdyti pažangą vienoje federacijos dalyje 
ir palaikyti pragyvenimo standartus kitoje jos dalyje. 

Tačiau net ten, kur klausimas liečia ne paprastą vienos grupės veik- 
los „reguliavimą“ (t.y. ttamdymą), kad apgintų kitą grupę nuo konku- 
rencijos, sąlygų įvairovė ir skirtingas įvairių federacijos dalių ekono- 
minio išsivystymo lygis kels rimtų problemų federacinei įstatymų lei- 
dybai. Daugelis valstybinės intervencijos formų, kurios laikomos svei- 
kintinomis vienoje ekonominio išsivystymo stadijoje, kitoje laikomos di- 
deliu stabdžiu. Net tokie įstatymai, kurie, pavyzdžiui, liečia darbo va- 
landų reglamentavimą, privalomą draudimą nuo nedarbo ar tam tikrų 
darbo sąlygų garantijas, bus traktuojami skirtingai neturtinguose ir tur- 
tinguose regionuose; pirmuose jie gali daryti realios žalos žmonėms ir 
skatinti jų priešinimąsi, nors turtingesniuose regionuose panašios pa- 
dėties žmonės jų reikalauja ir turi iš jų naudos. Tad apskritai imant, to- 
kia įstatymų leidyba turi apsiriboti tokiais įstatymais, kurie gali būti tai- 
komi lokaliai ir kartu neprimesti kokių nors apribojimų mobilumui. 

Be abejo, su šiomis problemomis susiduriama ir nacionalinėse valsty- 
bėse. Tačiau čia jos yra lengviau sprendžiamos dėl gyventojų santykinio 
homogeniškumo, bendrų įsitikinimų bei idealų ir bendros nacionalinės 
tradicijos. Faktiškai egzistuojančios suverenios nacionalinės valstybės sa- 
vo dydžiu ir sandara paprastai yra tokios, kad jų piliečiai gali pasiekti 
sutarimą dėl tokio masto valstybinio kišimosi, kurio jie nepakęstų, jeigu 
valstybės būtų daug mažesnės arba daug didesnės. Pirmuoju atveju 
(apie dydį čia kalbama ne vien gyventojų skaičiaus ar teritorijos dydžio 
prasme, bet ir jose egzistuojančių grupių, kurios yra daugiau ar mažiau 
homogeniškos bei palyginti savarankiškos, skaičiaus prasme) pastangos 
nacionalinę valstybę padaryti autarchinę būtų nerimtos. Jeigu apygar- 

dos ar net smulkesni rajonai būtų suverenūs vienetai, juose būtų paly- 
ginti nedaug pramonių, kurios galėtų būti proteguojamos. Visi regionai, 
kurie neturėtų ir negalėtų susikurti tam tikros pramonės, būtų laisvosios 
rinkos tokios pramonės produkcijai. Kita vertus, jeigu suverenūs viene- 
tai būtų daug didesni nei jie yra dabar, tai būtų daug sunkiau užkrauti 
kokią nors naštą vieno regiono gyventojams, kad padėtų kurio nors la- 
bai tolimo regiono gyventojams, kurie nuo pirmųjų gali skirtis ne tik kal- 
ba, bet ir beveik visais kitais svarbiais aspektais. 

Planavimas, arba centralizuotas ekonominės veiklos valdymas, su- 
ponuoja bendrų idealų ir bendrų vertybių egzistavimą; planavimas gali 
būti įgyvendinamas tik tiek, kiek gali būti pasiektas sutarimas dėl to- 
kios bendros vertybių skalės.* Akivaizdu, kad tokio sutarimo tikimybė 
priklausys nuo teritorijos gyventojų homogeniškumo ir pažiūrų bei tra- 
dicijų panašumo. Jeigu nacionalinėje valstybėje susitaikymą su daugu- 
mos valia palengvina tautiškumo mitas, tai, žinoma, žmonės kur kas 
mažiau bus linkę susitaikyti su bet kokiu kišimusi į jų kasdienius rei- 
kalus, jei valdančiąją daugumą sudarys skirtingų tautybių ir tradicijų 
žmonės. Sveikas protas sako, kad federacijoje, kurią sudaro daugelis 
skirtingų tautų, centrinės valdžios galios turi būti griežtai apribotos, kad 
būtų išvengta federaciją sudarančių skirtingų grupių pasipriešinimo. Ar 
gali būti didesnis kišimasis į Žmonių gyvenimą nei tas, kurį implikuoja 
centralizuotas ekonominio gyvenimo valdymas su jo neišvengiama gru- 
pių diskriminacija? Beveik neabejotina, kad federacijoje centrinės val- 
džios galimybės reguliuojant ekonominį gyvenimą bus daug siaures- 
nės palyginti su nepriklausomų nacionalinių valstybių galimybėmis. Ka- 
dangi, kaip matėme, federacijai priklausančių valstybių galia šiuo po- 
žiūriu bus dar labiau ribota, daugelis tų intervencijos į ekonominį gy- 
venimą formų, prie kurių esame pripratę, bus visiškai neįgyvendina- 
mos federacinės organizacijos sąlygomis. 

Šį teiginį geriausiai galima pailiustruoti pažvelgus į problemas, išky- 
lančias socializmui, labiausiai išrutuliotai planavimo formai. Pirmiausia 
iškelkime klausimą, ar socialistinė valstybė, pavyzdžiui, Sovietų Sąjun- 


* Žr. šiuo klausimu mano Freedom and He Economic System („Public Policy Pamph- 
lets“, No. 29 [Chicago, 1939] ir The Road to Serfdom (Chicago: University of Chicago Press, 
1944). 

ga, galėtų sudaryti federaciją su atlantinėmis demokratinėmis valstybė- 
mis. Atsakymas yra akivaizdžiai neigiamas - ne todėl, kad kitos valsty- 
bės nenorėtų priimti Rusijos, o todėl, kad Sovietų Sąjunga niekada nega- 
lėtų priimti federacijos sąlygų leisdama laisvą prekių, žmonių ir pinigų 
judėjimą per jos sienas ir kartu išsaugoti savo socialistinę ekonomiką. 

Kita vertus, jeigu svarstytume socialistinio režimo visai federacijai, 
kartu su Rusija, galimybę, tai tokio projekto neįgyvendinamumas būtų 
visiškai akivaizdus. Dėl pragyvenimo lygio, tradicijų ir išsilavinimo skir- 
tumų, kurie egzistuotų tokioje federacijoje, būtų neįmanoma pasiekti 
demokratinio sutarimo sprendžiant pagrindines socialistinio planavi- 
mo problemas. Tačiau net jeigu tariame, kad federaciją sudarytų tik 
dabartinės demokratinės valstybės, kaip siūlo Clarence'as Streitas, 
bendro socialistinio režimo įvedimo problemos būtų ne mažiau sudė- 
tingos. Tai, kad anglai arba prancūzai galėtų patikėti savo gyvybės, 
laisvės ir nuosavybės apsaugą - liberaliosios valstybės funkcijas - virš- 
valstybinei organizacijai, dar yra įsivaizduojama. Bet kad jie norėtų su- 
teikti federacinei valdžiai galią reguliuoti jų visą ekonominį gyveni- 
mą, galią spręsti, ką jie turi gaminti ir vartoti, atrodo ir neįtikėtina, ir 
nepageidautina. Tačiau kartu federacijoje šios galios negalėtų būti pa- 
liktos nacionalinėms valstybėms, todėl atrodo, kad federacijoje jokia val- 
džia negalėtų turėti socialistinio ekonomikos planavimo galios. 


Išvada, kad federacijoje tam tikros ekonominės galios, kurias dabar 
paprastai turi nacionalinės valstybės, negalėtų būti naudojamos nei fe- 
deraciniu, nei atskirų valstybių lygiu, implikuoja, jog tam, kad federa- 
cija būtų įgyvendinama, valdžios galios apskritai turėtų būti smarkiai 
apribotos. Kai kurios ekonominės politikos formos turės būti perleis- 
tos federacijai arba jų apskritai teks atsisakyti. Ar federacija disponuos 
šiomis galiomis, priklausys nuo galimybės pasiekti realų sutarimą ne 
tik dėl to, ar tokios galios turi būti naudojamos, bet ir dėl to, kaip jos 
turi būti naudojamos. Pagrindinė mano tezė yra tai, kad daugeliu at- 
vejų, kur toks sutarimas pasirodys nepasiekiamas, turėsime susitaikyti 
su padėtimi, kad kai kuriose srityse geriau bus neturėti jokių įstatymų 

negu turėti įstatymus, kurie suardytų ekonominę federacijos vienybę. 
Tiesą sakant, šis pasirengimas veikiau apskritai neturėti tam tikrų sri- 
čių įstatymų negu juos turėti bus kriterijus, parodantis, ar esame inte- 
lektualiai pribrendę kurti federacinę organizaciją. 

Būtent šiuo klausimu egzistuojančiose federacijose nuolat iškilda- 
vo problemų, ir reikia pasakyti, kad jas sprendžiant „pažangos“ sąjū- 
džiai paprastai palaikydavo tamsos jėgas. Pavyzdžiui, Jungtinėse Vals- 
tijose ryški visų pažangiečių tendencija griebtis valstijų įstatymų lei- 
dybos visais tais atvejais, kai įstatymo nepavyksta priimti federaliniu 
lygiu, nepaisant to, ar tokia valstijų įstatymų leidyba suderinama su 
sąjungos ekonominės vienybės išlikimu. Dėl to Jungtinėse Valstijose, 
panašiai kaip ir Šveicarijoje, atskirų valstijų (kantonų) vykdoma eko- 
nominė politika nužengė jau gana toli bendros ekonominės erdvės dez- 
integracijos linkme.? 

Šių federacijų patirtis, kaip atrodo, liudija, jog norint užkirsti kelią 
tokioms tendencijoms nepakanka uždrausti muitų ir panašių akivaiz- 
džių tarpvalstybinės prekybos barjerų. Atskirai valstijai, pasukusiai pla- 
navimo ir administracinio reglamentavimo keliu, pasirodo, nesunku 
apeiti tokius draudimus, nes visi protekcijos rezultatai gali būti pasiekti 
tokiomis priemonėmis, kaip sanitarijos normos, privalomas inspekta- 
vimas ir rinkliavos ėmimas už šias ir kitas administracinės kontrolės 
procedūras. Atsižvelgiant į tą išradingumą, kurį šiuo požiūriu rodo vals- 
tijų įstatymų leidėjai, atrodo, kad siekiant užkirsti kelią tokiai prakti- 
kai nepakanka specifinių draudimų federacijos konstitucijoje; šiam tiks- 
lui federalinė valdžia veikiausiai turėtų suteikti bendras tokios prakti- 
kos tramdymo galias. Tai reiškia, kad federacijai reikėtų suteikti nega- 
tyvią galią neleisti atskiroms valstijoms kištis į ekonominę veiklą tam 
tikrais būdais, nors ir ne pozityvią galią veikti jų vietoje. Jungtinėse Vals- 
tijose įvairios konstitucinės nuostatos, ginančios nuosavybę ir kontrakto 
laisvę, ir ypač „tinkamos teisinės procedūros“ reikalavimai V ir XIV Pa- 
taisoje, iš dalies atliko šią funkciją ir turbūt prisidėjo daugiau nei pa- 
prastai manoma stabdant dar spartesnę šalies dezintegraciją į daugybę 
atskirų ekonominių zonų; tačiau būtent dėl to jos tapo nuolatinės kriti- 


> Apie Jungtinių Valstijų atvejį žr. R. L. Buell, Deatli by Tariff: Protectionism in State 
and Federal Legislation („Public Policy Pamphlets“, No. 27 [Chicago, 1939]; F. E. Melder, 
Barriers to Inter-state Commerce in the United States (Orono, Me., 1937). 

kos objektu visiems tiems, kurie reikalauja spartesnės valstybinės kon- 
trolės ekspansijos ekonominiame gyvenime. 

Žinoma, visada išliks tam tikros valstybės funkcijos, kurios efekty- 
viausiai bus atliekamos teritorijose, apibrėžtose dabartinėmis naciona- 
linių valstybių sienomis, kurios galėtų būti atliekamos nacionaliniu ly- 
giu nekeliant pavojaus federacijos ekonominei vienybei. Tačiau apskritai 
imant tikėtina, kad federacijoje atskirų valstybių ekonominių galių ri- 
bojimas ilgainiui pažengtų, ir turėtų pažengti, kur kas toliau nei iš pra- 
džių atrodo. Šios jų galios mažės ne tik dėl to, kad kai kurios funkcijos 
bus perimtos federacijos, o tos, kurios negali būti atliktos nei federaci- 
jos, nei atskirų valstybių, turės būti išlaisvintos iš įstatymų reglamen- 
tacijos, bet ir todėl, kad daugelį savo galių valstybės veikiausiai turės 
perleisti mažesniems vienetams. Yra daug funkcijų, kurios šiandien pa- 
tikimos suverenioms valstybėms tik tam, kad būtų stiprinama valsty- 
bė, nors jos galėtų būti efektyviau atliekamos vietos lygiu ar bent jau 
mažesnių vienetų. Federacijoje visi tie centralizaciją ginantys argumen- 
tai, kurie grindžiami noru suverenias nacionalines valstybes padaryti 
kuo stipresnes, paprasčiausiai nustoja galios - galioja veikiau priešingi 
argumentai. Dauguma pageidaujamų planavimo formų gali būti reali- 
zuojamos palyginti mažų teritorinių vienetų; be to, jų tarpusavio kon- 
kurencija, draudžiant barjerų statymą, kartu būtų naudinga jų veiklos 
kontrolės priemonė, kuri, palikusi atviras duris sveikintinam eksperi- 
mentavimui, ją daugmaž išlaikytų ir deramose ribose. 

Turbūt verta pabrėžti, kad visa tai nereiškia, jog federacijoje nebus 
pakankamai erdvės ekonominei politikai ar kad ekonomikos srityje tu- 
rime pripažinti kraštutinį laissez faire. Tai reiškia tik tai, kad planavi- 
mas federacijoje negali vykti tomis formomis, kurios šiandieną papras- 
tai siejamos su šiuo terminu; kad kasdienis kišimasis ir reguliavimas 
neturi pakeisti beasmenių rinkos jėgų; ir, konkrečiau, kad be pėdsakų 
turi išnykti tas „nacionalinės ekonomikos plėtojimas kontroliuojamų 
monopolių priemonėmis“, prie kurio, kaip pabrėžia įtakingas savait- 
raštis, „pripranta Britanijos lyderiai“.? Federacijoje ekonominės politi- 
kos paskirtis bus sukurti racionalius pastovius rėmus, kuriuose didžiau- 
sia galima erdvė paliekama privačiai iniciatyvai optimaliausio veikimo 


6 Spectator, March 3, 1939. 

sąlygomis; ir ji turės papildyti konkurencinio mechanizmo funkciona- 
vimą tais atvejais, kur dėl pačios tam tikrų paslaugų prigimties jos ne- 
galės būti teikiamos rinkoje ir reguliuojamos kainų mechanizmo. Bent 
kiek tai liečia federacijos politiką, ji turės būti iš esmės ilgalaikė. Šiuo 
požiūriu Keyneso pastaba, kad „ilgalaikėje perspektyvoje visi būsime 
mirę“, nusako svarbų privalumą, ir ja nebus galima manipuliuoti, kaip 
tai dažnai daroma šiandieną, kaip dingstimi vadovautis principu aprės 
nous le dėluge; juk dėl ilgalaikio priimamų sprendimų pobūdžio prak- 
tiškai bus neįmanoma numatyti jų padarinių atskiriems individams ir 
jų grupėms, 0 tai užkerta kelią to pobūdžio sprendimams, kurie pri- 
imami galingiausių „interesų“ įtakoje. 

Trumpame straipsnyje neįmanoma detaliau aptarti tų pozityvių li- 
beralios ekonominės politikos uždavinių, kuriuos turėtų vykdyti fede- 
racija. Taip pat neįmanoma apsvarstyti tokių svarbių problemų, kaip 
monetarinė politika arba kolonijinė politika, kurios neabejotinai išliks 
federacijoje. Tiesa, pastarosios problemos atveju galima pridurti, kad 
klausimas, kuris veikiausiai būtų keliamas pirmas, t.y. ar kolonijos turi 
būti administruojamos valstybių ar federacijos, būtų palyginti mažiau 
reikšmingas. Vykdant realią atvirų durų politiką visų federacijos narių 
atžvilgiu ekonominė nauda, gaunama iš turimų kolonijų, visoms būtų 
daugmaž vienoda, nepriklausomai nuo to, ar jos būtų administruoja- 
mos valstybių, ar federacijos. Tačiau apskritai imant neabejotina, kad 
jų administravimą geriausia perkelti į federacijos lygį. 


Kadangi iki šiol buvo argumentuojama, jog liberalus ekonominis re- 
žimas yra būtinoji bet kokios tarpvalstybinės federacijos sėkmės sąlyga, 
pabaigai galima pridurti, kad ne mažiau teisingas yra ir atvirkštinis tei- 
ginys: nacionalinių valstybių suverenumo apribojimas ir efektyvios tarp- 
tautinės teisinės tvarkos sukūrimas yra liberaliosios programos būtinasis 
papildinys ir loginis užbaigimas. Neseniai išleistoje tarptautinio libera- 
lizmo analizėje teisingai pabrėžiama, kad vienas svarbiausių XIX a. libe- 
ralizmo trūkumų buvo tai, kad jo atstovai nepakankamai suvokė, jog jų 
pripažįstama skirtingų valstybių gyventojų interesų harmonija yra gali- 

ma tik tarptautinės saugumo erdvės rėmuose.' Išvados, kurias daro pro- 
fesorius Robbinsas šių problemų analizės pabaigoje ir kurias reziumuoja 
jo teiginys, jog „reikalingas ne aljansas ir nevisiška unifikacija; ne Staa- 
tenbund ir ne Einheitsstant, o veikiau Bundesstaat“ P iš esmės yra tos pa- 
čios, kokias politiniu aspektu išsamiau dėsto Clarence'as Streitas. 

XIX a. liberalizmo laimėjimų ribotumą daugiausia lėmė faktas, jog 
jis nesiplėtojo šia kryptimi; o svarbiausioji to priežastis buvo tai, kad 
istorinio atsitiktinumo dėka jis pirmiausia ėjo išvien su nacionalizmo, 
o vėliau ir socializmo sąjūdžiais, nors abu tie sąjūdžiai vienodai nesu- 
derinami su jo pagrindiniu principu.* Liberalizmo sąsają pirmiausiai su 
nacionalizmu nulėmė tas istorinis sutapimas, kad XIX amžiuje būtent 
nacionalizmas Airijoje, Graikijoje, Belgijoje ir Lenkijoje, o vėliau Italijo- 
je 1r Austro-Vengrijoje kovojo prieš tą pačią priespaudos sistemą, ku- 
riai priešinosi liberalizmas. Vėliau jis susidėjo su socializmu, nes suta- 
rimas dėl kai kurių galutinių tikslų kurį laiką neleido pastebėti meto- 
dų, kuriais šie du sąjūdžiai mėgino siekti savo tikslo - visiško nesude- 
rinamumo. Tačiau dabar, kai nacionalizmas ir socializmas susijungė (ne 
vien pavadinimu) į galingą organizaciją, kuri kelia grėsmę liberalio- 
sioms demokratijoms, ir kai net šiose demokratijose socialistai tampa 
vis didesni nacionalistai, o nacionalistai vis didesni socialistai, ar dar 
galima tikėtis, kad atgims tikrasis liberalizmas, ištikimas savo laisvės 
ir internacionalizmo idealams ir nustos klaidžioti, veltui ieškodamas są- 
jungininkų nacionalistų ir socialistų stovyklose? Tarpvalstybinės fede- 
racijos idėja, nuosekliai rutuliojanti liberaliąją viziją, gali suteikti naują 


" L. C. Robbins, Economic Planning and International Order (1937), p. 240. 
Š Ibid., p. 245. 


? Šią raidą gerai iliustruoja Johnas Stuartas Millis. Jo slinktis į socializmą yra gerai 
žinoma, tačiau jis pripažino ir kur kas daugiau nacionalizmo doktrinų nei gali būti su- 
derinta su jo visiškai liberalia programa. Knygoje Considerations of Representative Govern- 
ment (p. 298) jis rašė: „Apskritai imant, būtinoji laisvųjų institucijų sąlyga yra tai, kad 
valdymo ribos daugmaž atitiktų tautos gyvenamąsias ribas.“ Atmesdamas šį požiūrį Ac- 
tonas argumentavo, kad „skirtingų tautų junginys vienoje Valstybėje yra tokia pat civi- 
lizuoto gyvenimo sąlyga, kaip skirtingų Žmonių junginys visuomenėje“ ir kad „ši įvai- 
rovė toje pačioje Valstybėje yra barjeras, neleidžiantis Valdžiai peržengti visiems ben- 
dros politinės srities ir kištis į socialinę erdvę, kuri negali būti tvarkoma įstatymais, o 
yra reguliuojama spontaninėmis taisyklėmis“ (History of Freedom and Other Essays [1909], 
p. 290). 

point d appui visiems tiems liberalams, kurie per šiuos klaidžiojimo lai- 
kotarpius prarado tikėjimą savo doktrina. 

Liberalizmas, apie kurį čia kalbu, žinoma, nėra kurios nors partijos 
nuosavybė; tai yra pažiūra, kurią iki Pirmojo pasaulinio karo pripažino 
beveik visi Vakarų demokratijų gyventojai ir kuria rėmėsi demokratinė 
tvarka. Jeigu kuri nors partija ir išsaugojo daugiau liberalios dvasios nei 
kitos, vis dėlto jos visos skirtingomis kryptimis nuklydo nuo teisingo ke- 
lio. Siekiant realizuoti tarptautinės demokratinės tvarkos idealą būtina 
atgaivinti idealą jo tikruoju pavidalu. Valdymas sutarimo pagrindu ga- 
limas tik tada, kai iš valdžios nereikalaujame veikti kitose srityse nei tos, 
kuriose galime pasiekti realų sutarimą. Jeigu tarptautinėje srityje demo- 
kratinis valdymas pasirodytų galimas tik tuo atveju, kai tarptautinės 
valdžios uždaviniai apsiriboja iš esmės liberaliąja programa, tai tik pa- 
tvirtintų nacionalinio lygmens patyrimą, kuris kasdien vis aiškiau rodo, 
kad demokratija gali funkcionuoti tik tada, kai jos neperkrauname ir kai 
dauguma nepiktnaudžiauja savo galia riboti individo laisvę. Tačiau jei- 
gu kaina, kurią turime mokėti už demokratinį tarptautinį valdymą, yra 
valdžios galių ir veiklos srities apribojimas, tai, žinoma, nėra per didelė 
kaina, ir visi tie, kurie išties tiki demokratija, turi būti pasirengę ją mokė- 
ti. Galiausiai demokratinis principas „galvų skaičiavimas vietoje galvų 
daužymo“ yra vienintelis iki šiol atrastas valdžios taikaus keitimo meto- 
das, kuris buvo išbandytas ir kuris realiai veikia. Kad ir kokius kitus ide- 
alus norėtume realizuoti valdžios rankomis, neabejotinai svarbiausia jos 
užduotis - užkirsti kelią karui ir pilietinei nesantaikai, ir jeigu tai galime 
pasiekti tik apribodami valdžios funkcijas šia ir dar keliomis būtiniau- 
siomis užduotimis, tai šie kiti idealai turės pasitraukti. 

Neatsiprašinėsiu dėl to, kad nurodau kliūtis kelyje į tikslą, kurio ver- 
te giliai tikiu. Esu įsitikinęs, kad tai yra tikros rimtos kliūtys ir kad jei- 
gujų nepripažįstame nuo pat pradžių, vėliau jos gali tapti ta povande- 
nine uola, su kuria susidūrusios subyrės visos tarptautinės tvarkos vil- 
tys. Kuo anksčiau pripažinsime šiuos sunkumus, tuo greičiau galime 
tikėtis juos įveikti. Jeigu, kaip man atrodo, idealai, kuriuos dauguma 
pripažįsta, gali būti realizuoti tik tomis priemonėmis, kurioms dabar 
tik nedaugelis pritaria, tai nei akademinis nešališkumas, nei pragmati- 
niai sumetimai neturi būti kliūtis išsakant tai, ką laikome tinkamomis 
priemonėmis pripažintam tikslui pasiekti — net jeigu pasirodytų, kad 
šioms priemonėms pritaria ir kuri nors politinė partija. 

